
ILGANOSIAI 


Senas karalius turėjo vienturtį sūnų, ir tas ilgą laiką buvo 
išjojęs į karą. Kartą sūnus gavo laišką, kad tėvas sunkiai sų- 
sirgęs, ir, jeigu norįs dar gyvą pamatyti, turįs kuo skubiau- 
siai grįžti namo. Karalaitis sėdo ant žirgo ir kiek įkabindamas 
lėkė dieną naktį. Laimė — tėvą rado dar gyvą. Bet jau buvo 
matyti, kad iš jo nieko nebus. Ir pats karalius jautė, jog ne- 
ilgai begyvensiąs, jis kasdien ėjo silpnyn, vos vos alsavo. 
Vieną rytą karalius pasišaukė sūnų ir sako kone pašnibždom: 

— Mielas mano sūnau! Matai, kas iš manęs beliko. Nieko 
nepadarysi, teks mudviem skirtis. Bet ačiū dievui tu jau turi 
savo galvą. Manau, kad ir be manęs galėsi valdyti karalystę! 
Tik viena noriu tau patarti: žmonėmis per daug nepasitikėk, 
būk atsargus, nes tave lengvai apgaus. Palieku tau didelę ka- 
ralystę, valdyk išmintingai, bus gerai ir tau, ir tavo valdi- 
niams. Ir dar palieku tau lobį, didesnį už pačią karalystę, 
surasi jį kieme, šulinio dugne. Tu jį pasiimk ir sumaniai' nau- 
dokis! 

Daugiau nieko karalius nebeįstengė pasakyti, tik ranka 
mostelėjo ir užmerkė akis. 

Karalaitis tėvą labai mylėjo ir norėjo kuo iškilmingiau pa- 
laidoti. Sukvietė daugybę bajorų, karalių iš aplinkinių kara- 
lysčių. Jis stengėsi kuo gražiau pasirodyti ir išleido visus 
pinigus. - 

Kai svečiai išvažinėjo, pamatė, kad iždas tuščias, ir jam 
nieko daugiau nebeliko, kaip ieškoti lobio šulinyje. Tuoj liepė 
pašaukti dvylika vyrų ir įsakė jiems kasti. Tie kaipmat grie- 
bėsi darbo ir netrukus išsėmė visą vandenį. Bet kai pradėjo 
kasti, pasirodė, kad ten grynas titnagas: kirstuvai atšipo, tik 
žiežirbos į visas puses Žiro. 

— Darykite, ką norite, tik prakirskite! — šaukė karalaitis. 
Ir vyrai kirto atsivėdėdami, bet nė per sprindį nepasikasė 
gilyn. 

— Nagi, dar pabandykit, pasistenkit, vyrai, gerai sumo- 
kėsiu! — šaukė karalaitis. 

Ir jie stengėsi, iš kailio nėrėsi, bet nieko padaryti negalėjo. 

Įkyrėjo karalaičiui žiūrėti į tą bergždžią darbą, paliko dir- 
bančius vyrus, o pats nuėjo į savo kambarius, galvoja: „Ką 
reikės daryti, jeigu iš to lobio nieko nebus?“ Ir jau vilties 
nebeteko — kur girdėta, kad šulinyje būtų lobis! Kuo dau- 
giau galvojo, tuo ldbiau grimzdo į neviltį. Širdo ant tėvo, 
ant savęs ir ant viso pasaulio. Baisiausiai įtūžęs lakstė po kam- 
barius. 

Tuo tarpu atsilapojo durys, ir įėjo kasėjai medine skry- 
nute nešini. 

— Štai, — sako, — ką radome tame titnage. 

Jaunasis karalius paėmė skrynutę, pavartė ir mato, jog 
ji sukalta iš sutrūnijusių lentelių. 

— Na ir lobis! — tarė įpykęs ir trenkė žemėn. Skrynutė 
subyrėjo, ir iš jos iškrito maišelis, švilpynė, diržas ir laiškas. 
Karašaitis čiupo laišką ir ėmė skaityti: ,,Kas tą maišelį papur- 
tys, tam išbirs tiek dukatų, kiek jis panorės.“ 

Toliau karalaitis nė neskaitė, griebė maišelį ir kad ims 
purtyti. Ant stalo sublizgo krūva dukatų. Karalaitis sako ka- 
sėjams: 

— Jūs tikri vyrai, ir aš jums dosniai atsilyginsiu. Laiky- 
kite skrybėles! 

Ir pripylė pilnas skrybėles dukatų. Kasėjai gražiai padė- 
kojo ir nuėjo savo keliais. 

Karalaitis liko vienas ir skaito toliau: „Kas šią švilpyne 
sušvilps, atsiras kariuomenės, kiek tik jis panorės, o kas šiuo 
diržu susijuos, kur pagalvos, ten ir atsidurs!" 

Šiuos tris daiktus karalaitis gerai paslėpė ir laimingai gy- 
veno. 


Po kelerių metų jaunasis karalius pagalvojo, kad gerai 
būtų turėti žmoną. Apsivilko puošniausiais drabužiais ir su- 
švilpė švilpyne. Tuoj atžygiavo galybė kariuomenės, ir jis 
patraukė su ja pas kaimyną karalių į pražvalgas. Anas kara- 
lius, sužinojęs, kad prie jo miesto svetima kariuomenė trau- 
kia, baisiai išsigando, jis apie karą nė negalvojo. 

— Ką dabar daryti? Priešintis neįstengsime,— sako, — turi- 
me pasiduoti! 

Jis nuskubėjo pasitikti tos kariuomenės ir didžiai nusiže- 
minęs paklausė, ko jie geidžią. 

— Nieko, — atsakė jaunasis karalius, — aš atėjau pas jus 
į pražvalgas! 

Visą miestą apėmė neapsakomas džiaugsmas. Karalius nu- 
sivedė svečią į pilį ir įsakė iškelti didelę puotą. Valgė, gėrė, 
ir visiems buvo linksma. Karalaičiui labai patiko princesė. 
Ir karalius pažadėjo dukterį išleisti už jo. 

Karalaitis buvo didžiai laimingas, o kad princesė jam to- 
kia meili, iš džiaugsmo visai neteko galvos. Ėmė ir pasigyrė 
turįs tokį maišelį, iš kurio kiek panorėjęs galįs dukatų iškrėsti. 
Ir parodė jai tą maišelį. Princesei jis labai patiko. 

Pamažu sutemo naktis. Visi nuėjo gulti. Kai jaunasis ka- 
ralius kietai įmigo, prie jo drabužių prisėlino gudri princesė, 
paėmė stebuklingą maišelį, o jo vieton pakišo kitą. Anksti 
rytą jaunasis karalius atsikėlė ir išskubėjo namo vestuvių 
taisyti. Dabar jam labai prireikė auksinių. Išsitraukė maišelį, 
pakratė — nebyra. Antrą, trečią kartą, bet raudonieji nebyra, 
ir gana. Geriau įsižiūrėjęs pamatė, jog tas maišelis ne jo. 
menė ir klausia: 

— Ko pageidauji, pone? 

— Trauksime ten, kur sykį jau buvome! — tarė jaunasis 
karalius. 

Šoko ant žirgo ir su kariuomene leidosi tiesiai pas kaimyną 
karalių. Tasai negalėjo atsistebėti, ko jis taip staiga sugrįžo, 
ir su dvariškiais išbėgo sveikinti. Tačiau šis tų sveikinimų ne- 
priėmė ir sušuko: 

— Maišelį man kažkas paėmė. Kuris iš jūsų jį turitė Jei 
tuoj pat nesugrąžinsit, visiems bus galas! 

— Mielasis, juk tu pats jį palikai, — sučiauškėjo prince- 
nebūgštauti — ką pas mane palikai, tai tas pat, kaip savo ran- 
koje turėtum. Žinok, čia jis niekur nedings. 

Taip ji čiulbėjo, taip meilikavo, kol jaunasis „karalius nu- 

siramino ir visai atlyžo. Vėl buvo iškelta puota, po to pra- 
sidėjo visokios linksmybės. Taip visiems linksminantis, kaž- 
kas ištraukė jam iš kišenės švilpynę ir pradėjo iš jo tyčiotis, 
kad turbūt žiedus pardavinėjąs, jeigu švilpynę nešiojąsis. 

— Tikrai žiedus,— atsakė tas,— bet kokius? Jei panorė- 
čiau, visus jus su visu miestu į dulkes sutrinčiau. Jei tik 
švilptelėčiau šia švilpyne, tuoj galybė kariuomenės atplūstų. 
O namie dar turiu nepaprastą diržą. Kai juo susijuosiu ir pa- 
sakau: „,„Tebūnu aš ten ir ten!“ — tuoj atsiduriu, kur noriu. 

Princesei to ir tereikėjo. Vos tik jis užmigo, prisėlino prie 
jo drabužių, pavogė švilpynę ir nunešė tėvui. Kai tas pa- 
matė, jog galybė jo rankose, tuoj įsakė kareiviams jaunąjį 
karalių pririšti prie lovos: O kai prašvito, liepė išvesti iš 
pilies ir iš miesto išvyti. 

Jaunasis karalius, pamatęs, ką jam padarė, vos iš gėdos 
nesudegė. Ilgai dar šen ir ten slampinėjo, kol pagaliau su- 
grįžo į savo kraštą. Bet gėdijosi šitoks žmonėms pasirodyti 
ir tik slapčiom įsėlino į pilį. Tuoj nusimetė apiplyšusius dra- 
bužius ir apsitaisė karališkais. 

Nuo to laiko niekada neturėjo ramybės. Labai jį apmau- 
das graužė dėl to maišelio ir švilpynės, ir kai pagalvodavo, 
kokią jam gėdą padarė, net kraujas užvirdavo. Dieną naktį 
suko galvą, kaip už viską atkeršijus. Kartą vakare pasiėmė 
diržą, apsijuosė ir pagalvojo: „Tebūnu aš prie tokio ir tokio 
karaliaus dukters, pasmaugsiu ją, jeigu negrąžins mano daik- 
tų.“ Bemat atsidūrė prie jos lovos, o ji buvo ką tik atsigu- 
lusi, dar žvakė degė. Tačiau prie durų stovėjo sargai. Prin- 
cesė suriko, pašoko iš lovos ir pačiupo jo diržą. Tuoj atbėgo 
sargai, surišo jį ir nuvedė pas karalių. Karalius, sužinojęs, 
kur jį sugavo, liepė įmesti į tamsiausią ir giliausią rūsį, O. ry- 
tojaus dieną nukirsti galvą. „Ak, ko aš susilaukiau! Geriau 
būčiau niekada jūsų nematęs, galvažudžiai!'— aimanavo jis 
vedamas į rūsį. | 

Uždarę jį, prie „durų pastatė sargą. Karalius išsiuntinėjo. 
į visas šalis žygūnus bajorų kviesti, girdi, rytoj už tą ir tą 
bus kertama galva tokiam ir tokiam karaliui. 

Tasai paukštelis narve nelinksmai čiulbėjo ir tik galvojo, 

kaip jam iš šio pasaulio išnykus. „Ar šiaip, ar taip, — kalbėjo 
sau, — galas man. Bent niekas nematys mano mirties.“ 

Ir taip ėmė galva daužyti duris, kad vos jų neišvertė. Iš- 
girdo sargas, kuris jį saugojo. | 

— Ei, liaukis, — sako jam,— dar gali išsigelhėti! Aš kadai- 
se pas tavo tėvą tarnavau, ir man gera buvo. Už tai noriu 
tau atsilyginti. Žinai ką? Eik palei mūro sieną į dešinę. Ten 
rasi atsikišusį akmenį. Tą akmenį atversk, ir tau atsidarys 
anga, pro ją galėsi išlįsti. 

Šis ėjo, kaip sargas buvo sakęs, atvertė akmenį ir netru- 
kus jau buvo laisvas. Kai rytą pradėjo rinktis bajorai, jis jau 
buvo už septynių kalnų. Eina atidaryti rūsio — o ten nieko 
nėra! Karalius baisiausiai širdo, o smalsūs jo svečiai kaip su- 
sirinko, taip ir išvažinėjo. 


Bėglys atėjo į tankią girią. Nuvargęs krito ant žemės 
ir kietai užmigo. Pabudo labai išalkęs ir dairosi, ar nebūtų 
ko užkąsti. Bet nieko daugiau nebuvo, tik medžių auglių. II- 
gai dar aklinėjo po tą girią, kol pagaliau priėjo laukymę, 
kur ganėsi avys ir netoliese stovėjo trobelė. Patraukė tiesiai 
į ją. Įėjes į trobelę, pasisveikino: „Telaimina jus dievas!“ 
Piemuo jam atsakė: 

— Telaimina ir jus! 

Jis tuoj paklausė, ar negautų ko užvalgyti. 

— Ką nors surasim, širduti, sėskite,— atsakė piemens pati. 

Ji bemat apsisuko, ir ant stalo atsirado duonos ir sūrio. 
Vargšas bėglys nesileido ilgai raginamas, prisikirto ligi so- 
ties. Truputį pailsėjęs, padėkojo geriems žmonėms ir iškeliavo 
toliau. Eidamas vis galvojo apie savo bėdas, ir kuo daugiau 
galvojo, tuo sunkesnė darėsi galva. Jau kelio gerai nematė 
ir priėjo prie pat uolos krašto — apačioje gili bedugnė. Bėg- 
lys sustojo ir mąsto: „Et, jau geriau mirti, negu taip apjuok- 
tam gyventi!" 

Įsisupo į apsiaustą ir šoko į bedugnę. 

Kai jis garmėjo žemyn, apsiaustas išsiskleidė, ir vėjas jį 
nunešė toli toli į didelę girią. Čia jis užsikabino už figme- 
džio, kuris buvo lipte aplipęs prinokusiomis figomis. Prisi- 

skynė jų ir prisivalgė ligi soties. Bet žiūri — ilgiausia nosis 
išaugo! 

„Visai nesisėka,— galvoja,— viena bėda ne bėda! Ką da- 
bar daryti?“ 

Norėjo lipti iš medžio žemėn, bet nosis kliudė. Iškėlęs ją 
šiaip taip ištarpavo tarp šakų ir nusliuogė žemėn. 

Nuo tų figų baisiausiai panorėjo gerti, net liežuvis prie 
gomurio lipo. Laimė, netoliese išgirdo čiurlenant upelį ir tuoj 
pasuko į tą pusę. Bet kas iš to? Per tą nosį negali vandens 
pasiekti. Pagaliau šiaip taip, pasikreipęs šonu, sriūbtelėjo. 

„Ai, koks gardus vanduo! Ir žiūrėk, net nosis sumažėjo!“ 
Dar sriūbtelėjo, ir ilga nosis visai sumažėjo. 

„Ačiū dievui,— sušuko iš džiaugsmo, — čia bus geras vais- 
tas tiems galvažudžiams! Palaukite, aš jums parodysiu!“ 

Prisiskynė tų figų, pasisėmė vandens ir sugrįžo į trobelę. 
Paprašė piemenį drabužių ir patraukė tiesiai į karaliaus rūmus. 

— Ko nori, seni? — klausia jį prie vartų karaliaus tarnai. 

— Figas parduodu,— atsakė jis. 

Tarnas nubėgo pranešti karalienei, toji liepė paklausti, 
kiek už jas prašo. 

— Dvylika dukatų, — atsakė prekijas,— ir kad tuoj pat at- 
neštų. 

Kai dukatus turėjo kišenėj, leidosi kiek įkabindamas to- 
lyn. 

O pilėnai skaniai valgė figas. Staiga princesė pasižiūri į 
karalienę: 

— Žiūrėk,— sako, — mama, kokia ilga nosis tau užaugo. 

— Ir tavoji, mano dukrele, kaip ištino! Kas gi čia darosi? 
Ar tik ne nuo tų figų? 

— Vaje, mama, — ėmė grąžyti rankas princesė,— kas gi da- 
bar bus, manoji jau beveik ligi žemės! 

Tas pats atsitiko ir tarnaitęi, kuri nešė tas figas Ir vieną 
suvalgė. 

Motina su dukterim taip garsiai verkė ir aimanavo, jog 
net karalius išgirdo ir atėjo pasižiūrėti. Jis įsakė sušaukti 
viso pasaulio daktarus, bet nė vienas negalėjo padėti. Jie 
pjaustė tas nosis, bet kuo daugiau pjaustė, tuo ilgesnės jos 

augo. Ką dabar daryti? Tokia gėda, kad negali nė žmonėms 
rodytis. 

Gal po pusės metų iš kažkur atsirado vienas daktaras. 
Juodais drabužiais, su lazdele rankoje, eina sau išdidžiai. 

— Padėk dieve,— šūktelėjo jis per tvorą moteriškei, kuri 
daržą ravėjo.— Kas gero girdėti? 


— Ai, kas čia bus gero — atsakė moteriškė.— Vien tik 
bloga, o ne gera. Žmogus čia nedrįsta net nusijuokti. 

— O kodėl? — klausia daktaras. 

— Taigi, — sako, — tos karaliaus baidyklės gavo tokias bai- 
sias nosis. Kai tik kas nusijuokia, liepia suimti, mano, jog 
iš jų nosių juokiasi. 

— Argi niekas negali joms padėti? — vėl klausia daktaras. 


LI 


— Tegu jas skradžiai su jų nosimis! Buvo čia,— sako. — 
tų daktarų devynios galybės. Ketvertu žirgų kinkytomis ka- 
Iietomis važiavo, bet nieko negalėjo padaryti. 

— Na ką gi. Aš jas išgydysiu,— sako pagaliau daktaras.— 
Tik praneškite karaliui, už tai duosiu jums dukatą.— Ir tuoj 
pat davė. 

Moteriškė nubėgo ir nudžiugusi pranešė karaliui, kad at- 
ėjęs toks ir toks daktaras ir sakosi išgydysiąs karalienę ir 
princesę. Bet, girdi, jis ne karieta važinėja, o lazdele pasi- 
ramsčiuodamas vaikšto. 

— Menkniekis,— sako karalius, — kad tik išgydytų. 

Ir liepė tuoj jį atvesti. 

Daktarą atvedė, ir karalius paklausė, ar jis galėsiąs iš- 
gydyti. Daktaras atsakė, kad galėsiąs padėti, bet ligonės tu- 
rinčios viską daryti, ką jis liepsiąs. Norėdamas įtikinti, kad 
savo darbą išmano, liepė atvesti kokį vergą. Jis davė vergui 
suvalgyti vieną figą. Kai tik jis suvalgė figą, jam išaugo 
didelė nosis. 

— Šis vergas,— tarė daktaras,— turi mažai kraujo, ir dar : 
jo kraujas skystas ir silpnas, nereikia jo šaldyti. 

Tuoj davė jam gurkšnį to vandens, ir nos iškart suma- 
žėjo. Tai matydami, visi apsidžiaugė, o labiausiai princesė, 
kad vėl bus graži kaip buvus. 

Dabar ėmė gydyti tarnaitę. 

— Čia jau smarkesnis kraujas,— sako, — turėsime jį tru- 
putį susilpninti, kad geriau veiktų mano vaistai. Septynis 
rimbus! 

Ji turėjo nusirengti vienmarškinė, o paskui tris dienas 
jis tuo rimbu ją plakė. Po trijų dienų davė jai gurkšnelį 
savo vandens, ir nosis bemat sumažėjo. 

Miela princesė norėjo kuo greičiau pasirodyti su savo 
gražia nosyte. Bet daktaras pasakė: 

— Palauk dar truputį — ir ėmė gydyti karalienę. 

Kad umarus kraujas. susilpnėtų, šešias dienas plakė ją 
rimbu, pamirkydamas jį sūriame vandenyje. Septintą dieną 
suvilgė tuo vandeniu jai liežuvį, ir ilga nosis nukrito. 

Pagaliau atėjo eilė princesei. Kad jaunas ir karštas krau- 
jas atšaltų, devynias dienas ją pliekė rimbu ir vis sūriu van- 
deniu laistė. Princesė net alpo, bet jis nieko nepaisė, tik plie- 
kė ir pliekė, piktai, negailestingai. Princesė negalėjo iškęsti 
tokio skausmo ir šeštą dieną atsisakė toliau gydytis. Motina 
visaip ją guodė, įkalbinėjo dar truputį pakentėti — žaizdos 
greit užgysiančios ir vėl viskas būsią gerai, svarbiausia, kad 
ilga nosis pranyktų. Ir ji vėl sukandusi dantis kentėjo. 

Paskutinę dieną nusikamavusi princesė maldavo, kad dak- 
taras liautųsi ją kankinęs, pasižadėjo tekėti už jo ir duoti jam 
didelius lobius, jei tik ją išgydysiąs. 

— Kokius lobius? — paklausė daktaras. 

— Tokius, kokių pasaulyje niekas neturi! 

Ji tuoj išėmė auksinę skrynelę ir padavė maišelį: 

— Jeigu tą maišelį pakratysit, pribyrės dukatų, kiek tik 
norėsit. O štai švilpynė. Jei sušvilpsite, tiek kariuomenės at- 
žygiuos, kiek pageidausite. O apsijuosęs šita juosta, kur pa- 
galvosite, tuojau ten ir atsirasite.— Tai sakydama, padavė jam 
švilpynę ir diržą. Daktaras stipriai susiveržė diržu. Maišelį 
ir švilpynę užsikišo už juostos. Tada išdidžiai atsistojo ir tarė: 

— Aš.esu tas karalius, kurį tu liepei su šluotom iš miesto 
išvaryti. Aš esu tas karalius, kuriam tu norėjai galvą nukirsti. 
Aš esu tas žmogus, iš kurio jūs figas nupirkote. Ir aš esu 
tas daktaras, kuris galėjo jus bemat be jokio skausmo išgy- 
dyti, bet jūs nusipelnėte rimbo. Tie daiktai buvo, yra ir bus 
mano. O tau už bjaurią išdavystę palieku ilgą nosį. 

Tada pagalvojo, kad parsirastų savo pilyje, ir tuoj atsi- 
dūrė. Nuo to laiko jis gerai gyveno. 


BEBAIMIS 


Kitados vienas turtingas pirklys turėjo sūnų, kuris nieko 
nebijojo — visai nieko, kad ir kas būtų! Kai kitiems žmo- 
nėms iš baimės plaukai šiaušdavosi, jis tik stebėdavosi. Jam 
buvo vis tiek, ar vidurdienį, ar vidurnaktį apeiti visas tuščias 
pilis, bažnyčias, lavonines, kapines, kryžkeles, kur, pasak žmo- 
nių, vaidenasi ar šiaip baisūs dalykai dedasi. Pagaliau jis ry- 
žosi išeiti į pasaulį ir išbandyti, ar yra baimė, ar nėra. 

— Jeigu čia nėra ko bijoti, — pasakė — o žmonės plepa, 
kad yra visokių baisybių pasaulyje, eisiu ir išbandysiu, kas yra 
baimė! 

Išgirdęs tokias sūnaus šnekas, tėvas suko galvą, kaip čia 
jam baimės įvarius namie, kad nereikėtų eiti į pasaulį, kur 
gali dar galą gauti: Bet vargšas tėvas nieko negalėjo sugalvoti. 

Kartą Bebaimis tyčia prikrėtė tokių kvailysčių, kad pirk- 
liui buvo nemalonu. Tėvas ir su vienais, ir su kitais tarėsi, 
ką daryti, bet visi nusprendė: kad viskas užsimirštų, reikia Be- 
baimiui dingti žmonėms iš akių — išleido tėvas Bebaimį į pa- 
saulį. Davė jam kamanotą ir pabalnotą žirgą ir pinigų kelio-. 
nėn; motina atsisveikindama pataisė skanius pietus: išvirė ku- 
kulių su pienu, mėsos su kruopom, iškepė ragaišio su ąguo- 
nom; į krepšį prikrovė bandelių, kiek tilpo, dar įdėjo avies 
sūrio. Bebaimis linksmas iškeliavo į platų pasaulį. 

Pernakvojo girioje ir vėl brovėsi per tankumynus, kūr nė 
vidurdienį saulės šviesa nepasiekė. Žvėrių išmintais takaįs ko- 
pė į stačias atšlaites, leidosi į gilius slėnius, ropštėsi per di- 
džiules uolas ir aukštus kalnus, kur nebent tik paukštis pra- 
skrisdavo. Tai šen, tai ten pasitaikydavo laukymė, pievelė 
ar šaltinis kalnų eglynuose; bet juo toliau keliavo, juo tan- 
kesni darėsi miškai, klampesni liūnai, gilesni tarpekliai! Vos 
ne vos susirado tinkamą vietą nakvynei. Savo paviržį pa- 
baigė ir mito vienur kitur radęs mėlynę arba bruknę, šaknelę 
kokią, o arklį viksvose ganė. Taip praėjo daug savaičių. 

Nusiplūkęs, išbadėjęs pagaliau prijojo kažkokią pilį. Pi- 
lis didelė, labai graži, bet tik pagalvokite, pastatyta ant to- 

kios apvalios uolos, tarsi ant kiaušinio. O jis visai nė neži- 
nojo, kad pilis dvylikos vėlių užkeikta. Kaip į ją įeiti? Ap- 
suka iš visų pusių, niekur nėra vartų. Priešais stovėjo pilis, 
o jis kiaurą naktį ant plikos žemės būtų nuo šalčio drebė- 
jęs, jeigu vakare pilies vartai patys nebūtų atsidarę. Įjojo 
į pilies kiemą — o čia tvartas arkliui, šieno ėdžios prikrau- 
tos, lovy kapojų su avižom pripilta, vandens į lovį prinešta! 
Eina į pilies kambarius — visi tušti, kaip išmirę! Tik viename 
stalas trinyte staltiese užtiestas, ant stalo — duonos, druskos 
ir ąsotis vyno, o ant ąsočio užrašas: „Atgaja pakeleiviui!“ 

Bebaimis atsisėdo prie stalo, pavalgė, atsigėrė — o valgio 
ėmė rastis vis daugiau, nežinia nei kaip, nei iš kur. Po va- 
karienės nieko taip nenorėjo, kaip tik bent kartą gerai išsi- 
miegoti. Gretimame kambaryje rado gražiai paklotą lovą. Kri- 
to į ją ir miegojo kaip meškos ausyje. 

Vidurnaktį Bebaimį pažadino bildesys visoje pilyje! Iškart 
atsilapojo durys ir įvirto dvylika vėlių su vėzdais. Tuoj užsi- 
puolė jį: 

— Ar tu tasai, kuris nieko nebijo? Palauk, mes tau įvary- 
sime baimės! Įsibrovei į pilį kaip plėšikas! Gyvas iš čia ne- 
išeisi! 

Vėlės neleido jam nė aiktelėti, nubloškė žemėn ir kad 
ims kulti skersai ir išilgai tarsi rugių pėdą. Būtų visai užplum- 
pinę, bet staiga išmušė dvylika, ir vėlės dingo! 

Vargais negalais jis įsiropštė į lovą ir, laimė, ten rado 
tepalo, juo pasitepė žaizdas, ir skausmą kaip ranka atėmė. 
Jis vėl užmigo ir miegojo kaip negyvas, kol prašvito. Anksti 
rytą pašoko, apsivilko, o ant stalo vėl visko prikrauta — tik 
valgyk ir gerk. Bebaimis stipriai pasisotino. ,„Palaukit baidyk- 
lės, aš jus surasiu! Vakar nedavėte man nė žodžio pratarti, 
apkūlėte. Dabar pasišnekėsime!'" — tarė sau. 

Tačiau veltui jų visur ieškojo ir viską vertė. Visoje pi- 
lyje — nė gyvos dvasios, tik arklidėje gražiai iššukuotas, pa- 
šertas žirgas linksmai jam nusižvengė ir kanopomis rumžė 
žemę. 

Ką daryti? Dar kartą apėjo visą pilį, išnaršė visus kam- 
pus. Pagaliau vienoje sienoje pastebėjo nedideles dureles ir 

iškart pasilenkė prie jų. Atidarė jas ir išvydo gražų sodą. 
Vidury sodo — ežeras, o ežere kaip gėlė daili mergelė lig pa- 
žastų pasinėrusi vandenyje. 

— Ką čia veiki, gražioji mergele? — klausia Bebaimis.— 
Ko nelipi iš vandens? 

— Mielai išlipčiau, bet negaliu, aš esu užkeikta! 

-— O kas tave užkeikė? 

— Kas mane užkeikė?! Gyvenau čia ramiai su tėvu ir 
motina. Bet kartą mus užpuolė dvylika vėlių. Tėvui ir moti- 
nai jos nieko negalėjo padaryti, nes jie, kaip karaliai, buvo 
dievo pateptiniai. Juos tik ištrėmė toli už jūrų marių. O aš 
čia kenčiu nuo dvylikos metų. Negaliu būti nei po vandeniu, 
nei ant vandens ir su tavim kalbėtis negalėčiau, jeigu nebū- 
tum dėl manęs nukentėjęs. Jeigu dar dvi naktis ištversi, visai 
išvaduosi mane. Bet dabar pabaisos tave geruoju šnekins, 
vilios, įkalbinės, kad žodį ištartum, o kai tik ištarsi, iškart 
pražūsi. O paskui dar labiau tave baugins ir kankins, kad 
tik išsigąstum. Ir jeigu neprakalbėsi ir neišsigąsi, pamatysi 
stebuklą. 

— Kas bus, tas bus! — tarė Bebaimis ir paguodė mergelę, 
"kad būtų rami dėl jo ir lauktų, kol sudorosiąs dvasias. 

Kitą vakarą viskas buvo kaip buvę: ant stalo atsirado 
skani vakarienė, ir Bebaimis valgė sau ir gėrė. Po vakarie- 
nės atsigulė, bet užmigti negalėjo. Muistėsi, tarsi jam ant 
nugaros skruzdėlės būtų skruzdėlyną nešusios, artėjo vidur- 
naktis. Ir pasirodė mieli svečiai. Tik šį kartą gražiai su juo kal- 
bėjosi, klausinėjo, pataikavo, nors žodelį stengėsi išgauti. Bet 
jis tylėjo kaip žemė. Staiga įnirtę puolė jį, čiupo ir pripūtė 
kaip pūslę, dar gerai, kad nesprogo. Paskui svaidė jį po rū- 
mų menę ir daužė vėzdais tartum sviedinį. Bet jis nė karto 
nesudejavo ir neišsigando, viską ištvėrė. Išmušė dvylika, ir 
vėlės dingo. Vargais negalais Bebaimis nusigavo iki lovos, 
pasitepė tepalu, bemat išgijo ir miegojo kaip negyvas. Kai 
rytą atėjo į sodą, mergelė buvo jau ligi pusės išvaduota ir 
atrodė dar gražesnė negu vakar. Visą dieną jis prašnekėjo su 
ja, vaikščiodamas ežero pakrante. 

Trečią vakarą Bebaimis vėl rado ant stalo skanią vaka- 

rienę, vėl valgė ir gėrė kiek norėjo. Bet jau nebuvo taip 
gardu kaip anksčiau. Susirūpinęs galvojo, kas bus jam trečią 
naktį. Miegas visai neėmė. Net krūptelėjo, kai pabaisos jį 
apspito, o didžiausia iš jų atsistojo prie pat lovos su geleži- 
niu iešmu. Bet jos ir dabar gražiai pasisveikino, visaip viliojo, 
žodį iš jo traukė. Pagaliau sušuko: 

— Jeigu nieko nesakai, mes tau parodysim! Prašneksi, kai 
imsi spirgėti! — Tuoj pamovė jį ant iešmo ir jau neš į ugnį. 

—- Jeigu neužtenka, dar pridėsime! 

Tuo tarpu išmušė dvylika, ir pabaisos dingo! Sunkiausia 
jam buvo pasiekti tepalą, bet kai pasitepė, miegojo kaip ne- 
gyvas. Po tokio darbo ilgai nepabudo. 

Rytą pramerkia akis — tarnai vaikščioja pirštų galais, bi- 
jo pažadinti, o turi, kai jis pabus, būti čia pat. Kai Bebaimis 
atsikėlė, tarnai jam atnešė puikius drabužius. Apsivilko jais, 
ir mergelė, gražiai išsipuošusi, rūmuose jį pasveikino. Padė- 
kojo už išvadavimą ir padovanojo gražų baltą rankšluostį, 
kuriame buvo išsiuvinėti jos pačios, tėvo ir motinos vardai. 

— Tegu tai būna laidas, kad aš esu tavo. Bet būtų nege- 
rai, jeigu neduotume žinios mano tėvui. Todėl, jei myli mane, 
keliaukime pas jį! Ten kelsim vestuves. 

Ir tol prisispyrus prašė, kol jis pažadėjo viską padaryti, 
kaip ji nori. 

— Gerai, kas bus, tas bus! — sutiko Bebaimis. 

Netrukus juodu leidosi kelionėn ir išjojo linksmi. Prijojo 
kalnuose namą ir pasiprašė nakvynės. To namo šeimininkė 
buvo sena ragana ir turėjo dukterį. Ši, vos pamačiusi Bebaimį, 
panoro už jo tekėti. Ką čia padarius? Ragana greit sugalvojo. 
Paėmė adatą, įsmeigė Bebaimiui į švarką, ir tas krito kaip 
negyvas. Rytą princesė iš sielvarto nežinojo kur dėtis. Bet 
ką beveiksi. Palaidojo, apraudojo ir viena iškeliavo pas tėvą. 

Vos tik princesė išėjo, senė ragana Bebaimį atkasė, iš- 
traukė iš švarko adatą — ir jis atgijo. Bet į raganos dukterį 
nė žiūrėti nenorėjo, tik vaikščiojo visur ir savo mylimosios 
ieškojo. Bet tai buvo tuščias darbas. Ragana jį užbūrė, kad 
toli nuo namų nueiti negalėjo, nors ir toliau nuklysdavo, vi- 

sada vėl atgal sugrįždavo. Kartą jis sutiko Išmintingąją mote- 
riškę. Ji buvo panaši į to namo šeimininkę, tik visiems gero 
linkėjo. 

— Ak Bebaimi,— tarė ji,— jeigu žinotum, ką ji tau pa- 
darė! — Ir viską jam papasakojo. Išmintingoji moteriškė leng- 
vai jį atkerėjo. 

— Paimk,— sako, — šitą žolelę! Įsidėk į kairį batą po šiau- 
dais ir grįžk atgal. Tavo šeimininkė pavirs į katę ir šoks ant 
taves. Spirk ją kaire koja, ir iš jos liks dervos klanas. Paskui 


'pasiimk savo daiktus ir ateik pas mane! Kas bus toliau, ne- 
sirūpink! 

Dar tolokai nuo raganos namų, Bebaimiui priešais išbėgo 
didelė juoda katė, supurškė, šoko ant jo, vos akių neišdrėskė. 
Jis spyrė ją kaire koja, ir pasiliejo dervos klanas. Bebaimis 
susirinko daiktus ir grįžo pas gerąją senutę. 

— Na, močiute, patark, ką man toliau daryti! Aš jau čia! 

— Gerai, patarsiu,— atsakė senutė.— Tu į tą pusę nė ne- 
žiūrėk! Ten ir liks tas klanas, kol aš nieko nedarysiu. Dabar 
eik šiuo viduriniuoju taku! Nesuk nei į vieną, nei į kitą pusę, 
drožk tiesiai! Prieisi aukštą ir statų kalną, į kurį laiptais galėsi 
užkopti. Ant to kalno rasi sodą, o tame sode kiekviena gėlelė 
žmogaus kaulu prislėgta. Surink visus tuos kaulus aliai vieną 
ir užkask. Jeigu to nepadarysi — ir tavo kaulais bus gėlės 
prislėgtos. Kai tuos kaulus palaidosi, pas tave ateis pabaisa, 
kurią jau matei užkeiktoje pilyje. Bet ji tau nieko nedarys, 
dar tave pagirs ir paklaus, ko pageidautum už tą darbą. Tu 
nieko daugiau nenorėk, tik paprašyk, kad pasakytų, kur da- 
bar yra tavo princesė. Toji pabaisa gali Žinoti, nes ji yra 
visų keturkojų žvėrių karalius. 

Bebaimiui nereikėjo du kartus sakyti, jis padėkojo, pri- 
ėjo tą kalną ir lengvai užkopė į patį sodą. Kai tuos kaulus 
surinko ir- palaidojo, staiga atgijo nuvytusios gėlės. Tuoj at- 
sirado prieš jį pabaisa, tarsi būtų iš žemės išdygusi. Pagyrė 
už darbą, o paskui paklausė, ko jis už tai norėtų. 

— Nieko daugiau nenoriu — atsakė Bebaimis,— tik pasa- 
kyk, kur yra mano princesė! 

— To aš, broleli, nežinau. Bet palauk, sušauksiu iš viso 
pasaulio savo valdinius; jie tau pasakys, gal kas matė. 

Sukaukė pabaisa, net sudrebėjo visa. Kur koks buvo žvė- 
relis, atbėgo, ir pabaisa nuo didžiausio iki mažiausio išklau- 
sinėjo, ar nematė tokios ir tokios princesės. Bet tie iš tikrųjų 
„niekur riebuvo matę. 

— Na, nieko,— tarė pabaisa.— Ko nežino mano valdiniai, 
gali žinoti paukščiai. Nueik antai į kitą sodą! Ten rasi mano 
brolį, paukščių karalių. 

Bebaimis nuėjo į kitą sodą. Ten tuoj atsirado pabaisa ir 
klausia: 

— Ko čia ieškai? 

— Neklausk, ko ieškau, bet pasakyk, kur galėčiau rasti 
savo princesę. 

— Bus išpildytas tavo noras,— atsakė paukščių karalius, — 
man patinka, ką tu padarei mano brolio sode. Nuo to laiko 
mano gėlės žydi kuo puikiausiai. Bet truputį palūkėk! 

Paskui taip sutrimitavo, kad viskas aplinkui sudrebėjo. 
Ir sulėkė, suplūdo viso pasaulio paukščiai, taip suūžė, jog 
atrodė, kad kalnai ėmė griūti. 

— Ar nematėt tokios ir tokios princesės? — klausinėjo ka- 
ralius nuo mažiausio iki didžiausio. Visi atsakė nieko nematę. 
Iš viso paukščių pulko jis būtų nieko nesužinojęs, bet staiga 
suūžė sušniokštė, ir, apsukęs ratą, nutūpė didelis senas erelis. 

— Ko taip vėlai atskrendi? — subarė jį karalius.— Gal ne- 
girdėjai, kad aš šaukiau? 

— Girdėjau, girdėjau, mano pone. Bet tuo tarpu nešiau 
per Juodąsias marias Juodmarių karaliaus dukterį. 

— Juk tai ji! — sušuko Bebaimis apsidžiaugęs, tarsi būtų 
ant žirgo užsėdęs.— Ar sveika? 

— Sveika, — sako erelis, — ir vestuvėms ruošiasi. 

— Su kuo? 

— Ogi su kažkokiu kunigaikščiu! 

— Ar mes negalėtume nulėkti ten dar priėš vestuves? 

— Gal galėtume, o gal ir ne,— atsako erelis.— Aš jau se- 
nas ir nebeturiu tiek jėgų. Labai greit galim Pražių vidury 
marių. 

— Ak mano mielas ereli, išbandyk dar kartą savo jėgas! 
Kas bus, tas bus! 

— Gerai, bet jeigu pražūsim, kaltink save! 

— Sutinku, tegu būsiu aš kaltas, — atsakė Bebaimis ir sėdo 
ant didžiulio erelio. 

Juodu laimingai perskrido marias ir nusileido prie pat tos 
vietos, kur gyveno princesės tėvas. Bebaimis padėkojo ereliui, 
kad pernešė jį per marias, ir paklausė, kuo galėtų atsilyginti. 

— Už gerą geru, — atsakė erelis.— Išsitrauk kardą ir nu- 
kirsk man galvą! 

— Tau, mielas ereli? Niekada! | 

— Trauk kardą! — reikalauja erelis.— Trauk tuoj pat, kad 
nebūtų per vėlu, jei ne, tu niekada nepamatysi savo prin- 
cesės. Ir žiūrėk, kai tik mano galva nukris, išplėšk man šir- 
dį ir taip perkirsk pusiau, kad vos laikytųsi iš vienos pusės. 
Kai tau reikės kokių brangenybių, ją praversi ir gausi, kiek 

panorėsi. Taigi trauk kardą ir kirsk, užteks man- šiame pa- 
saulyje būti: jau pakankamai žmonėms tarnavau. 

Kad ir labai nenorėdamas, nukirto ereliui galvą ir išplėšė 
širdį. Perpjovė ją, pagalvojo, kad gerai būtų gauti šimtą du- 
katų, ir šie tuoj pat atsirado! 

Jis nuskubėjo į miestą ir. pasiprašė į užeigos namus. Bet 
šeimininkas tik pakraipė galvą, esą niekas dabar taip nedarąs 
kaip jis. 

— O kaip daro, mielas šeimininke? — paklausė Bebaimis. 

— Nagi taip, mano pone, nebent aklas nemato, o kurčias 
negirdi. Juk ant kiekvienų vartų įsakymas prikaltas, ir visa- 
me mieste trimituojama, jog mūsų karalius kelia vestuves; 
kas norės, galės ligi soties prisivalgyti, atsigerti ir dar gaus 
už valandą po dukatą. 

— Menkniekis! — atsakė Bebaimis.— Jeigu karalius taip 
gali, mes galime dar daugiau! 

Šeimininkas net akis išpūtė, mano sau, ar tam žmogui 
protas nebus pasimaišęs. Bet kai Bebaimis pabėrė tokią dau- 
gybę dukatų, kad net žemė įlinko, kitaip ėmė į jį Žiūrėti. 

— O dabar,— sako, — nupirkite man aukso karietą, žirgus, 
pasamdykite tarnus! Virkite rinktinius valgius, duokite gė- 
riausių gėrimų! Ir kiekvienas, kas ateis į vestuves, — aš irgi 
vedu,— gaus po penkis dukatus už valandą! 

Kai šis gandas pasklido po miestą, karaliaus rūmai ištuš- 
tėjo. Kas tik galėjo paeiti, visi plaukė į užeigos namus val- 
gyti, gerti, dukatų prisirinkti. Kai karalius pamatė, kas darosi, 
pasiuntė pas Bebaimį pasiuntinius, ir tie gražiai prašė taip 
nedaryti, geriau ateiti į karaliaus vestuves. 

Ir Bebaimio karieta jau skriejo į karaliaus rūmus. Tik po- 
no vietoje sėdėjo persirengęs tarnas, O patsai ponas buvo 
persirengęs tarnu. Bebaimis norėjo iškrėsti pokštą ir įsitikinti, 
ar sužadėtinė jį pažins. 

Pilyje Bebaimio tarną tuoj paėmė savo globon bajorai, 
vaišino skaniausiais valgiais, pylė brangių vynų ir gėrė su 
juo. Paskui pasiūlė jam pašokti su jaunąja. O tas, savo pono 
pamokytas, noriai gėrė ir valgė, bet šokti atsisakė — girdi, 
nemokėsiąs, bet turįs vaikiną, puikų riterį, kuriam šokti 

nesą poros visam pasauly. Jaunoji tas kalbas nugirdo ir pa- 
noro sušokti su jaunikaičiu, kuriam visam pasauly nėra poros. 
Bebaimis mokėjo gražiai pakviesti ir išvedė jaunąją. Jis iš 
tikrųjų buvo puikus šokėjas! Labai gražiai sukdamasis su jau- 
nąja, išmetė tą rankšluostį, kurį dar užkeiktoje pilyje jam 
buvo dovanojusi. Ji tuoj pažino rankšluostį, sustojo ir sušuko: 

— Nebus mano .vyras tas, kuriam aš prieš savo norą pri- 
siekiau, o bus tas, kuris rankšluostį išmetė! 

Tuo tarpu Bebaimis dingo. Kilo sambrūzdis, visi šoko jo 
ieškoti. O jis apsivilko savo drabužiais ir išėjo į vidurį me- 
nės. Visi negalėjo akių atitraukti nuo gražaus riterio. Prin- 
cesė jį tuoj pažino ir visų akivaizdoje apkabino. Visiems bu- 
vo labai linksma. 

VĖJŲ KARALIUS 


Vienas karalius turėjo' sūnų ir dukterį. Buvo graži pora: 
jaunikaitis kaip sakalas, o mergelė kaip saulė! Galėjo tėvas 
džiaugtis savo vaikais, visi stebėdavosi, kai brolis su seserim 
vaikštinėdavo už parankės po sodą. 

Bet kartą, kai karalius su dukra važiavo iš miesto, pakilo 
vėjas — ir mergelė dingo iš karietos. Karalius stebėjosi, dai- 
rėsi į visas puses, bet dukters nė garso; po visą šalį išsiun- 
tinėjo tarnus, visur išieškojo, bet niekur nerado! Tada kara- 
lius ėmė raudoti ir aimanuoti! 

— Ak tėve mano! — tarė sūnus, kuriam irgi ne mažiau 
skaudėjo širdį — nesielvartauk, nenustok vilties. Eisiu jos pa- 
ieškoti, gal ir surasiu. 

Karalius atsisveikino su sūnumi, davė jam ginklų ir išleido 


22 


į pasaulį. Eina jis per kalnus ir klonius, šaukia vardu, klausi- 
nėja Žmonių — sesers nei girdėti, nei regėti. Šitaip vaikštinė- 
damas po kalnus ir klonius, kartą priėjo ežerą, kur daugybė 
ančių plaukiojo. Jis nusikabino nuo peties šautuvą ir jau- 
šaus į didžiausią. Staiga girdi: 

— Palauk, jaunikaiti, palauk! Nešauk į mane, aš tau ga- 
lėsiu padėti! — sako jam antis.— Žinau, kur eini, gerai eini; 
tavo sesuo Vėjų pilyje! 

Karalaitis nustebęs užsimetė šautuvą ant peties ir eina to- 
liau. Priėjo didžiulį skruzdėlyną, kuris buvo kaip tik jam ant 
kelio, sustojo ir bado jį lazda. Skruzdės subruzdo, tuoj pasi- 
rodė didžioji su sparnais ir sako jam: 

— Negriauk mano rūmų, negriauk. Juk jie tau nekliudo. 
Apeik juos iš dešinės, už tai mes tau padėsime. 

Gerasis karalaitis tik nusišypsojo ir paliko skruzdėlyną 
ramybėje. Netrukus priėjo girią. Ėjo į vieną pusę, į kitą — 
ir pasiklydo. Ant kelio pasipainiojo sausas kelmas, pilnutėlis 
bičių. Išsitraukė kalaviją ir jau kirs. Vos tik užsimojo, išėjo 
bičių motinėlė: 

— Nekirsk, juk mano namai tau nekliudo; apeik juos iš 
dešinės, už tai mes tau padėsime. 

Jis paklausė jos, paliko sveiką kelmą ir keliauja toliau. 

Kai išėjo iš girios, pamatė pilį ant plikos kalno viršūnės: 
„Na, ačiū dievui, pagaliau priėjau“, — pagalvojo karalaitis ir 
kopia į kalną. Bet toks stiprus vėjas pūtė žemyn, jog jis tik 
keturpėsčias užropojo į kalną. Priėjo pilį, beldžiasi — niekas 
neatsiliepia. Eina į vieną kambarį, į kitą, niekur nė gyvos 
dvasios. Tik trečiajame rado svainį, švilpiantį pro langą. Pa- 
matęs jį, Vėjų karalius sako: 

— Sveikas gyvas, svaini, sveikas, mano mielas! 

Tasai iškart pareikalavo atiduoti seserį. 

— Ė,.— sako, — koks tu, svaini, gudrus! Palauk truputį! Da- 
bar tu mano valioje! 

Tuoj nugabeno jį ant marių kranto, nusimovė nuo piršto 
žiedą, sviedė į marių vidurį ir sako: 

— Jeigu žiedą ligi ryto man atneši, atiduosiu tau seserį, 
o jeigu ne — keliauk, iš kur atėjai. 

Karalaitis nutirpo iš baimės ir nieko neatsakė. Vėjų ka- 
ralius nusikvatojo, paliko jį, dar pridūrė, jog rytą pasima- 
tysią. 

Vaikščiojo jis pamariais nuliūdęs, ir staiga atlėkė toji 
antis. 


— Ei,— sako, — broleli, tu man gyvybę dovanojai. Neliū- 
dėk, eik miegoti, o žiedą aš tau atnešiu. 

Švintant karalaitis pabudo, žiūri — žiedas ant piršto, kaip 
ten buvęs. 

Kai jis šitaip džiaugėsi, ateina pas jį svainis ir klausia: 

— Na kaip? Kur žiedas? 

— Štai! — paduoda žiedą karalaitis. 

— Gerai, bet dar vieną darbą padarysi; einam su manim, 
mielas svaini| 

Nusivedė jį į aukščiausią pilies bokštą, paėmė saują aguo- 
nų ir pabėrė pavėjui. 

— Jeigu lig ryto tas aguonas surinksi, būsi laisvas, o su 
tavim ir ji! 

Karalaitis nusiminęs pasižiūrėjo į pabertas aguonas ir tik 
atsiduso. Kur buvus, kur nebuvus atsirado prie jo sparnuota 
skruzdė ir sako: 

— Nesirūpink, eik miegoti, mes lig ryto viską surinksime! 

Karalaičiui širdis atlėgo, ir jis ramiai nuėjo miegoti. Rytą 
atėjo Vėjų karalius, žiūri — aguonos aliai grūdelio surinktos 
ir į bokštą suneštos. | 

— Gerai, jeigu tu toks šaunus vyras, galėsi ją atsiimti, 

„Koks aš būčiau brolis, jeigu sesers nepažinčiau“,— pa- 
galvojo karalaitis. 

Bet kai jam parodė jas, visos dvylika buvo kaip viena, 
ir visos vienodai šypsojosi, sveikino jį: 

— Sveikas gyvas, broleli, sveikas gyvas! 

Jam apraibo akys, ir jis suprato, kad nieko iš to nebus. 

Kai jis taip galvojo, atskrido bitė ir pašnibždėjo į ausį: 

— Pažinsi, broleli/ nebijok! Ant kurios aš nutūpsiu, toji 
ir bus tavo sesuo. 

Nudžiugęs karalaitis žiūrėjo, ant kurios nutūps bitelė, ir 
kai pamatė, priėjo prie jos, apkabino ir tarė: 

— Ši mano seselė! 

— Taip, — atsakė nepatenkintas Vėjų karalius, — dabar ke- 
liaukite su dievo padėjimu! 

Juodu ir nelaukė — iškeliavo linksmi pas savo liūdintį tė- 
vą. O tėvas, pamatęs, kaip meiliai eina brolis su dingusia 
seserimi, labai džiaugėsi, ir visi žmonės jais gėrėjosi. 


PELENIUS 


Vienas tėvas turėjo tris suaugusius sūnus. Du. vyresnieji 
buvo taip išsipustę, net gurgždėjo vaikščiodami, o jauniau- 
sias, tikras stuobrys, per dienas ant krosnies pelenuose volio- 
josi. Kitaip jo niekas ir nevadino, tik Peleniumi. 

Turėjo tėvas lauke pasisėjęs avižų, bet kasnakt kažkas jas 
ištrypdavo, išvoliodavo, taip 'viską niekais paversdavo, jog 
blogiau ir būti negalėjo. Šeimininkas niekaip nesuprato, koks 
nenaudėlis niokoja lauką. 

— Vis tiek sužinosiu, kas tu esi! — tarė kartą tėvas ir liepė 
sūnums saugoti lauką. 

— Tik žiūrėkit, sučiupkite jį ir gerai apkulkite, kad am- 
žinai atsimintų! 

Du vyresnieji broliai išsiruošė kaip į pasaulio kraštą: pa- 
siėmė žirgus, šunis, vėzdus ir kas tik toptelėjo į galvą. Mo- 
tina prikepė pyragų, pričirškino mėsos, pilnus krepšius pri- 
kimšo valgių, net braškėjo. 

— Vaikeliai mano,— kalbėjo ji, — užvalgykite, saugodami 
tas avižas, nenumirkite badu. 

Dar pasiėmė vyno, kad turėtų kuo užsigerti, ir išjojo avi- 
žų saugoti. O Pelenius? Jis tik vogčiomis stalčių atidarė, su- 
džiūvusių duonos kriaukšlių pasiėmė į pintinę ir išėjo į lau- 
kus; motina dar lopeta virtuvėj per nugarą užvežė, kai norėjo 
kažko paklausti. | 

Kai prijojo avižų lauką, tie du broliai susikūrė laužą, 
žirgus supančiojo, šveitė sau pyragus ir kepsnius, užsigerdami 
vynu; dar šuniui davė mėsos su pyragais ir vyno. 

— Tebūnie ir tau linksma, — sakė jam.— Gerk, kol gyvas. 

Gražiai nugirdė ir šunį. Jiems tuoj galvos nulinko, abu 
į avižas suvirto, o šunelis irgi prie jų nugriuvo. Jeigu kas 
net diržus jiems būtų iš nugarų rėžęs, nebūtų pabudę. O Pe- 
leniaus nė iš tolo neprisileido. 

Mūsų Pelenius įsilipo į laukinę obelį ir graužia obuoliu- 
kus, o kai dantys atšipo — čiulpte čiulpia. 

Prieš pat vidurnaktį atbėgo trys žirgai, o vienas tiesiai 
prie to medžio, kur sėdėjo Pelenius, ir kasosi sprandą. Mūsų 

Pelenius tik strykt — ir užšoko ant jo! Čiupo už kamanų ir 
laikosi. Žirgas kad ims bėgti, nuo vagos prie vagos, nuo užuo- 
ganos prie užuoganos, nuo vieno avižų lauko prie kito, nori 
Pelenių nutrenkti, tačiau šis laikosi stipriai. 

Pagaliau žirgas pavargo ir, pamatęs, kad jo nebepaleis, 
prašneko. 

— Tu labai drąsus, — sako jam žirgas,— imk šias kamanas, 
kai jas papurtysi, turėsi, ko tik panorėsi. 

Pelenius žirgą paleido, pasiėmė kamanas ir parėjo namo. 

Rytą avižos buvo ištryptos, ir tėvas pagalvojo, kad jie 
nesaugojo. 

— Ir tu nieko nematei? — klausia Pelenių. 

— Ak, ką gi aš matysiu — sumurmėjo šis irzliai.— Juk 
miegojau! 

Išėjo broliai antrą naktį saugoti. Vyresnieji vėl prisikro- 
vė kepsnių, pyragų, o Pelenius sudžiūvusių kriaukšlių. Tie 
valgė, : gėrė, nusigėrė, o Pelenius, įsilipęs į obelį, graužė 
kriaukšlius ir rūgščius obuoliukus. 

Vidurnaktį atbėgo du žirgai, vienas jų — tiesiai prie obels 
ir kasosi. Pelenius tik šast jam ant sprando. Vėl žirgas lėkė 
nuo vagos prie vagos, nuo užuoganos prie užuoganos, nuo 
vieno avižų lauko prie kito, bet Pelenius nepaleido, kol žir- 
gas prašneko: 

— Paleisk mane ir pasiimk šias kamanas. Kai jas papur- 
tysi, gausi, ko panorėsi. 

Pelenius pasiėmė kamanas ir paslėpė. 

Trečią naktį tėvas vėl juos išsiuntė. Vyresnieji kaip ir 
pirma prisikrovė visko, o paskui kimšo kaip žąsys į gurklį 
ir lakė vyną, kol užmigo. O Pelenius vien sausus kriaukšlius 
ir laukinius obuoliukus graužė — ir stebėjo. Vidurnaktį atbė- 
go tik vienas žirgas, ir tiesiai prie obels pasikasyti. Pelenius 
tik op ir užšoko jam ant nugaros, ir šis jį nešiojo po vagas, 
užuoganas, kol galų gale kamanas atidavė ir pasakė: 

— Ko panorėsi, to ir turėsi, kai papurtysi kamanas, tik pa- 
leisk mane. 

Pelenius kamanas pasiėmė ir gerai paslėpė. 

Apsirijėliai broliai rytą gėdingai parėjo namo, ir tėvas, 

matydamas, kad nieko iš to nebus, liepė avižas nupjauti 
pašarui. 

Kartą pasklido gandas, kad karaliaus duktė tekės už to, 
kuris pasieks aukso žiedą, nuleistą pro jos langą ant auksinės 
virvutės. Tas gandas pasklido po visas šalis, ir Peleniaus bro- 
liai išsiruošė laimės bandyti. 

— O tu josi? — paklausė jie Pelenių. 

— Tikriausiai josiu— atsakė „šis ir ėmė ruoštis kelionėn. 

Vyresnieji broliai pasibalnojo žirgus, išsipustė— o Pele- 
nius sėdo ant senos didelės kiaulės ir leidosi kelionėn, sakyda- 
mas, jog ir jis mėginsiąs pasiekti žiedą. Jo broliai ir visi, 
kas matė, leipo juokais! Bet Pelenius, pasukęs už kluono, pa- 
purtė kamanas. | 

— Ko norėtumėt? — paklausė balsas. 

— Nieko, tik vario žirgo ir vario drabužių! 

Tuoj pat atsirado vario žirgas ir vario drabužiai. Pelenius 
apsitaisė ir nušuoliavo. 

Prie karaliaus rūmų jau buvo pilna raitų jaunikaičių; visi 
norėjo žiedą pasiekti, bet veltui stengėsi. Ir Peleniaus bro- 
liai bandė, bet nieko neišėjo; žiedas kabojo kur kabojęs. Stai- 
ga atlėkė lyg viesulas ant vario žirgo riteris, pašoko, čiupo 
aukso žiedą su virvute, pamojavo karaliaus dukteriai ir dingo. 
Tuoj karaliaus tarnai puolė teirautis, kur jis pražuvo, ieškojo, 
Iašė į visas šalis, bet niekas tokio riterio nematė. 

Tada antrąsyk pasklido gandas, jog tam atiteksianti kara- 
laitė, kuris iš aukščiausio jos lango pasieksiąs aukso obuolį. 
Broliai tuoj ėmė tyčiotis iš Peleniaus: 

— Josi, Peleniau, ant deglosios? 

Jis tik gūžtelėjo pečiais ir pasakė: 

— Tikriausiai josiu, o kodėl gi ne? 

Ir kai broliai išsipustę jau sėdėjo ant žirgų, jis apžergė 
deglą kiaulę ir nujojo; viso kaimo vaikai bėgo iš paskos ir 
žmonės pirštais badė. 

O kai pasuko už kluono, išsitraukė kamanas ir papurtė. 

— Ko norėtumėt? — atsiliepė kamanos. 

— Nieko, tik sidabro žirgo ir sidabro drabužių! — paliepė 
Pelenius; tuoj viskas atsirado, ir jis apsitaisė. 

O prie karaliaus rūmų jau buvo pilna išsipuošusių jauni- 
kaičių; jie šuoliavo, bandė pasiekti obuolį, bet veltui. Tik 
staiga tarsi perkūno trenksmas atšvilpia riteris sidabro dra- 
bužiais ant sidabro žirgo, žvilgteli į karaliaus dukterį ir čium- 
pa obuolį. Visi apstulbę spokso kaip veršiai į naujus vartus, 
o paskui gaudyk vėją laukuose — riteris dingo tarsi vandeny. 

Pagaliau trečią kartą karalius paskelbė, jog tam atiduos 
dukterį ir visą karalystę, kuris iš aukščiausio rūmų lango pa- 
sieks aukso skarelę. Vėl prigarmėjo devynios galybės jauni- 
kaičių. Atjojo ir Peleniaus broliai. O Pelenius ant savo kiaulės 
tursavo tik ligi pakluonių. Tenai papurtė kamanas. 

— Ko pageidaujat? — paklausė jį. 

— Nieko daugiau, tik aukso žirgo ir aukso drabužių! 

Pelenius apsitaisė aukso drabužiais ir suspindėjo skaisčiau 
už saulę. Sėdo ant aukso žirgo ir nušuoliavo į karaliaus rū- 
mus. Niekas nė pagalvot nedrįso, kad būtų galima taip aukštai 


iššokti. Bet staiga atlėkė lyg vėtra riteris aukso drabužiais 
ant aukso žirgo, čiupo skarelę ir nušvilpė kaip viesulas. 
Tada karalius tarė: 

— Vis tiek, kas jis būtų, reikia surasti. 

Ir įsakė visuose miestuose, kaimuose, visuose namuose vi- 
sas kertes išnaršyti ir surasti. O Pelenius sėdėjo sau namie 
už krosnies kaip buvo atsikėlęs iš ryto — su apatinėmis kel-. 
nėmis 1r baltiniais. Tik ant galvos buvo užsidėjęs seną skry- 
bėlę, todėl atrodė kaip kaliausė iš kanapių. Mat skrybėlėje 
Iaikė paslėpęs aukso obuolį ir aukso skarele, o aukso žiedą 
buvo užkasęs prieždos pelenuose ir dar virvute pririšęs; jis 
trūkčiojo virvutę ir žaidė juo kaip vaikas. 

Atėjo karaliaus kareiviai ir apžiūrinėja sūnus. Prieina prie 
Peleniaus ir klausia juokais: 

— Ar tu, Peleniau, nebuvai ten? 

— Ar ant kiaulės? — atsako jis naiviu, juokingu balsu. 

— Kuo gi jis ne riteris! — juokiasi vienas brolis.— Skry- 
bėlė ant galvos — kaip husaras į žygį pakilęs! 

Ir kad būtų juokingiau, kilstelėjo jam skrybėlę. 

Staiga iškrito obuolys ir skarelė, o Pelenius, norėdamas 
gudriai užsimaukšlinti skrybėlę, netyčia timptelėjo virvutę ir 
ištraukė iš pelenų aukso žiedą. Karaliaus kareiviai iškart 
pažino. Visi stebėjosi, kaip toks stuobrys galėjo juos gauti. 

O Pelenius žinojo, kas jo laukia. Jis gražiai apsirengs, tik 
reikia papurtyti kamanas. | 

— Ko norite? 

— Aukso žirgo ir aukso drabužių! | 

Tuoj viskas atsirado. Pelenius apsirengė, sėdo ant žirgo 
ir nuskubėjo į karaliaus rūmus. Karalius jį gražiai priėmė, 
savo dukterį už jo išleido, vestuves iškėlė. Tikriausiai IF 
šiandien jis gyvena, jeigu nenumirė. 


a T 


TRYS AUKSO KRIAUŠĖS 


Kadaise, o tai galėjo būti labai seniai, užtat kad niekas 
nebeprisimena, gyveno viena burtininkė, graži ir turtinga, ki- 
tos tokios nebuvo visame pasaulyje. Piršosi jai karaliai ir 
bajorai, bet ji nė už vieno nenorėjo tekėti. 

Galiausiai, kai jai piršliai įgriso, pagarsino, jog tekėsianti 
už to, kuris iš trečio karto taip pasislėpsiąs, kad ji nesura- 
sianti, tada jis tapsiąs jos vyru, nors ir elgeta būtų. Nemažai 
jaunikaičių bandė laimę, bet ji iškart atspėdavo, kur jie sle- 
piasi. Paskui visi liovėsi žaidę su ja slapukus. 

Kartą užklydo jaunas vyras su. trumpike. O kad jis buvo 
su trumpike, tad jį žmonės ir vadino Trumpikiu. Jis prisistatė 
gražuolei, toji pasakė, kad savo žodžio nekeisianti. 

Tasai vyras su trumpike nepatiko išdidžiai burtininkei. Bet 
ji leido bandyti jam laimę,— tikėjosi, kad tasai Trumpikis ne- 
bus didesnis burtininkas už ją pačią. 

Tačiau Trumpikis buvo ne iš kelmo spirtas. Pirmiausia 
pasivertė žuvim ir panėrė į jūros dugną. Ji visada ieškodavo 
iš ryto, todėl ir dabar išsimiegojusi išėjo iš savo pilies į Vi- 
durį sodo, spėlioja: 

— Žemėje jo nėra, danguje irgi nėra; kur jis galėtų 
būti? Mariose, pačiame dugne, jei tu esi žuvis — pasirodyk! 

Norom nenorom Trumpikis turėjo pasirodyti, iš pirmo kar- 
to jam nieko neišėjo. 

Bet ji pagalvojo, kad Trumpikis, ko gero, būsiąs dar dides- 
nis burtininkas už ją. 

Kitą dieną jis pavirto paukščiu ir pakilo aukštai, net virš 
debesų. Ji išėjo į sodą, apsidairė ir sako: 

— Žemėje tavęs nėra, vandeny nėra, kurgi tu? Ore esi, 
paukščiu pavirtai, leiskis žemėn! 

Norom nenorom jis turėjo leistis, taigi ir šįkart nieko ne- 
išėjo. 

Tris dienas mūsų mielas Trumpikis suko galvą, kur jam 
pasislėpus, bet nieko nesugalvojo. Ketvirtos dienos rytą jis 
vaikščiojo po sodą susimąstęs ir, tiesą sakant, užmiršo, apie 
ką galvoja. O čia žiūri — ateina gražuolė pro sodo vartus 

spėti, kur jis pasislėpęs. Jis tuoj virto gėle lysvėje prie tako. 
Burtininkė eina tuo taku ir mato gražią gėlę. 

— Ei,— sako, — iš kur atsirado toji graži gėlė, matyt, per 
naktį taip gražiai pražydo? 

Ji tuoj pat nusiskynė ją ir pauostė. Paskui sustojo vidury 
sodo, apsidairė ir sako: 

— Žemėje tavęs nėra, danguje nėra, vandenyje nėra — ne- 
žinau, kur tu, pasakyk! 

— Aš čia, mano miela! — Ir tuoj atsivertė dar gražesniu 
jaunikaičiu. 

— Ar jau, — klausia, — būsi mano? 

— Dar nebūsiu. Nebūsiu, jeigu ligi ryto neatneši iš sep- 
tintos karalystės miltų vestuvių pyragui! — pasakė ir pabėgo 
nuo jo. Įbėgo į pilį ir gerai užsidarė. 

Trumpikis dabar prie jos prieiti negalėjo, todėl galvojo, 
kaip tų miltų atnešti. Tai nebuvo lengvas darbas, užtat kad 
septinta karalystė buvo labai toli ir kviečiai ten dar nebuvo 
nupjauti. 

Prisiminė Trumpikis savo dėdę, irgi didelį burtininką, o 
tasai turėjo tokį vežimaitį, į kurį sėdęs tuoj nuvažiuodavai, 
kur panorėdavai. Trumpikis nuėjo pas tą dėdę, paprašė veži- 
maičio, įsėdo ir po akimirkos jau buvo septintoje karalystėje. 
Prisipjovė kviečių, surišo, iškūlė, grįždamas namo, sumalė ma- 
lūne ir rytą jau stovėjo prie burtininkės pilies su miltais. 

— Ar dabar eisi už manęs? — šaukia jai į pilį. 

— Neisiu. Neisiu, jeigu ligi ryto iš tų vynuogių, kur už 
juodųjų marių auga, neišspausi vyno ir neatneši man,— su- 
šuko pro langą ir dar geriau užsidarė. 

Už jūrų marių nuplaukti — ne juokai! Bet vežimaitis ir 
dabar jam padėjo, ir po valandėlės perplukdė jį per marias. 
Trumpikis išspaudė vyno, ir rytą, kai burtininkė dar mie- 
gojo, pabeldė į vartus. 

— Ar eisi už manęs, vynas jau čia! — šaukė jis. 

— Kvaila būčiau, jei tekėčiau už tokio driskiaus! — atsilie- 
pė burtininkė.— Neisiu, kol iš septyniasdešimt septintos kara- 
lystės atneši tris aukso kriaušes ir kol būsi toks turtingas 
kaip aš! 

Ir dar geriau užsidarė. 

Trumpikis žinojo, kad šįkart nepadės ir jo vežimaitis. Pa- 
traukė jis tada kalnais ir kloniais į septyniasdešimt septintą 
karalystę. Ėjo ėjo per tuos kalnus, priėjo vieną žmogų, kuris 
jau dievaižin kiek metų lakstė po pievą aplink vieną medį 
ir vis negalėjo ligi valiai atsilakstyti. 

— Sveikas gyvas! Ką čia veiki, žmogau? — klausia Trum- 
pikis. 

— Ką gi beveiksiu, lakstau; niekas manęs neima į darbą, 
kur galėčiau ligi valiai prisilakstyti! — atsakė žmogus. 

— Na, jei taip, tai eikš su manim, prisilakstysi, kiek norėsi. 

Tasai sutiko; ėjo jau dviese. 

Eina eina, prieina kitą bičiulį; prieš jį guli devyni didžiu- 
liai duonos kepalai, o jis dar šaukia: 

— Valgyti noriu! 

— Tai ko nevalgai, juk prieš tave kalnas duonos? — sako 
jam Trumpikis. 

— Et, su tiek neverta nė prasidėti. 

— Tai eik su mumis, galėsi valgyti, kiek lįs! 

Tasai sutiko, dabar eina trise. 

Eina eina, prieina trečią bičiulį. Tasai sėdi prie didžiulio 
laužo devyneriais kailiniais apsitūlojęs ir šaukia: 

— Žmonės, gelbėkit, šalta man! 

— Bijok dievo, sėdi prie ugnies, taip gerai apsivilkęs? — 
sako tie jam. 

Bet tasai tik kalena dantimis ir skundžiasi, kad šalta. 

— Tai eik su mumis, sušilsi. 

Dabar jau eina keturiese. 

Eina eina, žiūri — sėdi žmogus prie šulinio; visas Dunojus 
teka pro šalį, o jis dar šaukia: 

— Gerti noriu! Gerti noriu! 

— Juk gali, — sako jam,— atsigerti čia pat. 

— Čia man nėra ko gerti! Gerai dar, kad nemiriau iš troš- 
kulio. 

— Tai drožk ir tu su mumis į septyniasdešimt septintą 
karalystę, ten galėsi prisisprogti! 

Eina su jais ir tas penktas, ir netrukus jie prieina septy- 
niasdešimt septintą karalystę. Ten vien kalnai stūkso, 0 vi- 
dury kalnų stovi karaliaus pilis. Kadangi buvo penkiese, visi 
drūti vyrai, nuėjo pas karalių ir paprašė trijų aukso kriaušių. 

— O kas jūs tokie,— klausia karalius,— jeigu be niekur 
nieko reikalaujate iš manęs trijų aukso kriaušių? 

— Mane,— sako Trumpikis,— pasiuntė tokia ir tokia bur- 
tininkė, o jie mano bičiuliai! E papasakojo viską; kas per 
vieni tie jo bičiuliai. 

— Jeigu jūs tokie geri bičiuliai — atsakė karalius,— pir- 
miausia turite tų kriaušių nusipelnyti, o paskui gausite! Kaip 
tik dabar keliu sūnui vestuves. Mano kepėjai ir virėjai jau 
visa savaitė kepa ir visko pakankamai pritaisė, tik svečių 
trūksta. Jeigu mano svečius iš devynių karalysčių ligi ryto 

sukviesite, gausite tris aukso kriaušes. O jeigu ne, liepsiu gy- 
viems kailį nulupti. 

Jie net žado neteko! Šiurpas perbėgo per nugaras, tarsi 
jau dabar būtų jiems kailį kas dyręs; devynias karalystes per 
vieną naktį apibėgti ne juokai, tai ne pas kaimynus sulakstyti! 


Tačiau tasai greitakojis juokdarys visai neišsigando, tik 
paprašė karalių parašyti savo svečiams kvietimus. 

— Kvietimai parašyti! — atsakė karalius ir davė jam visą 
šūsnį; nė perskaityti negalėjo — tiek daug jų buvo. 

O tasai bėgikas dar ligi vakaro šlaistėsi po pilies kiemą. 
Kiti keturi išsigandę jį kvailino, ko delsia, bet jis atsakė 'tu- 
rįs pakankamai laiko. Vakariui pučiant išbėgo ir tuoj po vi- 
durnakčio, rytmečio vėjeliui papūtus, sugrįžo su atsakymais 
į tuos kvietimus. 

Rytą visi penki nuėjo pas karalių kriaušių. 

— Duosiu, duosiu, bet mano svečiai rašo, jog negalėsią 
atvykti. Jeigu norite gauti kriaušes, turite lig ryto viską su- 
valgyti, ką mano virėjai ir kepėjai pritaisė; kitaip įsakysiu 
jums galvas nukirsti. 

Juos ir šiaip maitino kaip penimus žąsiukus, tai kaip jie 
galėjo suvalgyti pilnas kamaras duonos, pyragų, kepsnių? Tiek 
valgių, kiek ten buvo pritaisyta, jie nė sapne nesapnavo, II 
dabar manė, kad rytoj bus nugalabyti. Tik vienas tas apsiri- 
jėlis neišsigando. Anie keturi tik dėjosi valgą kepsnius ir py- 
ragus, o jis vienas viską sušveitė. Ligi vakaro jie net išalko. 
Bet tasai tik mažumėlę užkando. 

Rytojaus dieną nuėjo pas karalių ir prašo tų kriaušių. 

— Kriaušes gausite,— atsakė karalius. — Bet aš jau prieš 
tris dienas liepiau geležinę krosnį ąžuolinėm malkom kūrenti; 
jeigu joje ligi rytojaus ryto išmiegosite, galėsite patys jas 
nusiskinti, — pasakė karalius ir liepė eiti sau. 

Nieko nepadarysi! 

— Na, dabar mes žuvę,— sako jie vienas kitam. 

Iš tos krosnies plieskė kaitri liepsna, prie jos nė iš tolo ne- 
galėjai prieiti. Jie ėmė ginčytis, vienas kitam prikaišioti, kam 
pakvietė kelionėn, o dabar nei iš šio, nei iš to turės iškepti 
kaip viščiukai ant iešmo. 

35 kž 


Tada tasai su devyneriais kailiniais ir sako: 

— Ko jūs čia vaidijatės? Geriau eikite į kiemą ir pririn- 
kite malkų, kitaip sušalsite per naktį. 

Tie jo visai neklausė, tik barėsi tarp savęs. Atėjo vakaras, 
tarnai atvedė juos prie krosnies ir stumia: 

— Lipkit į patį dugną! 

O čia iš tolo degina, svilina, vos oda nesproginėja. 

Tada įšoko į krosnį mūsų mielas kailiniuotis, nusipurtė tuos 
devynerius kailinius, tuoj pat sugėrė visą šilumą, ir pasidarė 
šalta kaip žiemą. 

Kai jau nebuvo karšta, keturi jo draugai. priėjo arčiau 
prie krosnies, bet apsigavo. Kailiniuotis susirietė vienoje ker- 
tėje ir šildosi, o jų nė iš tolo neprisileidžia. Jie taip šurmu- 
liavo, šaukė, šokinėjo nuo šalčio po tą krosnį, jog karalius 
savo kambariuose miegoti negalėjo. 

Rytą karalius klausia, kas ten naktį taip trankėsi ir šūka- 
vo. Rūmininkai atsakė, kad tie pakeleiviai tokį erzelį kėlė. 
Karalius nenorėjo tikėti, jog jie nesudegė, nepavirto anglimi. 
Tada pas jį atėjo visas penketas, o keturi dar nuo šalčio 
drebėjo. 

— Na,— sako karalius, — matau, kad jums nieko negaliu 
padaryti. Eikite ir nusiskinkite tas kriaušes. 

Ir vedė juos kalnais ilgai ilgai, pagaliau atvedė prie di- 
džiulio ežero. 

— Čia,— sako, — vidury ežero pieva, o toje pievoje me- 
dis, pačioje viršūnėje auga kriaušės. Kai ežerą išgersite, ga- 
lėsite jas nusiraškyti. Kitaip jų nepaimsi, nes į salą nusikelti 
neįmanoma. 

— Na, gali gerti! — atsiduso pirmieji keturi ir jau manė, 
kad su kriaušėmis reikia atsisveikinti, nes tas ežeras buvo 
toks didelis, jog medžio visai nesimatė: pagaliau kur ten iš- 
gersi tokį ežerą. 

— Tai gerkite,— pasiūlė tas, kurį Trumpikis prie Duno- 
jaus sutiko. 

— Tu pats gerk! 

— Na, dabar, rodos, atsigersiu iki soties, — tarė tasai, pri- 

puolė prie ežero ir vienu mauku išgėrė tarsi vyno kvortą. 
Atsistojo, nusibraukė lūpas ir tarė: 

— Tai kad prisisprogau! 

Paskui jie sausu keliu nuėjo į pievą prie medžio su auk- 
sinėmis kriaušėmis, ir jos pačios ėmė kristi — Trumpikiui rei- 
kėjo tik krepšį laikyti. Kai kriaušės nukrito, staiga tas medis 
ir kalnai pranyko ir prieš juos atsivėrė buvęs užkeiktas gra- 
žus gyvas kraštas. Kur tik ėjo Trumpikis, visi jį sveikino kaip 
savo išvaduotoją ir karalių, o toji gražuolė burtininkė -mielai 
sutiko už jo tekėti. Ir visi buvo laimingi: ir tasai, kur prisi- 
lakstė, ir tasai, kur atsivalgė, ir tasai, kur sušilo, ir tasai, 
kur atsigėrė, ir karaliumi tapęs Trumpikis su savo jauna 
žmona. 


TRYS BROLIAI, JUODVARNIAIS VIRTĘ 


Viena vargšė motina turėjo tris sūnus ir vienturtę labai 
mielą dukrelę. Berniukai jau buvo užaugę, o mergaitė visai 
maža, dar nevaikščiojo ir nekalbėjo. Berniukai, kaip visi ber- 
niukai, buvo labai guvūs ir smalsūs. Tas būtų dar buvę pusė 
bėdos, jeigu nebūtų buvę tokie neklusnūs, išdykę ir pramušt- 
galviai. Nelaimingai motinai su jais buvo tikras vargas! 

Jeigu kur kas pridarė kokių eibių — jos sūnūs kalti; jeigu 
kur kas iškrėtė kokią šunybę — kas gi daugiau, jeigu ne jos 
sūnūs. O namie! Jeigu nuo pietų ką palikdavo vakarienei, jie 
viską iššniukštinėdavo ir suvalgydavo. Net mėsa puode nega- 
lėjo išvirti. Pritykodavo ir pusžalę surydavo. Viskas ėjo nie- 
kais. Pagaliau motina visai neteko kantrybės. 

Kartą ji turėjo eiti į bažnyčią. Užkaitė pietus ir prigrasė 
sūnums: 

— Vaikai! Nedrįskit imti iš puodo mėsos, kol aš būsiu baž- 
nyčioje, o jeigu neklausysite, padarysiu jums, ko nė viena 
motina savo vaikams nepadarė. Žiūrėkit man, padaužos, mes- 
kit tą bjaurų įprotį! 

Berniukai tik kikeno, ir motina supykusi išėjo į bažnyčią. 

Vos tik ji pro duris, berniukai puolė prie puodo, išėmė 
mėsą ir suvalgė. 

Parėjo motina iš bažnyčios, tikėdamasi, kad prigrasyti ber- 
niukai nebus smaguriavę; bet priėjo prie krosnies ir mato — 
puodas tuščias. Baisiausiai supyko ir įširdusi sušuko: 

— O kad jūs varnais pavirstumėt ir vienas kitam iš sna- 
pų mėsą plėštumėt! 

Vos tik ji taip pasakė, berniukai pavirto trim juodais kaip 
anglis varnais, ėmė plasnoti, kapoti snapais vienas kitą iI, 
kraupiai kranksėdami, nulėkė dievai žino kur. Motina, dar 
neatsitokėjusi iš pykčio, kai juodvarniai pakilo, šūktelėjo 
jiems įkandin: 

— Na ir lėkite sau, nenaudėliai, skrajokite po pasaulį, kol 
kas nors iš artimųjų jus išvaduos. | 

Motinai pyktis kaipmat praėjo, ji atitoko, ir suskaudo jai 
širdis, graudžiomis ašaromis ėmė verkti, rankas grąžyti, Irau- 
doti savo užkeiktų nelaimingų sūnų. Ir kiekvieną dieną verkė 
raudojo, vos akių neišverkė. 

Ėjo metai, o sūnų nei girdėti, nei regėti. Tuo tarpu maža 
jos dukrelė užaugo didelė, ir buvo daili, balta kaip pienas, 
skaisti kaip rožė, visoje apylinkėje nebuvo jai lygios. Gra- 
žioji mergelė buvo meili, linksma, darbšti; kur tik pasirody- 
davo, visiems akys prašvisdavo; motinai padėdavo, ir namie, 
ir lauke buvo pirmoji jos ranka. O kad ji buvo tokia links- 
ma ir rami, motina stropiai slėpė nuo jos savo skausmą dėl 
nelaimingų sūnų ir nė neužsiminė, jog kadaise ji turėjusi brolių. 

Vis dėlto mergelei krito į širdį, kad ji neturi nei brolio, 
nei sesers, o kiti turi, ir ne po vieną. Klausinėdavo motiną, 
ar kada neturėjusi broliuko ar sesutės, bet motina tik sunkiai 
atsidusdavo ir atsakydavo, jog neturėjusi. Klausinėjo kitus 
žmones, ir tie pasakė, kad iš tiesų ji turėjusi tris brolius, tik 
jie kažkur dingę, ir daug metų nieko apie juos negirdėti. 

Tada ji atėjo pas motiną ir sako: 

— Ak mano miela mamyte! Žmonės kalba, kad aš turėjau 
tris brolius, sakyk, kur jie dabar? 

— Dukrele mano,— atsakė motina,— jie išėjo į pasaulį,— 
ir ašaros pabiro jai iš akių. 

— O kodėl jie išėjo? Kur išėjo? Kada? Ar jau niekad 
negrįš? Bent pasakyk, kaip ir kas jiems nutiko? 

Tada motina viską papasakojo, kaip buvo, kaip įširdusi 
užkeikė juos, kad virstų juodvarniais ir tol skraidytų, kol juos 
išvaduosiąs artimiausias žmogus. 

— Nurimk, miela mamyte! — paguodė ji motiną.— Juos 
gali išvaduoti tik artimiausias žmogus. Artimiausia jiems esu 
aš. Eisiu, mano mamyte, surasiu juos ir išvaduosiu, žūt būt 
surasiu ir išvaduosiu! 

— Ak dukrele mano, nekilk į kelionę, veltui bus tavo var- 
gas. Tu jų nerasi, kad ir kažin kiek apkeliautum. Kas žino, 
kur jie skraido. Negi paliksi mane vieną senatvėje? 

— Nerūstauk, mama, kad tave palieku. Man lemta brolius 
išvaduoti, aš juos surasiu ir išvaduosiu, nors jie ir septynias- 
dešimt septintoje karalystėje skraidytų. 

Ji nesidavė perkalbama, kol pagaliau motina norom ne- 
norom sutiko ir po kelių dienų išleido ją kelionėn. 

Ilgai ji ėjo kalnais, ėjo tyrlaukiais ir niekur nesutiko nė 
vieno žmogaus. | 

Pagaliau atėjo pas mėnesio močią. 

:— Sveika gyva, močiute! — nusilenkė jai pakeleivė. 

— Ir tu būk sveika, mergele, — atsakė šeimininkė.— Iš kur 
atsiradai? Juk čia nė paukštis neatskrenda, ką jau kalbėti apie 
žmogų. 

— Atėjau paklausti, ar negalite ką nors pasakyti apie tris 
juodvarnius, užkeiktus mano brolius? 

— Apie tris juodvarnius, užkeiktus tavo brolius, aš, mano 
mergele, nieko pasakyti negaliu; bet palauk, kai pareis mano 
sūnus, paklausiu, gal jis ką žino. O kad neatsitiktų bėdos, 
lįsk po gelda, nes, kai pamatys tave, gali suvalgyti; tyliai 
kiūtok ir nekrutėk. 

Mergelė palindo po gelda ir laukia, kas bus toliau. 

Netrukus grįžo iš kelionės mėnesis. Vos tik koją įkėlė 
į trobą, tuoj suriko: 

— Mama, žmogiena kvepia, duokš suvalgysiu! 

— Ak, iš kur čia bus žmogienos,— atsakė motina,— juk ži- 
nai, kad pas mus niekas neužklysta. Tau tik taip pasirodė, kad 
per skaisčiai švietei. Eikš vakarieniauti, pavalgyk, o paskui 
pailsėk, matyt, būsi labai nusiplūkęs. 

Nuramintas mėnesėlis skaniai pavalgė. Kai pavalgė, ėmė 
snausti, o kad greičiau užmigtų, motina jam galvą ieškojo. Kai 
užmigo, motina peštelėjo jam už plaukų. 

— Mama,— sušuko pažadintas iš miego mėnesis, — ko taip 
pešiojate? 

O motina atsakė: 

— Aš buvau užsnūdusi ir man prisisapnavo, kad kažkas 
klausia, ar tu nematei trijų brolių, juodvarniais paverstų. 

— E, kur aš matysiu! Saulė geriau mato, gal ji žino. 

— Na gerai, gerai. Miegok! 

Kai mėnesėlis išsimiegojo, patraukė kelionėn, jo motina ir 
sako gražiajai pakeleivei: 

— Mergele mano, čia nieko nesužinosi: geriau eik tuo slė- 
niu, kur teka upė, prieš srovę, ten rasi saulės močią, gal jos 
duktė ką nors patars. 

Ėjo mergelė tuo slėniu, klaidžiojo kalnais, kloniais, tyr- 
laukiais, pagaliau surado saulės močią. 

— Sveika gyva, močiute! — nusilenkė jai mūsų pakeleivė. 

— Būk sveika ir tu. Iš kur atsiradai, juk čia nė paukštis 
neatskrenda, ne tik kad žmogus neužklysta. 

— Ak miela močiute, atėjau paklausti, ar negalėtų jūsų 
duktė ką nors pasakyti apie tris juodvarnius, užkeiktus mano 
brolius. 

— Apie tris juodvarnius, užkeiktus tavo brolius, aš nieko 
negaliu pasakyti, bet paklausiu dukterį. Tik tu, mano mer- 
gele, be reikalo ėjai: kai sugrįš mano duktė, tave suvalgys, ji 
žmogieną labai mėgsta. 

— Ak miela močiute, pasigailėkit manęs, — maldavo pake- 
leivė,— paslėpkite kur nors. 

Ši pavožė ją po gelda. Vos tik paslėpė, parėjo saulė ir 
šaukia: 

— Mama, žmogiena kvepia, duokit šen, suvalgysiu! 

— Ak mano dukra, tau tik taip pasirodė, per daug skais- 
čiai švietei ir prisiuostei žŽmogienos pasaulyje. Eikš vakarie- 
niauti, pavalgyk ir gulkis, tikriausiai nusiplūkei per dieną. 

Saulutė prisivalgė ir po valandėlės ėmė snausti, o kad 
greičiau užmigtų, motina jai galvą ieškojo. Kai užmigo, moti- 
na peštelėjo saulei už plaukų. 

— Ei, mama, — sušuko pažadinta iš miego saulė, — ko taip 
pešate?! 

— Aš netyčia,— atsakė motina, — irgi buvau užsnūdusi ir 
sapnavau, kad kažkas klausia, ar tu nematei trijų brolių, juod- 
varniais paverstų. 

— Kur aš tau matysiu. Juk į kiekvieną kampelį nešvie- 
čiu; vėjas visur pučia, jis gal ir matė. 

Paskui vėl užmigo ir miegojo ligi ryto. 

Anksti rytą saulutė pakilo kelionėn, o jos motina paža- 
dino pakeleivę ir taip jai kalbėjo: 

— Mergele, mano duktė negalėjo nieko pasakyti, bet lie- 
pė vėją paklausti. Nueik pas jį! Antai už ano kalno gyvena. 

Saulės močia kelią parodė, gražiai išleido, ir mūsų pake- 
leivė ėjo kalnais ir kloniais, ėjo tyrlaukiais, kol priėjo vėjo 
močią. 

— Sveika gyva, močiute! — nusilenkė pakeleivė. 

— Būk sveika ir tu, mano mergele! — atsakė vėjo močia.— 
Iš kur atsiradai, juk čia net paukštis neatskrenda. 

— Atėjau jūsų sūnų paklausti, ar kartais negirdėjo apie 
tris juodvarnius, užkeiktus mano brolius. 

— Apie tris juodvarnius, užkeiktus tavo brolius? Gerai, 
paklausiu jį, kai pareis, tikriausiai žinos. Bet ką su tavim 
daryti? Jis mėgsta žŽmogieną, kai pareis, gali tave suvalgyti. 

— Kaip nors, miela močiute, padėkite, — prašė pakeleivė,— 
paslėpkite kur nors, kad nepamatytų. 

Ši pavožė ją po gelda ir įbaudė, kad tyliai kiūtotų. 

Parėjo vėjas baisiai pasipūtęs. 

— Mama, žmogiena kvepia, nešk, tuoj suvalgysiu! — su- 
švokštė dar žengdamas pro duris. | 

Motina priėjo ir gražiai prašneko: 

— Sakai, žmogiena? Tau tik vaidenasi žmogaus kvapas, 
matyt, per smarkiai pūtei; iš kur čia bus žmogienos? 

Kol jo nebuvo namie, motina iškepė jam visą jautį ir pa- 
darė didžiulę statinę alaus, o dabar gudriai pasiūlė, norėdama 
nuraminti. | 

— Čia tau, sūnau, — sako, — vakarienę pataisiau, pavalgyk 
ir gulkis pailsėti. | 

Vėjas skaniai pavakarieniavo, o kai pavalgė, motina sa- 
ko jam: 

— Pavargai, sūneli, atsigulk, paieškosiu tau galvą, grei- 
čiau užmigsi. 

Ieškojo, ieškojo, o kai sūnų suėmė miegas, peštelėjo jam 
už plaukų. Vėjas pašoko iš miegų ir piktai paklausė motiną, 
kam ji pešioja. 

— Nurimk,— tarė motina.— Ir aš buvau užsnūdusi ir sap- 
navau, jog kažkas klausia, ar nematei trijų brolių, juodvar- 
niais paverstų. 

— Mačiau, jie gyvena stiklo pilyje, kasdien matau juos 
skraidančius, — sušvokštė vėjas, apsivertė ant kito šono iIr 
užmigo. 

Kai išsimiegojo, patraukė kelionėn, o vėjo močia pasi- 
šaukė gražiąją pakeleivę ir tarė: 

— Mergele mano, tu į didelį žygį pakilai. Tavo broliai 
stiklo pilyje, o stiklo pilis antai už tų kalnų; nežinau, kaip 
ten nusigausi. Bet palauk, aš tau iškepsiu vieną paukštį, eida- 
ma suvalgyk, o jo kaulelius pasilik. Iš tų kaulelių pasidarysi 
kopėtėles ir jomis užlipsi pas savo brolius. 

Gražioji pakeleivė padėkojo už gerą patarimą, o kai paukš- 
tis iškepė, nuėjo toliau. Ėjo laukais, pilkais kalnais, kur nu- 
rodė vėjo močia, ilgai, labai ilgai keliavo. Eidama kaulelius 
graužė ir.stropiai juos į krepšį dėjosi. Pagaliau priėjo stiklo 
pilį. Pilis buvo didelė, graži ir lygi kaip akis. Į ją nebuvo 
jokio kelio nei laiptelių. Mūsų pakeleivė pasidarė iš kaulelių 
kopėtėles ir laimingai užkopė į pilį. 

Įžengė į gražią menę, o joje stovėjo stalas, pataisytas 
trims asmenims. 

— Tai mano broliams padėta vakarienė — sako ji pati 
sau, — netrukus jie sugrįš. 

Ji atsisėdo prie vienos lėkštės, truputį nuvalgė, o paskui 
palindo po lova. 

Netrukus suplasnojo prie lango trys juodvarniai, nutūpė 
ant lango ir pavirto šauniais berneliais, sušoko į vidų ir ėmė 
plautis šaltu vandeniu žaizdas, kurių buvo prisidarę kapodami 
vienas kitą. Paskui susėdo už stalo. Kai susėdo, visi sužiuro 
į savo lėkštes. 

.— Palauk! — tarė vyriausias, — čia kas nors turi būti iš 
mūsų giminės! Kažkas mano sriubos nuvalgęs. 

— Niekai, kas čia tau nuvalgys,— atsakė kiti ir valgė lyg 
niekur nieko. į 

Vyriausias brolis dar ginčijosi, kad pilyje kažkas turįs 
būti, ir nusprendė po vakarienės paieškoti. Bet po vakarienės 
užmigo, užmiršo ir rytojaus dieną. O kai rytą jie papusry- 
čiavo,— tuoj pavirto juodvamiais, suplasnojo sparnais ir nu- 
skrido, baisiai karksėdami ir kapodamį vienas kitą. 

Kai atėjo vakaras, atsirado stalas, pataisytas trims žmo- 
nėms, ir trys paklotos lovos. Pakeleivė išlindo iš palovio, nu- 
valgė iš vienos lėkštės, iš vieno ąsočio nugėrė vyno ir vėl 
palindo po lova. 

Vakare sugrįžo broliai, nusiplovė žaizdas ir susėdo už sta- 
lo. Kai susėdo, kiekvienas sužiuro į savo lėkštę. 

— Ė,— sako jaunesnysis, — tu, brolau, vakar ne veltui sa- 
kei, kad čia kažkas yra iš mūsų giminės. Žiūrėk, ir mano 
sriubos valgyta, ir vyno gerta. Kai pavalgysiu, surasiu jį. 

Jauniausias brolis įkalbėjo, kad jam tik taip pasirodę, iš 
kur čia dabar būsiąs kas iš giminių. Po vakarienės vidurinysis 
brolis atsigulė ir vėl viską iš naujo prisiminė. „Na, nieko, — 
pagalvojo,— rytą surasiu“, o rytą pabudo ir išskrido visai 
neieškojęs. 

Trečią vakarą sesuo nuvalgė iš vienos lėkštės, nugėrė iš 
vieno ąsočio ir pagulėjo vieno brolio lovoje. 

Parlėkę broliai žaizdas šaltu vandeniu nusiplovė ir sėdo 
vakarieniauti. Atsisėdę pasižiūrėjo į savo lėkštes. 

— Ė,— tarė jauniausias,— dabar man aišku. Lėkštės kiek- 
vieną vakarą būna apsuktos, o šiandien ir mano sriubos nu- 
valgyta, ir vyno nugerta.— Dirstelėjęs į lovą, pridūrė: — Ir 
mano lovoje gulėta. Na, aš surasiu jį, nors ir kur būtų pasi- 
slėpęs. 

Tai pasakęs, pašoko nuo stalo, čiupo kardą ir ieško po 
visą menę. Pasižiūrėjo po lova — o ten daili mergelė belin- 
dinti. 


0 p 


— Ak tu čia! — sušuko.— Lįsk lauk, pažiūrėsim, ar tu ge- 
ras ar piktas padaras. 

— Aš gera, gera, — prašneko sesuo, lįsdama iš palovės.— 
Juk esu jūsų sesuo; atėjau jūsų vaduoti. 

Broliai ją iškart pažino ir apsidžiaugė. Ilgai džiaugėsi ir 
pasakojo apie savo užkeikimą, o sesuo jiems apie motiną ir 
savo kelionę. Pagaliau tarė: 

— Jau kad čia patekau ir tiek ištvėriau, pasakykite, kaip 
turiu jus iš užkeikimo išvaduoti. 

— Ak sesele! — prašneko broliai. — ką mes pasakysime, vis 
tiek to nepadarysi: kas panorės mus išvaduoti, septynerius 
metus, septynis mėnesius, septynias savaites ir septynias va- 
landas turi nė žodžio neištarti; jeigu žodį pasakys, viskas nu- 
eis perniek, o mes amžių amžiams liksime užkeikti. 
 — Tai sunku, labai sunku, — atsakė sesuo,— bet man lem- 
ta jus išvaduoti, ir aš ryšiuos, nes pasižadėjau tol negrįžti na- 
mo, kol jus išvaduosiu. 

Broliai, matydami tvirtą sesers ryžtą, nenorėjo jos atkal- 
binėti. O kad jai būtų lengviau įžadą tesėti, iškirto storame 
medyje šovą, kur ji galėjo laisvai stovėti, užtaisė ją ten, pa- 
likę tik langelį, pro kurį valgyti padavinėjo. 

Kartą, po dvejų ar trejų metų, prie stiklo pilies ketvertu 
gražių žirgų privažiavo jaunas karalius. Kelias ėjo kaip tik 
pro storąjį medį. Kai privažiavo tą medį, arkliai užsispyrė ir 
nė iš vietos, nors tu jiems kažin ką daryk. Tik šokinėjo, 
stojo piestu, kai juos bandė varyti. Ir negalėjo karalius to- 
liau važiuoti, turėjo atgal grįžti. 

Po kiek laiko karalius vėl išvažiavo į tą šalį, liepė pa- 
kinkyti kitus žirgus, gal, girdi, geriau seksis; bet viskas buvo 
kaip pirmą kartą. Iki to medžio žirgai lėkė lyg aitvarai, o 
privažiavus medį — nė iš vietos, nors tu juos užmušk. 

Neilgai trukus karalius pakilo į kelionę trečią kartą, jis 
jau širdo, kad pro tą medį negali pravažiuoti. Liepė pakin- 
kyti naujus žirgus ir su jais lėkė kaip su slibinais. Žirgai šuo- 
liavo ligi pat medžio, bet toliau nė krust. Stojo piestu, dūko, 
prunkštė, kanopomis žemę kasė, bet į priekį nė žingsnio. 
Tada karalius išlipo iš karietos ir eina prie medžio. 

— Turiu pažiūrėti, — sako, — koks čia medis, jeigu mano 
žirgai taip šėlsta prie jo. 

Karalius apžiūrėjo medį ir pamatė langelį; dirstelėjo į vi- 
dų ir išvydo gražų mergelės veidą. Tuoj pat išsitraukė kardą 

ir su vežėju ėmė kapoti medį. Gerokai pasidarbavę, mergelę 
išvadavo. Ji buvo labai prastai apsirengusi, bet vis tiek tokia 
graži, jog karalius iškart ją pamilo ir panoro imti į žmonas. 

Bet kai ją klausė, kas ji tokia, iš kur, ką veikianti medyje, 
neatsakė nė žodžio. Tik galvą linkčiojo arba purtė. Kai paga- 
liau paklausė, ar norėtų važiuoti su juo į pilį; tik akis nu- 
nėrė ir gūžtelėjo pečiais. Tada karalius nudžiugęs įsisodino ją 
į karietą ir leidosi į savo gražią pilį, manydamas, kad ilgai- 

Parvažiavęs karalius tuoj liepė duoti jai gražius drabu- 
žius, o kai tarnai ją aptaisė, ji dar labiau jam patiko. Karalius 
buvo labai laimingas ir-vis prašė, kad ji prakalbėtų; bet mer- 
gelė meiliai šypsojosi, į klausimus tik galvą linkčiojo ir nieko 
nesakė. 

Pagaliau karalius nusprendė su ja tuoktis. Kaip tarė, taip 
padarė; bet ji ir per jungtuves tylėjo kaip žemė, tik galvą 
linkčiojo, kad būsianti karaliui ištikima ligi mirties. 

Gyveno jie gerai, gražiai sutarė ir buvo laimingi. Bet lai- 
mė truko neilgai. Karalius turėjo priešų, jam reikėjo išeiti į 
karą, o savo gražią žmoną palikti. Atsisveikino su ja labai 
liūdėdamas ir paliko ją globoti vienai senai moteriškei, kuri 
pilyje gyveno, — o toji buvo ragana. 

Ta ragana irgi turėjo dukrą, tik negražią; norėjo ją įpirš- 
ti karaliui už žmoną, bet šiam ji nepatiko. Dėl to ragana la- 
bai pyko ant karaliaus, o dar daugiau ant jaunosios karalie- 
nės, ir netrukus atsirado proga išgiežti apmaudą. Kol karalius 
buvo kare, karalienei gimė gražus berniukas auksiniais plau- 
kais ir su aukso žvaigžde kaktoje. Tą gražų berniuką ragana 
pavogė, o karalienei padėjo šunytį. Paskui pribėgo prie lan- 
go ir jau norėjo išmesti vaiką į vandenį. Bet pro langą skrido 
juodvarnis. Ragana atkišo jam vaiką ir sušuko: 

— Še, krankly, ša! 

Juodvarnis čiupo ivaiką ir nusinešė dievaižin kur. | 
Ragana kuo plačiausiai pagarsino, kad karalienė pagim- 
džiusi šuniuką, ir piktą savo pramaną pranešė karaliui. Nuliū- 
do karalius, išgirdęs tokią žinią, bet žmoną labai mylėjo, o 
raganos žodžiais tikėti nenorėjo, atrašė, kad tegu būsią kaip 

yra, todėl ir liepė šuniuką gerai prižiūrėti, kol jis sugrįšiąs. 

Sugrįžęs namo, vietoj sūnaus rado šuniuką ir labai nusi- 
minusią karalienę, kad negali pasiteisinti dėl tokio bjauraus 
įtarimo. Bet karalius vis tiek ją mylėjo, ir jie gyveno santar- 
vėje kaip gyvenę. | | 

Netrukus karalius vėl turėjo išjoti į karą ir paliko kara- 
lienę globoti raganai. Ir kas gi atsitiko? Karalienė vėl pa- 
gimdė gražų auksaplaukį berniuką su aukso žvaigžde kaktoje. 
Ragana pavogė berniuką, atidavė juodvarniui, kuris pro langą 
skrido, o karalienei padėjo kačiuką. Paskui plačiai išgarsino 
ir karaliui parašė, kad karalienė pagimdžiusi kačiuką. 

Tai sužinojęs, karalius labai nusiminė, bet žmonos mylėti 
nepaliovė. Kai sugrįžo namo, buvo jai toks pat geras kaip ir 
anksčiau, bet jam suskausdavo širdį, kai tik pamatydavo šu- 
niuką su kačiuku. 

Po kiek laiko vėl prasidėjo karas, karalius išjojo, o ka- 
ralienė tuo tarpu pagimdė mielą auksaplaukę mergaitę su auk- 
so žvaigžde kaktoje. Ir tą mergaitę ragana pavogė, pro langą 
juodvarniui išmetė, karalienei pakišo sutrūnijusį medgalį, o 
karaliui parašė, jog karalienė vietoj kūdikio pagimdžiusi su- 
puvusį medgalį. 

— Na, kas per daug, tai še lauk! — tarė supykęs karalius, 
perskaitęs raganos laišką.— Nieko nekalba ir gimdo ne vai- 
kus, o kažkokias baidykles; prieš visą pasaulį mane apjuoks. 
Daugiau kentėti negaliu. 

Nusprendė ją pasmerkti myriop. 

Kai tik grįžo iš karo, be jokio teismo liepė nužudyti ka- 
ralienę, o ji, vargšelė, norėjo brolius išvaduoti ir nepratarė 
nė žodžio. Karalius įsakė išvesti ją į lauką, kur budelis turėjo 
nukirsti jai galvą. 

Jau budelis pakėlė kalaviją. Tik kur buves, kur nebuvęs 
atskrido juodvarnis auksaplaukiu berniuku su aukso žvaigžde 
kaktoje nešinas ir suriko: 

— Palauk, budeli! Še tau gražų berniuką, pažaisk su juo.— 
Ir paguldė berniuką ant žemės. 

Budelis padėjo kalaviją, grožėjosi tokiu gražiu berniuku 
ir ėmė žaisti su juo, žaidė ir karalius, užmiršęs mirties bausmę. 

O paskui karalius prisiminė ir sušuko: 

— Budeli, imkis darbo! 

Budelis griebė kalaviją ir jau kirs, bet atskrido kitas juod- 
varnis mielu auksaplaukiu berniuku su aukso žvaigžde kak- 
toje nešinas ir riktelėjo: 

— Palauk, budeli! Še tau gražų berniuką, pažaisk su juo. 

Budelis padėjo kalaviją, pažaidė su mielu berniuku, pažai- 
dė su juo ir karalius. O po valandėlės karalius atsitokėjo ir 
sušuko: 

— Budeli, imkis darbo! 

Budelis čiupo kalaviją, užsimojo ir jau smogs. Tik staiga 
atskrido trečias juodvarmnis miela auksaplauke mergaite su 
žvaigžde kaktoje nešinas ir suriko: 

— Palauk, budeli! O tu, sesuo, kalbėk! 

Kaip tik buvo praėję septyneri metai, septyni mėnesiai, 
septynios savaitės ir septynios valandos; trys juodvarniai 
virto trimis lieknais jaunikaičiais, ir karalienė prabilo: 

— Jau, ačiū dievui, brolius išvadavau, dabar, mano mie- 
liausias, papasakosiu, kodėl nekalbėjau, kaip ragana mane ap- 
šmeižė, kaip man pakišo šuniuką, kačiuką ir supuvusį medgalį 
vietoj vaikų, kuriuos aš pagimdžiau ir kuriuos ji pro langą 
išmetė. | 

Ji papasakojo nuo pradžios ligi galo, kaip viskas buvo, 
o išvaduotieji broliai pridūrė, jog išmestus vaikelius jie pasi- 
gavę, stiklo pilyje auginę ir dabar grąžiną tėvams. 

Išgirdęs kalbančią savo gražią žmoną ir pamatęs tokius 
mielus vaikus, karalius apsiverkė iš džiaugsmo. Susigraudinęs 
prašė žmoną atleisti, kad patikėjo šmeižtais ir kad buvo jai 
toks negailestingas. Ji mielai jam atleido. Paskui jis iškil- 
mingai nusivedė ją į pilį. 

Karalius liepė iškelti didelę puotą ir suprašyti daug sve- 
čių. Svečiams papasakojo nuo pradžios iki galo, kaip viskas 
buvo, ir paklausė juos, ko nusipelnė tasai, per kurį vos nežu- 
vo keturi nekalti žmonės. Ragana nenumanė, jog karalius 
viską žino, ir suriko: 

— Ko jis nusipelnė? Ogi į -statinę tokį užkalti ir paristi 
nuo kalno. 

— Ak tu, sena ragana,— tarė karalius, — juk norėjai nekal- 
tą mano žmoną ir tris nekaltus vaikus pražudyti. Kaip pati 
nusprendei, taip ir bus padaryta. 

Tuoj atgabeno statinę, įkišo į ją raganą ir parito nuo kalno. 

Nuo to laiko karalius su karaliene ramiai gyveno. Išva- 
duotieji broliai liko karaliaus rūmuose, o karalienės motiną 
karalius irgi liepė į rūmus atvežti, ir visiems gerai sekėsi, 
kol pasimirė. 

PUIKUOLĖ KARALAITĖ 


Būti tai buvo, tik nežinau kada. 

Žaliam pagiry stovėjo trobelė, o toje trobelėje gyveno 
vargana našlė su vienatiniu sūneliu. Velionis jos vyras tar- 
navo miško sargu, ir, kol buvo gyvas, šeima nematė vargo. 
Bet po jo mirties pasidarė striuka. Motina eidavo uogauti, 
grybauti, o geri žmonės sušelpdavo tai miltų saikeliu, tai tau- 
kų kruopele, tai pieno lašeliu. 

Kai ji šitaip vaikščiodavo, gindamasi nuo bado, berniu- 
kas, likęs vienas troboje ar išėjęs į kiemą, gražiai sau žais- 
davo. 

Kartą motina liepė jam, kol sugrįšianti, pakapoti sausų 
žabų, kurių visa krūva gulėjo kieme. Berniukas ėmė tuos 
žabus kapoti, tik staiga išlindo didelė gyvatė, vikriai įšliaužė 
į suskilusį akmenį ir pasislėpė. Berniukui gyvatė labai patiko, 
ir jis norėjo su ja pažaisti. Atsisėdo prie to akmens ir laukė, 
kol gyvatė iššliauš, bet ši nesirodė. Nuo to laiko berniukas 
kasdien ėjo prie akmens ir dėjo valgio likučių, manydamas 
šitaip išvilioti gyvatę. 

Vieną rytą motina išėjo, palikusi sūnui saldaus pieno du- 
benėlį. Berniukas tą pieną nunešė prie akmens ir laukia. Gy- 
vatė užuodė pieną. Išlindo ir prišliaužė prie dubenėlio. Pa- 
matęs gyvatę, berniukas nesitvėrė džiaugsmu ir spoksojo į ją, 
kol toji visą pieną išlakė. Kai dubenėlis liko tuščias, gyvatė 
nuringavo savo olon. O berniukas džiaugėsi radęs būdą gy- 
vatei išvilioti ir, kai motina jam duodavo pieno, tuoj bėgdavo 
prie olos, o pats geriau likdavo alkanas. 

Po kiek laiko gyvatė visai prijunko ir net ėmė valgį iš 
rankos. Taip juodu draugavo daug metų. Per tą laiką ber- 
" niukas užaugo, jis jau buvo gražus jaunikaitis, o vargšė gy- 
vatė visai suseno, artėjo paskutinės jos valandos. Vieną rytą, 
kai jaunikaitis atėjo jos aplankyti, ji vos ne vos išlindo iš 
olos ir šitaip prašneko liūdnu balsu: 

* — Janka, Janka! Mielai ir toliau gyvenčiau su tavim, bet 
nieko nepadarysi — ateina man galas. O kad mane prisimin- 
tum, noriu už meilę tau atsilyginti. Še tau skrybėlę, birbynę 
ir kirvuką. Kai šią skrybėlę užsidėsi, tavo plaukai bus kaip 
sidabras. Kai šia birbyne užgrosi, visi šoks, kol nustosi. O kai 
kirvukui sušuksi: „Kirvuk, kapok!“— jis kapos, kol pasakysi: 
„Gana!“ Ir gyvatė nusibaigė. 

Janka labai gailėjo senos bičiulės, bet, pamatęs, kad ji 
nebegyva, nunešė į olą ir užkrovė akmenimis. 

Tačiau tuo dar nesibaigė Jankos sielvartas. Netrukus pa- 
simirė geroji jo mama, ir jis liko vienui vienas kaip pirštas. 
Dabar jau niekas jo nedžiugino. Tada pasiėmė tuos tris daik- 
tus, kuriuos buvo palikusi senoji gyvatė, ir išėjo į pasaulį 
tarnybos ieškoti. 

Ilgai jis keliavo, perėjo ne vieną kaimą, ne vieną miestą, 
bet niekur nieko negalėjo rasti. Pagaliau priėjo vieną kara- 
lystę, Oo čia jau iš tolo spindėjo sidabriniai didžiulės pilies 
kuorai. Janka labai apsidžiaugė ir giliai atsiduso: 

— Galbūt čia man pavyks susirasti tarnybą, ir aš būsiu 
ramus. 

Bet tai buvo nelaiminga pilis, kur pražuvo daugybė žmo- 
nių. Kas į ją patekdavo, gyvas nebeišeidavo. Mūsų jaunikai- 
tis apie tai nieko nežinojo ir linksmai nudrožė į pilį. Priėjęs 

prie vartų, paprašė pasakyti valdovui, jog ieškąs tarnybos. 
Valdovas jį labai maloniai priėmė ir pasakė: 

— Gerai, mano sūnau! Aš tau duosiu tarnybą. Galėsi ga- 
nyti mano avis. Bet iš anksto turiu įspėti, jog tai nelengvas 
darbas. Jeigu tau trūksta drąsos ir jei bent viena avis pra- 
puls, geriau neprasidėk! 

— Na, kur jos dings,— atsakė Janka,— aš kaip nors jas 
nusaugosiu. 

O karalius jam tarė: | 

— Gerai, jeigu pasitiki savimi, galėsi rytoj rytą anksti 
išginti. Kiekvienai aviai parištas sidabro varpelis, ir jos pa- 
čios eis į lauką, kur turėsi jas ganyti. Tu tik sek iš paskos! 
Jeigu gerai ganysi, skriaudos neturėsi, už tarnybą gerai atsi- 
lyginsiu. 

Taigi Janka gavo vietą ir džiaugėsi. Jam parodė, kur jis 
gyvens, davė gerą vakarienę. Po ilgos kelionės jis buvo išvaI- 
gęs ir norėjo pailsėti, tad po skanios vakarienės netrukus nu- 
ėjo gulti. Bet vos tik sumerkė akis, tuoj pabudo nuo baisaus . 
sapno. Paskui jau visą naktį negavo ramybės, vis pašokdavo 
iš miegų. Vos pradėjus aušti, atsikėlė. Užsidėjo ant galvos 
skrybėlę ir išėjo laukan pasidairyti. 

Pilyje dar visi miegojo, tik karaliaus duktė jau buvo atsi- 
kėlus ir stovėjo prie lango. Jai krito į akis Janka, jaunikaitis 
kaip putinas. Sidabriniai jo plaukai tik žvilgėjo. Ji netikėjo 
savo akimis ir žiūrėjo žiūrėjo į gražų jaunikaitį, kol tasai 
nuėjo į šalį. Ją apėmė gailestis, ir ji giliai atsiduso: 

— Ak, gaila man tavęs, jaunikaiti, gaila! Ir tu pats atėjai, 
kad čia amžių amžiams pražūtumė — Karalaitė nusigręžė nuo 
lango ir balta skepetaite nusišluostė akis. 

Janka grįžo į savo būstą. Skrybėlę įkišo į krepšį, apsi- 
vilko piemens drapanomis. Netrukus išleido avis su sidabro 
varpeliais ir pamažu nusekė paskui jas, kaip buvo liepęs ka- 
ralius. 

Vos tik paėjo kokį šimtą žingsnių, iš tolo pamatė platų 
slėnį, tarsi geltonai nudažytą. Čia jį visi vadino vario lauku. 

Avys pasuko į tą pusę, o kai pasiekė lauką, pradėjo gany- 
tis. Janka pasirėmė savo kirviu ir žiūrėjo, kaip avys skaniai 

rupšnoja varinę žolę. Bet tuoj pakilo vėjas, ir kuo tolyn, 
tuo jis pūtė smarkyn. Avys susigūžė, blaškosi į visas puses, 
bliauna, o vėjas lauke viską neša. Janka nežinojo, kas čia 
dedasi, vos galėjo pastovėti. Staiga pamatė, kaip iš vakarų 
kyla didžiulis juodas debesis. ,,„Bus liūtis, — pagalvojo, — kur 
čia dabar pasislėpus?“ Bet tai nebuvo nei debesis, nei liūtis. 
Staiga kur buvęs, kur nebuvęs viršum jo galvos suplakė spar- 
nais šešiagalvis slibinas ir suriko: 

— Kas tau leido čia avis ganyti? Ar nežinai, kad esu šio 
lauko šeimininkas, o kas man skriaudą daro, tas turi žūti? 

Išskėtė nagus ir jau griebs. 


— Ką gi, — sako Janka,— tik labai neskubėk! Leisk man 
šia birbyne pagroti. 

— Girok,— leido slibinas, ir Janka pradėjo groti. Vos tik 
užgrojo, slibinas krūptelėio ir ėmė pamažu krypuoti. Ir kuo 

ilgiau Janka grojo, tuo labiau slibinas strapinėjo. Pagaliau 
ėmė jaunikajtį tildyti. Ką beveiksi, jei kojos pačios straksi, 
o Janka dar smarkiau groja. Visai nusigalavęs, vos atgauda- 
mas kvapą, slibinas sušuko Jankai: 

— Gana jau, gana! Matai, vos bekrutu. Nieko aš tau ne- 
darysiu, tik išmokyk mane groti ta birbyne. 

— Galėčiau, — sako Janka,— bet tavo nagai netikę, reikia 
paploninti. 

— Daryk ką tinkamas, tik išmokyk mane groti — šaukė 
slibinas. 

— Gerai,— sutiko Janka. 

Netoli buvo kelmas. Janka tvojo savo kirvuku ir gerokai 
jį įskėlė. 

— Na, kišk čia nagus. 

Slibinas įkišo, Janka gudriai ištraukė kirvuką, ir kelmas 
sugnybo jam nagus. 

— Ei, ką čia išdarinėji? — suriko užpykęs slibinas. 

O Janka jam sako: 

— Palauk truputį, tuoj baigsim. Bet pirma pasakyk, ką 
duosi, kad išmokysiu tave groti? 

— Bala nematė to grojimo, tik leisk ištraukti nagus. 

O Janka jam: " 

— Ne taip lengva, reikia dar truputį pakentėti. 

Slibinas nebegalėjo tverti iš skausmo. 

— Paleisk, sakau,— prašo, — aš tau duosiu vario obuolį ir 
vario vytelę. Kai obuoliui sudroši vytele, jis tuoj pavirs į 
vario pilį, o ten rasi, ko tik širdis geis. 

— O kur tas tavo obuolys? — paklausė Janka. 

— Antai krūme, o prie jo vytelė. 

Janka nubėgo, šmaukštelėjo vytele per obuolį, ir tą pačią 
akimirką prieš jį iškilo puiki vario pilis. Jis įėjo pro vartus, 
tuoj jį apspito tarnai, klausia: 

— Ką įsakysite, jaunasis valdove? 

Jis nieko jiems neįsakė, tik laiptais pamažu užkopė į vir- 
šų, apėjo visus kambarius, apžiūrėjo, kur koks brangus daik- 
tas padėtas, nieko neėmė, tik vieną plunksną, kuri vario stik- 
linėje stovėjo ant stalo. Paskui išėjo laukan, sukirto vytele 
į pilį ir toji vėl atvirto į obuolį. 

— Gerai,— pasakė jis slibinui,— bet turi dar daugiau duo- 
ti. Na, mielas kirvuk, kirsk! 

Kirvukas tuoj šoko kapoti slibinui galvas. Kai jau pasku- 
tinę taikėsi nukirsti, slibinas sušuko: 

— Visą šitą lauką tau atiduosiu, tik palik bent vieną 
galvą! 

Tačiau Janka ir ta viena netikėjo ir kirvukui nedraudė 
kapoti. Kai slibino nebeliko gyvo, jis grįžo pas savo aveles. 
Šios dabar ramiai ganėsi, o vakare pačios patraukė namo. 
Janka užsikišo už skrybėlės plunksną, kurią buvo radęs vario 
pilyje, ir viskas sutvisko, net visas slėnis sužėrėjo. Šitaip pa- 
sipuošęs, žingsniavo linksmas namo. Kai buvo netoli pilies, 
skrybėlę ir plunksną paslėpė. 

Niekas pilyje negalėjo suprasti, kodėl avys taip ilgai ne- 
grįžta, juk anksčiau parbėgdavo dar apypiete. O kai su avi- 
mis pasirodė ir Janka, visi išpūtė akis, kaip jis galėjo likti 
gyvas. Bet karalius buvo patenkintas, gavęs tokį piemenį— 
nė viena avis nepražuvo. 

Kai Janka avis uždarė, prie jo pribėgo karalaitė ir sako: 

— Jaunikaiti, kur toji plunksna, kuri taip spindėjo? Ati- 
duok ją man! 

— Aš jokios plunksnos neturėjau, ganiau lauke, kur ne- 
auga jokia gėlė, — gynėsi Janka. 

Bet toji neatlyžo. 

— Ei,— sako, — aš pro langą gerai mačiau, kam slepi? Ati- 
duok ją man! 

Ir tol prašė, kol tas atidavė jai plunksną. Karalaitė labai 
apsidžiaugė. Janka skaniai pavakarieniavo ir nuėjo gulti. Bet 
koks ten miegas! Vis negalėjo užmigti, akyse stovėjo tas 
baisus slibinas. Tik pradėjus švisti jis buvo jau atsikėlęs; 
užsidėjo skrybėlę ir išėjo laukan. Karalaitė ir dabar pamatė 
Jaunikaitį sidabro plaukais ir džiaugėsi, kad jam nieko neat- 
sitiko. Bet kai pagalvojo, jog jis dar ne visas kliūtis įveikė, 
jai pasidarė liūdna. 

Janka sugrįžo į vidų ir netrukus išginė avis. Dabar išdi- 
džiai žingsniavo,— jau pamatė, ką gali jo birbynė ir kirvukas. 
Bet vis tiek buvo neramu, kas gi šiandien nutiks? Pakėlė akis 

ir vos neapako — tokia šviesa tvieskė. Tai žėrėjo sidabro 
laukas, kur jis turėjo ganyti. Avys ėmė sidabrinę žolę ska- 
byti, bet staiga pakilo baisus vėjas, net viską iš šaknų pra“ 
dėjo rauti. Vargšės avys bliauna, į krūvą brukasi. Dangų 
užtemdė didžiulė pabaisa. Su neapsakomu trenksmu atūžė de-! 
vyngalvis slibinas ir visa gerkle suriaumojo: 

— Koks velnias čia tave atnešė, kaip drįsti mano lauke: 
ganyti? Žinok, gyvas iš Čia neišeisi. 

Išskėtė nagus ir jau griebs, draskys į skutelius. į 

— Ei, palauk. Gal šitaip susitarsime,— tarė Janka ir pElaP 
kišo birbynę prie lūpų. 

Vos tik jis užgrojo, slibinas tuoj ėmė strapinėti, ir šia: 
daugiau grojo, tuo labiau tas strakaliojo, kol visai nusivarė 
Tada norom nenorom ėmė prašyti: 4. 

— Nustok, vyruti, nustok! Nieko tau nedarysiu, tik išmo- 
kyk mane ta birbyne groti. : 

Slibinas irgi davė nagus į praskiepą užpleištuoti, o sių, 
prašėsi paleidžiamas ir pasiūlė sidabro obuolį su vytele. A 

Janka tuoj nubėgo to obuolio. Sudrožė vytele per obuolį;: 
ir tą pačią akimirką iškilo prieš jį puiki sidabro pilis. Janka 
viską apžiūrėjo, bet nieko nepaėmė, tik vieną plunksną, kuri 
ant stalo sidabrinėje stiklinėje stovėjo. Pilį vėl pavertė į. 
obuolį, obuolį paslėpė. Paskui tarė slibinui: 

— Na gerai, bet tu turi dar daugiau duoti. O tu, mielas 
kirvuk, kapok! 

Kirvukas tuoj puolė kapoti, ir jau nulėkė šešios galvos. 
Slibinas prašė palikti bent tris galvas ir žadėjo atiduoti visą. 
sidabro lauką. Bet Janka šaukė: ,„Kapok!“, ir kirvukas nukirto 
likusias tris galvas. Dabar avys ramiai ganėsi, o pavakare 
pačios patraukė namo. Jaunikaitis įsismeigė tą plunksną kr 
skrybėlę, ir visa apylinkė sužėrėjo. Taip jis linksmas žings5 
niavo namo. O kai prie pilies priėjo, plunksną ir skrybėlę par, 
slėpė. į 
Karalius džiaugėsi, kad visos avys sveikos grįžo, ir Janką. 
kaip įmanydamas gyrė. Bet karalaitė slapčiom priėjo prie j6; 
ir- paprašė tos plunksnos, nuo kurios visa apylinkė sušvito. 
Jaunikaitis veltui bandė išsiginti, vis tiek turėjo tą plunksną, 
jai atiduoti. Ji labai džiaugėsi. „i 

Po vakarienės Janka atsigulė miegoti. Bet ir dabar negavo 
ramybės, visą naktį grūmėsi su slibinais, ir be galo jam pra- 
ilgo, kol sulaukė ryto. Prieš saulės tekėjimą užsidėjo skry- 
bėlę ir išėjo pasivaikščioti. Karalaitė ir dabar jį pamatė, bet 
vos tik nusigręžė nuo lango, ją apėmė didelė baimė, kad tas 
gražus jaunikaitis trečią kartą nepražūtų. Janka išginė avis; jos 
greitai ir linksmai bėgo, jautė, kad turi gerą ganytoją. O Jan- 
ka, sekdamas iš paskos, galvojo, koks svečias šiandien atsi- 
dangins. Staiga net akys apraibo, viskas aplinkui sutvisko, 
suspindo. Tai buvo aukso laukas; po jį šiandien turėjo gany- 
tis avys. Jos priėjo tą lauką ir ėmė godžiai skabyti auksinę 
žolę. 

Bet tuo tarpu sušvilpė baisus viesulas, padangė pajuodo, 
ir atgriaudėjo dvylikagalvis slibinas. Lėkdamas išrovė ąžuolą 
su šaknimis ir jau taikėsi tvoti Jankai. 

— Kas tau leido mano lauke ganyti? — suriaumojo ir jau 
norėjo tuo ąžuolu jį priploti. 

Tą akimirką Janka užgrojo birbyne. Slibinas ,apstulbo ir 
kad ims tuo ąžuolu į žemę duoti, net gilią daubą išrausė. Šo- 
ko, strapinėjo, kol visai nusiplūkęs griuvo paslikas. 

— Gana jau, gana,— sušuko, sunkiai šnopuodamas.— Ne- 
bijok, nieko tau nedarysiu, tik išmokyk mane groti ta birbyne. 

— Gerai — sako Janka,— bet pirmiau reikia tavo kreivus 
nagus palyginti. — Ir užpleišino juos taip smarkiai, jog per 
tris sieksnius kraujas ištiško. Slibinas kriokė iš skausmo, o 
Janka ramino: 

— Nieko, nieko,— greit praeis. Tik norėčiau žinoti, ką 
man duosi, jei išmokysiu taip gražiai groti? 

— Tegu velniai tave ir tavo grojimą, — šaukė slibinas, — 
tik nagus paleisk! Aš tau duosiu aukso obuolį su vytele, kai 
sudroši vytele, obuolys pavirs į aukso pilį. Antai aname krū- 
me jį rasi. 

Janka surado tą obuolį su vytele ir tuoj pat į aukso pilį 
pavertė. Pavaikščiojo po pilį, viską apžiūrėjo, bet nieko ne- 
ėmė, tik plunksną, kuri ant stalo auksinėje stiklinėje stovėjo. 
Janka pilį vėl pavertė į obuolį, o slibinui pasakė: 

— Na gerai, bet turi dar daugiau duoti. O tu, mielas kir- 
vuk, kapok! 

Kirvukas tuoj pat šoko kapoti, ir jau devynios galvos 
gulėjo nukirstos. Tada slibinas ėmė labai prašyti, kad paliktų 
bent tris galvas, ir už tai žadėjo padovanoti aukso lauką. 
Bet Janka jo visai neklausė, liepė kirvukui kapoti ir likusias 
galvas. 

Paskui jis sugrįžo pas avis, kurios dabar ramiai ganėsi po 
auksinę žolę, o kai atėjo vakaras, pačios pasuko namo. Janka 
įsismeigė tą plunksną į skrybėlę, ir visas slėnis sutviskėjo 
tarsi nuo saulės. O kai prie pilies priėjo, plunksną ir skrybėlę 
paslėpė. Niekas jo nepamatė, tik karalaitė, kuri ir dabar pro 
langą žiūrėjo. 

Sužinojęs, jog avys laimingai namo sugrįžo, karalius liepė 
Janką pašaukti ir tarė: 

— Tu esi narsus jaunikaitis, būsi mums naudingas. Įvei- 
kei tokį darbą, kurio nė penkiasdešimt vyrų padaryt neįsten- 
gė. Gali likti pas mus kiek nori, jeigu patinka, dar gausi tokį 
atlyginimą, kokio joks piemuo nėra gavęs. 

Išgirdo tai karalaitė ir labai apsidžiaugė, jog tas gražus 
jaunikaitis pasilieka pilyje. Kai tik Janka iš karaliaus menės 
išėjo, tuoj pribėgo prie jo ir sako: 

— Duok man tą plunksną, nuo kurios visas slėnis žėrėjo. 

Ir nesiliovė prašius, kol jis atidavė. Taigi jau turėjo ir 
aukso plunksną ir džiaugdamasi padėjo ją prie anų dviejų. 

Dabar Jankai nebuvo ko bijoti, jis laisvai ganė tai vario, 
tai sidabro, tai aukso lauke. Bet kas nutiko tomis pirmomis 
dienomis, apie tai niekam nesakė nė žodžio. 

Netrukus karaliaus duktė turėjo tekėti. Sugalvojo ji pa- 
statydinti aukštą bokštą su keliais langais viršum kits kito. 
Prie vieno lango karalaitė liepė pritaisyti vario plunksną; ku- 
ris raitelis taip aukštai iššoksiąs ir plunksną paimsiąs, už to 
ir tekėsianti. 

Kai pasklido apie tai gandas, skirtą dieną suvažiavo iš 
visų šalių kunigaikščių, riterių, bajorų, kurie labai norėjo 
gauti karalaitės ranką, nes ji be galo graži buvo. Vario plunks- 
na buvo pritaisyta prie lango; tėvas su dukra viską stebėjo 
nuo pilies. 

Buvo duotas ženklas, ir varžybos prasidėjo. Kunigaikščiai, 
riteriai ir bajorai spustelėjo žirgus ir pasileido šuoliais. Bet 
vargšeliai gavo grįžti nieko nepešę, tik rankas, kojas ir no- 
:sis susižalojo. 

+ O Janka ganė savo avis. Viena moteris, atėjusi dirbti į 
„lauką, papasakojo jam, kas dedasi pilyje. 

“Jis tuoj sugalvojo, ką daryti. Vos toji moteris nuėjo, išsi- 
traukė vario obuolį, sudrožė per jį vytele, ir tą pačią akimir- 
ką atsirado vario pilis. Įėjo Janka į vidų, įsakė jam pabalnoti 
„žirgą ir atnešti riterio drabužius. Bemat priešais jį trypė vario 
žirgas ir spindėjo padėti vario drabužiai. Janka greitai apsi- 
"rengė, sėdo ant žirgo ir nulėkė į pilį. 

„Visi stebėjosi, iš kur atsirado toks puikus riteris, ir svei- 
Lkino jį. Bet jis daug nesižvalgė, tik paragino žirgą, iššoko 
"digi pat lango ir pačiupo vario plunksną. Žiūrovai ėmė ploti, 

o jis — tiesiai prie karalaitės. 
»*  Nulipęs nusilenkė gražiai ir atidavė jai tą plunksną. 

“+ Bet karalaitei nepatiko jo vario drabužiai. Ji buvo puikuo- 
lė, tikėjosi daugiau, nepanorėjo imti plunksnos iš riterio ran- 
"kos. Kai jis tai pamatė, apsigręžė, sėdo ant žirgo ir dingo. 
"Tėvas, tiesa, pyko ant dukters, bet jau buvo per vėlu. 

Po kelių mėnesių karalaitė vėl paprašė tėvą paskelbti, jog 
+tas gausiąs jos ranką, kuris su žirgu taip aukštai iššoksiąs, 
:„Kad pasieksiąs sidabro plunksną. Toji plunksna buvo pritaisy- 
ta dar aukščiau, prie kito lango. Ir dabar sugužėjo daug ku- 
nigaikščių, riterių ir bajorų, norinčių gauti gražuolės ranką. 
-Tfačiau veltui plūkėsi, veltui ragino išpuoštus žirgus — nė vie- 
nas negalėjo pasiekti sidabro plunksnos. 

""  Janka ganė avis ir išgirdo, kas darosi pilyje. Sudrožė vyte- 

"e per sidabro obuolį — tuoj atsirado sidabro pilis. Įsakė pa- 
"balnoti žirgą ir atnešti riterio apdarą. Žiūri — jau stovi sidab- 
ro žirgas, žėrėte Žėri riterio drabužiai. Janka skubiai apsi- 
taisė, sėdo ant žirgo ir nulėkė į pilį. 

Visi. negalėjo atsižiūrėti tokiu šauniu riteriu ir davė jam 
„kelią. Jis paragino žirgą, nušuoliavo ir pastvėrė sidabro plunks- 
ną. Tėvas su dukra stebėjosi tai matydami. Bet kai riteris 

norėjo tą plunksną atiduoti karalaitei, ši jos neėmė. Jai ne- 

patiko jo sidabro apranga, tikėjosi dar daugiau. Janka, ilgai 
nelaukęs, sėdo ant žirgo ir nulėkė. | 

Karalius labai supyko ant dukters ir ilgai nenorėjo kalbė- 
tis. Bet toji tol prašė, tol maldavo, kol pasiekė savo tikslą. 
Prie aukščiausio lango buvo pritaisyta aukso plunksna ir 
paskleistas gandas — kas iššoksiąs ligi to lango ir paimsiąs 
plunksną, tam iš tikrųjų teksianti karalaitė. Ir vėl susirinko 
daug jaunikaičių laimės bandyti; bet kai pasižiūrėjo į tą aukš- 
tą langą, visiems praėjo noras, ir nė vienas nedrįso šuoliuoti. 

Tada atlėkė Janka ant aukso žirgo. Tik išgirdęs, kas dedasi 
pilyje, greitai persirengė aukso drabužiais. Kas tik jį matė, 
nuo didžiulio spindesio vos neapako ir aikčiojo dėl neapsa- 
komo riterio grožio. Bet Janka ilgai nelaukė — atskrido ant 
aukso žirgo tarsi paukštis ir pačiupo aukso plunksną. Kara- 
lius su dukra visa tai regėjo, ir karalaitė labai džiaugėsi, kad 
jai toks riteris teksiąs. Gerai, džiaukis, tik reikės truputį pa- 
laukti! 

Riteris priėjo, aukso plunksna rankoje nešinas, o karalaitė 
jau nekantriai laukė. Tuo tarpu Janka apsigalvojo ir nepadavė 
jai plunksnos. Tik gražiai nusilenkė ir tarė: 

— Leiskite, gražioji karalaite, tą plunksną sau pasilikti. Bet 
jeigu pasižadate tekėti už manęs, tai po dviejų mėnesių ją 
atnešiu ir jus pasiimsiu. 

Karalius mielai sutiko, ir karalaitė su džiaugsmu pasiža- 
dėjo už jo tekėti. Tada riteris aukso drabužiais sėdo ant žirgo 
ir nujojo į aukso pilį. 


Karaliaus. pilis labai atsidėjusi ruošėsi vestuvėms ir laukė, 
kada baigsis tie du mėnesiai. Labiausiai nekantravo karalaitė, 
ji kas rytą vakarą ant pirštų skaičiavo, kiek dar liko dienų, 
ligi atjos riteris aukso drabužiais. Pagaliau išaušo diena, kada 
turėjo atvykti jaunikaitis, ir puikuolė karalaitė iš džiaugsmo 
nesitvėrė savo kailyje. 

Saulutė pakilo gana aukštai — riteris aukso drabužiais ne- 
sirodo. Visi laukia, žiūri į kelią. Jau ir vidurdienis — nieko 
nematyti. Tik apypiete kažkoks vargšas privažiuoja prie vartų 
apšepusiu arkliuku, pakinkytu į paprastas vežėčias, ir prašosi 

įleidžiamas į pilį. Tarnai įleido jį į vidų, o jis lopytais drabu- 
žiais ir drožia tiesiai į tą kambarį, kur karalaitė gyvena. Pri- 
ėjo prie jos ir kiša ranką: 

— Sveika, gražuole, atvažiavau jūsų pasiimti. 

Karalaitė sušuko išsigandusi ir supykusi: 

— Dink iš akių, čia tau nėra ko ieškoti, aš tavęs nepa- 
žįstu. 

— Negi nepažįstate,— nusijuokė riteris,— gerai pasižiūrė- 
kit! Aš esu tasai, kuris vilkėjo vario ir sidabro drabužiais ir 
iš kurio rankos jūs, puikuole karalaite, nenorėjote imti plunks- 
nos. O tasai aukso rūbais riteris, už kurio jūs prieš du mėne- 
sius pasižadėjote tekėti, irgi ne kas kitas, tik aš. Tai gali pa- 
liudyti štai šios trys plunksnos. 

Jis padėjo ant stalo vario, sidabro ir aukso plunksnas ir 
tarė: 

— Na, o dabar nė žodžio daugiau, turite eiti su manim, 
kieme mūsų laukia karieta. 

Karalaitė graudžiai pravirko, išgirdęs verksmą, atskubėjo 
tėvas. Sužinojęs, kas atsitiko, paniuro, bet nieko nesakė, tik 
kreipėsi į dukrą: 

— Taip, puikuole, Kšieišėjo būti tokiai išrankiai, ką išsi- 
rinkai, tą ir turi. Dabar apsirenk kaip tavo sužadėtinis ir ke- 
liauk su juo! 

Ką darys karalaitė? Verkdama apsivilko senom apiplyšu- 
siom drapanom, verkdama atsisveikino su tėvu ir sėdo į ve- 
žėčias. 

Janka suragino savo arklioką ir važiavo ilgai ilgai, paga- 
liau privažiavo vieną kalną. Čia sustojo ir tarė puikuolei ka- 
Ialaitei: 

— Žiūrėk, va šitame krašte mes gyvensime. Čia mano po- 
nas turi pilį, joje mes tarnausime. Aš bėgsiu pasakyti ponui, 
jog atsivežiau sužadėtinę, ir paklausiu, ar priims tave tarnau- 
ti. Tu čia palauk, aš greitai grįšiu. 

Gerą galą paėjęs, sudrožė per vario obuolį vytele ir tuojau 
vario lauke atsirado vario pilis. Įėjo į vidų ir liepė tarnams 
persirengti ponų drabužiais ir taip elgtis, tarsi jie čia būtų 
svečiai. O pats su žmona jiems patarnausiąs. 

Tą ir kitus nurodymus davęs, Janka sugrįžo pas puikuolę 
karalaitę ir sako: 

— Mano pono nėra namie, vakar išvažiavo į kitą pilį. Bei 
tuo tarpu prisirinko daug svečių, ir mums reikia jiems patar- 
nauti. Taigi greitai eik paskui mane! 

Išdidžioji karalaitė susiraukusi norom nenorom žingsniavo 
paskui Janką. Kai įėjo į pilį, pirmiausia Janka įvedė ją į mažą 
kambarėlį, ir ten juodu apsivilko tarnų drabužiais. Paskui nu- 
ėjo į svetainę, kur buvo tariami svečiai. 

Vienas jų įsakė paruošti stalą, Jankai prileisti geriausio 
vyno, o karalaitei nešioti iš virtuvės valgius. 

Oi, nepatiko tai puikuolei karalaitei. Bet ką darys, reikia 
klausyti. Svečiai prisivalgė, prisigėrė ir išėjo. Tada jaunave- 
džiai sėdo už stalo ir suvalgė, kas buvo likę nuo svečių. Janka 
sako: 

— Na, mano brangioji, dabar važiuosime pas savo poną 
į kitą pilį. . 

Įsodino ją į vežimą ir vežioja tai šen, tai ten. Pagaliau 
sustojo viename gražiame slėnyje. Aplinkui žaliavo miškai. 
Janka iškinkė arklėką ir sako savo jaunai žmonai: 

— Už šito miško yra kita mano pono pilis; eisiu pasižiū- 
Iėsiu, ar jis namie. Tuo tarpu pabūk čia, aš greitai sugrįšiu. 

Priėjęs miško pakraštį, sudrožė vytele per sidabro obuolį, 
ir tuoj pat sidabro lauke atsirado sidabro pilis. Įėjo į vidų 
ir liepė vienam tarnui persirengti ponu ir didžiu dėtis. Jis at- 
eisiąs su žmona ir abu prašysiąsi priimami į tarnybą. O jis 
turėsiąs jiems tarnybą atsakyti ir siųsti į gretimą pilį. Janka 
sugrįžo į slėnį ir dar iš tolo šaukia: 

— Na, mano brangioji, ponas namie, skubėkime greičiau. 

Atėjo abu į sidabro pilį, o puikuolė karalaitė negali atsi- 
stebėti neregėtu jos grožiu. Ponu persirengęs tarnas juos labai 
gražiai pasitiko, bet sakė darbo neturįs. Gretimoje pilyje Tei- 
kią tarnaitės, o su ja ir vyrą išleidžiąs tenai. 

Puikuolė karalaitė verkdama sėdo į vežimą, kad tokioje 
gražioje pilyje net tarnaite likti negali. O Janka ją guodė, 
ramino, kad tik ji neverktų, esą trečioje pilyje jiems būsią 
gerai. Bet ji verkė ir verkė. Šitaip praėjo keletas valandų, o 
per tą laiką privažiavo kalvą. 

61 


— Čia mums reikia sustoti — tarė Janka,— už tos kalvos 
yra trečia mano pono pilis. Eisiu pirma pasižiūrėti, kaip ir kas 
tenai, o tu palūkėk, aš greitai sugrįšiu. 

Užėjęs už tos kalvos, Janka sudrožė vytele per aukso obuo- 
lį, ir aukso lauke tuoj atsirado aukso pilis. Kaipmat jį apstojo 
tarnai; jis nurodė, kas ir kaip turi būti padaryta. Ilgai netru- 
kęs, sugrįžo ir nusivedė savo mieląją į aukso pilį. Toji žado 
neteko, pamačiusi neregėtą grožį, o jis tarė: 

— Na, mano brangioji, čia mes tarnausime. Dabar einam 
į vidų! 

Ji nieko neatsakė, tik atsiduso, kad negali būti tokios gra- 
žios pilies valdovė. Kai užlipo pirmais laiptais, jis liepė jai 
eiti į vieną kambarį ir paskui ją uždarė duris. Čia tuoj pri- 
šoko prie jos keturios tarnaitės, nešinos gražiausiais drabu- 
žiais, žėrinčiais auksu ir brangakmeniais, ir ėmė ją rengti. 
Iš nuostabos ji nesusigaudė, ar iš tikrųjų taip yra, ar tik sap- 
nuoja? Bet tarnaitės visai nepaisė jos stebėjimosi, tik skubėjo 
kuo greičiau aprengti nuo kojų ligi galvos. Netrukus ji sto- 
vėjo puikiausiai išpuošta. 

Tada atsidarė durys, įžengė riteris aukso drabužiais ir pa- 
ėmė ją už rankos. 

— Na, mano mieloji, nuo šiol tu ne tarnaitė, o trijų pilių 
valdovė. Norėjau tik truputį tave pamokyti, kad nebūtum to- 
kia puikuolė. 

Paskui riteris aukso drabužiais apsisuko ir užsidėjo skry- 
bėlę, papuoštą trim plunksnomis. Tik dabar karalaitei atsivėrė 
akys: iš tos skrybėlės ir sidabrinių plaukų atpažino, jog tai 
tas pats Janka, kuris jai plunksnas dovanojo. 

Janka papasakojo jai viską, kaip su slibinais kovojo, kaip 
į pilis pateko, kaip riteriu tapo. Karalaitė iš didžiulės nuosta- 
bos ir neregėto džiaugsmo ir verkė, ir prašėsi dovanojama, ir 
bučiavo jį. 

Dabar jau viskas gerai klostėsi. Nebent paukščių pieno 
jiems stigo. Po kiek laiko nuvažiavo jie aplankyti jaunosios 
tėvo. Tas vargšelis labai liūdėjo dėl dukters ir Jankos, jis ne- 
žinojo, kur jie taip staiga dingo. Tėvas apsiverkė iš džiaugs- 

mo, pamatęs, kad Janka dabar jo žentas ir kad duktė visu 
kuo aprūpinta. 

Paskui jie gyveno tai vienoje, tai antroje, tai trečioje pi- 
lyje. O puikuolė karalaitė buvo romi, gera, dora valdovė. 


L] 
+ s 


6 


ŠURENKA IR ATALENKA 


Gyveno kartą senė ir senis. Senė turėjo pasivogusi mer- 
gaitę, vardu Atalenką, ir išmokiusi ją visokių burtų. Mergaitė 
buvo gabi, ir senė labai džiaugėsi, ji tikėjo užsiauginsianti 
užvadą. Senė vis šaipydavosi iš senio, jog ji turinti mergaitę, 
o jis neturįs, nors ir vyras esąs. 

Seniui įkyrėjo nuolatiniai senės priekaištai, ir jis pasivogė 
berniuką, vardu Šurenką. Tuoj ėmė jį mokyti, visokias paiky- 
bes į galvą kalti, bet, kaip sakoma, kuprotą tik grabas ištaiso. 
Šurenka buvo kietos galvos, nors tu jam kuolą ant pakaušio 
tašyk, jokių burtų negalėjo išmokti. Vargšelis tik ašaromis 
. plūdo, girdėdamas, kaip senė burnoja, o senis irgi nepatenkin- 
tas bumba, griežia dantį ir prieš jį, ir prieš senę. Senė kasdien 
vis labiau širdo, siuntė jį darbo dirbti. 

— Žinok, stuobry! — užsipuolė jį, — jeigu šito miško su 
šaknimis iki vakaro neišrausi, galas tau! 

Šurenka nuėjo į mišką, bet negalėjo išrauti nė šaknelės. 
Atsisėdo ir verkia. Netrukus Atalenka atnešė jam pietų. Pa- 
mačiusi jį verkiantį, paklausė, kas yra. 

— Kaip aš neverksiu,— sako, — senė man liepė visą šį miš- 
ką išversti, o aš nė šaknelės negaliu išrauti. Kaip aš jai va- 
kare pasirodysiu! Ji mane nugaluos. 

— Nebijok, Šurenka,— nuramino jį mergaitė, — jeigu paža- 
dėsi, kad manęs nepaliksi nei laimėje, nei nelaimėje, aš tau pa- 
dėsiu. 

— Ak mano širdele, viską pažadu, tik gelbėk mane. 

— Na, jeigu taip, sėsk ir valgyk! 

Kol Šurenka valgė, Atalenka išrovė visą mišką. Vakare Šu- 
renka parėjo namo, o senė klausia: 

— Na, išrovei? 

— Išroviau, neliko nė šaknelės, — pasigyrė Šurenka. 

Bet senei tas nepatiko. Ėmė rėkti, plyšoti, visus namus 
versti aukštyn kojom, ji žinojo, kad už akių Šurenka ir Ata- 
lenka ją apgaudinėja — taip dūko, šėlo net atsigulusi į lovą, 
kol pagaliau užmigo. 

Kitą dieną senė išsiuntė Šurenką su dideliu maišu į mišką 
ir liepė jį pilną prigaudyti musių, kitaip galas jam. 

Šurenka nuėjo į mišką, bet negalėjo nieko pagauti. Atsi- 
sėdo ir verkia. Atalenka atnešė jam pietų, gražiai paglostė 
nusiminusį Šurenką, paklausė, ar jis norėtų būti jai ištikimas 
laimėje ir nelaimėje. 

— Noriu, širdele, noriu, tik neleisk senei raganai manęs 
nugaluoti. 

Ji padavė jam pietus ir, kol jis valgė, prigaudė pilną maišą 
musių. Bet kai Šurenka vakare su musėmis parėjo namo, jo 
laukė audra. Senė iš pykčio net užmigti negalėjo. Šėlo iki vi- 
durnakčio, kad Šurenka ir Atalenka ją apgavę. 

Trečią dieną senė pasiuntė Šurenką į malūną, liepė sumalti 
muses, o vakare parnešti miltus. Tačiau malūnininkas nenorėjo 
girnų teršti. Atsisėdo berniukas ir verkia. Tuo tarpu Atalenka 
atnešė jam pietų. 

— Na, Šurenka, ar dar kartą, jau trečią, pasižadėsi, kad 
manęs niekada neapleisi? 

— Pasižadu, pasižadu, tik gelbėk mane! 

— Bet gerai įsidėk į galvą, ką pažadėjai! — atsakė jam 
Atalenka ir padavė pietus. 

Kol jis valgė, Atalenka sumalė visas muses. Ir sako: 

— Nemanyk, kad dabar sveiką kailį išneši. Senė ragana 
viską žino, kas ką daro, ji nori tave krosnyje iškepti ir suval- 
gyti. Bet jeigu būsi man ištikimas ir mane atsiminsi, vaduosiu 
tave iš bėdos. Vakare senė lyg niekur nieko atsiguls miegoti. 
Aš po vakarienės plausiu lėkštes; kai pirmą kartą barkštel- 

siu lėkštėm — pabusk, kai antrą kartą barkštelsiu — atsikelk, 
o kai trečią kartą — iššok pro langą, ir mes pabėgsime. 

Tai pasakiusi, Atalenka nuėjo, o Šurenka vakare parnešė 
miltus ir, drebėdamas iš baimės lyg epušės lapas, padavė juos 


raganai. Senė ėmė burbėti, kad Atalenka su Šurenka ją ap- 
gaudinėją. Bet greit nusiramino, gražiuoju padavė vakarienę 
ir atsigulė. Senis tuo tarpu turėjo kūrenti krosnį, o iškūrenęs 
pažadinti senę. Atalenka padavė jam stipraus vyno. Išgėręs jo, 
tasai užmigo ant suolelio prie krosnies ir nieko Rnejuto, net 
žarsteklis jam sudegė. O ji plovė lėkštes, ir, kai trečią kartą 
barkštelėjo, Šurenka iššoko pro langą. Atalenka prispjaudė į 
visas kertes, pasiėmė stebuklingus batus, irklus ir pabėgo. 

Paryčiais senė ragana pabudo ir šaukia: 

— Atalenka, pažiūrėk, ar krosnis iškūrenta! 

Seilės atsiliepė iš pirmos kertės: 

— Tuoj, tik apsirengsiu! 

Po kiek laiko senė vėl pašaukė, o seilės atsakė, kad tuoj 
pažiūrės. Bet senė supyko, pašoko iš lovos, mato — troba tuš- 
čia, senis knarkia ant suolo, krosnis išblėsus. Ragana viską 

suprato, pažadino senį, piktai jį išplūdo, vos neprimušė ir iš- 
varė vytis bėglių. 

Senis apsiavė batus, kurie dar buvo likę kažkur kampe, ir 
žengė: kas žingsnis mylią. Atalenka, jį pamačiusi, pasivertė 
į rožę, o Šurenką pavertė į erškėtį. Senis nieko negalėjo jiems 
padaryti ir sugrįžo namo. 

— Dar kartą vykis! — apibarė jį senė, ir šis norom neno- 
rom turėjo vytis, dabar jau apsiavė batus, kuriais vienu žings- 
niu dvi mylias žengė. Kai mūsų bėgliai jį pamatė, mergelė 
pasivertė į bažnyčią, o jaunikaitį pavertė į kunigą. 

Nieko negalėdamas jiems padaryti, senis piktas sugrįžo 
namo ir žmonai liepė pačiai vytis bėglius, jeigu tokia gudri. 

— Ir vysiuos, pamatysi, kaip juos pačiupsiu,— atsakė senė 
ragana ir, apžergusi šluotą, lėkė su raudonu debesiu paskui 
juos. 

Kai pasivijo, Atalenka Šurenką pavertė į Dunojų, o pati 
pasivertė į antį. Senė norėjo Dunojų išgerti ir antį pagauti, 
bet taip prisipampo, kad sprogo. Šurenka ir Atalenka vėl at- 
virto kuo buvę ir dabar jau drąsiai ėjo toliau, kol priėjo tą 
kraštą, kur gyveno Šurenkos tėvai. O jie buvo karaliai. Šu- 
renka liepė Atalenkai palaukti lauke, o pats tuo tarpu įėjo 
į vidų ir tėvams papasakojo, kaip viskas buvo. 

Tačiau Šurenka pamiršo Atalenką. Netrukus jau kėlė ves- 
tuves su kita nuotaka. Svečiai, eidami iš pilies, pamatė prie 
šulinio medyje gražią mergelę. Paprašė ją į vidų, pasodino už 
stalo. Atalenka atsisėdo už stalo, išsitraukė iš krepšelio auk- 
sine dėžutę, kurioje susiglaudę tupėjo du balandėliai, ir sako: 

— Tie balandėliai tai kaip Šurenka su Atalenka! 

Tada Šurenka atpažino savo Atalenką, paėmė ją už žmo- 
ną, 0 tą kitą pavarė. 

Gyveno jie paskui gražiai, kaip du balandėliai, kol pasi- 
mirė, 

RADUZAS IR LIUDMILA 


Gyveno kartą karalius. Jis turėjo tris sūnus ir vieną duk- 
terį. 

— Ei, žmona,— tarė jis karalienei — mūsų truputį per 
daug; turime ką nors daryti, kitaip nieko nebus. Klausyk, iš- 
siųskime vieną sūnų į pasaulį, tegu susiranda vietą ir gyvena, 
kaip išmai:o. 

— Tikrai, — atsakė karalienė, — ir man taip atrodo. Būtų 
geriausia, jei išleistume Raduzą. 

— Teisybę sakai,— pritarė karalius, — ir aš apie jį galvo- 
jau. Tai ir išleisk jį kelionėn! Gal nepražus. 

Ir išleido jį. 

Raduzas atsisveikino su tėvais ir daug dienų keliavo kal- 
nais ir slėniais. Pagaliau priėjo tankią girią, kurioje stovėjo 
troba. Jis pagalvojo: reikia paklausti, bene nebus čia kokio 
darbo. Toje troboje gyvena ragana, jos vyras raganius ir graži 
mergelė Liudmila. 

— Sveiki gyvi, gerieji žmonės! — nusilenkė Raduzas, įžen- 
gęs į vidų. 

— Sveikas, sveikas,— atsakė ragana, — iš kur dabar atsi- 
radai? . 

— Einu darbo ieškoti, gal jūs mane priimtumėt? 

— Oi, sūneli, — atsakė ragana, — kiekvienas džiaugiasi duo- 
nos gavęs, tik ne visi moka ją uždirbti. Ką gi tu moki? 

-- Ką tik liepsite. Dirbsiu, kiek pajėgsiu. Stengsiuos iš 
visos širdies. 

Ragana nelabai norėjo Raduzą priimti, bet raganius ją pri- 
kalbėjo, ir ji pagaliau sutiko. 

Naktį Raduzas po kelionės pailsėjo, o rytą pabudęs nuėjo 
pas raganą ir sako: 

— Šeimininke, kokį darbą man duosite? 

Ragana nužvelgė jį nuo kojų ligi galvos ir privedė prie 
vieno lango. | 

— Pasižiūrėk,— sako, — pro langą. Ką ten matai? 

— Ką gi aš daugiau matysiu! Matau dirvoną. 

„— Paimk medinį kauptuką, eik į tą dirvoną, supurenk ir 
vaismedžių pasodink; žiūrėk, kad ligi ryto užaugtų, sužydėtų 
ir vaisių duotų; rytą prinokusių vaisių atneši man. O dabar 
drožk! 

Raduzas nuėjo į tą dirvoną, galvą kasosi: ką gi Žmogus ga- 
li padaryti, ar girdėtas dalykas tokį darbą mediniu kauptuku 
nudirbti, ir dar per tokį trumpą laiką! 

Pradėjo kaupuoti, kirto tris kartus, ir sulūžo kauptukas. 
Pamatė, kad iš jo darbo nieko nebus, nusviedė kauptuko kotą, 
atsisėdo po buku ir kiurkso susisielojęs. 

Tuo laiku ragana privirė varlių ir įdavė Liudmilai nunešti 
bernui. Liudmila suprato raganos kėslus, nutaikė akimirką, kai 
ši išėjo iš trobos, paėmė vytelę, kuri gulėjo ant stalo, ir ge- 
rai paslėpė. Ir dar pagalvojo: ,„Kaipgi tas vargšelis valgys 
varles? Paimsiu savo pietus ir nunešiu jam.“ 

Liudmila nuėjo pas Raduzą, žiūri — sėdi tas nusiminęs po 
buku. 

— Ei,— sako, — tik nesielvartauk! Štai čia šeimininkė pie- 
tų tau siunčia virtų varlių, bet aš jas išmečiau: kurgi matyta, 
kad jas valgytum? Vietoj jų atnešiau savo pietus. O dėl dar- 
bo nesirūpink,— kalbėjo toliau.— Matai štai šitą vytelę? Su ja 
išpurensiu žemę, iki ryto čia viskas augs, žydės ir vaisių bus, 
kaip šeimininkė liepė. 

Raduzas nežinojo, kaip ir bedėkoti Liudmilai. 

Liudmila kelis kartus šmaukštelėjo vytele per žemę, tuoj 
medžiai patys ėmė sodintis, augti, žydėti ir vaisius megzti. 
Raduzas iškart pralinksmėjo, suvalgė Liudmilos atneštus pie- 
tus; pasišnekėjo su ja ir dar būtų ligi vakaro šnekėjęs, bet jai 
reikėjo skubėti namo. 

Raduzas rytą atnešė vaisių ir padavė raganai. Toji stebė- 
josi, kad jis viską padarė, kaip buvo liepusi, ir tik galvą 
kraipė. 

— Na, o šiandien kokį darbą duosite? — paklausė po va- 
landėlės Raduzas. 

Ragana privedė jį prie kito lango ir paklausė, ką jis mato. 

— Kas gi ten daugiau bus: erškėčiais apaugęs akmenuotas 
šlaitas. 

— Paimk kauptuką, kur už durų stovi, iškirsk iš šaknų 
erškėčius, pasodink vynuogių, o rytoj rytą vieną kekę atne- 
ši man. 

Raduzas nuėjo ir kapsto šlaitą. Bet vos tik kirto mediniu 
kauptuku, tas į šipulius subyrėjo. ,,„Ką dabar darysi, menkas 
žmogeli?"— galvojo sau. 

Raduzas numetė kotą ir susirūpinęs atsisėdo ant akmens. 
Jam galvoj netilpo, kaip tokį darbą galėtų užbaigti ligi ryto- 
jaus. Ilgai taip sėdėjo susimąstęs ir laukė, kas bus. 

Ragana privirė gyvačių ir apypiete sako: 

— Liudmila, nešk bernui valgyti. 

Liudmila paklausė, -pasiėmė vytelę ir savo pietus. 

Raduzas jos laukė nesulaukė ir labai apsidžiaugė, iš tolo 
pamatęs ateinančią. 

— Gerai, — sako, — kad ateini, aš čia nuo ryto sėdžiu su- 
sirūpinęs; dirbti man visai neina, ir kauptukas sulūžo; jeigu 
nepadėsi, galas man. 

— Na, tik nesirūpink,— nuramino jį Liudmila.— Šeiminin- 
kė liepė nešti tau virtų gyvačių, bet aš jas išmečiau, 0 tau 
atnešiau savo pietus. Pasiėmiau ir šią vytelę; mes tą vynuo- 
gyną kaipmat užveisime, o rytoj nuneši vynuogių kekę. 

Ji padavė jam pietus, vytele per žemę paplakė. Tuoj vyn- 
uogės ėmė sodintis, augti, žydėti ir duoti vaisių. 

Truputį dar pasidžiaugė abu; paskui Liudmila pasiėmė puo- 
dą, vytelę ir nuėjo namo. Anksti rytą Raduzas parėjo su vyn- 
uogių keke. Ragana savo akimis netikėjo. Vėl jis paprašė 
naujo darbo. Ragana nuvedė prie trečio lango ir paklausė, ką 
pro jį mato. 

— Ką gi čia matysi, didžiules uolas. 

— Iš jų turi primalti miltų ir iškepti duonos. Jeigu to ne- 
padarysi, galas tau. 

.Raduzas išsigando, šitaip įbaustas, bet ką darysi Išėjo į 
darbą. 

O raganai nėjo iš galvos tie vaisiai ir toji vynuogių kekė. 

— Seni, — tarė ji raganiui — čia kažkas ne taip. Mūsų 
mergšė susigiedojo su tuo bernu, juk jis pats to padaryti ne- 
galėjo. Reikia pasaugoti, o paskui abu prigriebti. Nešiu pie- 
tus pati. 

— Ką čia dabar šneki? — atsakė raganius.— Mūsų Liudmila 
gera mergaitė. Seniai žinome, kad ji ištikimai mums tarnauja. 
Negali būti jokių abejonių. Šaus tau kas į galvą, o man juos 
sek! 

— Na na, seni, pamatysi. Mano širdis nujaučia. 

— Nujaučia ar-nenujaučia, bet niekur neik. 

Ragana nutilo. 

Privirė driežų ir liepė Liudmilai nešti pietus. O šioji nu- 
manė, ką seniai kalbėjosi, todėl labai atsargiai pasiėmė nuo 
stalo vytelę, paslėpė po prijuoste ir lyg niekur nieko išėjo su 
puodu. Raduzas nemažai buvo pridaužęs tų uolų, bet kur dar 
miltai ir duona! Liudmilos jis nekantriai laukė ir pagaliau pa- 
matė ją ateinančią. 

— Turėjau tau atnešti virtų driežų, — tarė ši, — bet pagal- 
vojau, kaipgi valgysi tokias bjaurybes, ir atnešiau savo pie- 
tus.— Ir padavė jam labai mielai. 

— Šeimininkė įtaria, kad tau padedu, tik senis ją perkal- 
bėjo. Jau norėjo pati nešti pietus ir pažiūrėti, ką mes čia vei- 
kiame. Būtų buvę riestai ir man, ir tau. 

— Ak mano mieloji, matau, kiek tu man padedi, kaip aš 
tau atsilyginsiu? 

Dar ilgai jie būtų taip tarškėję, bet Liudmila prisiminė, 
kad reikia ir apie darbą pagalvoti. 

Paplakė vytele į dyklaukį, tuoj atsirado malūnas ir ėmė 
ūžti girnos. Miltai į geldą byra, duona rūgsta ir 'krosnyje kepa. 

Paskui Liudmila viską susidėjo ir išskubėjo namo. 

Rytą Raduzas nunešė raganai duonos. Toji prisiputusi vos 
„nesprogo, bet nė kiek nesibarė, tik pasakė: 

— Matau, kad viską gerai padarei, ką liepiau; dabar pail- 
sėk po darbo. | 

Atėjo vakaras. Senė pasitarė su seniu ir pasiuntė Raduzą 
į katilą vandens prinešti. Kai tas vandens prinešė, liepė seniui 
vandenį šildyti, o kai užvirs — ją pažadinti. Bet Liudmila ap- 
"girdė senį stipriu vynu, ir šis užmigo. Paskui atėjo pas Raduzą 
ir sako: 

— Šiame katile senė tave išvirs, jeigu rytą dar suras. Bet 

aš pabėgsiu su tavim ir tave išgelbėsiu, jeigu prisieksi, kad 
niekad manęs nepamirši. 

Raduzas su džiaugsmu prisiekė, nes ir šiaip niekam nebūtų 
jos atidavęs, kad ir už visą pasaulį. Liudmila spjovė į krosnį 
ant vieno nuodėgulio, pasiėmė stebuklingą vytelę, ir abu pa- 
bėgo. 

Neilgai trukus raganius prabudo. 

— Berne,— klausia, — ar dar miegi? 

— Nemiegu,— atsako seilės, — dar tik rąžausi. 

Po kiek laiko raganius vėl sako: 

— Berne, kelkis, paduok man batus! 

— Tuojau, tuojau,— atsakė seilės,— tik truputį palaukit, 
kol kurpes apsiausiu! 

Tada pabudo ir ragana: 

— Liudmila, kelkis, paduok man palaidinę ir prijuostę! 

— Tuoj, tuoj, — atsakė seilės,— tik apsirengsiu! 

— Ko gi tu,— šaukia ragana, — taip ilgai rengiesi? 

— Tuoj,— atsakė seilės. 

Ragana pritrūko kantrybės, pakėlė galvą ir pamatė tuščią 
lovą. 

— Po velnių, seni, juk jų tikriausiai nebėra! Matai — tuš- 
čios lovos. Pabėgo. 

— O kad jie kur sprandus nutrūktų! — atsakė raganius. 

Tuoj abu sukilo, ir senė užpuolė raganių: 

— Tai tokia ta ištikimoji tavo Liudmila, matai, ką padarė. 
Ir dabar dar tikėsi mergomis, senas dvėsena! 

Senis nuolankiai tylėjo. 

— O dabar lėk paskui juos, pasivyk ir pargabenk! 

Senis kaipmat susiruošė ir išlėkė. 

Tuo tarpu Liudmila sako Raduzui: 

— Ei, man kairysis skruostas kaista, pasižiūrėk, mielasis, 
ar kas nesiveja? 

— Nieko nematyti, — atsakė Raduzas,— tik juodas debesis 
iš paskos lekia. 


— Tai senis ant juodo žirgo,— sako Liudmila.— Suštokim 
dabar, reikia gelbėtis. 
Ir sudrožė vytele per Žemę, toji arimu pavirto. Pati Liud- 

mila kviečių lauku pasivertė, Raduzui liepė pjauti, o kai se- 
nis atlėks, gudriai su juo kalbėti. 

Tuoj atšvilpė senis su vėtra ir kruša, vos kviečių neišmušė. 

— Ak seni, — sako jam pjovėjas,— neiškapok man visų 
kviečių, palik nors truputį. 

— Nereikia man tavo kviečių, — atsakė senis, nusileidęs 
žemėn,— bet pasakyk, ar čia niekas neprabėgo? 

— Kol čia kviečius pjaunu, nė gyvos dvasios nebuvo. O kai 
šiuos kviečius sėjo, tada, sako, ėję tokie du. 

Raganius pakraipė galvą, dingo debesyje ir sugrįžo namo. 

Raduzas su Liudmila vėl bėgo tolyn. 

— Ką sužinojai, šviesiausias pone,— klausia ragana senį — 
kad taip greit sugrįžai? 

O jis: 

— Bala žino, kur jie; nė gyvos dvasios nemačiau, tik vie- 
nas žmogus kviečius pjovė. 

— Juk tai ir buvo jie. Ak, kaip jie tau akis apdūmė! Ne- 
galėjai bent vienos kviečių varpos namo parsinešti? Lėk vėl 
paskui juos. 

Senis paklausė ir vėl vejasi. 

— Ei,— sako Liudmila,— kažkodėl man kairysis skruostas 
kaista! Apsidairyk, ar nieko nematyti? 

— Nieko,— atsakė Raduzas,— tik iš paskos pilkas debesis 
lekia. 

— Tai senis ant širmo žirgo. Bet nieko nebijok, tik gudriai 
su juo pasišnekėk. 

Liudmila čiaukštelėjo vytele per savo skrybėlaitę, ir ši 
pavirto bažnytėle; ji pati pasivertė musele ir daug kitų mu- 
selių aplinkui pridarė. Raduzą pavertė atsiskyrėliu ir liepė toj 
bažnytėlėj musėms pamokslą sakyti. 

Tuoj atlėkė pilkas debesis su sniegu ir šalčiu, net bažny- 
tėlės stogas braškėjo. Raganius nulipo nuo žirgo ir įėjo į baž- 
nytėlę pas atsiskyrėlį. 

— Ar nematėte čia dviejų pakeleivių, merginos ir jau- 
nikaičio? — klausia. 

— Iš kur jie čia bus, — atsakė atsiskyrėlis, — kiek čia -gy- 
venu, tik muselėms pamokslus sakau. Kadaise, kai šitą bažny- 

tėlę statė, du tokie praėjo. Tik šalčio į vidų neprileisk, nes 
mano klausytojos sušals. 

— Nebijok, aš tuoj lekiu: veltui tik vargau ir plūkiausi. 

Tai pasakęs, senis leidosi atgal. 

Senė kieme jo laukė, o kai pamatė vieną grįžtantį, suriko: 

— Ak tu, tinginy, jeigu neparsivarai, tai kur 'juos dėjai? 

— Kur aš juos dėsiu, jeigu niekur nemačiau! Tik bažnytėlė 
ten stovėjo ir atsiskyrėlis musėms pamokslą sakė. Aš jiems 
šalčio prileidau, vos visų nesušaldžiau. 

— Ak tu, pusgalvi, juk ten buvo jie. Negalėjai iš tos baž- 
nyčios stogo bent vieną lentelę paimti? Bet palauk, aš juos 
pati sučiupsiu! | 

Ragana pašoko ir ėmė vytis bėglius. 

— Ei,— sako Liudmila,— kažkodėl man kairysis skruostas 
kaista! Apsidairyk, Raduzai, ar mūsų kas nesiveja! 

— Tikrai mus vejasi raudonas debesis. 

— Tai senė ragana ant raudono žirgo atlekia; ligi šiol bu- 
vo dar šiaip taip, o dabar turėsi labai pasistengti, jeigu nori 
ją prigauti. Aš pasiversiu į aukso antį ir plaukiosiu anoje 
jūroje. Tu pasinerk į vandenį, kad tavęs nesudegintų; o kai 
ji mane gaudys, prišok prie jos žirgo ir čiųpk už kamanų, 
tada nieko nebijok. 

Senė prilėkė prie jų, apsisiautusi liepsna, ir viską aplinkui. 
sudegino. Prilėkusi jūrą, nulipo nuo žirgo ir puolė gaudyti. 
antį. O toji vis tolyn ją vilioja, ir jau geras varsnas nuo žirgo 
nuviliojo. 

* Tada Raduzas iššoko iš jūros ir čiupo žirgą už kamanų. 
Antis tuoj prilėkė prie jo ir atvirto į mergelę; sėdo abu ant 
žirgo ir nušuoliavo per jūrą. 

Juos pamačiusi ragana ėmė baisiai plūstis. Raduzą užkeikė, 
kad jis Liudmilą užmirštų, kai tik kas pirmą kartą jį pabu- 
čiuos. O Liudmilai šaukė: ss 

— O tu, mergše, kad septynerius metus to galvažudžio 
nematytum! 

Ragana turėjo pėsčia atgal grįžti; ji neteko kerėjimo ga- 
lios, o vyras iš jos juokėsi, kad leidosi šitalp apgaunama. 

Raduzas su Liudmila lėkė ant žirgo, kol prilėkė miestą, 

— Kokios naujienos? — paklausė Raduzas vieną žmogų, 
sutiktą netoli miesto. 

— Nagi,— atsakė miestietis,— pasimirė mūsų karalius, jo 
sūnūs ir duktė, pasiliko tik senoji karalienė. Toji visą laiką 
verkia vieno sūnaus, kuris kažkur po pasaulį klajoja. Taigi 
dabar visi spėlioja, kas bus karalius. 

— Pasimirė? — tarė Raduzas.— Tai labai negerai. 


Jis tuoj paliko miestietį ir pasivadino į šalį Liudmilą. 

— Žinai, ką padarysime? Pasiliksi čia prie šito šaltinio, 
nes su tokiais palaikiais drabužiais mano motinai negalėsi ro- 
dytis. Užlįsk už to tankaus krūmo ir lauk, kol aš sugrįšiu. 
O aš tuo tarpu eirniu tenai ir, jeigu mane pažins ir karaliumi 
palaikys, su gražiais drabužiais sugrįšiu ir tave pasiimsiu. 

Liudmila pasiliko. Raduzas nuėjo į pilį. Motina iškart jį 
pažino, išskėstom rankom išbėgo pasitikti ir norėjo pabu- 

čiuoti, bet jis nesileido. Net visi rūmininkai jį pažino, karaliu- 
mi vadino, iškėlė didelę puotą ir linksminosi. 

Raduzas, pavargęs iš kelionės, pirmas atsigulė miegoti, ir, 
kai jis miegojo, priėjo motina ir pabučiavo į abu skruostus. 
Nuo to laiko jis visai užmiršo savo Liudmilą. Paskui vedė kitą. 

Pamesta Liudmila ilgai raudojo, nežinojo, ką daryti. Netu- 
rėjo, vargšelė, nė kur dingti. Atsistojo prie vieno valstiečio 
kiemo netoli pilies ir pasivertė gražia tuopa. Toji tuopa visą 
apylinkę puošė, tik karaliui nepatiko. Jį erzino, kad pro langą 
negali toli matyti. Pagaliau trūko jo kantrybė, ir įsakė ją 
nukirsti. Valstietis labai prašė nekirsti tokio gražaus medžio, 
bet karalius nė girdėt nenorėjo ir vis tiek liepė nukirsti tuopą. 

Netrukus prie pat pilies lango išdygo graži kriaušė, ant 
kurios aukso vaisiai augo. Kai vakare juos nuskindavo, rytą 
ji vėl būdavo aplipusi. Karalius liepė kasdien tas kriaušes 
raškyti ir tą medį labai mėgo. Bet karalienę kriaušė vis labiau 
pykino. 

— Kad greičiau toji kriaušė nudžiūtų; toks bjaurus man 
tas medis. 

Karalius ją atkalbinėjo, prašė palikti kriaušę, tokia graži 
ji esanti. Bet karalienė tol nenurimo, kol pagaliau karalius 
įsakė kriaušę nukirsti. 

Tie septyneri metai jau ėjo į pabaigą. Pasivertė tada Liud- 
mila į aukso antį ir po karaliaus langu ežere plaukiojo ir 
kryksėjo. Karalius ją pastebėjo, ir jam pasirodė, kad tokią 
antį kažkur buvo matęs. Liepė ją pagauti. Bet nebuvo žmo- 
gaus, kuris galėtų tą antį pagauti. Tada liepė sušaukti viso 
krašto žvejus ir medžiotojus, bet ir tie nieko negalėjo pada- 
ryti. Karalius dėl tos anties vis labiau nerimavo. 

— Jeigu jau niekas negali nieko padaryti, eisiu pats pa- 
bandyti, laimės, — tarė kartą jis. | 

Išėjo karalius prie ežero ir gaudo antį. Antis ilgai šen ir 
ten jį vedžiojo, jis vis sekė paskui ją, pagaliau sugavo. Vos 
tik paėmė aukso antį į rankas, ji pavirto į gražiąją Liudmilą 
ir prakalbėjo: 

— Už mano ištikimybę tu man piktu atsimokėjai! Bet aš 
tau atleidžiu, juk kitaip negalėjo būti. 

Raduzas apsidžiaugė, pakvietė savo Liudmilą į pilį Ir nu- 
sivedė tiesiai pas senąją karalienę. 

— Štai šitoji, — sako, — man daug kartų gyvybę išgelbėjo; 
ji bus mano pati, o ne anoji. 

Tuoj anai žmonai liepė keliauti iš pilies. Iškėlė dar dides- 
nes vestuves ir gyveno laimingai — ir šiandien tebegyvena, 
jeigu nenumirė. 

SAULĖS ŽIRGAS 


Buvo viena karalystė, niūri kaip karstas, tamsi kaip nak- 
tis, ten niekad nešvietė saulė. Tik pelėdos ir šikšnosparniai bū- 
tų veisęsi, jeigu karalius nebūtų turėjęs žirgo su saule kak- 
toje, nuo kurios į visas puses kaip nuo šviesiausios saulės 
tryško skaistūs spinduliai. Tą žirgą jis vedžiojo po visą kraštą. 
Kur jis žengė, buvo šviesu kaip dieną, o vos tik užeidavo 
už kalno, sutemdavo kaip juodžiausia naktis. 

Staiga saulės žirgas kažkur dingo. Gūdi tamsa užgožė visą 
karalystę. Žmonės negalėjo nei vaikščioti, nei dirbti laukų, 
nei jokio darbo imtis. Visus prispaudė neregėtas vargas, iIr 
pats karalius nežinojo, ką daryti, kaip kraštą gelbėti. Taip 
ilgai trukti negalėjo. Pagaliau pats karaliuš su kariųomene 
patraukė saulės žirgo ieškoti. Su dideliu vargu atsikapstė ligi 
karalystės krašto, kur iš kitos pusės spingsojo kažkokia švie- 
selė. Bet ir ta švieselė vos ne vos skverbėsi pro tamsias girias, 
kurių nei galo, nei krašto nebuvo matyti. Jie traukė toliau, 
kol priėjo vienišą pakrypusią trobelę. 

Trobelėje už stalo sėdėjo žmogus ir skaitė — skaitė atvers- 
tą didžiulę knygą. Kai karalius jį pasveikino, jis atsistojo ir 
sako: 

— Kaip tik skaitau apie tave; tu eini saulės žirgo ieškoti. 
Bet nesistenk, niekur jo nerasi. Patikėk mano žodžiu, nes aš 
esu pranašas. Aš tau jį atvesiu, ir tavo kraštas bus koks bu- 
vęs, tik palik man vieną tarną, tą, kurį pats išsirinksiu. O tu 
turi tuoj pat grįžti namo, nes kraštas, nors ir tamsoje, negali 
likti be valdovo. 

— Iš tiesų aš tau dosniai atsilyginsiu, jeigu taip padarysi, 
mane ir mano žmones išgelbėsi,— atsakė karalius ir su viskuo 
sutiko. 

+ Karalius su visa kariuomene leidosi atgal, iš kur buvo at- 
ėjęs. Pranašui paliko tarną, kurį šis pats išsirinko. Pranašas 
liepė sėsti tarnui į kampą, o pats atsisėdo už stalo ir ligi vė- 
laus vakaro skaitė tą didžiulę knygą. 

Tačiau auštant juodu jau traukė keliu, ėjo ėjo, net šešias 
karalystes perėjo, tik septintoje sustojo, ir prie pat karaliaus 
pilies. Tos šalies karaliai buvo trys broliai, o jų motina — 
ragana, kuri buvo suradusi jiems žmonas taip pat tris seseris. 
Pranašas liepė tarnui prisišlieti prie uolos, o pats pasivertė ža- 
liu paukščiu ir nuskrido prie vyriausios marčios lango. Tol 
bilsnojo snapu, aplinkui skraidė, kol ta atidarė. O karalienė 
apsidžiaugė ir glostė jį kalbėdama: 

— Ak paklydėli, koks tu mielas! Jeigu mano vyras būtų 
namie, tikrai pasidžiaugtų, bet jis sugrįš tik vakare. Išvyko 
trečdalio karalystės apžiūrėti. 

Pranašui tik tiek ir tereikėjo žinoti. Bet tuo tarpu į kam- 
barį įpuolė senoji ragana ir norėjo paukštį pasmaugti.. 

— Dar jis tave, — sako ji marčiai — sukruvins. 

Ir jau taikėsi čiupti paukštį nagais lyg kabliais. Bet paukš- 
tis greit atvirto į žmogų ir, kol jos atsitokėjo, spruko pro 
duris. | 

Paskui jis vėl pavirto į paukštį ir nuskrido prie viduri- 
niosios marčios lango. Ilgai bilsnojo snapu, kol ta atidarė. 
Toji irgi apsidžiaugė paukščiu, glostė jį ir kalbėjo: 

— Ak tu paklydėli, iš tiesų koks mielas. Jeigu vyras būtų 
namie, tai jam būtų džiaugsmo, bet jis sugrįš tik rytoj vakare. 
Išvyko dviejų trečdalių karalystės apžiūrėti. 

Pranašui tik tiek ir tereikėjo žinoti. Bet tuo metu įpuolė 
senoji ragana ir norėjo paukštelį pasmaugti. 

— Dar tave,— sako marčiai, — sukruvins. 

Ir jau griebs jį nagais lyg kabliais. Bet paukštis tuoj at- 
virto į žmogų ir, kol jos atsitokėjo, spruko pro duris. 

Dar kartą pranašas pavirto į žalią paukštį ir nuskrido prie 
jauniausios marčios lango. Ilgai bilsnojo snapu, kol ta ati- 
darė. Ir toji apsidžiaugė paukščiu, glostė jį ir kalbėjo: 

— Ak paklydėli, koks tu mielas! Jeigu mano vyras būtų 
namie, tai bent pasidžiaugtų, bet jis sugrįš tik poryt vakare. 
Išvyko visų trijų trečdalių karalystės apžiūrėti. 

Pranašas jau viską sužinojo, ko jam reikėjo. Bet čia dar 
kartą vos bėda nenutiko. Senė įlėkė kaip patrakusi ir vos jo 
nesučiupo. Bet jis staiga atvirto į žmogų ir paspruko. Tiek jį 
ir tematė! Atbėgo pas tarną, liepė jam eiti į miestą ir trim 
dienom nupirkti maisto, o pats skubiai nudūmė už miesto į gi- 
rią, nes žinojo, kad ragana jo nepaglostytų, jeigu aptiktų. Tar- 
nas be dvasios atlėkė paskui jį, girdi, mieste kažkokį žmogų 
gaudo, vos jo nesučiupę. | 

Dabar juodu keliavo toliau, kol priėjo tiltą, per kurį, grįž- 
dami namo, turėjo joti raganos sūnūs. Pranašas padėjo skersai 
tilto rąstą, ir abu tykojo ligi pat vakaro. Vakare iš tolo išgir- 
do kanopų bildesį. Tai namo jojo vyriausias brolis. Žengda- 
mas per tą rąstą, suklupo jo žirgas. 

— Ei, koks beprotis rąstą užvertė ant tilto,— supyko ka- 
ralius. 

— Aš jį užverčiau! Ko nori iš manęs, jeigu bepročiu va- 
dini? — iššoko iš patiltės pranašas. 

— Noriu, kad galva už tai sumokėtum! — atsakė karalius, 
traukdamas kardą. 

Išsitraukė kardą ir pranašas, susikirto abu kardais. Bet pra- 
našas įveikė karalių. 

Paskui negyvą pririšo prie žirgo ir paleido namo. O pats 
vėl palindo po tiltu, kur tarnas buvo pasilikęs, ir abu tūnojo 
ligi antro vakaro. 

Vakare jojo namo antras karalius, ant tilto, žengdamas per 
rąstą, suklupo jo žirgas. 

— Ei, koks beprotis rąstą ant tilto užvertė! — sušuko 
įpykęs. 

— Aš jį užverčiau! Ko nori iš manęs, jeigu bepročiu va- 
dini? — iššoko iš patiltės pranašas. 

— Noriu, kad savo krauju už tai sumokėtum! — karalius 
išsitraukė kardą ir puolė pranašą. 

Išsitraukė kardą ir pranašas, ir abu ėmė kapotis. Bet pra- 
našas įveikė karalių. Pririšo negyvą prie žirgo ir paleido na- 
mo. Pats vėl palindo po tiltu, kur su tarnu tykojo ligi trečio 
vakaro. 

Trečią vakarą ant to saulės žirgo lėkė jauniausias kara- 
lius. Tasai nesuklupo, bet jam prieš akis suraudonavo pra- 
lietas kraujas. 

— Ei,— sako, — koks čia piktadarys ant kelio kraują pra- 
liejo? 

— Aš praliejau, čia tavo brolių kraujas! — iššoko prana- 
šas su pliku kardu. Ilgai kapojosi, bėt vienas kito neįveikė, tik 
kardus susilaužė. Tada pranašas sako: 

— Kardais mes neįveiksime vienas kito. Žinai ką? Pavirs- 
kime ratais ir pasileiskime vienas prieš kitą nuo anų šlaitų. 

— Gerai,— atsakė karalius — aš būsiu didelio vežimo ra- 
tas, o tu mažesniojo. 

— Oi ne! Tu būsi mažesniojo, o aš didelio vežimo! 

Karalius sutiko. 

Užkopė ant tų kalnų ir pasileido žemyn ristis vienas prieš 
kitą. Didelio vežimo ratas įsibėgėjo ir taip trenkėsi į mažąjį, 
jog tas subyrėjo. Iš rato iššoko pranašas ir šaukia: 

— Aš laimėjau! 

— Palauk, mielas broli! — atsiliepė karalius ir taip pat at- 
sistojo priešais pranašą.— Dar tik pirštus sutraiškei, Žinai ką? 
Būkime liepsnos ir deginkime vienas kitą! Aš būsiu raudona 
liepsna, o tu balta. 

— Oi ne,— nesutiko pranašas — tu būsi balta, o aš rau- 
dona! 

Karalius ir su tuo sutiko. 

Tuoj abu virto liepsnomis prie tilto ir negailestingai de- 
gino vienas kitą. Degino degino, bet nieko iš to neišėjo. Kur 
buvęs, kur nebuvęs ateina senas elgeta. 

— Seneli, — pašaukė baltoji liepsna,— atneškite vandens ir 
užliekite tą raudoną liepsną, duosiu jums kreicerį! 

Senis nubėgo ir pasisėmęs neša vandens. Bet raudonoji 
liepsna suriko: 

— Seneli, aš tau duosiu guldeną, jeigu tuo vandeniu už- 
liesi baltą liepsną! 

Senas elgeta taip ir padarė, jis žinojo, kad guldenas dau- 
giau vertas negu kreiceris. Karaliaus kaip nebūta. Raudona 
liepsna atsivertė į žmogų; šis čiupo už kamanų saulės žirgą 
ir užsėdo ant jo. Elgetai gražiai padėkojo už patarnavimą, 
pasišaukė tarną ir leidosi toliau savo keliu. 

Keliavo juodu, keliavo, ir senė ragana, kol tuos du sūnus 
palaidojo, jų nepersekiojo. Nieko nesakė marčioms, kai tos 
gailiai raudojo. O paskui staiga jos akys sužaibavo, ji trep- 
telėjo koja, apžergė ieną, čiupo po pažastimi tris savo marčias 
ir puolė vytis! 

O mūsų keleiviai traukė tolyn per didžiules girias, per pli- 
kas dykumas, nevalgę, negėrę, maistą jie seniai buvo pabaigę. 
Ypač alkį kentė pranašo tarnas. Staiga juodu pamatė gražią 
obelį, visą aplipusią obuoliais, nors prieš tai čia nebuvo jokios 
pievelės. Tarnas jau buvo bebėgąs skinti obuolių nuo nusvi- 
rusių obels šakų. 

— Neliesk, neliesk,— sušuko jam p= Palauk, aš 
nuo žirgo aukščiau pasieksiu! 

Prijojo pranašas prie obels ir kirto kardu. Ištryško raudo- 
nas kraujas, ir obelis nuvirto. 

— Matai,— sako pranašas, — ir tu šitaip gulėtum, jeigu bū- 
tum bent vieną obuolį prakandęs. Čia buvo vyriausioji kara- 
lienė, kurią ragana mums ant kelio pastatė, kad mes obuo- 
liais apsinuodytume. Bet jos jau nebėra, drąsiai keliaukime 
toliau. 

Nereikėjo jiems toli keliauti, netrukus pamatė šaltinį, 
skaidrų kaip krištolas. 

— Ei, — sako tarnas, — dabar bent atsigersiu, troškulį nu- 
malšinsiu. 

— Palauk, — sako pranašas,— aš pats tau pasemsiu. 

Pranašas sėmė vandens, tik ne indu, bet kardu, kurį ligi 
pat rankenos įbedė į šaltinį. Visas vahduo paraudonavo kaip 
kraujas. 

— Matai, — sako jam pranašas, — šitaip ir tau būtų atsi- 
tikę. Čia buvo vidurinioji karalienė, kurią mums ant kelio 
ragana pastatė, norėdama mus ištroškusius nunuodyti. Bet jau 
jos nebėra, todėl dabar drąsiai pirmyn! 

Nedaug keliavę, juodu pamatė gražų rožių krūmą. Tarnui 
atrodė, kad nei gerti, nei valgyti nenorėsiąs, jei gausiąs tų 
rožių pauostyti. Bet pranašas nušoko nuo žirgo ir kardu suka- 
pojo krūmą. Nuo jo į visas puses ištiško raudonas kraujas. 

— Matai, čia jauniausioji karalienė, — sako pranašas.— Tu- 
rėjo mus kvapais nunuodyti, bet jos jau nebėra, ir ragana 
gali iš pykčio sprogti. Jinai jau nebedrįs mūsų persekioti! 

— Mes jau pakankamai privargome,— sako tarnas,— tik- 
riausiai to saulės žirgo nusipelnėme. 

— Nusipelnėme,— atsakė pranašas,— bet jis dar ne mūsų! 

— Kad neturėtume paskui bėdos! 

— Na, dar palauk! — tarė jam pranašas. 

Vos jis spėjo taip pasakyti, kur buvęs, kur nebuvęs bėga 
jiems priešais mažas berniukas kamanomis nešinas. Pro žirgą 
bėgdamas, sužvangino tomis kamanomis. Akies mirksniu pra- 
našas nuo saulės žirgo nukrito ir atsidūrė plikoje žemėje, o 
mažas berniukas nušuoliavo tolyn. 

— Ar nesakiau, kad dar nieko neturime? — tarė pranašas. 

— Taip, taip, — pritarė nuliūdęs tarnas.— Bet kas tas ber- 
niūkštis? Ir kas galėjo pagalvoti, kad jis toks vikrus? Ė, pa- 
kliūtų jis man į rankas! — pagrūmojo jam kumščiu. 

— Jeigu nori pačiupti, bėk iš paskos, — tarė pranašas.— 
Bet žinai ką? Veltui vargtum, vis tiek nepavysi. Trauk geriau 
namo, netrukus prieisi miestą, kur gausi lig soties pavalgyti. 
O aš turiu pakankamai laiko jį pavyti, ir tada saulės žirgas 
bus mano. 

Juodu išsiskyrė, ir pranašas leidosi vytis mažojo burtinin- 
ko. Pavijo jį gana greitai, o paskui sekė iš paskos pamažu, 
kaip keliauja visi keleiviai. Netrukus berniukas atsigręžė ir 
paklausė: 

— Iš kur keliaujate, gerasis žmogau? 

— Iš tolimos karalystės, — atsakė pranašas. 

— O kur einate? 

— Einu ieškoti kokio nors darbo. 

— (Gal kiek nusimanote apie arklius? 

-— Kaipgi nenusimanysiu, jeigu pats žirgą turėjau. 

Nudžiugo berniukas, ir pranašas tuoj pat tapo burtininko 
tarnu. 

Prijojo burtininko pilį. Pranašas nuvedė saulės žirgą į ark- 
lidę ir rūpestingai prižiūrėjo kaip savą. O burtininkas tik gal- 
vojo, kaip gavus iš jūros gražiąją karalaitę, jeigu jau turi 
saulės žirgą. Matyt, buvo labai užsigalvojes, jeigu nenuma- 
nė, koks žmogus jo tarnas, ir net žirgą ir visa kita jam pati- 
kėjo. Kartą pasišaukė jį ir sako: 

— Tu esi labai apsukrus, tai atgabenk man iš jūros kara- 
laitę, kuri gyvena ten pilyje, o jei ne — galvą palydėsi. 

O toji pilis.stovėjo ant tokios aukštos tuopos, kad ta dangų * 
rėmė, ir jokio priėjimo prie jos nebuvo. Bet ponui tai ma- 
žiausiai rūpėjo, tarnas turi padaryti, kas liepta, — kuo greičiau 
atgabenti karalaitę. 

Pranašas susirado valtį, prisikrovė ją brangių prekių, kas- 
pinų, rankšluosčių, viena už kitą gražesnių suknelių. Gra- 
žiausias iš jų iškabino art valties kraštų ir priplaukė prie 
pilies aukštoje tuopoje vidury jūros. Vos tik karalaitė pamatė, - 
tuoj pasiuntė tarnaitę paklausti, ar ten viskas parduodama. 

— Viską parduodu pasirinktinai, — atsakė pranašas.— Te- 
gu karalaitė nulipa žemyn ir išsirenka, kas jai patinka, pigiai 
atiduosiu. 

Karalaitė įlipo į valtį, renkasi gražius kaspinus ir rank- 
šluosčius ir nė nejaučia, kad valtis sparčiai plaukia į krantą. 
Tik kai norėjo išlipti, suprato, kas atsitiko. 

— Žinau, — pasakė — kur mane veži. Bet būk geras, ne- 
palik manęs ten ilgai; geriau nuvežk tam karaliui, kuriam 
saulės žirgą vesi! 

— Ir aš manau, kad tau ten geriau būtų. Taip ir padary- 
sim, jeigu sužinosi, kur slypi burtininko galia. 

Juodu susitarė ir linksmai plaukė į krantą. Burtininkas jau 
laukė, pamatęs karalaitę, plojo rankomis, šokinėjo iš džiaugs- 
mo. O toji meiliai jam čiulbėjo. Čiulbėjo kaip lakštutė, kol 
sužinojo, jog už pilies, girioje, auga didelis medis, po medžiu 

ganosi elnias, tame elnyje yra antis, toje antyje — aukso kiau- 
šinis. 8 | 

— O tame kiaušinyje, mano brangioji, — kalbėjo burtinin- 
kas, — visa mano galybė, nes tai mano širdis. Tik ta niekam 
nesakyk, tada būtų galas mudviem abiem! Jodinėsime ant 
saulės žirgo! | 


Tačiau karalaitė nenorėjo su tuo burtininku ant saulės 
žirgo jodinėti. Kai jis užmigo, nuėjo pas pranašą ir viską 
jam pasakė. Pranašas leidosi į girią, po dideliu medžiu nu- 
šovė elnią, išėmė iš jo antį, o iš anties — kiaušinį. Kiaušinį 
išgėrė — ir nebeliko burtininko galybės. Jis pasidarė silpnas 
kaip vaikas, visa jo galia perėjo į pranašą. Tas pasodino ka- 
ralaitę ant saulės žirgo ir skraidino ją karaliui. 

Kai prijojo tamsios karalystės sieną, ten rado pranašo tar- 
ną, nes jis nenorėjo iš šviesos eiti į tamsą ir dar bijojo pa- 
sirodyti karaliui tuščiomis rankomis. O dabar ir jis mielai 

lydėjo karalaitę. Kai saulės žirgo spinduliai perskrodė tamsą, 
jų pasitikti subėgo daugybė žmonių. Ir pats karalius lėkė kaip 
su sparneis, Tik nežinojo, į ką žiūrėti: ar į saulės žirgą, ar 
į gražiąją karalaitę, sėdinčią ant jo. Bet buvo viskas gerai; 
pranašas atvedė į tamsos karalystę ne tik saulės žirgą, bet ir 
dailią nuotaką jaunam karaliui. Kiek buvo džiaugsmo, kaip 
visi linksmai šūkavo! Gerąjį pranašą žmonės ant rankų nešio- 
jo, dėkojo ir vis atsidėkoti negalėjo. Karalius norėjo atiduoti 
jam pusę karalystės. 

Bet pranašas nieko nenorėjo imti. 

— Man pakanka savo trobelės ir savo knygos,— tarė jis 
pagaliau.— Ką joje perskaičiau, tau pasakiau, tu viską turi 
ir karaliauk laimingai! 

Susiruošė ir iškeliavo. 


ŽYNYS 


Gyveno karią žmogus ir turėjo vienatinį sūnų. Jis jau buvo 
senas, labai neturtingas ir negalėjo sūnaus išmaitinti. Kartą, 
susisielojęs dėl savo neturto, pasišaukė jį ir sako: 

—- Matai, mano sūnau, aš jau senas, duonos tau uždirbti 
neistengiu; elyetauti mudviem būtų gėda, o namie nieko ne- 
turime; tu jau paūgėjai, noriu tave į žmones išleisti, gal ko- 
kio-darbo gausi. 

— Teisybė, tėve,— atsakė sūnus, —ir aš taip Manau; nu- 
veskite mane į žmones, ir aš mielai kam nors tarnausiu. 

Senis pasiėmė lazdą, maišą, paskutinę duonos žiauberę ir 
iškeliavo iš namų sūnui .darbo ieškoti. Eina eina miškais ir 
randa juodą vyrą — sėdi šis ant akmens ir knygą skaito. O 
ten būta žynio, tik jie nieko nežinojo. | 

— Sveikas gyvas, žmogau! 

— Sveiki gyvi! — atsakė žynys.— Kur keliaujate, seni? 

— Vedu sūnų, sakau, gal kur duonos užsidirbs. Ar ne- 
paimtumėt jo? 

— Kodėl ne. Man kaip tik tarno reikia, palikite! Aš galė- 
čiau daug ko jį išmokyti. Ką duosite už tai, kad jį mokysiu? 
— Ak, ką gi aš vargšas duosiu, jei pats nieko neturiu. 

— Tada žinote ką? Aš jį laikysiu septynerius metus; po 
septynerių metų ateisite ir, jeigu jį pažinsite,— pasiimsite, 0 
jei ne — visai liks pas mane. 

— Gerai, — sutiko tėvas,— tebūnie taip! —Ir pagalvojo: 
„Koks gi čia būtų darbas, jeigu po septynerių metų jo nepa- 
žinčiau?“ Paliko sūnų pas žynį ir parėjo namo. 

Žynys tuoj pradėjo klausinėti, ar jis mokąs skaityti. Tasai, 
nors truputį raides pažinojo, bijojo prisipažinti, kad nebūtų 
blogai, todėl atsakė nemokąs, nes kurgi jis galėjęs išmokti 

— Jeigu nemoki, tai gerai. Duosiu tau vieną darbą. 

Tai pasakęs, nuvedė į vieną kambarį, kur Luvo pridėta 
daug šepečių; paskui į kitą — ten vien knygos, paskui į tre- 
čią —tas buvo tuščias, tik jame užrakintos dar vienerios 
durys. 

— Štai žiūrėk, čia tu gyvensi; nieko daugiau nedirbsi, tik 
šitais šepečiais valysi knygas ir aslą šluosi; Oo kai atsibos, 
štai šituo žabeliu tris kartus sudroši į užrakintas duris, ir tuoj 
ateis draugai, galėsi su jais Žaisti, kiek norėsi. O kai išalksi — 
kartą sudroši, ir gausi valgyti. Dabar aš septyneriems metams 
iškeliausiu, o tu elkis taip, kad grįžęs galėčiau pagirti! 

Gerasis žynys iškeliavo, o berniukas liko jo namuose vie- 
nas kaip pirštas. Tiesa, jam nebuvo bloga; kai kartą sudrožė 
žabeliu į duris — ant stalo atsirado įvairiausių gardumynų, o 
kai sudrožė tris kartus — prikurnėjo berniukų su žaislais. Bet 
jam pabodo vis tas pačias knygas šluostyti. Atsivertė vieną ir 
pradėjo mokytis rašto. Skaitė skaitė ir iš tų knygų išmoko 
visokių kerų. Ro septynerių metų žynys sugrįžo namo, viską 
rado kaip palikęs, berniuką pagyrė. 

O ką per tuos metus veikė vargšas tėvas? Mito šiaip taip 
ir vien tik galvojo, kaip savo sūnų atpažinus. 


“ 

— Jau toks ir toks turėtų būti, — sakydavo sau, lyginda- 
mas su jo vienmečiais,— kad tik nebūtų į kokią baidyklę pa- 
virtęs. 

Po septynerių metų pasiėmė lazdą, maišą ir iškeliavo į 
girią. 


Kai ėjo per tą girią ir jau buvo netoli žynio troba, žiūri — 
bėga jam priešais gražiai apsitaisęs jaunikaitis. 

— Žiūrėk,— sako tėvas,— galėtų toks būti ir mano sūnus, 
bet jis nebuvo taip gražiai apsitaisęs. 

O tai buvo jo sūnus. Pribėgęs artyn, jaunikaitis sako jam: 

— Na, tėve, ar pažintum mane tokį? 

— Ė, truputį pažįstu,— žiūri į jį tėvas.— Koks didelis už- 
augai! 

— Taip, — sako sūnus,— bet čia dar ne viskas; kai ateisi 
pas žynį, jis kitaip lieps atpažinti. Parodys ant stogo būrį 
balandžių. Tada gerai žiūrėk, aš trečioje eilėje tupėsiu ir spar- 
ną truputį nuleisiu, taip mane ir pažinsi. 

Ir tuoj nubėgo atgal. Senis prasidžiugęs žingsniavo toliau 
ir galop pasiekė žynio namus. 

— Na,— sako, — atėjau sūnaus atsiimti. 

— Taigi, — atsakė žynys,— septyneri metai jau praėjo, tas 
teisybė; galėsi atsiimti, jeigu pažinsi — ir parodė pulkelį ba- 
landžių ant stogo.— Jeigu iš pirmo karto nepažinsi, jis liks 
pas mane. 

Senis pasirėmė lazda, žiūri žiūri į tuos balandžius. Staiga 
mato — vienas trečioje eilėje sparniuką nukorė. 

— Aha,— sako, rodydamas lazda,— mano sūnus trečioje 
eilėje, kur sparną nukoręs. 

— Atspėjai,— sako žynys. 

Tėvas prašė grąžinti sūnų, bet raganius išsisukinėjo, esą 
šįkart negalįs atiduoti, sūnus dabar pavirtęs balandžiu; at- 
versti į jaunikaitį reikią daug laiko, bet pažadėjo netrukus 
atsiųsti. Senis turėjo grįžti tuščiomis, o sūnų dar palikti. Bet 
žynys buvo nepatenkintas. 

Kartą žynys kažkur išėjo. Berniukas tuo tarpų pasičiupo 
burtų knygas ir pasipustė padus — pabėgo namo. 

— Tai jau išsivadavai? — paklausė tėvas. 

— Išsivadavau ir dar burtų knygas parsinešiau,— atsakė 
sūnus. 

— Na na, žiūrėk, kad tau jos neatsirūgtų! 

— Et, ką čia atsirūgs, jeigu aš dabar didesnis burtininkas 
už patį žynį. Žinai ką, tėve! Mes šventa dvasia nebūsime 
sotūs. Reikia ką nors prasimanyti. Aš pasiversiu į jautuką, 
o tu mane vesk parduoti. Neatiduok pigiau kaip už šimtą auk- 
sinių; o kai parduosi, pasaito nepalik, paprašyk atgal, ir aš 
vėl sugrįšiu namo. 

Kaip tarė, taip padarė. Tėvas pardavė jautuką, o pasaitą 
pasiėmė; sūnus greičiau buvo namie negu tėvas. 

Kai tuos šimtą auksinių išleido, sūnus ir sako: 

— Na, tėve, mes jau nieko nebeturim; aš pavirsiu į jau- 
tį, neduok manęs be šimto talerių, o kai parduosi, nusiimk 
pasaitą, ir aš sugrįšiu namo. 

Ir antrą kartą viskas gerai pasisekė, sūnus pirma tėvo 
buvo namie. 

Trečią kartą jis pavirto į gražų žirgą ir liepė tėvui neati- 
duoti be šimto dukatų, ir kad kamanų neužmirštų pasiimti. 

Tėvas nuvedė žirgą parduoti, kito tokio nerasi visame tur- 
guje. Tuoj apspito pirkėjai, visi klausinėja, kiek nori, bet 
šimtas dukatų kiekvienam dideli pinigai. Pagaliau prieina tuI- 
tingas ponas, o tai buvo tas pats žynys. 

— Seni,— klausia, — kiek nori už žirgą? — Ir pagyrė, kad 
gražus. 

— Noriu šimto dukatų, tik niekas neduoda! 

— Ar nieko nenuleisite? 

— Ne, ponuli, nė skatiko. 

— Na, jeigu taip, sumokėsiu tau, jau seniai tokio ieškau. 

Ir pažėrė jam šimtą dukatų. 

Kol senis pinigus skaičiavo ir žiūrėjo, ar tikri, žynys sėdo 
ant žirgo, čiupo už kamanų, ir tiek jį tematei. „Na, palauk! — 
galvojo žynys, — aš tave pamokysiu, žinosi, kaip trukdyti ki- 
tam verstis savo amatu.“ 

Ir varė jį dar smarkiau, sustojo tik kitame mieste prie kal- 
vės. Pririšo žirgą prie stulpo ir nuėjo pas kalvį. 

— Kalvi,— sako, — kalk pasagas po šimtą kilogramų, dar 
karštom kaustysime šitą žirgą. | 

Ir pats padėjo kalviui, kad būtų greičiau. Tuo tarpu su- 
bėgo vaikai žirgo žiūrėti. Vienas visai arti priėjo. Tada ŽiI- 
gas jam pašnibždėjo: 

— Berniuk, nuimk man tas kamanas. 

Berniukas numovė kamanas, mūsų žirgas pavirto į balan- 
dį ir nuskrido. Kai tik žynys pamatė, tuoj virto vanagu ir 
puolė vytis. Lėkė lėkė abu, ir jau vanagas buvo bečiumpąs 
balandį. Jie kaip tik skrido pro vieno karaliaus sodą. Jame 
vaikščiojo liūdna, susimąsčiusi karaliaus duktė. Mat jos tėvas 
sunkiai sirgo, niekas jo negalėjo išgydyti. Staiga žiūri — gra- 

žus jaunikaitis prašo, kad ji aukso žiedą ant piršto užsimautų. 

Karalaitei jaunikaitis patiko, ir ji daug nesipriešino; jis 
tuoj į gražų aukso žiedą pavirto, ir karalaitė jį užsimovė ant 
piršto. 

Netrukus karalius paskelbė, jog tam, kas jį išgydysiąs, ati- 
duosiąs dukterį. Daktarų, norinčių išgydyti karalių, buvo daug, 
bet nė vienas neišdrįso pasisiūlyti. 

Tik trečią dieną anksti rytą atėjo nematytas daktaras ir 
pasakė, kad išgydysiąs karalių, o tai buvo tas pats žynys. 
Kai karalių laimingai išgydė, paprašė, kad leistų jam su ka- 
ralaite žiedais pasimainyti — tai būtų ženklas, jog jis nusi- 
pelnė karaliaus dukters ir kad ji nori už jo tekėti. Karalaitė 
atsisakinėjo, esą tinkamo žiedo neturinti, prašė dar. palaukti. 

Bet jis žinojo, kokį ji turi žiedą, ir sako: 

+ — Duokit man tą nuo mažojo piršto, bus geras. 

Karalius įsakė dukteriai žiedą nusimauti ir sumainyti. 

Kai karalaitė žiedą nusimovė, jis staiga pavirto manų 
kruopom ir pabiro žemėn. Žynys, tai pamatęs, tuoj pasivertė 
gaidžiu ir šoko jas lesti. Visas sulesė, tik viena kruopelė į grin- 
dų plyšį įkrito, ir gaidys niekaip negalėjo snapu jos. pasiekti. 
Tada gaidys pasivertė į pelę ir manė ją pačiupsiąs. Bet grū- 
delis pavirto į katiną, griebė tą pelę ir sudraskė — žynio ne- 
beliko. 

Tuomet prieš karalių ir karalaitę stojo gražus jaunikaitis 
ir atsiprašė, kad turėjęs juos taip trukdyti. 

— Na,— sako karalius,— jeigu tu toks visų galų meistras 
ir mano dukrai patinki, atiduodu tau ją už pačią. 

Tuoj iškėlė vestuves. Jaunikaitis atsigabeno seną tėvą. Po 
karaliaus mirties jis liko karalium ir ligi šiol gyvena, jeigu 
dar nenumirė. 

ELTNIUKAS 


Gyveno kartą neturtingas eigulys ir turėjo jau antrą Žžmo- 
ną. Nuo pirmosios žmonos augino du vaikus — mergaitę ir 
berniuką — Evičką ir Janiką. Tie vargšeliai labai kentėjo nuo 
pamotės; ji niekados jiems gražaus žodžio nepasakė, nepaguo- 
dė, tik vis ujo, kasdien barė ir mušė. 

Tais laikais žmonės sunkiai sudūrė galą su galu, ypač var- 
gingai gyveno eiguliai, kartais net po tris dienas be duonos 
kąsnio išbūdavo. 

Vieną rytą eigulys klausia pačią: 

— Žmona! Ką duosim valgyti vaikams? 

— Ko tu mane klausi? — atkirto pati. — Eik į girią, gal ką 
sumedžiosi. 

Išėjo eigulys į girią, klaidžiojo ligi tamsos, nieko nenu- 
šovė, tik vieną paukštelį. 

— Še,— sako pačiai,— išvirk mums tą paukštį. 

Išvirė paukštelį, jiems tik palaižyti užteko, bet turėjo tuo 
ir pasitenkinti. 

Kitą dieną eigulys sako: 

— Dieve mano, ką gi mes valgysime? 

O žmona atrėžė: 

— Oi dieve, dieve, užuot kvaršinęs man galvą, eitum ir 
parūpintum ko nors! 

Vėl eigulys išėjo į girią ir tąkart jam pasisekė nušauti 
kiškį. Apsidžiaugęs parnešė jį pačiai ir liepė iškepti vakarie- 
nei, Oo pats vėl grįžo į girią laimės pabandyti. Pamotė išdari- 
nėjo tą kiškį ir jau norėjo šauti į krosnį, bet dar nuėjo van- 
dens. Staiga atbėgo katė, čiupo kiškelį ir suėdė. Kai pamotė 
"grįžo su vandeniu ir nerado kiškio, vos nesprogo iš pykčio. 

— Nebadausiu ilgiau, — šaukė.— Papjausiu tuos bjaurius 

Evička viską girdėjo. Vargšelė tirtėjo kaip epušės lapas, 
bet nė nemirktelėjo. 

Sugulė visi alkani miegoti, o kai rytą atsikėlė, pamotė 
piktai suriko: | | 

— Vaikai, eikit į girią ir pririnkit sausų žabų, kepsnį 
kepsime! 

Evička su Janiku apsirengė ir išėjo. Kai tuos žabus rinko, 
sesutė ir sako broliukui: 

— Ar žinai, Janikai, kam renkame tuos žabus? 

— Kepsniui bus! 

— Tikrai kepsniui! Tave keps! 

Ir papasakojo jam, kad pamotė žada juos suvalgyti. 

— Bet tu,— sako broliukui,— nebijok! Kai pareisime namo, 
aš paprašysiu pamotę, kad mane pašukuotų truputį. Tu įeisi 
į trobą ir čiupsi mano kaspiną. Aš nusivysiu tave, ir tada abu 
pabėgsime. 

Parnešė vaikai žabus į kiemą, pamotė pagyrė, kad greit 
apsisuko. Tada Evička paprašė sušukuoti jai galvą. 

— Tuoj, — sako, — tuoj, tik pirma dar nubėk ir užkaisk aną 
didelį puodą vandens! 4 

Evička užkaitė didelį puodą vandens, išbėgo į kiemą, kur 
turėjo pasidėjus du laukinius obuoliukus, pasiėmė juos ir nu- 
ėjo pas pamotę. Ant stalo blizgėjo kaip skustuvas išgaląstas 
peilis. Pamotė jai išpynė kasą, kaspiną padėjo į šalį ir šukuo- 
ja. Staiga įbėgo Janikas, čiupo kaspiną ir išdūmė pro duris! 
Evička puolė paskui jį, šaukdama: 

— Atiduok mano kaspiną! Atiduok mano kaspiną! 

Pamotė, nebegirdėdama jų balsų, išėjo į kiemą ir pamatė, 
kad jie jau netoli girios. Kaipmat viską suprato ir, baisiau- 
siai įniršusi, šaukė jiems įkandin: 

— O kad jūs pavirstumėt tais, iš kieno pėdos atsigersite! 

Broliukas su sesute bėgo kalnais ir kloniais kur akys ve- 
dė, kur kojos nešė. Labai kepino saulė, ir Janiką pradėjo 
kamuoti troškulys. Pamatė jie lokio pėdą, kurioje telkšojo 
vandens klanelis. 

— Evička, sesute, aš noriu gerti! 

— Ak negerk, negerk, čia lokio. pėda, lokiuku pavirsi. Še 
obuoliuką, gal troškulį numalšinsi. 

Janikas sugraužė obuoliuką ir nebenorėjo gerti. 

Ėjo ėjo, jau gerą galą nuėjo, pamatė vilko pėdą, o Jani- 
kas dar labiau užsinorėjo gerti. 

— Evička, sesute, aš labai ištroškęs. Atsigersiu iš šios 
duobutės! 

— Ak negerk, negerk, juk čia vilko pėda, vilkiuku pa- 
virsi. Še, geriau suvalgyk obuoliuką, gal nenorėsi gerti. 

Janikas sugraužė obuoliuką, ir nebe taip troškino. 

Ėjo ėjo, bet saulė vis labiau kepino, ir Janikas vos nealpo 
iš troškulio. 

— Evička, Evička, duok man dar vieną obuoliuką. 

— Ak mielas broliuk, daugiau nebeturiu. Pakentėk trupu- 
čiuką, greit prieisim šaltinį. 

Pamatė jie elnio pėdą. 

— Evička, sesute, aš jau nebegaliu kentėti, turiu atsigerti. 

— Aik negerk, negerk, juk čia elnio pėda, elniuku pavirsi. 

Bet broliukas; nieko nelaukdamas, pasilenkė prie tos duo- 
butės ir, vos tik lūpomis prisilietė prie vandens, tuojau elniu- 
ku pavirto. 

Sesutė, kai pamatė jį tokį, ėmė grąžyti baltas rankeles ir 
raudoti. 

— Ak dieve, dieve, mano nelaimingas broliuk, ką aš dabar 
darysiu. Atbėgs šunys, tave sudraskys, ateis medžiotojai, tave 
nušaus! 

Nuliūdęs elniukas žingsniavo jai iš dešinės. 

Nenuėję nė dešimt žingsnių, jie pamatė gražų šaltinį, ty- 
ras vanduo kaip stiklas spindėjo. Mergaitė atsigėrė ligi soties, 
ir tuojau jos kaktoje sužibo aukso žvaigždė ir plaukai pasi- 
darė auksiniai. Nuo to šaltinio jie patraukė tolyn ir priėjo pie- 
velę, kurioje stovėjo šieno kupeta. 

— Ak tu mano broleli elniuk,— sako sesutė, — čia mes ir 
gyvensime, pamotė mūsų nesuras! 

Pasidarė toje kupetoje gūžtą ir naktį turėjo kur pasislėpti 
nuo vėjo ir lietaus. 

Saulei tekant Evička atsisėdo ant kupetos, šukavosi auksi- 
nius plaukus ir verkdama kalbėjo: 

— Ak, jeigu mano mamytė žinotų, kad aš čia ant kupetos 
drebu ir auksinius savo plaukelius šukuoju! Ji tikrai manęs 
pasigailėtų! 

Elniukas ganėsi, o ji mito uogomis ir šaknelėmis. 

Praėjo nemažai laiko. 

Į tą girią ateidavo medžioti jaunas karalius. Kartą. kai ji 
šitaip sėdėjo ir plaukus šukavosi, atbėgo vos kvapą atgauda- 
mas elniukas, o jį atsivijo šuo. Elniukas nėrė į kupetą, o šuo, 
pamatęs mergaitę, pavizgino uodegą ir sugrįžo pas šeimininką. 

Karalius davė šuniui gabalą mėsos; jis čiupo į nasrus, tuoj 
nunešė gražiajai Mergaitei, padėjo jai ant kelių ir vėl grįžo 
pas šeimininką. Taip padarė ir antrą kartą. Karaliui parupo, 
kur šuva tą mėsą neša. Numetė dar vieną gabalą. o kai šuo 
su mėsa ėmė bėgti, karalius nusekė iš paskos ir pamatė gra- 
žiąją Evičką. 

— Ką tu čia veiki? — paklausė. 

Evička papasakojo viską, kaip buvo. 

— Ar neitum su manim? — paklausė karalius. 

— Ne, jūs elniuką liepsite nušauti. 

— Nebijok,— sako karalius, — aš neleisiu jo šauti; tik eik 
su manim, bus judviem gera. 

Taip gražiai pakalbinta, Evička sutiko eiti pas karalių; ją 
pasodino į karietą ir nuvežė į pilį. 

Čia Evička rado viską, ko reikėjo. Ir elniukas buvo gerai 
prižiūrimas. Ji turėjo daug suknelių viena už kitą gražesnių, 
jomis apsitaisiusi labai dailiai atrodė. Paskui ją mokė, kas 
reikalinga žinoti karalienei, o kai užaugo, jaunasis karal.us 
ją vedė. Bet prieš tai jis turėjo prisiekti, kad niekada neleis 
skriausti elniuko. 

. Būtų viskas buvę gerai, tačiau karaliaus pilyje gyveno 
viena senė, ji labai pyko, kam karalius vedė Evičką, mat 
tikėjosi, kad jos dukterį imsiąs. 

Prireikė karaliui į karą eiti, ir jis įsakė tai senei prižiū- 
rėti karalienę. Netrukus karalienė pagimdė gražų berniuką, 
jo kaktoje Žžibėjo aukso Žvaigždutė; karalienė gimdydama la- 
bai nusilpo. Ji paprašė lašelio vandens, bet pikčiurna senė 
atsakė: 

— Po langais Dunojus teka, pasilenk ir atsigerk! 

— Ak dieve mano, kaip aš pasilenksiu, jei -visai negaliu. 

— Kaip sau nori,— atkirto senė, — tu pasilenkti negali, bet 
aš tau vandens nenešiosiu! 

Karalienė negalėjo tverti iš troškulio, pasilenkė pro lan- 
gą. ir vos tik ji persisvėrė, senė išstūmė ją į upę, 0 į jos 
lovą paguldė savo dukterį. Kūdikio su aukso žvaigžde žudyti 
neketino, jai pakako, kad galėjo savo mergšę pakišti. 

Karalienė neprigėrė, tik pavirto į antį ir su kitomis anti- 
mis po Dunojų plaukiojo. 

Vargšas vaikelis, pajutęs, kad motinos nėra, pradėjo verk- 
ti, šaukti, niekas negalėjo jo nuraminti. Išgirdęs verksmą, at- 


bėg> elniukas ir ėmė linguoti ragais — atseit, tegu paguldo 
vaikelį jam ant ragų, ir jis supsiąs. Senė nebežinojo, ką da- 
ryti, paguldė kūdikį elniui ant ragų. š 

— Nusisukit sprandus nors ir abu! — tarė. 

Elniukas nubėgo su vaikeliu prie Dunojaus, pamatęs antis, 
sustojo ir ėmė šaukti: į 

— Antelės aukselės, ar nematėt šio vaikelio motinėlės? 

— Matėm, matėm, sode vaikštinėja,— atsakė jam antys. 

Bežiūrint atskrido į krantą aukso antis, pavirto į gražią 
moterį, paėmė vaikelį ir sako: 

— Mano sūneli aukseli, išsimaudyk, pavalgyk, susivys- 
tyk! — ir tuojau visa tai pasidarė. 

Paskui dar pamylavo, išbučiavo sūnelį ir paguldė, elniukui 
ant ragų. O pati vėl pavirto į aukso antį ir nuskrido į Dunojų. 

Taip truko ilgai: elniukas kasdien nešdavo vaikelį prie 
Dunojaus, ir jis augo gražus kaip bijūnas. 

Pagaliau karalius parašė laišką, kad tada ir tada lauktų 
jo sugrįžtant. Senė tuoj liepė savo dukrai pulti į lovą ir 
apsimesti sergančia. O kai sugrįš karalius, paprašyti elniuko 
mėsos. 

Karalius laimingai sugrįžo namo ir labai apsidžiaugė radęs 
tokį gražų sūnų: Bet negalėjo atsistebėti ta, kuri lovoje gu- 
lėjo, ir labiausiai jam buvo keista, kad nematė jos kaktoje 
aukso žvaigždės ir auksinių plaukų. Senė mokėjo išsisukti, 
esą nuo ligos niekas gražesnis nepasidaro, o aukso Žvaigždė 
ir auksiniai plaukai iš karalienės perėję sūnui. 

O toji gulėjo lovoje ir šaukė: 

— Noriu elnienos, papjaukit elniuką ir duokit man mėsos! 

— Ei,— sako jai karalius, — aš juk tau prisiekiau, kad nie- 
kam neleisiu skriausti elniuko. Kodėl tu pati dabar liepi jį 
pjauti? 

O toji nieko nesako, tik dar garsiau rėkia: 

— Noriu elnienos. Tuoj papjaukit man elniuką! 

Pagaliau karalius sutiko, ir tarnai suskato galąsti peilius, 
kaisti vandenį — virsią elnieną. Tada pabudo vaikelis ir pra- 
virko. Išgirdęs verksmą, atbėgo elniukas ir ėmė linguoti ra- 
gais. 

Senė sūpavo vaiką, bet negalėjo numaldyti, o elniukas 
vis lingavo ir lingavo ragais. Karaliui buvo keista, kad el- 
niukas taip daro. Tada senė pasakė, kad jis norįs savo ragais 
pasupti vaiką. Karalius liepė jį paguldyti ant elniuko ragų. 
O tasai, vos tik ant ragų pajuto kūdikį, išbėgo pro duris. 
Karalius išsigando, kad berniukui ko neatsitiktų, ir nusivijo 
iš paskos. Elniukas nubėgo tiesiai prie Dunojaus ir, kai pa- 
matė plaukiant antis, ėmė šaukti: 

— Antelės aukselės, ar nematėt šio vaikelio motinėlės? 

— Matėm, matėm, sode vaikštinėja. 

Toji greit iš Dunojaus atskrido, pavirto į gražią moterį, 
paėmė ant rankų kūdikį ir sako: 

— Mano sūneli aukseli, išsimaudyk, pavalgyk, susivystyk! 

Viskas kaipmat pasidarė. Paskui ji ėmė jį myluoti ir bu- 
čiuoti. 

— Ak,— sako, — ką gi veikia mielas tavo tėvelis? O kad 
jis žinotų, ką man senė padarė, kad žinotų, kad ji mane į Du- 
nojų įstūmė! | 

Staiga karalius iššoko iš kitapus krūmo ir ją apkabino. Ji 
akies mirksniu pavirto į aukso antį, o paskui dar dievaižin 
į kokias baidykles. Bet karalius ją stipriai laikė. 

— Nepaleisiu,— sako, — nepaleisiu, kol vėlei pavirsi į to- 
kią, kokia pirma buvai. 

Vos tik ištarė šiuos žodžius, jau jį laikė apkabinusi graži 
auksaplaukė žmona, o vietoj elniuko vaikelį ant rankų supo 
dailus jaunikaitis. 

Visi prasidžiugę nuėjo į pilį, o karalienę su sūnum ir bro- 
liu karalius nusivedė į mene, kur dar niekas nebuvo buvęs. 
Senė tikėjosi elniuką su vaiku kažkur pražuvus ir labai tuo 
džiaugėsi. b 

Kitą dieną karalius liepė iškelti didelę puotą ir prikviesti 
daug svečių. Senė tiesiog į padanges kilo iš puikybės, ma- 
tydama savo dukterį šalia karaliaus už stalo sėdinčią. Pačia- 
me puotos vidury karalius atsistojo ir tarė: 

— Mieli svečiai! Duosiu jums vieną bylą išspręsti. Pasaky- 
kite, ko nusipelnė tas, kuris norėjo du nekaltus žmones pra- 
žudyti, o trečiam nelaimę užtraukti? 

Senė skubiai atsakė: | 

— Tokį tik į statinę užkalti ir nuo kalno paristi. 

Tada atsilapojo šoninės durys, į svetinę įėjo karalienė 
su kūdikiu ant rankų ir dailus jaunikaitis. Karalius viską 
apsakė, kaip buvo. Senę ir jos mergšę tarnas išvedė ir padarė 
taip, kaip ji pati buvo nusprendusi. 

Karalius savo dešinėje pasisodino karalienę, o kitoje pu- 

sėje dailųjį Janiką, ir visi labai džiaugėsi. Ir ligi šiol džiau- 
giasi, jeigu nepasimirė. 


Vienas tėvas turėjo tris sūnus. Vyresnieji du vien tik kar- 
dus galando, tarsi būtų sumanę visą pragarą iškapoti, o tre- 
čiasis lankus darėsi ir šaudė, lyg patį nelabąjį būtų ketinęs 
nušauti. Kartą jaunėlis susapnavo miegąs po pliku dangumi, 
pas jį atėjęs senukas, pabudinęs ir įbrukęs į rankas raštą. 

— Štai, — sako, — tame rašte parašyta, kad iš taves bus 
žmogus, jeigu gyvenime nieko nebijosi. 

Sapnas dingo, bet rytą jaunikaitis suprato, kad tai ne- 
buvo sapnas, nes raštą laikė rankoje. Nuėjo pas tėvą ir pa- 
prašė išleidžiamas į platų pasaulį. Kai broliai išgirdo, irgi 
nuėjo pas tėvą su savo kardais, neprastesniais negu ano lan- 
kas. Tėvas nenorėjo leisti iš namų nė vieno, bet kai sūnūs 
labai prašėsi, pagaliau tarė: 

— Kaip norite, taip ir darykite, mano vaikai. ž 

Tiedu pasiėmė kardus, o trečiasis — lanką; tėvas išleido 
juos į pasaulį, o motina paplūdo ašaromis dėl jaunėlio. 

Broliams nesmagu buvo palikti namus, tėvą, motiną, bet 
kai užėjo už kalnelio, tuoj linksmiau ėmė žingsniuoti ir tik 
ėjo ėjo. Priėjo smuklę. Tai buvo karaliaus smuklė, ir karalius 
buvo įsakęs kiekvienam pakeleiviui veltui duoti pavalgyti ir 
išgerti. Užėjo ir jie, gerai pasistiprino ir dar sparčiau žings- 
niavo toliau. 

Ėjo ėjo ir priėjo tokią didžiulę bukų girią, kur joks paukš- 
tis neskraidė. Jau vakaras artėjo, a giria vis nesibaigė, tik 

dar tankesnė darėsi. Nieko daugiau jiems neliko, tik taisytis 
nakvynę, kaip daroma tokiose didelėse giriose. Visai nakčiai 
prisikrovė malkų ir susitarė, kad tas, kuris liks budėti, nieku 
būdu nešauks kitų ir rytą nė žodžiu broliams neprasitars, kaip“ 
praleidęs naktį, antraip savo galva atsakysiąs. O kam lau- 
žas užgesiąs, tas būsiąs į gabalus sukapotas. Prikrovė malkų, 
užkūrė laužą, liepsna ligi dangaus kyla. Du jaunesnieji bro- 
liai atsigulė ir miega; vyriausiasis atsisėdo prie laužo, kardą 
šalia pasidėjo. Malkų vis daugiau meta, jau snūduriuoti ima, 
bet, žiūrėk, čia lapas aukštai sušlama, čia pelėda suūkia ir 
miegą išblaško. Staiga girdi — kažkas mišką laužo. Apsižval- 
go — nagi trigalvis slibinas medžius triuškina, šnopščia ir eina 
tiesiai į jį. Išsigando baisiausiai, vos brolių neprikėlė. „„Bet,— 
mano sau,— šauksiu — galvos neteksiu; leisiuos sutrypiamas — 
žūsiu kartu su jais. Et, kas bus, tas bus!“ 

Kai slibinas užriaumojo ir ugnimi spjaudytis ėmė, mūsų 
narsuolis drąsiai griebė kardą, ir — čekšt! — nulėkė viena sli- 
bino galva! Čekšt! Nulėkė antra galva. Čekšt! Nusirito trečia 
galva. Dabar čiupo slibiną ir nutempė šalin į tankumyną,; iš 
galvų liežuvius ištraukė ir susidėjo į krepšį. Pribėgo prie 
laužo, tas jau baigia blėsti, o dangus rytuose ima rausti. Įgau- 
dino ugnį ir pažadino brolius. Susiruošė nė žodžio nesakyda- 
mi, nei kaip miegojo, nei kaip ėjosi budėti, kaip kad buvo 
sutarę. . 

Eina einą, o girios krašto nematyti. Vakaras sutemo dar 
didesnėje tankynėje. Prisiminė susitarimą, ir, kai laužo lieps- 
na tvieskė į dangų, du atsigulė miegoti, o jaunesnysis sėdo 
prie ugnies budėti, pasidėjęs kardą šalimais. Vis malkų už- 
meta, nuo miego jau akys limpa, bet čia lapas sušnara, čia 
pelėda suūkia, užmigt neleidžia. Staiga girdi — kažkas me- 
džius laužo. Apsidairo ir mato — šešiagalvis slibinas girią 
triuškina, prunkščia ir tiesiai į jį eina. Išsigando ir vos brolių 
neprikėlė. „„Bet,-—- mano sau,— šauksiu — galvos neteksiu, lei- 
siuos sutrypiamas — žūsiu su jais. Et, kas bus, tas bus!“ 

Kai slibinas užriaumojo ir ugnimi spjaudytis ėmė, mūsų 
narsuolis čiupo kardą ir — čekšt! — iškart dvi slibino galvos 
nulėkė. Dar kartą — čekšt! Nulėkė dar dvi galvos. Trečią 

kartą — čekšt! Nulėkė paskutinės dvi galvos. Čiupo slibiną ir 
nuvilko į tankynę; liežuvius iš galvų ištraukė ir susidėjo į 
krepšį. Iš laužo vos kelios kibirkštėlės bebuvo likusios, o jau 
diena aušo. Įgaudino ugnį ir pažadino brolius. Susitaisė ir, nė 
žodžiu neminėdami, kaip praleido naktį, patraukė visi tolyn. 

Eina eina, o keistos girios krašto nematyti. Vakaras sute- 
mo triskart gūdesnėje vietoje, kur nė dangaus sklypelio ne- 
simatė virš galvos. Jie dar kartą patvirtino savo susitarimą 
ir užkūrė laužą. Kai liepsnos jau kilo į dangų, du vyresnieji 


atsigulė miegoti, o jaunėlis sėdo prie laužo budėti. Lanką ša- 
lia paąsidėjo. Malkų vis užmeta, snaudulys jau akis merkia, 
bet, žiūrėk, čia miškas smarkiau suošia, čia pelėda suūkia, 
užmigt neleidžia. Staiga girdi — traška giria. Pasižiūri — dvy- 
likagalvis slibinas begriūvąs ant jo. Nelaukė, kol tas slibinas 
jį visai sutraiškys, čiupo lanką ir — zvimbt! zvimbt! — laidė 

strėlę po strėlės, kol slibinui visas galvas pervėrė. Tada nu- 
vilko jį į tankynę, liežuvius ištraukė ir susidėjo į krepšį. 

Bet kai sugrįžo prie laužo — nė kibirkštėlės! Išžarstė visus 
pelenus, o tie jau visai atšalę. Kas dabar bus? Broliai pabudę 
į gabalėlius jį sukapos. Bet kol jie miega, galima ką nors pa- 
daryti. Įsiropščia jaunėlis į aukščiausią medį, į pačią viršūnę, 
ir dairosi aplinkui, ar toje plačioje girioje nepamatys kur 
ugnelės. Niekur nė žiburėlio, tik vienoje pusėje kažkas su- 
žybsėjo, bet labai toli. „Kad ir kur tai būtų, — pagalvojo, — 
mano gyvybė kabo ant plauko, turiu tą šviesulėlį surasti ir 
ugnies atsinešti." Išsliuogė iš medžio ir pasileido į tą pusę. 

Bėga bėga ir sutinka naktį. 

— Kas tu tokia? — klausia. 

— Aš esu naktis, — atsako ta jam. 

— Ar dar ilgai tversi? 

— Neilgai, tuoj švis. 

— Man būtų gerai, kad visą laiką būtų tamsu! Eik su 
manim! — suriko jai. 

Naktis pasileido bėgti. Jis griebė nuo peties lanką ir pa- 
šovė jai koją. Naktis vos klibikščiavo ir slinko paskui jį kaip 
šešėlis. 

Po kiek laiko naktis ėmė aimanuoti: 

— Ai, ai, ai! 

— Kas atsitiko? — klausia jaunėlis. 

— Ai,— sako, — ateina diena, pasivys mane! 

Iš tiesų tarp medžių kažkas subaltavo. Mūsų šaulys čiu- 
po lanką ir šovė; gerai pataikė, nes pašovė dienai koją. Die- 
na tuoj sustojo. Šaulys sako: 

— Labas vakaras! 

O diena: 

— Ar sapnuoji? Negi nematai, kad jau diena? 

— Būtų diena, jeigu neturėčiau tavęs savo galioj, dabar 
abi su naktim būsite čia. 

Tai pasakęs, pririšo prie medžio iš vienos pusės naktį, 
iš kitos dieną ir liepė tol būti, kol jis savo reikalus sutvar- 
kysiąs. 

Vėl, tai yra dar naktį, patraukė kelionėn ir netrukus pa- 

matė blykčiojant švieselę. Žiūri — ogi ten dega didelis lau- 
žas ir dvylika milžinų aplinkui sėdi, visi jau po vakarienės, 
tik dvyliktasis baigia gerti savo kaušą. 

— Ei, rodos, jūs gerokai už mane augesni! — pagalvojo 
mūsų. šaulys, įtempė lanką ir išmušė milžinui iš rankų kaušą, 
dar nosies galiuką nunešė. 

Milžinai pašoko ir žiūri, kas čia darosi; mat toje girioje 
jokio žmogaus nebuvo matę. Jį bemat būtų ir suradę. Bet 
jis pats priėjo prie laužo. 

— Aš čia esu, — tarė, — jeigu norite mane matyti! 

— Ar tu esi tas šaulys, kur į kaušą šovė? 

— O kas gi daugiau? Štai žiūrėkite, mano lankas! 

— Na, jeigu tu tas pats šaulys, mes tau nieko nedarysim, 
toks mums labai pravers! 

Prisaikdino jį tylėti ir viską papasakojo, kodėl jiems tokio 
šaulio reikia. 

Netoliese stovėjo užkeikta pilis, kurioje aukso nors veži- 
mu vežk; milžinai norėjo nusigauti ligi to aukso, bet negalėjo. 
Mat pilyje buvo juodas šunytis, kuris nuolat lakstė ant pi- 
lies sienų, iš tolo pajusdavo kiekvieną ir taip įnikdavo loti, 
jog visus pilyje pažadindavo. Tai dar ne viskas; milžinai gal 
būtų galėję visus jos gyventojus įveikti, bet pilis neturėjo 
nei. durų, nei vartų, tik vieną vienintelį langą, pro kurį pilė- 
nai išmesdavo šiukšles; tik pro tą langą milžinai galėjo po 
vieną sulįsti į vidų. Dabar jie pradėjo tartis su mūsų šauliu. 

— Pirmiausia,— sako jie,— nušausi tą šunytį, paskui tave 
pakylėsime prie lango, tu nestoras vyras, lengvai įlįsi. Pilyje 
visi miegos, nes šuniukas nebepažadins. Turėsi daug laiko, 
viską apžiūrėsi, 0 grįžęs mums papasakosi ir pro langą ir 
mus įtrauksi į vidų. 

Visi nuėjo prie pilies. Vos tik šunytis ėmė loti, taiklusis 
mūsų šaulys įvarė jam strėlę tiesiai į nasrus. Dvyliktas mil- 
žinas tarsi žaisliuką pakylėjo šaulį prie lango. Jaunėlis buvo 
vikrus bernas, tad lengvai įlindo į vidų. 

Vaikštinėjo sau po tą užkeiktą pilį, apžiūrinėjo viską. 
To aukso tikrai ten kalnai, bet šaulys jo nekliudė. Jis tik 
norėjo sužinoti, ar pilyje yra kas nors, ką reikėtų nuo tų 

milžinų išgelbėti. Ilgai ieškoti nereikėjo. Įėjo į vieną kam- 
barį, o ten miegojo šešios tarnaitės; jis tyliai perėjo ir įsėlino 
į kitą kambarį — ir ten tiek pat kambarinių, ir visos kietai 
miega kaip užmuštos; įėjo į trečią kambarį: ten buvo -graži 
menė. Vidury stovėjo auksinis stalas, o ant jo ąsotis vyno. 
Netoli stalo stovėjo aukso lova, ties ta lova ant sienos kabojo 
aukso kardas, o lovoje miegojo daili mergelė. 

Kardas jam labiausiai krito į akis, ir šaulys panoro jį nu- 
sikabinti, bet nė pajudinti negali. ,,Ei,— sako sau, — negi aš taip 
būčiau nusilpęs, kad kardo nepakelčiau?“ 

Dar kartą pabandė, nieko neišeina. 

„Juk čia stovi ąsotis vyno, pasistiprinsiu." 

Išgėrė tą vyną ir tarsi šimto vyrų jėgos įgavo. Priėjo prie 
sienos, pasiėmė kardą kaip plunksnelę ir pasirišo prie šono. 

„Na, dabar galima imtis darbo!“ 

Kaip buvo tyliai įėjęs, taip tyliai sugrįžo prie lango, kur 
jo laukė milžinai. 

— Kaip ten? — klausia. 

— Viskas gerai,— atsakė šaulys.— Aukso nors vežimu 
vežk, visi miega lyg užmušti; lįskite pro langą ir imkite! 

Tada milžinai pradėjo po vieną lipti į pilį. Kai tik kuris 
įkiša galvą pro langą, mūsų šaulys tik čekšt ir nukerta tuo 
kardu, o milžiną įtraukia į vidų. Dabar, išgėręs ąsotį Vyno, 
kardu lengvai švaistėsi. O kai nukirto galvą paskutiniajam, 
visoje pilyje tarsi tūkstančiai žmonių pabudo — toks pakilo 
klegesys ir riksmas: kas čia buvo, kas vyną išgėrė, kas aukso 
kardą išsinešė? 

Ko čia lauks mūsų narsuolis, kol jį sučiups,— mes žinome, 
kiek jis turėjo laiko ir kaip buvo brolių sutarta — iššoko pro 
langą ir nulėkė ten, kur seniai turėjo būti. Pribėgęs prie lau- 
žo, kurį milžinai kūreno, pasiėmė ugnies ir dumia toliau. 

Pasiekė tą vietą, kur buvo naktį su diena surišęs; tos už- 
sipuolė jį, kad jis gaištąs tokį brangų laiką, ar nežinąs, jog 
viskas pasaulyje atvirkščiai būsią, jeigu taip liksią. 

— Nesukite man galvos, — sudraudė jas abi,— tuoj viskas 
bus kaip buvę! 

Tada jas atrišo. Naktį pastūmė į tą pusę, kur pats turėjo 
eiti, o dieną — į priešingą. 

— Taip eikite, kad niekada nesusitiktumėt! — įbaudė jas ir 
leidosi tekinas su ugnimi paskui naktį, o toji iš tiesų skubėjo. 

Kai atbėgo prie laužavietės, jau švito, bet broliai dar mie- 
gojo. Jam užteko laiko ir laužą sukrauti, ir ugnį taip įkurti, 
kad liepsna dangų siektų. Paskui pažadino brolius. Tie atsikėlė 
ir sako: 

— Broleli, kokia baisiai ilga naktis buvo! 

Jis atsakė: 

— O man dar ilgesnė! 

Daugiau nepratarė nė žodžio, kad būtų tesėtas susitarimas; 
tie numanė, kad kažkas turėjo atsitikti, nes jaunėliui prie 
šono blizgėjo aukso kardas. Ž 

Vargais negalais broliai išsikapanojo iš tos girios ir ke- 
liauja atgal, iš kur buvo atėję. Jaunėlis greit viską sumojo, 
bet nieko nesakė, o vyresniesiems rūpėjo kuo greičiau rasti 
artimiausią kelią namo, tikėjosi, turėdami slibino liežuvius 
krepšiuose, neblogai pasirodysią. Ir kaip jie apsidžiaugė, išėję 
prie tos smuklės, kur buvo sustoję kelionės pradžioje! 

— Tai gal užeisime į vidų? — klausia vyresnieji. 

— Kaipgi kitaip? — atsakė jaunėlis,— juk ta smuklė ir yra 
pakeleiviams, ir dar žinote, kad karalius liepė joje veltui vai- 
šinti. | | 

Išgėrę gero vyno, mūsų narsuoliai įsilinksmino. Pirmiau- 
sia atsipalaidavo liežuvis vyriausiajam. 

— O aš,— sako, — niekur po pasaulį ir nekeliavau. Žinote, 
kai aną naktį budėjau prie laužo tuose keistuose bukynuose, 
mane užpuolė trigalvis slibinas. Ką, jūs manote, aš jam pa- 
dariau? Tada nė neprasižiojau, kaip buvom susitarę; čiupau 
kardą, ir štai trys liežuviai iš trijų galvų! 

Ir ištraukė iš krepšio tris slibino liežuvius. 

— Kas tie trys tavo liežuviai, — atsiliepė jaunesnysis, — aš 
tokius šešis turiu! 

Ir paklojo šešis liežuvius. 

— Jeigu jau jūs sava paslaptį atskleidėte,— pagaliau tarė 
jaunėlis— tai nebėra ko paisyti ir mūsų susitarimo, kurį jūs 

patys sugalvojote ir patys sulaužėte. Tad paklausykite, ką 
aš mačiau gero ir ką blogo. Žiūrėkit, štai dvylika slibino 
liežuvių, — ir išdėliojo juos per visą stalą.— O čia aukso kar- 
das,— ir išsitraukė kardą. Tasai taip sušvytravo, jog oras su- 
skambėjo, o jo spindesys pasklido po visas keturias pasaulio 
šalis, 

— Iš kur tą kardą gavai? — klausia broliai. 

— Apie tai aš jums ir turiu papasakoti. Man, kaip ir jums, 
teko pasigalynėti su slibinu; o apie kardą reikia šį tą dau- 
giau pasakyti. 

Ir papasakojo jiems apie tą ilgą naktį ir kas tada nutiko. 
Nespėjo jis baigti, staiga prie smuklės atbildėjo karaliaus auk- 
so karieta. Priekyje važiavo pats karalius su karalaite, o pas- 
kui jį — rūmininkai. 

— Kaš čia? Kas čia? — ėmė klausinėti visi. 

Tik smuklės šeimininkas tylėjo, jam karalius buvo liepęs 
tuojau duoti žinią, kai tik smuklėje pasirodys keleivis su auk- 
so kardu. Taip jis ir. padarė — vos tik broliai pro duris, tuoj 
pasiuntė į karaliaus pilį tarną. 

Jaunėlis brolis pamatė karalaitę ir iškart pažino, jog tai 
toji pati mergelė, kuri miegojo ties aukso kardu. Dabar ir jis 
nustebo, kaip ji čia atsirado sykiu su karaliumi. 

Karalius tiesiai priėjo prie jaunėlio ir klausia: 

— Ar tu esi, — sako, — tas jaunikaitis, kuris neseniai švyt- 
ravo aukso kardu? Atsakyk, nes matėme net iš pilies! 

— Šviesiausiasis karaliau, aš esu tas pats ir štai tasai auk- 
so kardas! — drąsiai atsakė šaulys. 

— O kaip tu tą kardą gavai? — klausia toliau karalius. 

— Taip ir taip, — sako šaulys ir dar kartą viską papasa- 
kojo, kaip buvo. 

— Viskas atitinka, kaip ir turėjo būti, — sako karalius.— 
Tiktai mes tuojau patikrinsime, ar tu esi tas narsuolis, ar 
tą kardą nesi gavęs iš kur nors kitur. Tasai, kuris į pilį įėjo 
ir aukso kardą pasiėmė, turėjo būti labai geras šaulys ir ant 
pilies sienos nakčia nušauti šunytį. Eik dabar ir įrodyk! Jeigu 
pataikysi į auksinę mano pilies bokšto smailę, tai būsi tas 
tikrasis! 

Išėjo visi iš smuklės ir žiūri. Taiklusis mūsų šaulys pasi- 
ėmė lanką, nusitaikė, ir auksinė smailė nulėkė nuo bokšto. 

Karalius paėmė jį už rankos ir visam kraštui pagarsino, jog 
jis esąs vienturtės jo dukters išvaduotojas ir jog imąs jį už 
sūnų. Palaimino juos abu kaip savo vaikus ir atidavė pusę 
karalystės su ta pirma užkeikta, o dabar atkeikta pilimi. O po 
karaliaus mirties taikliajam šauliui atiteko visa karalystė. 

Turėdamas lanką ir aukso kardą, jis gebėjo apginti savo 
žemes. Su juo buvo gera ir tėvams, ir broliams, ir visiems 

Vienas senas karalius turėjo tris sūnus. Tėvas norėjo, kad 
jie užaugę būtų geri valdovai, tad ėmė kviesti iš visos kara- 
lystės išmintingiausius žmones, kurie turėjo jaunus karalai- 
čius mokyti visko, kas jiems būtų reikalinga. Bet tie karalai- 
čiams nieko negalėjo įkalti į galvą —ir vienas po kito paliko 
karaliaus pilį. Vargšas tėvas labai nusiminė, jis žinojo, kad 
negabūs jo sūnūs kaipmat iššvaistys visą karalystę Ir gyve- 
nime bus nelaimingi. 

Kartą, kai jis taip sielojosi, staiga sutrinksėjo sudundėjo, 
net visa pilis sudrebėjo. Karalius išbėgo pasižiūrėti ir mato — 
į pilies kiemą šaunus riteris joja. Jis tuojau nulipo nuo žirgo 
ir eina tiesiai prie karaliaus; tasai jį gražiai priėmė. 

Riteris nenorėjo ilgai gaišti ir tiesiai pasakė, ko atjojęs. 

— Girdėjau,— sako, — turite tris sūnus, kurių ligi šiol ne- 
galėjote nieko išmokyti. Jeigu norite, duokite vieną man, kad 
ir jaunėlį, pažiūrėsime, kas iš jo bus. 

Karalius mielai sutiko, tikėjo, jog toks puikus riteris gali 
ko nors išmokyti; tik jam buvo gaila, kad nė vieno neima 
iš vyresniųjų, kurie atrodė šiek tiek gabesni. Riteriui buvo 
vis tiek, tas ar kitas, todėl sutiko paimti vyriausiąjį. Patenkin- 
tas karalius paėmė sūnų už rankos ir išsivedė į kiemą, kur 
jų laukė eiklus žirgas. Sėdo abu ant jo, ir riteris sušuko ka- 
raliui: 

— Po metų sugrąžinsiu! 

Riteris spustelėjo žirgą, tas pasileido šuoliais, net visi rū- 
mai sudrebėjo. 

Karalaitis nė nepajuto, kaip atsidūrė riterio pilyje, ku- 
ri visa žėrėjo — tiek čia buvo aukso, sidabro ir brangakmenių. 
Riteris vedėsi savo mokinį per visus kambarius, viską aprodė 
ir pagaliau tarė: 

— Visa tai dabar bus tavo, ką nori, gali daryti. Čia yra 
visokių žaislų, ir tau nebus nuobodu. Jokio kito darbo dirbti 
nereikės; gali kiauras dienas žaisti ir linksmintis. Bet metų 
pabaigoje pataisysi tokią vakarienę, kad. už pusės mylios už- 
uosčiau jos kvapus. O dabar man reikia keliauti į pasaulį, ir 
visus metus Manęs nematysi. Bet po metų manęs tikrai lauk! 
Jeigu viską gerai atliksi, kaip aš sakau, pamatysi, kokią do- 
vaną aš tau duosiu. Na, lik sveikas! 

Gerasis riteris išjojo. Karalaitis liko puikioje pilyje, vaikš- 
čioja iš vieno kambario į kitą, brangenybes žiūrinėja, viso- 
kius žaidimus žaidžia, leidžia laiką. Metai beregint prabėgo, 
ir jis didžiai nustebo, vienam tarnui priminus, jog rytoj rite- 
Tis sugrįšiąs. Dabar jau per mažai beliko laiko sutaisyti tokią 
vakarienę, bet stengėsi kaip įmanydamas. 

Staiga sugriaudėjo visa pilis. Riteris nušoko nuo žirgo ir 
tiesiai nubėgo pas virėją. | 

— Šaunus tu virėjas,— tarė jam,— už pusės mylios kve- 
pėjo tavo valgiai. š | 

Nusirengęs tuoj sėdo prie pataisyto stalo ir ėmė skaniai 
vakarieniauti. Kai visus aukso ir sidabro indus ištuštino, atsi- 
stojo ir sako karalaičiui: 

— Na, mano sūnau, tu elgeisi gerai ir gausi tinkamą at- 

pildą. Pasiimk tų brangių daiktų, kiek nori, ir grįžk pas tėvą, 
o kelyje dar kitą dovaną gausi! 

Karalaitis prisigrūdo į maišą gražiausių daiktų, kiek tik 
lindo. Paskui sudundėjo kieme žirgo kanopos, ir riteris pa- 
šaukė karalaitį: 

— Eikš ir sėsk! O dėl to, ką čia pasiėmei, nesirūpink, vis- 
kas pirma tavęs bus pas tėvą. 

Sėdo ant žirgo ir lėkė šuoliais, kol prijojo gražią pievelę. 
Žirgas sustojo. Juodu nušoko, ir riteris sako: 

— Klaupkis ir priglausk ausį prie žemės! 

Karalaitis atsiklaupė ir klausosi. 

— Ką matai ir ką girdi? — klausia riteris. 

Karalaitis apsidžiaugęs pašoko ir sako: 

— Viską mačiau, kas pasaulyje dedasi; ir savo tėvą, ir 
brolius mačiau, kaip jie žiūrinėja mano daiktus, kuriuos tavo 
pilyje pasiėmiau. 

— Na, tai dabar būsi riteris, kuris viską žinos, kas pa- 
saulyje dedasi. Tai bus tau mano atminimo dovana. O dabar 
josime pas tavo tėvą. 

Žirgas vėl leidosi šuoliais ir taip lėkė be atvangos, kol 
prilėkė karaliaus pilį, kur juos su dideliu džiaugsmu pasitiko 
tėvas ir broliai. 

Karalius padėkojo riteriui ir prašė dar pasisvečiuoti. 

— Ilgai negaliu gaišti — pasakė riteris, — bet, jeigu nori- 
te, atiduokite metams ir jaunesnįjį. 

Karalius mielai sutiko, ir riteris nusivedė už rankos jau- 
nesnįjį sūnų; sėdo ant žirgo ir nulėkė į savo pilį. Tuoj aprodė 
jam visus kambarius, kur koks brangus daiktas padėtas, viską 
jam paliko ištisiems-metams — tuos daiktus galįs žiūrinėti, kiek 
norįs, visokius žaislus imti ir žaisti. Tik metų pabaigoje turė- 
siąs tokią vakarienę sutaisyti, jog už mylios kvepėtų. Kai visa 
tai padarysiąs, gausiąs gerą dovaną. Tai pasakęs, atsisveikino, 
sėdo ant žirgo ir iškeliavo į pasaulį. 

Karalaitis, kaip ir vyresnysis jo brolis, nieko neveikė, tik 
iš vieno kambario į kitą vaikščiojo, brangius daiktus žiūrinė- 
jo ir žaisdamas leido laiką. Metų pabaigoje nuėjo pas virėją 
ir pataisė tokią vakarienę, jog net už mylios kvepėjo. 

Pardundėjo riteris, nusirengė, sėdo už stalo, ir vakarienė 
jam patiko. Pavalgęs atsistojo ir sako karalaičiui: 

— Na, mano sūnau, tu gerai elgeisi, už tai noriu atmini- 
mui duoti tau dovaną, ir tada keliausi namo. 

Liepė jam prisirinkti visokių brangenybių ir pasakė nu- 
siųsiąs jas tėvui pirma jo. 

Paskui abu sėdo ant žirgo ir lėkė ilgai, kol prilėkė di- 
džiulę jūrą. Žirgas sustojo ant kranto. Jie nulipo ir nuėjo 
prie vandens. Riteris išsitraukė iš kišenės tris dukatus, sviedė 
toli į jūrą ir liepė karalaičiui šokti į vandenį ir atnešti tuos 
dukatus atgal. Karalaitis tik pasižiūrėjo į riterį ir pagalvojo, 
ar jis rimtai sako, ar juokauja. Bet riteris nejuokavo, o kai 
karalaitis delsė, išsitraukė kardą ir ėmė mosuoti jam virš 
galvos. Girdi, nukirsiąs galvą, jeigu neklausysiąs, ar šiaip, ar 
taip žūsiąs. 

Norom nenorom karalaitis šoko į jūrą. Ir kaip nustebo, 
pamatęs, kad jis ne vandeny, o sausumoje stovi. Aplink jį 
visur tyvuliavo vanduo, o jis stovėjo sausumoje ir kur tik 
žengė, visur vanduo traukėsi nuo jo. Laimingai surado tuos 
tris dukatus ir išnešė į krantą. 

— Na matai,— sako jam riteris,— tai ko bijojai? Nuo šiol 
būsi toks riteris: jeigu kur kariausi, kai priešas prirems, per 
vandenį sausas pereisi, o tas, kuris tave vysis, bemat prigers. 
Tokią dovaną turėsi prisiminimui. O dabar jojame pas tavo 
tėvą. 

Kai pasiekė karaliaus rūmus, visi išbėgo jų pasitikti, o lai- 
mingas tėvas nežinojo, kaip bedėkoti riteriui už tokį rūpestį. 

— Koks čia rūpestis, — atsakė riteris — jeigu jums patinka, 
leiskite metams ir jaunėlį. 

— Imkite, imkite,— sutiko karalius, — mielu noru jį ati- 
duosiu. Kad tik jums pavyktų iš to nevėkšlos šį tą padaryti. 

Riteris nesuko sau galvos, ar jis šioks, ar jis toks, jam buvo 
svarbu, kad jį gavo. „Juk šis gali būti man dar parankesnis, 
negu anie du“, — pagalvojo. 

Tuojau abu sėdo ant žirgo, riteris pamojavo ranka, ir žir- 
gas nulėkė. Bematant juodu stovėjo pilies kieme. 

Vos nulipus nuo žirgo, riteris nusivedė savo mokinį į pra- 

bangias svetaines, o mūsų karalaičiui vos akys neišsprogo, 
pamačius tiek grožybių ir brangių daiktų. 

— Na, mano sūnau,— tarė jam riteris,— tu čia nieko dau- 
giau neveiksi, tik žiūrinėsi šiuos brangius daiktus ir žaisi; 
tai bus vienintelis tavo darbas. Bet metų pabaigoje, kai aš, 
jeigu dievas duos, laimingai sugrįšiu, turi manęs laukti su to- 
kia vakariene, kad. už dviejų mylių nuo pilies užuosčiau. Jei- 
gu visa tai padarysi, duosiu tau dar geresnę dovaną negu 
tavo broliams. 

Tai pasakęs, atsisveikino ir išjojo į pasaulį. 

Karalaičiui beregint prabėgo visi metai, jis nė nepajuto, 
kaip baigėsi jo buvimo laikas. Susizgribęs tuoj pasiraitė ran- 
koves ir ėmė taisyti vakarienę. 

Kai riteris sudundėjo kieme, viskas stovėjo gražiai patai- 
syta. Dar žengdamas pro duris, riteris jau gyrė gerą virėją, 
užuodęs gardžius kvapus net per pustrečios mylios. Tuoj sėdo 
už stalo ir viską net apsilaižydamas sukirto. Po vakarienės 
atsistojo ir sako karalaičiui: 

— Viską gerai atlikai, tokios vakarienės kaip gyvas ne- 
valgiau, už tai duosiu tau atminimui puikią dovaną. 

Tuoj abu sėdo ant žirgo ir leidosi į tą pusę, iš kur prieš 
'metus buvo atjoję. 

Lėkė lėkė ilgai, kol prilėkė tą pačią gražią pievelę, kur 
riteris su vyriausiuoju broliu buvo atjojęs. Čia žirgas susto- 
jo labai nusiminęs, jis jau žinojo, kas turi atsitikti. Riteris 
sunkiai nulipo nuo žirgo ir karalaičiui liepė nulipti. Tasai 
žvaliai nušoko, riteris ir sako jam: 

— Sūnau mano, aš jau nieko nebegaliu, išsibaigė mano 
jėgos, reikia mirti. Neturiu kam atiduoti pilies su visais tur- 
tais. Taip pat ir šio žirgelio, su kuriuo drauge užaugau ir tiek 
pavojų mačiau. Visa tai atiduosiu tau, tu būsi viso to val- 
dovas. 

Jis priėjo prie nusiminusio žirgo, patapšnojo paskutinį kar- 
tą ir įsakė tarnauti naujam šeimininkui taip pat ištikimai, 
kaip kad jam tarnavo. O paskui vėl sako karalaičiui: 

— Su šituo žirgu ir su šituo kardu, kurį dieną naktį ne- 
šiojausi prie šono ir kurį dabar tau atiduodu, būsi geriausias 

riteris, galėsi užkariauti visą pasaulį. Tik įspėju: būk labai 
atsargus — jeigu tą kardą nusijuosi, bemat akmeniu pavirsi. 

Tai pasakęs, nusijuosė kardą ir padavė karalaičiui. Kai tik 
karalaitis jį prisirišo, riteris čia pat krito ir numirė. 

„Ką dabar daryti? — galvojo jaunasis riteris.— Kaip jį pa- 
laidoti, kur pagalbos ieškoti, ar namuose, ar riterio pilyje?“ 

Bet jam pasirodė, kad netinka grįžti namo su tokia liūdna 
žinia ir sakyti, kad riteris dar net nepalaidotas. Todėl sėdo 
ant žirgo ir nujojo atgal į pilį. Pasiėmė žmonių ir palaidojo 
senąjį riterį toje pačioje gražioje pievelėje po medžiu, kuris 
augo jos vidury. Kai viskas buvo sutvarkyta, jaunasis riteris 
sugrąžino savo žmonęs į pilį, dabar jau savą, ir liepė viską 
gerai žiūrėti, kol jis pats sugrįšiąs. 

Po to leidosi namo, įlėkė į kiemą, net visa pilis sudre- 
bėjo. Išėjo tėvas su vyresniaisiais sūnumis. Iš pradžių išsigan- 
do: kurgi jo sūnus, jeigu riteris vienas sugrįžo. Bet, arčiau 
priėjęs, pamatė, kad čia ir yra jo sūnus. Pirmiausia paklau- 
sė, kodėl pats riteris neatjojo, kodėl namie liko. Sūnus papa- 
sakojo, kas atsitiko kelyje. Tėvas ir broliai, tai išgirdę, labai 
nuliūdo. Bet kai paskui pasakė, jog senasis riteris savo pilį 
su visais turtais jam palikęs, labai stebėjosi, o broliai net pa- 
vydėjo jam laimės. 

Visi suėjo į vidų, ir tada tėvas pasišaukė sūnus ir sako: 

— Na dabar parodykite, ką kiekvienas per tuos metus 
išmokote? 

Mat tie du vyresnieji, nors tėvas ir klausinėjo, nenorėjo 
rodyti, ką moką, kol negrįžęs jauniausias brolis. 

Dabar, kai tėvas paklausė, nė vienas nenorėjo būti pirmas, 
vyresnieji spyrė jauniausiąjį, kad jis pradėtų. 

— Kas vyresnis, tas pirmesnis,— tarė tasai, — aš jaunėlis, 
tai būsiu ir paskiausias. 

Norom nenorom pradėjo vyriausiasis. Jis pasakė: 

— Štai koks aš riteris: kai ausį prie žemės pridedu, viską 
girdžiu ir žinau, kas pasaulyje darosi. 

Tada prabilo jaunesnysis: 

— Štai koks aš riteris: jeigu per vandenį žengčiau, van- 
duo skirtųsi, o pats išlikčiau sausas. 

— Didelio čia daikto, — sušuko jaunėlis,— o aš su šiuo kar- 
du ir šiuo žirgu visą pasaulį užkariausiu ir turiu užkariauti, 
štai koks esu riteris! 

Broliai, tai išgirdę, dar labiau ėmė pavydėti ir, jeigu būtų 
galėję, nežinia ką jam būtų padarę. 

Paskui kurį laiką visi gyveno pas tėvą. 

Bet dabar tėvas labiausiai mylėjo jaunėlį, o anie du ne- 
galėjo to pakęsti ir susitarė keliauti į pasaulį laimės ieškoti. 
Paliko tėvą ir motiną, su broliu neatsisveikino, tik piktai pa- 
grasino, jog būsiąs jų viršus. Šitaip ir išjojo į platųjį pasaulį. 


Iš pradžių juodu tik apie savo brolį tekalbėjo, tarėsi, kaip 
iš jo viską atėmus ir padarius jį nelaimingą. Keliavo jie, ke- 
liavo toliau, ir kur tik jojo, tėvo karalystės žmonės visur 
gražiai juos priėmė ir visu kuo kelionėje šelpė. Kol prijojo 
karalystės sieną, vienu du vaikščiojo, o dabar pasiėmė po 
kelis vyrus, kad svetimame krašte būtų drąsiau keliauti. 

"Tačiau, kai atsidūrė svetimoj šaly, žmonės jų neberėmė 
kaip savojoj. Visur jie gyrėsi esą tokie ir tokie riteriai, tą 
įr tą galį padaryti. Kur apsistoję nebuvo ramūs ir dori, bet 
niokojo ir skriaudė žmones, kai tie nenorėdavo ko duoti ar 
patarnauti. Šitaip šlaistydamiesi, daug apylinkių nuniokojo, 
išdegino, dykynėm pavertė. 

Taip plėšikavo jie gana ilgai. 

Bet gandas apie dviejų plėšikų daromas skriaudas pasiekė 
to krašto karalių, nuskriausti žmonės prašė juos sučiupti ir 
nubausti. Karalius galiausiai įsakė savo kariuomenei tuos gro- 
bikus sugauti ir atvesti gyvus. 

Kai broliai išgirdo, kad karalius didelę kariuomenę ptieš 
juos siunčia, jaunesnysis tuoj suprato, ką reikia daryti. Juo- 
du priėjo didžiulę upę ir sustojo ant kranto. Netrukus atžy- 
giavo. karaliaus kariuomenė ir galvoja: negi tokia saujelė 
prieš mus kils, mes juos kaipmat į vandenį sumesime. Bet kai 
reikėjo mūšin stoti, broliai sušoko į upę. Perėjo sausi į kitą 
krantą, nė vienas vandens lašelis prie jų Nneprikibo. Kara- 
liaus kariuomenė, tai Matydama, puolė vytis, bet upė buvo 
gili, ir visi prigėrė. | 

Broliai kitame krante juokėsi ir šokinėjo iš džiaugsmo. Bet 
laimė neilgai juos lydėjo. Karalius vėl pasiuntė kariuomenę, 
ši užklupo juos netikėtai, kitą vietovę beplėšiant, ir nė vie- 
nas jų negalėjo atsilaikyti. Visi buvo nuvesti pas karalių, 
o tie du plėšikai pirma visų. 

Karalius, juos pamatęs, paklausė, kas jie tokie ir iš kur 
atvykę. Juodu pasisakė esą tokio ir tokio karaliaus sūnūs ir 
iškeliavę į kitus kraštus laimės ieškoti. 

— Šitaip norite laimę surasti? — sušuko užsirūstinęs kara- 
lius.— Netikiu, kad jūs karaliaus sūnūs, taip karaliaus sūnūs 
negali daryti. Vien į jus pasižiūrėjus, matyti, kad plėšikai 
esate. Į kalėjimą juos veskit,— įsakė karalius.— Greitai būsite 
nuteisti ir kabosite kartuvėse. 

Tą naktį, kada dviem broliams šitaip atsitiko, tėvas na- 
muose paryčiu susapnavo liūdną sapną apie savo sūnus. Vis- 
ką taip susapnavo, kaip jiems iš tikrųjų buvo. Karalius pašoko 
ir nuėjo pas jaunėlį sūnų, kuris kietai miegojo. Priėjo prie 
jo lovos ir stabtelėjęs stebėjosi, ko šis taip dantimis griežia. 
Paskui pažadino jį ir papasakojo savo sapną. 

— Tą patį ir aš sapnavau,— atsakė sūnus.— Tai bus tikra 
tiesa. Mielas tėve, aš turiu kelionėn leistis ir tiems nelaimin- 
giesiems padėti. 

Tėvas nenorėjo jo leisti. Bijojo, kad ir jam gali nelaimin- 
gai baigtis. Bet sūnus nesidavė perkalbamas. Tuoj liepė žirgą 
balnoti ir visa, kas reikalinga, ruošti kelionei. 

Netrukus pilies kieme stovėjo pabalnotas žirgas. Tėvas 
verkdamas atsisveikino su sūnum. 

— Mielas tėve,— ramino jį sūnus,— nėra ko dėl. manęs 
bijoti. Kol mano kardas kabo prie šono, niekas nedrįs manęs 
paliesti. 

Tai pasakęs, spustelėjo žirgą ir nulėkė kaip strėlė. Niekur 
nesustojo, skubėjo tiesiai pas tą karalių, kur jo broliai sėdėjo 
kalėjime. 

Kai jau buvo netoli to miesto, pamatė daug žmonių, su- 
stojusių ratu, o vidury sėdėjo karalius. Šone stovėjo pasmerkti 
jo broliai, o šalia jų budelis. Pamatęs, kad jo broliams striuka, 
dar smarkiau paspaudė žirgą ir tarsi iš dangaus nukrito tie- 

siai prieš karalių. Broliai labai nustebo, jie iškart jį pažino ir 
tuoj pralinksmėjo. 

Jaunasis riteris pasveikino karalių kaip dera ir paprašė 
paleisti jo brolius ir gyvybę jiems dovanoti; pasisakė esąs 
tikras jų brolis. 

— Jeigu jie pas mane būtų atėję riteriškai ir karališkai 
kaip tu, aš juos būčiau kitaip pasveikinęs. O kad man tiek 
skriaudos pridarė, tiek žmonių sumušė, ko gi jie daugiau nu- 
sipelnė, jeigu ne mirties? — pasakė karalius. 

— Tavo skriauda bus trigubai atlyginta,— atsakė riteris, — 
o mano broliams dovanok gyvybę. 

— To manęs niekas neprivers, — sušuko užpykęs kara- 
lius,— o už tai, kad taip drąsiai kalbi, liepsiu jiems tuoj gal- 
vas. nukirsti. 

Kai tik jaunasis riteris tai išgirdo, apgręžė savo žirgą, 
ėmė kapoti karaliaus kareivius, ir nė vienas priešintis ne- 
galėjo ir nedrįso. 

— Taikykimės, taikykimės! — sušuko išsigandęs karalius. 

Tuojau jo brolius paleido ir mandagiai, kaip gerus bičiu- 
lius, į savo rūmus pakvietė. Kai visi suėjo į menę, ten jau 
nuo valgių ir gėrimų stalai lūžo, buvo visokių žaidimų, ir 
tie du broliai, tiek baimės pamatę, gerai pasismagino. Kai 
puota pasibaigė, trys broliai gražiai atsisveikino su karaliu- 
mi ir iškeliavo iš miesto. 

Tada jaunėlis sustabdė brolius ir paklausė, ar jie norį jo 
visur klausyti ir daryti, kaip jis patarsiąs, tada tolimesnėje 
kelionėje juos savo globon paimsiąs ir padarysiąs laimingus. 
Broliai dabar jau kitaip galvojo, negu tada, kai iškeliavo iš 
namų — proto įgijo iš savo pačių nelaimės. Jie atsiklaupė ir 
prisiekė broliui jį gerbsią kaip tikrą tėvą ir visada seksią 
geru jo pavyzdžiu. 

— Jei taip, — atsakė jiems brolis, — tai keliausite su manimi. 

Visi trys leidosi kelionėn ir apsilankė daugelyje miestų ir 
karalysčių. Visur mielai buvo sutinkami, jie niekam skriaudos 
nedarė ir kiekvienam padėjo. Daugiausia jaunėlis, kur tik pa- 
sisukdavo, visur gerais darbais gražų prisiminimą palikdavo. 

Kai jau daug kraštų buvo apkeliavę, atjojo į vieno kara- 
liaus miestą ir labai nustebo, pamatę, kad viskas“ „uždengta 
juoda gelumbe. Jie sustojo smuklėje ir paklausė, kam tas 
gedulas visame mieste. Smuklės šeimininkas pasakė, kad ne- 
toli miesto esąs didžiulis slibinas trimis galvomis ir jam kas 
savaitė reikią duoti po jaunikaitį ar mergelę, kad rytoj rytą 
ateinanti eilė karaliaus dukteriai, kuri visame mieste garsė- 
janti savo grožiu ir gerumu. Todėl visas miestas ir gedi. 

— Jeigu taip, — tarė jaunasis riteris, — eikite ir pasakykite 
karaliui, kad čia yra toks žmogus, kuris jo dukterį iš pabaisos 
išvaduosiąs. 

— Nebūkite karštakošiai— atsiliepė kažkas iš šalies — 
daug čia buvo tokių riterių kaip jūs, kurie išdrįso kautis su 
slibinu, "tikėdamiesi gauti gražiosios karalaitės ranką. Ir nė 
vienas neliko gyvas, visi ten galvas paguldė. 

— Bet jūs nueikite, — ragino juos riteris,— ir pasakykite, 
kad atsirado toksai, kuris nori už ją mirti. Bet mirti visai ne- 
manąs, nes pergalę beveik rankoj laikąs. 

Tuoj pat atsirado daugiau norinčių pranešti karaliui šią 
žinią ir gauti dovanų, ir netrukus jau grįžo su atsakymu, jog 
karalius su dukra mielai norėtų matyti riterį savo rūmuose 
ir prašo atvykti. Jaunasis riteris sėdo ant žirgo ir nulėkė į 
karaliaus rūmus, kur jo pasitikti išėjo pats karalius su dukte- 
rimi ir visi rūmininkai. Visi stebėjosi dailiu jo stotu, ir pats 
karalius negalėjo atsigėrėti gražiu jo veidu ir visa apranga. 
Karalius nusivedė jį į rūmus, vaišino brangiais valgiais bei 
gėrimais ir nakvoti paprašė. 

Rytą, kai saulė patekėjo, karalaitę įsodino į karietą; toji 
iš didelės baimės alpo. Riteris jojo šalia, o karalius su dau- 
gybe žmonių sekė iš paskos smarkiai plakančiomis širdimis. 
Karieta sustojo prie vienos koplytėlės, į ją įėjo karalaitė, Drą- 
susis riteris vaikščiojo aplinkui, o karalius ir žmonių minia 
iš tolo žiūrėjo, kas bus. 

Staiga pasigirdo baisus riaumojimas; kaipmat atlėkė sli- 
binas, iš jo nasrų ėjo liepsna. Tik šniukštinėjo, uostinėjo ap- 
linkui, į riterį nė nepasižiūrėjo. Tasii laukė, ką slibinas to- - 
liau darys. Viską aplinkui apžiūrėjęs, slibinas pašoko, koply- 

tėlės stogą nuplėšė ir jau buvo į vidų bešokąs. Tada riteris 
sušuko, net oras sudrebėjo: 

— Na, ko čia dabar ieškai? 

— O tau ko reikia, žemės slieke? — subliuvo slibinas.— 
Aš einu pasiimti, kas man priklauso, o tau čia nėra ko nosies 
kišti. 

— Jinai nėra ir nebus tavo, — atsakė riteris, — o jeigu nori 
ją gauti, turi su manimi kautis. 

Slibinas griebė riterį ir taip trenkė, jog tas iki kulkšnių 
žemėn sulindo. Bet greitai iššoko ir čiupo kardą. Tuoj nukirto 
slibinui vieną galvą. Įsiutęs slibinas spjaudėsi tokia karšta 
ugnimi, jog riteris vos begalėjo tverti. Laimė, kad karalaitė 
davė jam tokio tepalo, ir jis greitai juo išsitrynė. Slibinas, 
pamatęs, kad ugnis nieko negali padaryti, griebė jį ir taip 
sviedė, jog tas ligi kelių sulindo į žemę. Riteris iššoko ir vėl 
čiupo kardą. Nukirto slibinui antrą galvą. 

Minia ėmė linksmai šūkauti, o kai kurie siūlėsi padėti 
pabaisą pribaigti, bet jis ranka parodė, kad nelįstų artyn. 
Nuvargęs slibinas tuo tarpu ilsėjosi. 

Tada riteris pagalvojo: 

„Ko gi aš čia stoviu ir laukiu, kol jis atgaus jėgas?“ 

Griebė kardą, nukirto slibinui trečią galvą ir tol kapojo 
visą, kol įsitikino jį visai nusibaigus. 

Tada pribėgo karalius ir visi kiti, džiaugsmingai sveikino 
riterį, karalius jį kaip tikrą savo sūnų glėbesčiavo. Išėjo iš 
koplytėlės ir pralinksmėjusi karalaitė. Džiaugsmo ašaromis 
apsipylė ir nežinojo, kaip dėkoti savo išvaduotojui. 

Iškilmingai visi grįžo į miestą, 0 čia namai jau nebe juoda 
gelumbe buvo apdangstyti, bet išpuošti gražiomis gėlėmis ir 
vainikais; visur tik apie riterį žmonės kalbėjo, ir kiekvienas 
spraudėsi artyn, stiepėsi, norėdamas jį pamatyti. Kai visi 
suėjo į rūmus, ten prasidėjo didžiulė puota. Svečiai susėdo 
už stalo. Garbingiausioje vietoje sėdėjo karalius su riteriu, 
o jam prie šalies karalaitė rausvais drabužiais. Puotai įpusė- 
jus, karalius atsistojo ir šitaip prabilo: 

— Mieli svečiai! Šis princas tokį didelį darbą padarė, jog 
nėra pasaulyje tokios dovanos, kuria jam galėčiau atsidėkoti. 

Aš neturiu sūnaus, kuris po mano mirties paveldėtų kara- 
lystę. Iš visos širdies trokštu, kad riteris, jeigu jam patiktų, 
liktų mano vietoje, vestų mano dukterį ir laimingai kara- 
liautų. Žinau, kad jis apsaugos kraštą nuo visų nelaimių. 

Riteris jau anksčiau apie tai buvo galvojęs ir pasitaręs 
su savo žirgu, ką jam daryti. Jis norėjo gauti tokią žmoną, 
kuri neturėtų jokios ydos. Teisybė, karalaitė buvo labai daili 
mergelė: juodos akutės kaip uogytės vis juokėsi, o skruostu- 
kai tartum dvi rožės žydėjo; bet ji turėjo vieną ydą — karpelę 
ant dešinės rankos. Todėl riteriui ji nepatiko; bet jis pagal- 
vojo, kad ji galėtų tikti vyriausiajam broliui. 

Jis atsistojo, nusilenkė karaliui ir atsakė, jog mielai pri- 
imtų karaliaus pasiūlymą, bet jis esąs per jaunas, nedaug 
tepagarsėjęs ir dar žadąs pasaulyje daugiau nuveikti. Bet tu- 
rįs du vyresniuosius brolius, kurie su juo keliauja ir ieško 
laimės. Gal karalius sutiktų, kad vienam iš. jų tektų šita laimė. 

Karalius mielai sutiko ir liepė tuojau brolius pakviesti. 
Netrukus vyriausiasis brolis tapo jaunikiu, ir buvo iškeltos 
puikios vestuvės. 

Po vestuvių riteris pasivedėjo vyriausiąjį brolį į šalį ir 
"davė jam patarimų, kaip turįs elgtis, kad būtų laimingas; 
tasai pasižadėjo viską išpildyti. 

Galiausiai dar priminė broliui, kad jo neužmirštų ir, su- 
žinojęs, jog jam gresia pavojus, nedelsdamas skubėtų į pa- 
galbą. Po to du broliai atsisveikino su nuliūdusiu karalium ir 
jo dukra, kuri su ašaromis išlydėjo savo išvaduotoją. Riteriai 
sėdo ant žirgų ir, Jydimi daugybės žmonių, išjojo iš miesto. 
Dar kartą paspaudė broliui ranką ir patraukė į platųjį pa- 
saulį. , 
Jie nuvyko į kitą šalį, bet čia beveik niekur nesustojo, 
skubėjo į karaliaus miestą. Jau iš tolo pamatė aukštus bokš- 
tus ir didžiulius karaliaus rūmus. Bet viskas buvo juoda. Įjo- 
jo į Miestą, o čia visos gatvės apdangstytos juoda gelumbe. 
„Kas čia galėtų būti?"— pagalvojo ir eina į smuklę. Čia tuo- 
jau klausia: 

—>-Kas atsitiko, kad visas miestas liūdi? 

— Ak, baisi nelaimė, — atsakė smuklės šeimininkas.— Už 

miesto yra šešiagalvis slibinas, ir miestas kas savaitę turi 
duoti jaunikaitį ar mergelę. Dabar atėjo eilė karaliaus duk- 
teriai, rytoj ją veš tam slibinui; todėl visas miestas gedi. 

Jaunėlis brolis paprašė smuklės šeimininką, kad eitų: pas 
karalių ir pasakytų, jog yra riteris, kuris nori išvaduoti jo 
dukterį ir tikrai išvaduos. 

— Taip, pone,— lingavo galvą šeimininkas,— daug tokių 
buvo, kurie norėjo gauti karaliaus dukterį ir stojo į kovą 
su slibinu, tik visiems blogai baigėsi, nė vienas gyvas negrį- 
žo. Bet jeigu taip norite, mielai pranešiu karaliui. 

Karalius, tai išgirdęs, liepė tuojau į rūmus jį atvesti. Ap- 
kabino kaip tikrą sūnų ir kvietė pasisvečiuoti. Karalaitė tru- 
putį pralinksmėjo, riteris ją guodė, kad nebijotų, girdi, nė 
plaukas jai nuo galvos nenukrisiąs. 

Vos prašvitus, karalaitę nuvežė į koplytėlę. Riteris liko 
prie koplyčios. Žmonės iš tolo stebėjo, kuo baigsis šios ga- 
lėtynės. 

Garsiai riaumodamas atlėkė slibinas. Tuoj nuplėšė koply- 
čios stogą ir nutrenkė į šalį. Riteris paklausė, ko jis čia 
ieškąs. | 

Slibinas apsidairė ir suriaumojo: 

— Ieškau, kas man priklauso. 

— Ji nėra ir niekada nebus tavo,— atsakė riteris. 

Taip žodis po žodžio ir susirėmė. Riteris griebė kardą ir 
iškart nukirto slibinvi tris galvas. Slibinas įširdęs taip bloškė 
riterį, jog tasai ligi kelių sulindo į žemę. Bet greitai iššoko ir 
nukirto slibinui likusias tris galvas. Tada kilo neregėtas 
džiaugsmas. Žmonės dainuodami ir šūkaudami lydėjo riterį 
ir karalaitę per visą miestą. Kai priėjo karaliaus rūmus, ka- 
ralius nežinojo, kaip riteriui atsidėkoti, kuo atsilyginti. Liepė 
iškelti didelę puotą ir prikviesti daug svečių. Kai gerokai pa- 
puotavo, karalius atsistojo ir tarė: 

— Mieli svečiai! Darbas, kurį šiandien narsusis riteris at- 
liko, vertas neįkainojamo atpildo, bet aš neturiu tiek turtų, 
kad galėčiau jam tinkamai atsilyginti. Esu jau senas, turiu 
vienturtę dukterį, ir geriausia man būtų paguoda senatvėje, 
jeigu tasai narsus riteris liktų mano vietoj karaliumi ir vestų 
mano dukterį. 

Riteris gražiai nusilenkė karaliui ir atsisakė, teisindama- 
sis, jog esąs dar jaunas, nepatyręs, kad jo laukią kiti keliai. 
Bet jeigu karalius sutiktų, savo vietoje mielai paliktų brolį. 

— Jeigu negali būti, kaip aš labiausiai norėčiau, tebūnie 
jaunikis bent to paties kraujo, — atsakė karalius. 

Tuojau liepė pakviesti vidurinįjį brolį ir atidavė savo duk- 
terį su karaliaus karūna. Kai pasibaigė puotos ir linksmybės, 
mūsų riteris atsisveikino su karalium ir karalaite. Brolį pa- 
mokė, kaip turįs valdyti — tas pasižadėjo, jog visur jo klau- 
sysiąs. Sėdo ant žirgo ir nušuoliavo vienas toliau. 

Atjojo riteris į trečią karalystę. Čia jo žirgas sustojo ir 
patarė, ką jis turįs daryti. Girdi, tegu veda šio karaliaus duk- 
terį, nes gražesnės karalaitės nėra visame pasaulyje ir ji ne- 


turi nė mažiausios ydelės. O kai įjojo į miestą, kur gyveno 
karalius, išvydo tą pat, ką ir anuose dviejuose. Ir čia buvo 
viskas juoda gelumbe aptraukta. Netrukus riteris sužinojo, 
ką tai reiškia. Netoliese gyvenąs devyngalvis slibinas, miestas 

turįs jam duoti jaunų žmonių, ir dabar atėjusi eilė gražiajai 
karaliaus dukteriai. Liepė riteris pranešti karaliui, ir šis pa- 
noro kuo greičiau jį pamatyti. Riteris papasakojo karaliui 
apie visą savo kelionę ir pasakė, jog tikįsis ir šią pabaisą 
įveikti. Kitą rytą dar prieš saulėtekį karalaitė buvo nugabenta 
į koplyčią, o riteris aplinkui vaikštinėjo; visi kiti stovėjo 
atokiau. 

Tuoj atlėkė slibinas baisiausiai riaumodamas ir buvo be- 
puoląs karalaitę. Riteris pašoko ir užsimojęs kardu kad kir- 
to — iškart šešios galvos nulėkė. Slibinas įsiuto ir taip bloškė 
riterį, jog tasai ligi pusės į žemę sulindo. Greitai jis vėl iš- 
šoko, bet slibinas iš trijų nasrų liepsną užleido. Tačiau rite- 
ris ilgai nedelsė: nukirto baidyklei ir likusias galvas. Tuoj 
riterį apspito miestelėnai, visi šlovino nugalėtoją. Karalius 
karštai jį glėbesčiavo, iš didelio džiaugsmo nežinojo, kaip 
atsidėkoti. 

Per pokylį karalius pasakė, jog mielai norėtų jį laikyti sū- 
numi ir savo dukterį su visa karalyste atiduoti. Riteris labai 
džiaugėsi, jis jau žinojo, kad karalaitė neturi jokios ydos ir 
kad gražesnės mergelės pasaulyje nėra. Atsakė karaliui mie- 
lai pasiliksiąs. Karalius tuoj nuo savo galvos karūną nusiėmė 
ir riteriui uždėjo. Buvo iškeltos tokios vestuvės, kokių niekur 
nebuvo ir nebus. Į tas vestuves atvyko ir vyresnieji broliai, 
kurie džiaugėsi jo laime ir visų akivaizdoje pasižadėjo jo 
klausyti, nes-jis turi viešpatauti visame pasaulyje. 

Vestuvių puota baigėsi. Svečiai išvažinėjo, ir riteris links- 
mas gyveno su gražiąja karalaite. 

Bet jo laimė truko neilgai. Vienas raganius buvo užpykęs 
ant karalaitės; mat norėjo ją vesti, bet ji nesutiko. Kartą, 
kai ji išėjo viena pasivaikščioti, raganius patykojo ir pagro- 
bė. Riteris laukė laukė gražiosios karalienės, o ji vis negrįžo. 
Šaukė ją, ieškojo visoje šalyje, bet ji dingo kaip vandenyje. 

Nusiminęs riteris nuėjo pas savo žirgą ir guodžiasi. Žirgas 
viską gerai žinojo ir pasakė, kas ir kaip atsitiko. 

— Ką gi, — sako, — pabandysime kaip nors ją atgauti. 

Riteris tuoj pasakė senajam karaliui, kad ruošiasi kelio- 
nėn ir tol žmonos ieškosiąs, kol surasiąs, nors ir galvą reikėtų 

padėti. Senasis karalius iš pradžių bandė jį sudrausti, girdi, 
dukters netekes, bent jį turįs, o jeigu ir jį prarasiąs, nieko 
pasauly jam neliksią. Bet riteris nė klausyti nenorėjo. Pasi- 
ėmė, kas reikalinga kelionei, atsisveikino su karaliumi ir jo 
žmonėmis, kurie visi jį mylėjo, o kai sužinojo, jog išjoja, 
verkė kaip vaikai. Sėdo ant žirgo ir leidosi į pasaulį. kur 
akys veda. 

“Jojo jojo nusiminęs, nė žodelio nepratardamas. Pagaliau 
žirgas pats jį prakalbino: 

— Jeigu mano patarimo klausysi, galbūt savo laimę at- 
gausi ir žmoną susigrąžinsi. 

— Ak,— atsiduso riteris,— aš tik ir trokštu kuo greičiau 

būti su ja, dėl jos kažin ką pasaulyje iškentėčiau. 
"'— Jeigu taip, — atsakė žirgas,— eisime per plačią pievą, 
ten nieko daugiau nepamatysi, tik kriaušę, apkibusią vaisiais, 
kuriuos už pusės mylios užuosi. Tik nedrįsk jų paliesti, ten 
bus ne kriaušė, o ragana, ji tave nužudys, jeigu -bent vieną 
kriaušę suvalgysi. Paskui prieisime obelį; ji taip pat už pu- 
sės mylios kvepės; bet nedrįsk valgyti obuolių, tai bus ant- 
roji ragana, kuri tuoj tave nužudys, jeigu bent vieną obuolį 
suvalgysi. Geriau kęsk alkį, o tų nuodingų vaisių nevalgyk. 
Pagaliau prieisime šaltinį, o tada tu būsi labai ištroškęs. Iš to 
šaltinio negerk: paimk kardą ir sukapok tą šaltinį, tai pik- 
čiausia ragana. anų dviejų motina, šaltiniu pasivertusi. Jeigu 
visa tai padarysi, ką tau patariu, mes laimingai savo pasiek- 
sime; o jeigu ne — amžiais būsi nelaimingas. 

Jojo riteris toliau ir netrukus prijojo pievą, plačią plačią, 
o.kriaušių kvapas kuteno šnerves. Riteris vos galėjo nusėdėti 
ant žirgo ir vis rijo seiles, kai- jojo pro tą kriaušę, tačiau 
jos vaisių nepalietė. Keliavo toliau ir kaipmat prijojo obelį, 
kuri dar skaniau kvepėjo. Riteris tiesiog visas drebėjo, taip 
norėjo paragauti obuolių, juoba kad buvo alkanas ir tokių 
vaisių kaip gyvas nebuvo matęs. Vos vos galėjo tverti ir jau 
buvo beskinąs; laimė, kad prisiminė žirgo patarimus ir paliko 
tuos obuolius ramybėje. 

— Na, tu man dabar patinki, — gyrė jį žirgas, — dar vienas 
pinkles įveik, kaip aš tau sakiau, ir tada bus gerai. 

Bet dabar laukė sunkiausias išmėginimas. Jau pirma rite- 
ris skundėsi labai norįs gerti, vos nemirštąs iš troškulio. Kai 
tik prijojo tą nelaimingą šaltinį, jis tuoj nušoko nuo žirgo, 
puolė prie vandens ir jau gers. Bet staiga žirgas leidosi bėgti. 
Pamatęs, kad žirgas bėga, riteris šoko vytis ir jį šaukti. Žir- 
gas sugrįžo ir labai jį barė, kam šaltinio nesukapojo, kaip 
buvo liepęs. 

Riteris sėdo ant žirgo, ir tasai ėjo žingine nusiminęs. Pas- 
kui apsigręžė ir jau nebematė nei šaltinio, nei obels, nei 
kriaušės. Raganos vėl pavirto raganomis ir sekė paskui kelei- 
vį, šnibždėdamos: 

— Mes gudrios, bet tas riteris dar gudresnis. 

O paskui jos dingo. | 

Tik dabar riteris ėmė dėkoti žirgui už išgelbėjimą nuo to- 
kios nelaimės ir pasižadėjo būti paklusnesnis. 

Taip jie keliavo ir keliavo per tą didelę pievą, o paskui 
aptiko gražų miškelį, kur rado visokių vaisių ir tyro vandens. 
Užvalgę vaisių ir atsigėrę vandens, traukė tolyn. | 

Pagaliau juodu atsidūrė tarp aukštų uolingų kalnų ir gilių 
tarpeklių, net baisu darėsi pasižiūrėjus. Priėjo stačią uolą. 
Gerai įsižiūrėjo ir pačioje jos „viršūnėje pamatė didžiulę pilį. 
Riteriui labai rūpėjo, kas ten galėtų būti. „,Ar ne pavojinga 
ten eiti, gal ten raganos gyvena.— galvojo sau.— Bet turiu 
prie šono kardą, prieš jį niekas neatsilaikys, taip jau lemta, 
turiu ten eiti." | | 

Laimingai susirado kelią, kuris atvedė tiesiai prie pilies 
vartų. Riteris labai nustebo, kad aplinkui buvo tylu ir niekas 
nepasitiko. Žirgas nuėjo tiesiai į gardą, o riteris dairydama- 
sis užkopė laiptais. Atidarė vieną kambarį, kitą — tylu; atidarė 
trečią, ketvirtą, net ligi vienuolikto, bet niekur nė gyvos dva- 
sios. Jau tikrai manė čia būsiant kokių nors raganų buveinę. 
Pagaliau atidarė dvyliktą kambarį ir pamatė žilą senelį. Tasai 
gražiai pasveikino riterį. 

— Ak žmogau,— tarė, — kaip gerai, kad tave pamačiau, da- 
bar galėsiu numirti! 

Paskui klausinėjo riterį, kur keliaująs ir ko ieškąs. Žodis 
po žodžio tasai papasakojo visus savo nuotykius ir ko dabar 
po pasaulį klajoja. 

— Veltui ieškai ir kamuojies,— atsakė senukas.— Nesivar- 
gink daugiau! Tavo žmona yra tokioje vietoje, iš kur niekada 
jos neatgausi. Aš tau geriau patarsiu: lik su manim! Čia ra- 
miai gyvenši, ir ši pilis bus tavo. Aš tik laukiau tokio doro 
žmogaus, kuriam galėčiau ją atiduoti su visais turtais. 

-— Nepatinka man šita nykuma,— atsakė riteris, — čia vie- 
natvėj būčiau, 0 aš noriu su žmonėmis gyventi. Ką sugalvo- 
jau, nuo to neatsisakysiu, ir kol turėsiu jėgų, ieškosiu savo 
žmonos. Jeigu ją atgausiu — mano laimė. O jeigu ne — tebū- 
nie kaip dievas duos! Verčiau patark, kaip greičiau ją surasti, 
jeigu kur nors paslėpta. 

— Jeipu taip, — atsakė senukas, — aš tau papasakosiu, kaip 
tu nevertai pražūsi. Dabar eisi kitu slėniu, o paskui bus graži 
pieva, kurioje nieko daugiau nematysi, tik gyvates. Dvi di- 
džiausios staiga puls tave, o paskui jas ir kitos. Bet tu nebi- 
jok. Drąsiai eik ir savo kardu sukapok dvi didžiąsias ir išsi- 
tepk pats ir žirgą ištepk jų taukais. O kitas tik paliesk kardu 
ir pamatysi, kas iš to bus. Kai tą pievą perjosi, iš tolo pa- 
matysi slėnį. Nusileisi į jį ir toliau keliausi jau tarp kitokių 
kalnų. Ten tau irgi nieko neatsitiks. Pagaliau prijosi vieną 
uolą, ten sustosi ir pabandysi į vidų patekti, nes ten bus tavo 
žmona. Bet ten ir pražūsi. O dabar aš jau nesitikiu daugiau 
žmogaus pamatyti ir galiu ramiai numirti. 

Vos tai pasakė ir numirė. Riteris paėmė jo kūną ir paguldė 
vidury didžiausio kambario; uždegė žvakes ir kardą prie šono 
prisegė. Tai padaręs, nulipo žemyn pasakyti žirgui, ką matė 
ir girdėjo. | 

Tuojau leidosi kelionėn ir netrukus prijojo pievą, apie ku- 
rią pasakojo senukas. Čia juos bemat užpuolė dvi didžiulės 
gyvatės. Riteris jas savo kardu perkirto, o paskui išsitepė 
jų taukais ir žirgą ištepė. Staiga tos gyvatės pavirto dviem 
princais ir ėmė šaukti: 

— Tegyvuoja riteris galiūnas! 

Paskui kuo toliau riteris jojo, tuo labiau gyvatės jį puolė, 
bet vos tik jas kardu paliesdavo, jos pavirsdavo įvairiais žmo- 
nėmis, atgijo visas užkeiktas kraštas. Priėjo prie jo ir tie du 


122 


princai ir pasakė norį jam atsiduoti ir visą gyvenimą ištikimai 
tarnauti. 

Kai laimingai perjojo antrą slėnį, pagaliau ratsidūrė prie 
tos uolos, kurioje buvo jo žmona. Žiūrėjo žiūrėjo į tą uolą ir 
labai nuliūdo, pamatęs, jog į ją neįmanoma įkopti. Laukė 
laukė. ar nepasirodys jo mieloji gyvatės pavidalu, bet ligi 
pat vakaro nieko nesulaukė. Tada žirgas jam sako: 

— Pernakvosime prie šios uolos; naktį aš eisiu ganytis ir 
paliksiu tau kamanas. Kai manęs prireiks, pakratysi tas ka- 
manas, ir aš būsiu čia. Atsigulk ir miegok, gerai atsimink, ką 
susapnuosi! O sapnuosi, kad turi vieną musės sparną. Laikyk 
jį stipriai, o kai pabusi, sakyk: „(Esu musė ir turiu sparnus!“ 
Tuojau pat ja ir pavirsi. Tada skrisk į uolą! Ten rasi praėji- 
mą. Juo pateksi prie durų ir pro rakto skylutę įlįsi į vidų, 
o paskui į kitą kambarį, tik tada būk labai atsargus! 

Taip jie ir padarė. Žirgas nuėjo ganytis, o riteris atsigulė 
miegoti. Anksti rytą pabudo. Prisiminė sapną, pasižiūrėjo į 
ranką! Žiūri — laiko sparniuką. Dar stipriau jį suspaudęs, tarė: 

— Esu musė ir turiu sparnus! 

Tuojau pavirto muse ir nuskrido aukštyn. Ten susirado 
duris ir pro rakto skylutę įlindo į kambarį, o jame pamatė 
daugybę raganų. Prazvimbė joms palei galvas prie kitų durų 
ir ten tuojau įlindo pro rakto skylutę. Išgirdusios zvimbimą, 
raganos ėmė kalbėtis: 

— Mes esame didelės raganos, bet tas riteris dar didesnis 
ir gudresnis: čia, matyt, zvimbė tokia musė, kurios dar nesa- 
me girdėjusios. Eime geriau, sesutės, iš čia, kad ko neatsi- 
tiktų.— Ir tuoj visos išskubėjo. 

Antrame kambaryje riteris vėl atvirto į žmogų ir atsistojo 
prieš savo žmoną, kuri jo sūnelį supo. Toji krūptelėjo iš bai- 
mės ir pradžioje savo akimis netikėjo. Bet paskui abu labai 
apsidžiaugė, glėbesčiavosi, mylavosi. Kai truputį šitaip pasi- 
džiaugė, žmona ėmė klausinėti, kaip jis gyveno, kaip čia 
pateko, kur ligi šiol joks Žmogus negalėjęs įeiti. Riteris nuo 
pradžios ligi galo papasakojo visus savo kelionės nuotykius. 

— Viskas gerai — pasakė ji išklausiusi — bet dabar tau 
gresia didžiausias pavojus: kai grįš tasai raganius, tave nu- 
žudys! 

-—-Pamatysime, kas ką nugalės, — guodė ją riteris, — jeigu 
jau suradau tave, tai ir išvaduosiu. 

- /Bet išvaduoti nebuvo lengva. Tiesa, jis pats galėjo tuoj 
pat nuskristi; bet kad žmona su sūnumi galėtų nulipti žemyn, 
reikėjo: iškirsti laiptelius. Jis tuoj ir ėmėsi šito darbo. 

"Kai tuos laiptus kirto, pamatė vieną mergaitę. Ji labai 
verkė, prašė jos pasigailėti ir paimti į tarnaites, ji esanti vie- 
niša našlaitė. Riteris papasakojo žmonai ir paklausė, ar ji 
negalėtų auginti jų sūnelio. 

-— Galėtų, galėtų.— atsakė ji, — bet tu saugokis jos: juk 
tai viena iš tų raganų, ir ji tave pražudys. Geriau eik ir su- 
kapok ją į gabalus! 

“Bet riteris nesileido įkalbamas; tuoj nulipo žemyn ir už- 
nešė mergaitę į kalną pas savo žmoną. Toji nelabai apsidžiau- 
gė ir liepė vyrui būti atsargesniam, ta mergailė galinti prida- 
ryti: bėdos. Riteris dėjosi nenugirdęs žmonos ir toliau dirbo 
savo darbą, tikėdamasis veikiai grįžti namo. 

Bet viskas virto kitaip. Kartą jis parėjo labai išvargęs, at- 
sigulė ir taip kietai užmigo, jog nebūtų pabudęs net nuo šū- 
vio prie ausies. Buvo naktis, ir riterio Žmona su sūnum mie- 
gojo, vien toji tarnaitė budėjo. Pamačiusi, kad visi miega, ji 
tyliai prisėlino prie riterio ir atsegė jam kardą. Tas iškart 
pavirto akmeniu. 

Kai jauniausiai raganai šis pokštas pavyko, tuoj ją apspito 
kitos draugės ir klykaudamos šokinėjo iš džiaugsmo. 

— Na, dabar gerai, — pasakė vyriausioji ragana, — galėsi- 
me šitame kalne daryti ką tinkamos, kol senis sugrįš. Tada 
persikelsime kur nors kitur. O dabar eikite su manim! 

— Palaukit truputį, — tarė jauniausioji, — ką darysime su 
tuo kardu, kurį jam nusegiau? Reikėtų jį taip paslėpti, kad 
joks žmogus nerastų. 

Nutarė, jog geriausia būtų į jūrą. įmetus, ten jo per am- 
žius nepamatys žmogaus akis. Įmetė kardą į jūrą, o paskui 
visos nukurnėjo į kalną. 

Taigi nebeliko narsaus riterio, kuriam tiek karalysčių rodė 
savo palankumą. 

Ilgai minėjo dų vyresnieji savo brolį. Vyriausiasis visur 

glaudė ausį prie žemės, norėdamas sužinoti, kur vaikšto. jau- 
nėlis brolis, ar neatsitiko jam kokia nelaimė. 

Kartą priglaudė ausį prie žemės ir labai nuliūdo, sužino- 
jęs, kad jo brolis ten ir ten nebegyvas. Sužinojo, kas ir kaip 
jį pražudė ir kur jo kardas guli. Tuoj viską papasakojo žmo- 
nai ir savo rūmininkams, po to įsakė ruoštis kelionėn, brolio 
vaduoti. 

Dar tik švito, o visi sėdo ant žirgų ir smagiai patraukė 
kelionėn. Kiek pajojus, vyriausiajam broliui dingtelėjo į gal- 
vą, kad be viduriniojo brolio nieko nebūsią, juk niekas kitas 
negalėjo eiti per jūrą ir nenuskęsti. 

Tada pasuko pas vidurinįjį brolį. Tasai labai išsigando, 
išgirdęs liūdną žinią. Ilgai kalbinti jo nereikėjo, tuoj sėdo 
ant žirgo, ir abu nujojo brolio vaduoti. 

Pagaliau pasiekė jūrą, kurios dugne gulėjo tasai kardas. 
Nuo to kardo visa jūra buvo raudona kaip kraujas. Viduri- 
nysis brolis tuoj šoko į jūrą, visas vanduo pirma jo prasi- 
skyrė, ir jis atsistojo pačiame dugne. Ilgai vaikščiojo po jūros 
dugną ir vis negalėjo rasti kardo. Jis nežinojo vietos, kur jis 
guli. O kai pamatė, net nusijuokė. Tuoj jį paėmė ir išnešė 
į krantą. Visi labai džiaugėsi. 

— O dabar jojame ten, kur brolis guli, — tarė vyriausias 
brolis. 

Prijojo prie to kalno; priekyje kopė du broliai, o paskui 
juos sekė visi kiti. 

Tyliai užkopė į pačią viršūnę, priėjo prie durų ir sustojo 
pasitarti, kaip padarius, kad raganos, kurios dar nieko ne- 
žino, negalėtų pasprukti. Pasitarę staiga puolė į vidų ir suka- 
pojo raganas į gabalus. Paskui įėjo į kitą kambarį, kur nu- 
liūdusi žmona sėdėjo prie suakmenėjusio vyro. Apsidžiaugė, 
vargšelė, juos pamačiusi ir ypač išgirdusi, jog jos vyro va- 
duoti atėję ir net jau išvadavę. Vidurinysis brolis prisegė 
suakmenėjusiam broliui kardą, tas iškart pašoko kaip iš slo- 
gaus miego ir tarė: 

— Oi kaip ilgai miegojau! 

— Taigi, miegojai! — pasakė broliai, — būtum per amžius 
miegojęs, jeigu ne mes! 

Jis apkabino brolius ir dėkojo, kad šie jo nepamiršo. Tada 
pakratė kamanas, ir atgijo jo žirgas, kuris irgi buvo į akmenį 
pavirtęs. Dabar jis stovėjo prie kalno, linksmai žvengė ir 
šokinėjo, pamatęs ateinantį savo šeimininką. Šis su žmona ir 
sūnum sėdo ant žirgo, o paskui jį broliai ir visi kiti. 

Vos susiruošė joti, atlėkė senis raganius ir baisiai suriau- 
mojo: 

— Kaip drįsote čia ateiti? Stokite! Lipkit nuo žirgų! 

— Tuoj aš tau nulipsiu,— atsakė riteris. Nušoko nuo žirgo, 
išsitraukė kardą ir užsimojęs vienu matu nukirto raganiui, 
galvą. 

Po to laimingai parkeliavo namo ir iškėlė neregėtą negir- 
dėtą puotą. Ten buvo linksmas ir laimingas jo tėvas. Ten buvo 
viso pasaulio karaliai, kunigaikščiai, riteriai. Visi gėrė už 
riterį galiūną, visi garbstė jo galybę. Jis pažadėjo visur tei- 
singai viešpatauti. Taip galingasis mūsų riteris laimingai valdė 
karalystes, kurios jam paklusnios buvo. | 

SV EIKAS L.YVAS, LIEPTELI! 


Vienas našlys turėjo dukterį. Toji dažnai eidavo pas kai- 
mynus tai verpti, tai šiaip ką nors dirbti, kaip dažnai mer- 
ginos. mėgsta. Ten ji turėjo draugę, irgi našlės dukterį. Žmo- 
nės kalbėjo, kad jos draugės motina esanti ragana, bet ji 
to nepaisė. O toji visada labai gražiai ją priimdavo, rūpin- 
davosi kaip savo dukterim. Čia, žiūrėk, bandelių iškepa ar 
šiaip ką turėdama visada po lygiai mergaitėms padalina. Mū- 
sų mergaitė ją mylėjo kaip tikrą motiną. 

Kartą ji taip nuėjo, ir abi draugės sėdo verpti. Ragana 
lyg niekur nieko dirstelėjo šnairomis į mergaites ir sako: 

— O kad taip, mano vaikeliai, jūs po vienu stogu gyven- 
tumėte ir vis šitaip abi sėdėtumėte. Jūs kaip dvi sesutės! O 
tu, kaimynėle, iš tiesų, — kalbėjo toliau ragana, — galėtum pa- 
šnekinti tėvą, gal paimtų mane, "padėčiau jam apie namus. 
Ak, kaip jums būtų gera! 

Mergaitė nieko neatsakė, bet pagalvojo, kad iš tikrųjų būtų 
neblogai. 

"Parėjo namo ir sako tėvui: 

— Tėve, galėtum vesti; aš esu našlaitė, turėčiau motiną, 
gal pamotė būtų gera. Galėtum imti kad ir mūsų kaimynę, ji 
man visada tokia maloni! 

— Ak mano dukrele,— atsakė tėvas, — žmonės kalba, kad 
mūsų kaimynė ragana. Kokia ji bus pamotė? 

— Tik imk ją, man bus gera; žmonės visko prišneka, ne- 
reikia klausyti, kas ką plepa. 

Taip meiliai įkalbinėjo tėvą, kol tas pagaliau vedė kai- 
mynę. Bet kas pasidarė? Dar vestuvių nebaigė atšokti, o jau 
pamotė ėmė taip skriausti podukrą, jog nė apsakyti negali. 
Į darbą vis varė ir kasdien nuo vakaro ligi ryto ujo. Net 
valgyti žmoniškai neduodavo: į šuns dubenėlį kokių išėdų 
įkrėsdavo, pagranduką su pelenais iškepdavo. O drabužiai — 
vieni skarmalai, mergaitė jų vilkėti negalėjo. Tik savosios 
dukrelės neskriaudė! Toji kaip povė vaikščiojo išpuošta, ban- 
delių su sviestu ir visokių gardumynų valgė kiek lindo. Ir ji 
buvo ne geresnė už savo motiną. Ateidavo pas našlaitę. kai 
toji sunkiai dirbdavo, ir staipydavosi soti ir išsipusčiusi: 

— Pasižiūrėk, kokia graži mano suknelė, tu tokios Neturi, 
tavo vieni skarmalai! Matai, kokios skanios bandelės, bet ne- 
gausi! | 

Nesitikėjo vargšė našlaitė, kad jos draugė bus šitokia! 
Tik graudžiai verkė, iš skausmo jai vos neplyšo širdelė. Nu- 
eidavo prie šaltinėlio ir ten guosdavosi. 

Kartą, kai prie to šaltinio verkė, ją pamatė tėvas. 

— Matai, dukrele, — tarė jis, — sakiau, kad ji nebus gera 
pamotė. Bet dabar jau vėlu. Kentėk, kol viešpats dievas duos 
tau geresnę dalią. 

— Ak, teisybę sakei, tėveli! Niekad nemaniau, kad šitaip 

bus, — atsakė duktė.— Bet ką dabar darysi. Eisiu geriau į pa- 
saulį darbo ieškoti. 

— Jeigu manai, kad bus geriau, tai ir eik,— sutiko tėvas. 

Pradėjo ji taisytis kelionėn. Paprašė pamotės, kad išruoštų 
ruošti, argi ji prastai apsirengusi, argi neturinti rankų. Ir nie- 
ko jai nedavė, tik tuos skarmalus, kuriuos ligi šiol vilkėjo. 
Paskui dar keletą pagrandukų pusiau su pelenais numetė. Ši- 
taip ji iškeliavo ir ėjo, kur akys vedė. Bekeliaudama priėjo 
lieptą per upę. 

— Sveikas gyvas, liepteli! — nusilenkė jam keleivė. 

„— Sveika gyva ir tu, mergele! — padėkojo jai lieptelis.— 
Kurgi keliauji? 

— Einu darbo ieškoti. 

— Būk gera, apversk mane ant kito šono, — paprašė liep- 
telis.— Žmonės daug metų vaikšto viena mano puse, ir niekam 
neateina į galvą apversti. Apversk mane, gal ir aš tau kada 
padėsiu. | 

Mergaitė apvertė lieptelį ir nuėjo toliau. Ėjo ėjo ir pri- 
ėjo kirmėlių apniktą šuniuką. 

— Sveikas gyvas, šuneli! — pasveikino jį mergaitė. 

— Sveika gyva ir tu, mergele! — padėkojo jai šunelis.— 
Kurgi keliauji? 

— Einu darbo ieškoti. 

— Būk gera, nuimk man tas kirmėles! Kiek žmonių praėjo, 
ir niekas nepasigailėjo manęs. Gal ir aš tau kada padėsiu! — 
paprašė šuniukas. 

Ir mergaitė gražiai jį apvalė. O apvaliusi nuėjo toliau. 
Netrukus priėjo seną kriaušę. 

— Sveika.gyva, kriaušele! — pasveikino ją mergaitė. 

— Sveika gyva ir tu, mergele! Kurgi keliauji? 

— Einu darbo ieškoti. 

— Ak, nupurtyk nuo manęs tas kriaušes, būk tokia gera, 
nupurtyk! Matai, kad išlaikyti negaliu, ir niekas jų neskina. 
Gal ir aš tau kada padėsiu! — paprašė kriaušė. 

Pakeleivė nupurtė visas šakas, ir kriaušei palengvėjo. Pas- 

kui vėl ėjo toliau ir pamatė veršelį, kuris ganėsi gražioje ža- 
lioje lankelėje. 

— Sveikas gyvas, veršeli! 

— Sveika gyva ir tu, mergele! Kurgi keliauji? 

— Einu darbo ieškoti. 

— Būk gera, išgink mane iš tos pievos! Jau daug metų čia 
ganausi, ir niekas manęs neišgena. Gal ir aš tau kada padė- 
siu! — paprašė veršelis. 

Mergaitė išginė iš tos pievos veršelį ir nuėjo toliau. Pri- 
ėjo vieną krosnį, kurioje visą laiką kūrenosi ugnis. 

— Sveika gyva, krosnele! 

— Sveika gyva ir tu, mergele! Kurgi keliauji? 

— Einu darbo ieškoti. 

— Išžerk iš manęs žarijas. Jau daug metų jos čia Žžerplė- 
ja, ir niekas neišžeria. Gal ir aš tau kada padėsiu! 

Prie pat krosnies stovėjo žarsteklis, pakeleivė paėmė jį 
ir išžarstė iš krosnies žarijas. 

Per tuos darbus buvo gerokai užgaišusi, tad paskui pa- 
tekom skubėjo toliau. 

Dabar jai reikėjo eiti per didelę girią. Eina eina per tą 
girią vingiuotais keliais, niekur nieko nematyti. Pagaliau pri- 
ėjo kalnelį. Žiūri — ant kalnelio vieniša troba. Įėjo į vidų. 
Nieko daugiau ten nebuvo, tik senė. Ir toji atrodė kaip tikra 
ragana. 

— Sveika gyva, šeimininke, — nusilenkė ji senei. 

— Sveika gyva ir tu, mergele! Kaipgi čia atklydai? 

— Einu darbo ieškoti. Gal mane priimtumėt? 

— Galiu priimti. Nieko tau nereikės daryti, tik vienuoli- 
ka kambarių šluoti. Tą darbą kasdien lengvai padarysi. Šis 
kambarys dvyliktas — jo neliesk! 

— Kaip liepsite, taip ir darysiu, — sutiko keleivė ir tuoj 
ėmėsi darbo, tik po kelionės truputį atsikvėpė. Ir šlavė tuos 
vienuolika kambarių, šlavė kiekvieną dieną, o į dvyliktą jai 
dvyliktąjį net žvilgtelti uždrausta! Spėliojo, kas jame galėtų 
būti, bet įspėti negalėjo. Paskui ėmė galvoti, kaip čia suži- 

nojus, ir nusprendė bent akies krašteliu žvilgtelėti į dvyliktą 
kambairį. 

Kartą ragana išėjo melstis. Mūsų mergelė to ir telaukė. 
Manydama, kad ragana jau sėdi bažnyčioje, nusviedė šluotą 
į kampą, prisėlino prie durų ir pravėrė tiek, kad galėtų akies 
krašteliu žvilgtelti į vidų. Ten, vidury kambario, stovėjo trys 
didelės statinės. ,„(Oi,— tarė sau,— kas ten būtų tose statinė- 
se?" Pravėrė duris plačiau. ir mato: vienoje kirmėlės raitosi, 
antroje sidabras, trečioje auksas. Neištvėrė mergelė, šoko į 
tą auksą, paniro visa ir išsiauksino. ,„Bent turėsiu ką prisimi- 
nimui“,— tarė sau. | 

Tada pagalvojo, kad čia likti pavojinga, ir pasileido bėgti 
kiek įkabindama. Bėga bėga, tik kažin ar toli nubėgs? Parėjo 
iš bažnyčios ragana. Kambariai nešluoti, dvyliktojo kambario 
durys atlapos, visur aukso pribarstyta. Ji žinojo, kiek jo bu- 
vo. Čiupo savo -geležines šukas, apžergė bruktuvę ir nulap- 
nojo iš paskos! 

Jau būtų prie anos krosnies savo ilgomis rankomis ją pa- 
čiupusi. Bet krosnis mergelę praleido, o kai atlėkė ragana, 
sugriuvo ir užvertė visas žarijas ant jos. O jų buvo labai 
daug! Raganai bruktuvė supleškėjo ir ji pati gerokai apdegė. 
Auksingoji mūsų mergelė jau buvo toli. 

Ragana turėjo vytis pėsčia. Netoli veršelio pasivijo naš- 
laitę ir ėmė bjauriai plūsti: 

— Ak tu tokia, tu šiokia, nubrauksiu šitom šukom tau 
auksą. 

Veršelis bėglę praleido, o senę puolė ragais. Nusvjedė 
kažin kur į šoną. 

Mūsų mergelė tuo tarpu nubėgo gerą kelio galą. Bet prie 
kriaušės ragana vėl ją pavijo ir jau taikėsi griebti. Tada kriau- 
šė užgriuvo ant raganos ir vos nesutraiškė. Kol ši išsikapa- 
nojo iš po tos kriaušės, mergelė jau buvo prie šunelio. 

— Ak šuneli mano, padėk! — sušuko mergelė. 

O ragana jau čia pat. Bet šunelis jau buvo išgijęs. Jis pa- 
stojo raganai kelią, užpuolė ją, ėmė kandžioti ir draskyti. 

Tik perbėgus per lieptelį mūsų mergelė apsidairė, o ligi 
šiol vis bėgo. Gerai, kad jau buvo už upės. Ragana žengė ant 


130 


lieptelio. Bet vos tik koją pastatė, šis apvirto, ir ragana ligi 
ausų Nnugarmėjo į vandenį. Ėmė skęsti, bet vis dar šaukė 
bėglei: | 

— Ak tu, nenaudėle! Jeigu būčiau pasivijusi, visą odą buū- 
čiau nudraskiusi! Matai šitas šukas! 

Bet veltui šaukė ir grasino; už upės toliau nedrįso vytis. 

Mūsų aukso mergelė jau buvo netoli namų. Kai visai arti 
priėjo, kieme ant tvoros užgiedojo gaidys: 


Kakariekū, 
„Ką aš regiu! 

Grįžta tėvo dukrelė, 
Skamba prie kojų varpeliai! 


Bet mūsų aukso mergelė į vidų eiti nenorėjo. Bijojo pa- 
motės. Nuėjo prie šaltinio, kur kadaise verkdavo, ir atsisėdo. 
Ten ją pamatė pamotės dukra ir nubėgo motinai pasakyti: 

— Mama, mama, toji jau sugrįžo, matytum, visa auksinė! 

— Ką tu čia pliauški? 

— Nagi eik pati pasižiūrėti, sėdi prie šaltinio. 

Atbėgo pamotė. Veidmainė ėmė ją meiliai kalbinti, kviesti 

į vidų. Jai rūpėjo iškvosti, kur buvo, kad ir jos duktė paskui 
grįžtų auksu apipilta. Vos tik podukra į trobą įėjo, viskas ap- 
linkui sušvito. Tada pamotė dar meiliau apie ją ėmė suktis, iš 
visų pusių apžiūrinėti, girti, į aukštybes kelti, o savo dukterį 
barti: 

— Štai žiūrėk! Matai! Kas į pasaulį iškeliauja, tas ką nors 
pelno. O tu tik namie kiurksai. Išeitum, bjauri mergiote, gal 
ir tu ką laimėtum! 

— Ir eisiu, — atsiliepė mergiotė, — kodėl negalėčiau eiti, tik 
tegu pasako kur. 

> Podukra viską papasakojo. O pamotė prikepė savo dukrai 
skanių bandelių, liepė apsivilkti naujitelaičiais drabužiais ir 
palydėjo toli toli; dar ryšulėlį padėjo nešti. O toji išdidžiai 
žingsniavo auksinio darbo ieškoti. 

Taip žengdama, priėjo lieptelį. Nei pasveikino, nei nieko. 
O kai lieptelis paprašė apversti ant kitos "a tik burb- 
telėjo: 

— Gaišiu aš čia mat su tavim! 

Priėjo prie šunelio, ir tasai paprašė jį apvalyti, pažadėjo 
kada nors ir jai už tai padėti, bet ji atkirto, kad nesiteps ran- 
veršelį iš tolo Špienkė: Priėjo Si krosnies, toji ir dabar visa 
liepsnojo. Dėl dievo prašė neleisti jai sudegti.- Žadėjo už tai 
atsilyginti. Bet pamotės duktė nė neatsisuko. Pagaliau priėjo 
tą kalnelį ir trobą. Įėjo į vidų ir pamatė raganą, sėdinčią už 
stalo. 

— Sveika gyva, šeimininke! — pasveikino. 

— Sveika gyva ir tu, mergele! Iš kur čia atsiradai? — pa- 
klausė ragana. r 

— Atėjau darbo ieškoti, gal priimtumėt mane? 

— Kodėl gi nepriimčiau? Šluosi vienuolika kambarių. Bet 
žiūrėk man! Į dvyliktą nedrįsk nė pažvelgti, kitaip savo kailį 
prikiši! 

— Gerai, šeimininke, gerai. Viską padarysiu. 

Ir tuoj apsigyveno kaip namie. 

Šluoja ji tuos vienuolika kambarių, šluoja. Niekaip negali 


sulaukti, kada ragana iš namų išeis. Pagaliau kartą ragana 

išskubėjo į bažnyčią. Pamotės duktė tuoj puolė į dvyliktą 
kambarį ir, kai pamatė auksą, įšoko į statinę ir įsimurdė visa 
su drabužiais ir plaukais. Paskui išlipo ir pasipustė padus! 

Ragana rado auksą po visus kambarius išbarstytą. 

— Na palauk, kūtvėla! Tau dar atsirūgs! — sušuko. 

Čiupo geležines šukas, apsiavė geležinius batus ir puolė 
vytis, žengia žingsnį — mylią nueina. 

Pribėgo mergiotė prie krosnies. Toji sviedė ant. jos visą 
liepsną, ir pusė aukso nutirpo. Atbėgo prie veršelio, tasai ra- 
gais pastojo kelią. Pasivijo ragaRa ir ėmė geležinėm šukom 
auksą nuo jos draskyti. Paskui paleido, o auksą susirinko. Kol 
ragana auksą rinko, mergiotė pribėgo prie kriaušės. Kriaušė 
griuvo ant jos ir taip prislėgė, kad toji negalėjo išsikapanoti. 
Ragana pasivijo ir nuplėšė nuo jos visus drabužius. Paskui 
paleido, bet kas iš to? Priešais išbėgo šuniukas ir ėmė kan- 
džiotis. Ragana vėl pasivijo ir taip patraukė šukom per pliką 
nugarą, jog kraujas ištryško į visas puses. Kai pagaliau pamo- 
tės duktė bėgo per lieptą, tasai apsivertė, ir ji pūkštelėjo į 
vandenį. Ragana dar vandenyje gerokai ją pašukavo iš visų 
pusių. 

Vargais negalais išbrido pamotės duktė į krantą ir slam- 
pina, vos vilkdama kojas. Kai prie namų priėjo, užgiedojo 
gaidys ant tvoros: 

Kakariekū, 

Ką aš regiu! 

Grįžia močiutės dukrelė, 
Žliugsi bala po kojelėm. 

Bijo duktė pasirodyti motinai. Nuėjo prie šaltinio ir guo- 
džiasi: 

— Oi kokia aš nelaiminga, ką gi aš užtamavau, ką aš 
gavau! Kaip dabar žmonėms pasirodysiu?! 

Išgirdo motina. Jai ir į galvą neatėjo, kad gali atsitikti to- 
kia nelaimė. Atbėgo visa nušvitusi: 

— Ak mano miela dukrele, jau sugrįžai! Ko gi dabar dro- 
viesi? Parodyk, ką užtarnavai. 

O ji nieko neturėjo, tik žaizda prie žaizdos! 

— Tai bent užtarnavai! Kad ją kur. skradžiai, tą šlykščią 
mergiotę, juk ji tau kelią parodė! 

Ėmė dar baisiau rėkti, net visi žmonės subėgo žiūrėti. Nuo 
to laiko pamotė savo dukters niekam nerodė, žinodama, jog 
tokios apdraskytos baidyklės už vyro neišleisi. 

O mūsų aukso mergelei netrukus atjojo pirštis dailus jau- 
nikaitis. Išprašė ją iš tėvo ir išsivežė. Paskui ji gražiai gyveno. 


TRYS ROZŽĖS 


Vienas turtingas pirklys rengėsi važiuoti prekių į labai 
tolimus kraštus — net už jūrių marių. 

— Mielos mano dukrelės, ką jums parvežti? Sakykite, ko 
norite! — kalbėjo jis trims savo dukroms, kai jau buvo susi- 
ruošęs kelionėn. 

Dvi vyresniosios žinojo, ko prašyti: viena puošnių sukne- 
lių, kokių niekas neturi, kita aukso žiedo. Tik jauniausioji, 
visada tyki, rami kaip avelė, ir dabar tylėjo. 

— Na, o ko tau? Sakyk ir tu! — klausinėjo tėvas. 

— Ak mielas tėveli— atsakė jauniausioji, — kad tik gyvas 
ir sveikas sugrįžtum iš už jūrių marių, ir man nieko daugiau 
„nereikia. 

Bet tėvas nenorėjo nusileisti ir prisispyręs klausinėjo. 

— Na, jeigu jau taip reikia, — tarė ji pagaliau, — tebūnie. 
Kai kur nors pamatysite tris rožes, iš vienos šakos augančias, 
man jas ir parvežkite! Tai bus geriausia dovana. 

Vyresnės seserys iš jos pasijuokė, kad prašo iš tolimų 
kraštų parvežti tokią dovaną, jei ir namuose tų rožių kiek 
nori, bet tėvas pažadėjo tesėti žodį ir atsisveikino su dukte- 
Iimis. 

Pirklys laimingai keliavo po užjūrius. Savo laivus prikrovė 
brangių prekių ir jau plaukė atgal prie gimtųjų krantų. Jis 
akių nenuleido nuo brangių dovanų vyresniosioms dukroms, 
saugojo, kad ko neatsitiktų, žinojo, kiek džiaugsmo bus na- 
muose. Truputį buvo nesmagu, kad jauniausiajai nieko ne- 
vežė; visuose užjūriuose kaip adatos ieškojo, ko prašė jau- 
niausioji: tų trijų rožių, pražydusių ant vienos šakelės. Bet 
atsitiko tai, ko jis visai nenumatė. 

Jau netoli kranto, prie kurio turėjo priplaukti laivai, pa- 
kilo didelė audra. Laivus su brangiom prekėm išblaškė kažin 
kur; pirklį, įsitvėrusį lentos, bangos išmetė ant plikos uolos. 
Laimė, jis dar turėjo jėgų užsiropšti ant uolos viršūnės, ant- 
raip bangos būtų jį nuplovusios nuo tų uolų į jūrą, kuri apa- 
čioje kunkuliavo ir virė. Gūdžią naktį jis klaidžiojo po tuščią 
kalną ir visai nusiplūkė. Vien tik žaibai tvyksčiojo aplinkui. 
Pagaliau priėjo tuščią pilį. 

— Kas bus, tas bus, eisiu į vidų, jei liksiu čia — vis tiek 
pIražūsiu. 

Prieina prie vartų — ten stovi sargyba. Laukia, kol pradės 
šaukti ant jo, bet sargyba tyli. Prieina arčiau — gi suakmenėję 
žmonės. Visur tamsu, tik viename kambaryje dega žiburys. 
Įeina, o ten stovi vienam žmogui pataisytas stalas ir paklota 
lova. Vos tik įėjo, už lango kažkas sušuko: 
 — Čia tau, nuvargusiam pakeleiviui: pavalgyk, atsigerk 
ir gulkis pailsėti! 

Ilgai dairėsi, kieno čia balsas būtų, bet nieko nepamatė. Įsi- 
drąsinęs pasisotino, atsigulė ir užmigo. 

Kai mūsų pirklys pabudo, stalas jau stovėjo pataisytas. Pa- 
sistiprino ir išėjo ieškoti, kam galėtų padėkoti, o paskui jau 
eiti savo keliais. Bet visur buvo tuščia, viskas suakmenėjė. 
Tik priešais pilį žaliavo gražus sodas, pilnas žydinčių gėlių. 
Nuėjo ten, tikėdamasis rasti tų gėlių prižiūrėtoją. Visą sodą 
išvaikščiojo, bet niekur nė gyvos dvasios. Jau buvo beišeinąs, 
bet staiga priešais pamatė krūmą gražių rožių; iš vidurio krū- 
mo augo stora šaka, o iš tos šakos dar trys šakelės, ir visos 
buvo su vos vos pradėjusiais skleistis pumpurais. 

„Ak,— tarė sau,— čia kaip tik tos rožės, kurių prašė mano 

jauniausioji dukra. Jeigu sugrįšiu namo be nieko, bent vienai 
parnešiu dovaną.“ 

Jis nuskynė tas tris gražias rožes. 

Staiga sudundėjo, suriaumojo jam už nugaros. Atsigręžė 
pirklys ir vos nepargriuvo iš baimės. Priešais jį stovėjo di- 
džiulis lokys pražiotais nasrais. Uždėjo jam ant peties leteną 
ir sako: 

— Gyvas iš čia neišeisi! Kaip drįsai imti kas ne tavo? 

Išsigandęs pirklys vos išvebleno, kam tas rožes nuskynęs. 

— Jeigu taip, — suriaumojo lokys,— jeigu tokią dukterį 
turi, paliksiu tave gyvą, bet pažadėk, kad po savaitės ati- 
duosi man ją už žmoną. 

Pirklys labai norėjo išsivaduoti iš lokio letenos, tad ką da- 
rys — ėmė ir pažadėjo. 

Paskui laimingai sugrįžo namo. Vyresniosios dukterys ne- 
norėjo nė žiūrėti į tėvą, kad grįžo plikas kaip elgeta, — juk 
žadėjęs tiek dovanų parvežti, jos tik veltui jo laukusios. O 
jauniausioji su džiaugsmu išbėgo tėvo pasitikti, sveikino jį, 
širdingai bučiavo ir kalbėjo: 

— Dėkui už tas rožes, ir už bet ką būčiau dėkinga, ką 
tik būtum parvežęs. Labiausiai džiaugiuosi, kad sveikas grįžai, 
kad esi čia, mielas tėveli! O dėl turto nesielvartauk. 

Gerasis tėvas, matydamas, kad anos dvi dėbčioja į jį ir 
jo šalinasi, pagalvojęs, kaip turės netekti ir tos vienintelės, 
kuri glaudžiasi prie jo, taip krimtosi, jog sunku ir apsakyti. 
Kuo labiau tėvas liūdėjo, tuo duktė jam buvo meilesnė, klau- 
sinėjo, kas jam yra, ko jis sielojasi. Jis ilgai tylėjo, manė, 
kad duktė numirs iš sielvarto, sužinojusi, kokiai pabaisai ji 
pažadėta. Bet praėjo savaitė, ir nebuvo kas bedarą, reikėjo 
arba žūti, arba teisybę pasakyti. Papasakojo viską. Duktė nė 
kiek neišsigando ir sako: 

— Juk tai dievo tvarinys, kodėl man nėjus už jo? Aš pati 
kalta, kad norėjau tų rožių. 

Tėvas kiek aprimo, bet anos dvi seserys pradėjo šaipytis, 
kad visos nelaimės ištikusios per tas nusususias rožes. 

Jaunėlė sesuo tyliai susiruošė, ir tėvas ją nuvežė į tą už- 
keiktą pilį. Laukė dieną, laukė kitą, kol lokys pasirodys, bet 

nieko nesulaukė. Turėjo ją ten palikti nusiminusią. Tada ji 
viena laukė, ar nepamatys ko nors tuščioje pilyje. Viską pati 
susitaisė, kaip norėjo, bet niekur nė gyvos dvasios. Trečią 
dieną nuėjo į sodą ir vaikščioja tarp gražių rožių. Staiga su- 
trinksėjo sudundėjo, ir priešais ją atsirado didžiulis lokys. 
Ją net šiurpas nupurtė. Bet lokys meiliai sako: 

— Sveika, mano brangioji! Ar gyvensi su manim? 

— Kodėl negyvensiu, juk esi dievo tvarinys! 

Lokys gražiai kalbėjosi su ja, vedžiojo po visą sodą. Pas- 
kui vėl sutrinksėjo sudundėjo — ir jis dingo. Mergelė kasdien 


matydavosi su juo sode ir pati nepajuto, kaip priprato prie 
jo ir negalėjo be jo gyventi. Bet vieną dieną, o varge, lokio 
nei girdėti, nei regėti. Visur mergelė jo ieškojo, šaukė, bet tik 
savo atbalsį girdėjo kalnuose. Taip praėjo diena, kita, ir mMer- 
gelei pasidarė labai ilgu. Trečią dieną nusprendė kiekvieną 

krūmelį apžiūrėti. .Visą pilį išvaikščiojo, bet ten buvo vien 
akmeniniai stulpai. Išieškojo visą sodą — ten tik nuvytusios 
gėlės. Dar kartą nuėjo į tą vietą, kur pirmą kartą jį pamatė. 

Atėjo prie rožių, o čia lokys begulįs išsitiesęs — nejuda 
ir nekvėpuoja. 

— Ak mielas lokeli, kas gi tau pasidarė? Ak, koks tu 
man geras buvai! 

Taip ji verkė ir raudojo prie jo. Paskui apdėjo rožėmis, 
lyg laidodama, ir norėjo eiti. ,Ne, neisiu, jo nepabučiavusi“,— 
tarė ji. Ir pabučiavo. 

Staiga baisiai sudundėjo, net žemė sudrebėjo. Mergelė iš 
baimės žado neteko. Kai pagaliau pakėlė akis, žiūri — stovi 
prieš ją gražus jaunikaitis. 

— Mieloji — sako, — nieko nebijok; tu išvadavai mane! 

Jis papasakojo jai viską, kaip buvęs paverstas lokiu, o 
visi jo žmonės suakmenėję, kol pagaliau juos išvadavusi daili 
mergelė. Tada iš pilies pradėjo eiti žmonės ir sveikinti savo 
ponus. Pas tėvą juodu nuvažiavo puikia karieta, ir tasai buvo 
laimingas, kad taip gerai viskas baigėsi. Vyresniosios seserys 
kone sprogo iš pykčio ir pavydo, kad jaunėlė per tas rožes 
gražų vyrą gavo. 

Išvaduotoje pilyje paskui buvo vestuvės — visi ilgai links- 
minosi ir džiaugėsi! 

DINGĘS JAUNIKAITIS 


Kartą gyveno labai labai turtingas ponas, toks turtingas, 
jog nė pats nežinojo, kiek turi turtų. Tačiau kas iš tų turtų, 
jeigu neturėjo įpėdinio, kuriam būtų galėjęs tuos savo tur- 

tus palikti. Bet jo pati neprarado vilties, tikėjosi, kad senat- 
vėje neliksią vienu du. Kuo labiau tikėjosi, tuo labiau ruošėsi 
krikštynoms. Kai jau turėjo gimti vaikas, ponia susapnavo, 
jog būsiąs sūnus ir taip reikėsią jį žiūrėti, kad ligi dvylikos 
metų žemės neprisiliestų, antraip pražūsiąs. 

Pagaliau gimė sūnus, gražus, dailus. Ponas tuoj prie jo 
pristatė devynias aukles, kurios pakaitom turėjo jį prižiūrėti. 
Ir griežtai jas įbaudė, kad ant žemės neguldytų, kad niekada 
neleistų nė prisiliesti prie žemės. Auklės pono įsakymą stro- 
piai vykdė, berniukui už kelių dienų turėjo sukakti dvylika 
metų, o žemės dar nebuvo prisilietęs. Jį vis ant rankų ne- 
šiojo arba paauksuotame lopšyje supo. Ponas jau pradėjo 
ruošti didelę puotą, norėjo atšvęsti išsivadavimą iš to sunkaus 
likimo. 

Staiga kieme pakilo didelis šurmulys. Auklė, kuri berniu- 
ką laikė ant 1ankų, norėjo pamatyti, kas ten šūkauja. Ir už- 
simiršo smalsuolė! Paguldė berniuką ant žemės, o pati pri- 
šoko prie lango pažiūrėti, kas kieme darosi, ir žiopsojo kaip 
avinas į naujus vartus į tuos, kurie ten klykavo ir triukšmą 
kėlė. 

Riksmas nutilo. Auklė norėjo paimti berniuką. Ji neapsa- 
komai išsigando, kai niekur kambary berniuko nerado, ir pri- 
siminė ponų įsakymą. Ėmė taip graudžiai verkti, jog subėgo 
visi, kas tik kojas šiuose namuose turėjo. Atbėgo ir ponas, 
klausia, kas jai yra, ar berniukui ko neatsitikę. Auklė tik dre- 
bėjo iš baimės kaip drebulė ir nieko nesakė. Pagaliau po 
daugelio klausinėjimų šiaip taip išmekeno, kas ir kaip įvyko. 

Labai nusiminė ponas, kad netikėtai sugriuvo visos jo vil- 
tys. Kuo greičiausiai išsiuntė į visas šalis tarnus berniuko ieš- 
koti. Įsakinėjo, gražiuoju prašė, brangių dovanų žadėjo, pi- 
nigų negailėjo. Ilgai ieškojo, bet berniuko niekur rasti ne- 
galėjo. Dingo, visiškai pražuvo, tartum žemė jį būtų pra- 
rijusi. 

Vienu metu nusiminęs ponas pastebėjo, kad geriausioje jo 
svetainėje kasnakt apie dvyliktą kažkas dejuoja ir gailiai ver- 
kia. Pasiklausė kelis kartus ir, kai tas verksmas vis netilo, 
panoro žūt būt sužinoti, kas ten darosi; pagalvojo, kad, ko 

gero, tai bus dingęs jo sūnus. Tada pažadėjo tris šimtus auk- 
sinių tam, kas pernakvos jo svetainėje. 

Trys šimtai auksinių — gražūs pinigai, neturtingam žmo- 
gui — visas turtas. Atsirado daug tokių, kurie norėjo juos gau- 
ti. Bet kai atėjo dvylikta valanda ir pasigirdo dejonės, verks- 
mas, kiekvienas pagalvojo, ar verta už tris šimtus auksinių 
rizikuoti gyvybe. Ir ponas negalėjo sužinoti, kas ten dejuoja 
lr verkia, ar jo sūnus, ar šiaip koks siaubūnas. 

„ Netoli pono rūmų gyveno malūnininko našlė su trim duk- 
terim. Ji labai skurdo ir dažnai neturėjo ko valgyti. Žinia 
apie verksmą ir tris šimtus auksinių pasiekė ir vargšių trobelę. 
Vyriausia duktė ir sako susirūpinusiai motinai: 

— Klausyk, mama, kam mums taip vargti? Pabandysiu lai- 
mės, eisiu ir pernakvosiu vieną naktį; o gal ką ir nutykosiu. 
Tie trys šimtai auksinių mums būtų didelė parama — ar ne? 

Motina pakraipė galvą, truputį pagalvojo, bet paskui, kad 
taip vargingai jos gyveno, leido mergaitei pabandyti. Nuėjo 
tada vyriausioji malūnininko duktė pas poną ir pasisakė, ko 
norinti. 

— Tu norėtum ten nakvoti? — paklausė ponas.— Gerai, 
mergele, gerai, pabandyk laimę! 

— Tikrai pabandysiu, — atsakė toji, prasidžiugusi, kad po- 
nas leidžia.— Tik labai prašyčiau, būkite toks geras ir paliep- 
kite, kad man duotų ką nors vakarienei išsivirti, aš nuo ryto 
dar nieko nevalgiusi. 

Ponas tuoj pašaukė virėją ir liepė duoti ką nors išsivirti. 
Virėja tiek visko prinešė, jog būtų užtekę trim vakarienėm. 
Malūnininko duktė pasiėmė visko pakankamai: bulvių, laši- 
nių, miltų, druskos, malkų. Užsižiebė vaško žvakę ir nuėjo 
į svetainę. Ten užsikūrė židinį, užkaitė puodus, užtiesė stalą, 
pasitaisė patalą. Virė virė ir nepajuto, kaip laikas prabėgo. 
Muša dvyliktą. Tuoj pradeda kažkas dejuoti ir verkti. Malū- 
nininko duktė išsigandusi dairosi po svetainę, visus kampus 
apžiūri. Bet niekur nieko nėra, viskas kaip ant delno matyti, 
o verksmas ir aimanos nesiliauja. Staiga viskas nuščiūva, prieš 
ją atsistoja gražus jaunikaitis ir klausia meiliu balsu: 

— Kam čia verdi? 

— Sau, atsako malūnininko duktė. 

Gražusis bernelis dar labiau nusiminė, net ašaros pasirodė 
pilkose jo akyse. 

— O kam lovą pataisei? 

— Sau,— trečią kartą atsako toji. 

"Tada gražusis bernelis apsipylė ašaromis, užlaužė rankas 
ir dingo. | 

Rytą malūnininko duktė papasakojo ponui viską, ką ma- 
čiusi. Tik nepasakė, kad bernelis nusiminė, išgirdęs jos atsa- 
kymus. Už tai, kad pernakvojo toj svetainėj, ponas davė pa- 
žadėtus tris šimtus auksinių. 

Kitą naktį išsiruošė jaunesnioji sesuo, o vyresnioji ją pa- 
mokė, ką turinti daryti ir kaip atsakyti. Toji viską darė, kaip 
buvo pamokyta: nuėjo pas poną, ponas jai leido nakvoti; pa- 
siėmė maisto, lašinių, druskos, malkų; užsižiebė žvakę, užsi- 

rodė bernelis ir klausė: „,„Kam čia verdi, kam stalą užtiesei, 
kam lovą paklojai?'— atsakinėjo: „Sau, sau, sau!“ Bernelis 
kaip ir vakar tik apsiverkė, užlaužė rankas ir dingo. 

Rytą viską ponui papasakojo, tik nutylėjo, kad bernelis 
apsiverkė. | 

Ponas ir jai atskaitė tris šimtus auksinių. 

Trečią dieną jauniausioji sesuo sako: 

— Ei seselės, jeigu 'ums taip gerai sekėsi, po tris šimtus 
auksinių parsinešėt, eisiu ir aš laimės „pabandyti, gal ir aš tą 
baimę ištversiu. 

Motina, matydama, kad vyresniosioms nieko neatsitiko, lei- 
do eiti ir jauniausiajai, nors ją labiausiai mylėjo ir jau buvo 
prasigyvenusios, gavusios tokį gerą atlyginimą. Ir jauniausio- 
ji, kaip ir jos seserys, pirmiausia paprašė pono sutikimo, mais- 
to vakarienei, užsižiebė žvakę ir nuėjo į svetainę. Užsikūrė 
židinį, užkaitė puodus, užtiesė stalą, paklojo lovą ir laukė 
išsigandusi, kada tas vidurnaktis ateis. 

Staiga išmuša dvylika. Tuoj svetainėj pasigirsta aimanos ir 
verksmas. Jauniausioji malūnininko duktė išsigandusi dairosi. 
po svetainę, apžiūri visus kampus, niekur nieko nematyti, o 
verksmas ir aimanos nesiliauja. Paskui netikėtai viskas nuty- 
la, ir prieš ją atsistoja jaunas gražus bernelis ir klausia meiliu 
balsu: 

— Kam čia verdi? 

O kad ji labai grožėjosi dailiu berneliu, kitaip pagalvojo, 
negu jos seserys, ir atsakė: 

— Sau užkaičiau, bet jeigu nori, bus ir tau. 

Paniuręs jaunikaičio veidas pragiedrėjo, ir jis klausė 
toliau: 

— O kam stalą užtiesei? 

— Sau užtiesiau, bet jeigu nori, tebūnie ir tau. 

Kai šitaip atsakė, gražus bernelis linksmai nusišypsojo. 

— O kam lovą paklojai?- 

— Sau paklojau, bet jeigu patinka, tai ir tau. 

Tada bernelis labai apsidžiaugė, pliaukštelėjo rankomis ir 
sako: 

— Ak, kaip gerai padarei, kad ir manęs neužmiršai. Bet 
dar palauk truputį, dar palauk. Eisiu atsisveikinti su savo ge- 
Iadariais, kurie ligšiol mane globojo. 

Papūtė švelnus vėjelis, ir vidury svetainės atsivėrė gili 
praraja, į kurią palengva ėmė leistis gražusis bernelis. Jau- 
niausioji malūnininko duktė įsitvėrė jo skverno ir grimzdo 
drauge. 

Naujas pasaulis atsivėrė jiems prieš akis. Dešinėje tekėjo 
ukso upė, kairėje žėrėjo aukso kalnai, o vidury, priešais 
ios plytėjo gražios žalios pievos, nusėtos daugybe žiedų. 
ernelis žengė takeliu pirma, o malūnininko duktė per kelis 
žingsnius atsilikusi, ant galų pirštų, kad jos nė nepastebėtų. 

Taip jie priėjo sidabro girią. Kai tik prie jos priėjo, išbėgo 
įvairiausių žvėrelių, apspito jaunikaitį, šokinėjo ant jo, o jis 
meiliai glostė visus iš eilės. Malūnininko duktė tuo tarpu nu- 
silaužė iš tos girios šakelę ir įsikišo užantin — būsią prisimi- 
nimui. . 

Ėjo juodu toliau ir priėjo kitą girią — šioji buvo auksinė. 

Kai tik priėjo, išlėkė neregėta daugybė įvairiausių paukščių. 
Jie ėmė gražiai čiulbėti, skraidyti apie jaunikaitį, tūpti ant 
pečių, ant galvos, o jis paskutinį kartą juos meiliai apžiūrinėjo. 
Malūnininko duktė ir čia nusilaužė šakelę, susivyniojo į ske- 
petaitę, pagalvojo: „Kažin, ar mano seserys patikės, kai pa- 
sakosiu, kur buvau ir ką mačiau." 


Atsisveikinęs su visais savo geradariais, jaunikaitis grįžo 
tuo pačiu takeliu, kur buvo atėjęs, o malūnininko duktė ty- 
lutėliai sekė iš paskos. O kai priėjo prie tos angos, įsitvėrė 
jo skverno ir iškilo į tą pačią svetainę, iš kurios prieš valan- 
dėlę buvo išėję. 

— Aš jau atsisveikinau,— tarė bernelis, — dabar galime va- 
karieniauti. 

Malūnininko duktė pastatė ant stalo savo viralą. Sėdo abu 
ir pavalgė ligi soties. Kai pavalgė, bernelis sako: 

— O dabar galime gulti. 

Sugulė gražiai paklotoje lovoje. Bet malūnininko duktė 
padėjo tarp jo ir savęs sidabro ir aukso šakeles. Po valandė- 
lės abu gražiai užmigo. 

Rytojaus dieną saulė jau buvo aukštai, o malūnininko duk- 
tė dar nepasirodė ponui, kaip buvo dariusios jos seserys. Po- 
nas jau nekantravo. Jis dar gerokai palaukė, bet kai ir po 
to mergaitė nepasirodė, pagalvojo, kad kas negera bus atsi- 
tikę, ir ėjo žiūrėti, kaip ten ir kas. Bet durys buvo sandariai 
uždarytos. 

Ponas liepė išlaužti duris. Kas apsakys jo džiaugsmą! — 
lovoje rado savo sūnų su malūnininko dukterimi. Jie ką tik 
buvo pabudę nuo triukšmo. Tėvas džiaugėsi kaip mažas vai- 
kas. Tuoj liepė kelti didelę puotą ir sukviesti daug svečių, kad 
atėję pasidžiaugtų drauge su juo. 

Jaunikaitis, pamatęs tas dvi šakeles, labai nustebo ir pa- 
klausė malūnininko dukterį: 

— Negi tu buvai su manim ten apačioje? Na, jeigu esi 
man tokia ištikima, žinok, kad mane išvadavai. O iš tų šake- 
lių turėsime dvejus rūmus. 

Paėmė tas šakeles, išmetė pro langą, ir tuoj pat atsirado 
dveji didžiuliai rūmai: vieni aukso, kiti sidabro. Juose paskui 
jauniausioji malūnininko duktė su išvaduotu gražiuoju jau- 
nikaičiu gyveno ir ligi šiol tebegyvena, jei nenumirė. 


BERONA 


Septyniasdešimt septintoje karalystėje, už raudonųjų jūrų 
ir ąžuolų kalno, kur pasaulis lentomis apkaltas, kad žemių į jį 
nebyrėtų, gyveno vienas karalius. Tasai karalius turėjo sodą, 

o tame sode medį, už kurį gražesnio visame pasaulyje nebuvo. 
Ar tas medis kokius nors vaisius veda, ar iš viso kada nors 
ves, to niekas nežinojo. Ir labiausiai už visus tą norėjo suži- 
noti karalius. Kas tik pas jį užeidavo, vesdavosi prie to me- 
duoti. Bet tikrai to negalėjo pasakyti nei saviškiai, nei iš sve- 
tur atvykę žmonės. 

Po kiek laiko karalius liepė sušaukti viso krašto sodinin- 
kus, pranašus ir išmintingus žmones, kad išpranašautų ir pasa- 
kytų, kada ir kokių vaisių užderės ant šito medžio. Susirinko 
sodininkai, pranašai, išminčiai, ilgai žiūrėjo į tą medį, bet nė 
vienas nieko neįspėjo. Pagaliau vienas sukumpęs senukas sako: 

— Kokių vaisių duos šis medis, niekas neatspės, nes tokių 
medžių vargu ar yra daugiau pasaulyje, ir jo vaisių dar nie- 
kas iš mūsų nėra matęs. Bet aš pasakysiu, ką apie tą medį, 
dar būdamas mažas, esu girdėjęs iš tėvo ir ligi šiol niekam 
nesu sakęs. Tasai medis kasnakt vienuoliktą valandą turi iš- 
sprogti, ketvirtis po vienuoliktos žydėti, be ketvirčio dvyliktą 
aukso vaisiai prinokti, o dvyliktą kažkas — nežinau kas — tuos 
vaisius skinti. 

Kai senukas baigė, karalius ir sako: 

— Reikėtų pasekti, ar iš tikrųjų taip yra; o jeigu taip, Iei- 
kia tuos vaisius nuskinti, juk medis mano, mano sode auga. 
Kas dabar eis pasaugoti? 

— Aš eisiu, — atsakė vyriausias karaliaus sūnus. 

Ir susitarė, kad naktį jis eis aukso vaisių saugoti. 

Atėjo vakaras. Vyriausias karaliaus sūnus susiruošė į so- 
dą, pasiėmė gerokai vyno, kepsnių, vaišinosi ir tą medį ste- 
bėjo. Ilgai nieko negirdėjo, joks lapelis nesušlamėjo. Bet stai- 
ga muša vienuolika, medis ima sprogti, muša ketvirtį, pum- 
purai skleidžiasi, pražysta gražūs žiedai; muša du ketvirčius, 
žiedai virsta mažais žibančiais bumbuliukais, bumbuliukai pu- 
čiasi ir auga, ir po trijų ketvirčių virsta gražiais obuoliais ir 
žėri kaip saulė. Karalaitis žiūrėjo net išsižiojęs ir, pamatęs, 
kad jau prinoke obuoliai kabo, tuoj puolė jų skinti. Vos tik 
prie obels priėjo, ėmė baisiai žaibuoti ir griaudėti, užėjo de- 
besis, prapliupo lietus, papūtė migdantis vėjas, ir karalaitis nė 

nepasijuto, kaip tuoj pat kietai užmigo. Nepabudo ligi ryto. 
O rytą obelis stovėjo tuščia, apie aukso obuolius ir apie tai, 
kas juos per tą perkūniją nuskynė, nė garso. 

Nusiminęs vyriausias sūnus nuėjo pas tėvą ir papasakojo, 
kaip jam sekėsi. 

— Na, jeigu tu nieko nepadarei, — sako jam jaunesnysis 
brolis, — aš eisiu pasaugoti, kas tuos obuolius skina; aš turiu 
nutykoti. 

Karalius sutiko. 

Temstant jis jau buvo sode po medžiu ir skonėjosi keps- 
niais ir pyragais. Viskas buvo tylu ligi vienuoliktos valandos. 
Kai išmušė vienuolika, medis pradėjo sprogti; išmušė ketvir- 
tį, pumpurai virto gražiais žiedais; išmušė du ketvirčius, žie- 
dai virto mažais žibančiais bumbuliukais, bumbuliukai pūtėsi 
ir augo, o kai išmušė tris ketvirčius, visame medyje suspin- 
dėjo gražūs aukso obuoliai. Jaunesnysis karalaitis ilgai ne- 
laukė, tuoj šoko jų skinti. 

Staiga prie medžio pasidarė gili žiema, spigino šaltis, už- 
ėjo migla, ir viskas apledėjo. Karalaitis kas žingsnis slidinėjo, 
griuvinėjo. Tuoj migdantis vėjas papūtė, karalaitis kietai už- 
migo, o. rytą, kai pabudo, medis buvo grynai nuskintas. Gė- 
dijosi karalaitis tėvui pasirodyti, bet ką darys, turėjo viską 
papasakoti. 

Karalius stebėjosi ir pyko. Dabar jau visai neteko vilties 
kada nors pamatyti, kas tuos aukso obuolius skina ir kur jie 
dingsta. Tada priėjo jauniausias sūnus, kurio namuose niekas 
žmogumi nelaikė, kad nemokėjo kaip jo broliai girtis; jis nie- 
kad nesiskyrė su savo dūdele, kuria labai gražiai dūdavo. 

— Tėve,— sako jauniausias sūnus,— leiskite ir mane to 
medžio pasaugoti, jeigu mano broliai nenusaugojo, gal aš bū- 
siu laimingesnis. 

— Ką tu prisaugosi, jeigu vyresnieji broliai nieko nepa- 
darė, — atsakė iam tėvas, — tau neverta nė prasidėti! 

Bet jauniausias sūnus tol prašė tėvą, kol šis sutiko. 

Vakare jis išėjo į sodą su savo dūdele. Atsistojo netoli me- 
džio ir traliuoja, tik skardi viskas aplinkui. Muša vienuolika, 
medis pradeda sprogti, o jis vis groja; išmuša ketvirtį, žiedai 

smulkiais žvilgančiais bumbuliukais virsta; bumbuliukai pu- 
čiasi, auga; išmuša tris ketvirčius, visame medyje sutviska 
gražūs aukso obuoliai — o jis kaskart vis gražiau traliuoja. 
Dvyliktą valandą sušniokščia, sušvilpia, atskrenda prie tos 
obels dvylika baltų balandžių ir virsta gražiomis mergelėmis, 
o gražiausia iš jų — kunigaikštytė. Jaunasis karalaitis užmiršo 

„savo dūdelę ir aukso obuolius ir negalėjo atsistebėti neregėtu 
jos gražumu. 

Daili aukso mergelė aukso obuolius skynė, o kai prisi- 
skynė, priėjo prie jo ir sako: 

— Ligi šiol aš skyniau aukso obuolius, o dabar atėjo tavo 
eilė; aš juos skyniaus vidurnaktį, o tu juos skinsies vidurdienį. 

— O kas tu tokia esi? — klausia karalaitis. 

— Aš esu Berona iš Juodojo miesto,— atsakė ji ir dingo. 

Jaunikaitis dar ilgai ją lydėjo akimis, pask:i: atsisuko į 
obelį, tartum ji ten dar būtų stovėjusi, bet jos jgu seniai 
nebebuvo. | JB 

„ Atsipeikėjęs. karalaitis pasileido namo. Kai pamatė tėvą, 
dar iš tolo linksmai sušik>- | 

—- Nusaugojau, nusaugojau, viską žinau! + 

"Tėvas labai nustebo ir apsidžiaugė: 

— Nusaugojai, o kur tavo aukso obuoliai? — klausia. 

— Aukso obuolių neturiu, bet nusaugojau ir turėsiu. Vie- 
na graži mergelė, vardu Rerons iš Juodojo miesto, ateidavo 
kasnakt dvyliktą jų skinti. O sabar aš skinsiu viču: iienį, taip 
man pasakė Berona. 

Patenkintas tėvas tapšnojo sūnui per petį, gyrė, kad gerai 
saugojęs, ir džiaugėsi, jog turėsiąs aukso obuolių. 

Senasis karalius buvo patenkintas ir džiaugėsi, o jauniau- 
sias jo sūnus skynė tuos aukso obuolius“ kiekvieną vidur- 
dienį, ir taip truko ilgą laiką. Bet jis vaikščiojo susimąstęs, 
„kiekvieną dieną atrodė vis labiau susirūpinęs, nes be palio- 
vos. galvojo apie Beroną. Dar kurį laiką guodėsi, eidamas 
skinti aukso obuolių tikėjosi pamatysiąs Beroną, o kai ji vis 
nesirodė, atsipyko jaunėliui tie aukso obuoliai, iI jis ėmė pra- 
šyti.tėvą išleisti į pasaulį. | 

Karalius ilgai nenorėjo leisti mylimo sūnaus, bet galiau- 
siai sutiko, manydamas, kad grįžęs šis bus linksmesnis. O 
karalaitis, gavęs tėvo sutikimą, tuoj susiruošė kelionėn. Pasi- 
ėmė vieną tarną, gerai abu apsiginklavo, įsidėjo paviržio, at- 
sisveikino su tėvais, broliais, sėdo ant žirgo ir išjojo kur akys 
veda. 

Mūsų keleiviai traukė per kalnus, upes ir laukus, per slė- 
nius ir marias ir apkeliavo visą platų pasaulį nuo vieno krašto 
ligi kito, o apie Juodąjį miestą ir gražiąją Beroną nieko nesu- 
žinojo. Jau gerokai nusikamavo, kišenės ištuštėjo, bet juodu 
vis dar keliavo, tikėdamiesi išgirsti ką nors apie ją. Pagaliau 
prijojo vieną pilį. Joje gyveno ragana, kurios duktė buvo auk- 
so 'Berona. Ragana išėjo jų pasitikti prie pilies vartų, gražiai 
pasveikino ir paklausė, ko iešką. 

— Atvykome paklausti, — tarė karalaitis— ar negirdėjote 
apie Juodąjį miestą ir aukso Beroną? 

— Žinoma, girdėjau, kur negirdėsiu! — atsakė ragana.— 
Berona kasdien vidurdienį ateina į mano sodą maudytis, ir ten, 
jeigu norite, galite ją pamatyti. 

Ragana nujautė, kad tas jaunikaitis norės jos dukterį iš- 
sivežti, todėl taip meiliai su jais kalbėjo, bet nieko apie save 
neprasitarė. 

Artėjo vidurdienis, ir karalaitis ruošėsi eiti į sodą. Ragana 
tai matė, pasivadino į šalį tarną ir gražiai paprašė, kad ir jis 
eitų paskui savo poną ir pasistengtų pamatyti aukso Beroną 
anksčiau už poną, ir taip darytų, kaip ji liepsianti, o už tai 
jį apdovanosianti. Paskui davė jam švilpynę ir pridūrė: 

— Kai pirmą kartą Beroną pamatysi, sušvilpk, kad tavo 
ponas greičiau bėgtų prie Beronos. 

Taip pamokiusi, pasiuntė jį įkandin karalaičio į sodą. 

Karalaitis vaikštinėjo po sodą, o tarnas žiūrėjo, kada pa- 
sirodys Berona. Išmušė dvylika, ir ties medžiais suplasnojo 
dvylika baltų balandžių, paskui jie pavirto į dvylika gražių 
mergelių, o gražiausia iš jų, spindinti tarp medžių, buvo auk- 
so Berona. Tarnas stebėjosi tomis grožybėmis ir užmiršo, ką 
senė buvo liepusi, bet po akimirkos prisiminė ir sušvilpė. 
Staiga karalaitis užmigo kaip pakirstas ir negalėjo pabusti. 
Aukso Berona priėjo prie jo, meiliai pažiūrėjo ir — nuėjo. 

Jai nuėjus, karalaitis tuojau pabudo, o kai tarnas pasakė 
buvus prie jo aukso Beroną ir meiliai į jį žiūrėjus, barė taI- 
ną, kam jo nepažadinęs. Tarnas krimtosi, kad taip išėjo, bet 
apie švilpynę nieko nepasakė. 

Kitą dieną, kai karalaitis ruošėsi eiti į sodą, ragana vėl 
pasišaukė tarną. Kažką pašnibždėjo į ausį, kažką įspaudė į 
delną ir padavė švilpynę. Tarnas jau gerai žinojo, iš kur Be- 
rona ateis, ir žiūrėjo tik į tą pusę. 

Kai išgirdo balandžius atskrendant ir kai iš tolo sublizgėjo 
„Jų sparnai, tuoj sušvilpė, ir jo ponas kaipmat kietai įmigo. 
Berona priėjo prie karalaičio, meiliai ir liūdnai į jį pasižiū- 
rėjo ir nuėjo. Kai karalaitis pabudo ir sužinojo Beroną ką tik 
čia buvus, pyko ant savęs, kad užmigo, ir ant tarno, kodėl jo 

nepažadino. Bet ką turėjo daryti, jeigu jau taip atsitiko. Pa- 
siryžo trečią dieną žūt būt neužmigti. 

Trečią dieną apie vidurdienį karalaitis nuėjo į sodą, vaikš- 
tinėjo šen ir ten, vis akis trynėsi, kad tik neužmigtų ir bent 
kartą savo mylimąją pamatytų. Bet nieko iš to neišėjo, senė 
vėl buvo papirkusi tarną. 

Vos tik tarp medžių pasirodė aukso Berona, tarnas garsiai 
sušvilpė, ir jo ponas taip kietai įmigo, jog galėjai jį į ga- 
balus pjaustyti. Aukso Berona priėjo prie karalaičio, piktai 
pasižiūrėjo į jį ir pasakė: 

— Ak vargšeli, tu miegi ir nežinai, kas trukdo tavo lai- 
mei.— Ir iš jos aukso akių vietoj ašarų pabiro perlai. 

Tada Berona apsigręžė, priskynė gėlių ir su savo draugė- 
mis jį apibėrė. Dar kartą jai iš akių pabiro perlai, ir ji taip 
prašneko tarnui: 

— Pasakyk karalaičiui, kad skrybėlę vienu vagiu žemiau 
kabintų, tada mane gaus. 

Dar kartą pasižiūrėjo į karalaitį ir dingo. 

Karalaitis greit pabudo ir paklausė tarną, ar aukso Berona 
dar nebuvo pasirodžiusi ir iš kur čia tos gėlės. Tarnas jam 
viską papasakojo, kaip verkdama žiūrėjo į jį, kaip tom gė- 
lėm apibėrė ir liepė skrybėlę vienu vagiu žemiau kabinti, 
jeigu Nori ją gauti. Karalaitis, tai išgirdęs, nuliūdo ir giliai 
susimąstė. Jis matė, kad nieko iš to nebus, iškeliavo iš ra- 
ganos pilies ir vis suko galvą, ką turėtų reikšti pasakyti per 
tarną Beronos žodžiai, bet nieko negalėjo sugalvoti. Kartą 
kelyje jis susapnavo, kad prie jo priėjusi aukso Berona 1I 
taip pasakiusi: 

— Kol šį tarną laikysi, manęs negausi; jis įmokytas ir 
tau kliudo. 

Tada jis suprato, ką turi daryti; bet kai pagalvojo, kad 
tarnui galvą turės nukirsti, jam pasidarė nesmagu — kam čia 
nei iš šio, nei iš to žmogų žudyti. Tiesa, karalaitis nemanė, 
kad tarnas jam visur žalą daro, todėl paliko visa, kaip buvo. 

Bet tarnas pradėjo vis labiau savo poną už nosies ve- 
džioti ir kasdien didesnes šunybes krėsti, o kai ponas pabarė, 
šoko jam į akis. Tada ponas įširdo, išsitraukė kardą ir — 

čekšt — nukirto galvą. Pasipylė juodas kraujas kaip supuvęs 
vanduo, o lavoną žemė prarijo. 

Kai tarno nebeliko gyvo, karalaitis keliavo toliau, kelia- 
vo aukštais kalnais, uolėtais keliais, ir staiga išgirdo baisų 
riksmą, kad net visi kalnai aidėjo. Jis ėmė joti į tą riksmą 
ir prijojo pievelę, kurioje seni kipšai taip mušėsi, jog net jų 
skudurai dulkėjo. 

— Ko taip pešatės? — paklausė karalaitis. 

— Dėl tėvo palikimo mušamės,— atsakė tie,— va dėl šitos 
rudinės, naginių ir rimbo. 

— Ar jūs pakvaišote dėl rimbo taip draskytis? — pasakė 
karalaitis. 

— Čia, matai, toks daiktas — jeigu šia rudine apsivilksi, 
nė pats velnias nepamatys; jeigu šias nagines apsiausi, bemat 
pakilsi į Orą; O jeigu šiuo rimbu pliaukštelėsi, būsi ten, kur 
pagalvosi. Kiekvienas norim turėti visus tris daiktus, o atski- 
rai jie nieko neverti. 

— Duokit, aš jums tuoj padalinsiu. Eikite visi trys ant 
to kalno viršūnės ir meskite man tuos daiktus! Kai duosiu 
ženklą, kas pirmas pas mane atbėgs, tas juos ir gaus. 

Kvaili kipšai paknopstom užlėkė ant kalno. Tuo metu 
karalaitis greitai apsivilko rudinę, apsiavė nagines, pliaukš- 
telėjo rimbu ir pagalvojo, kad tuojau būtų Juodajame mieste. 
Vienu mirksniu perskriejo daugelį kraštų ir nė nepajuto, kaip 
atsidūrė prie Juodojo miesto vartų. 

Tada rudinę nusimetė, ir tuoj jį pamatė viena iš tų mer- 
gelių, kur su aukso Berona vaikščiojo; beregint nubėgo savo 
poniai pasakyti, ką mačiusi. Berona nenorėjo tikėti, jos galva 
neišnešė, kaip jis čia atsirado. Pasiuntė kitą mergelę pasi- 
žiūrėti, ar tikrai taip; ir toji sugrįžusi tą patį pasakė. Pasiun- 
tė trečią — ir toji su ta pačia žinia sugrįžo. Tada pati Berona 
nuėjo prie vartų. 

Kai atėjo ir: savo mylimąjį pamatė, labai apsidžiaugė, ir 
pabiro jai iš aukso akių perlai. 

Bet tuo tarpu atsivijo karalaitį trys kipšai ir kad ims 
viauksėti: 

— Atiduok mums, kas ne tavo: rudinę, nagines ir rimbą! 

Karalaitis tuos daiktus nusviedė, kipšai juos pasičiupo ir 
nudūmė. 

Atsikratęs velniškų daiktų, karalaitis pasisveikino su auk- 
so Berona. Ji tuojau nusivedė karalaitį į rūmus ir po visą 
savo karalystę vedžiojo. O kai viską aprodė ir pasidžiaugė, 
ištekėjo už jo. Jis tapo karalium ir laimingai karaliavo. 


Viena motina turėjo dvi dukras — vieną tikrą, kitą po- 
dukrą. Savąją labai mylėjo, o į podukrą nė žiūrėti negalėjo, 
nes Maruška buvo gražesnė už jos Holeną. Bet Maruška nie- 
ko nenutuokė apie savo gražumą ir stebėjosi, kodėl pamotė 
raukosi, į ją žiūrėdama. Manė, kad kuo nors jai neįtinka. 
Holena tik puošėsi, pustėsi, troboje nieko neveikė, išėjusi į 
kiemą prieš saulutę šildėsi, dykinėjo, užtat Maruška namuose 
viską darė, ruošą ėjo, valgį virė, skalbė, siuvo, verpė, audė, 
žolę nešiojo, karvę melžė, visus darbus dirbo, ir vis tiek 
pamotė kasdien ją barė ir ujo. Bet ji niekad neatsikalbinėjo, 
kentėjo dantis sukandusi, ir kasdien jai buvo vis sunkiau. Ir 
tikriausiai dėl to, kad Maruška kasdien ėjo vis dailyn, o Ho- 
lena bjauryn. Motina galvojo sau: „Kam aš turiu laikyti na- 
muose gražią podukrą; kai ateis bernai, jiems patiks Maruška, 
o į Holeną nė žiūrėti nenorės.“ Pasitarė su Holena ir sugal- 
vojo tokią klastą, jog doram žmogui nė į galvą nebūtų top- 
telėję. 

Vieną dieną, o tai buvo tuoj po Naujųjų metų, per patį 
speigą, Holena užsimanė žibuoklių. Ji ir sako: 

— Nueik, Maruška, į girią, priskink man žibuoklių, aš 
labai noriu turėti visą puokštę. 

— Dieve mano, sesute, ką tu sumanei! Kur girdėta, kad 
žibuoklės po sniegu augtų? — sako vargšė Maruška. 

— Ak tu veltėde, tingine, dar atsikalbinėsi! — aprėkė ją 
Holena.— Lauk iš trobos ir nesirodyk be žibuoklių, kitaip 
užmušiu! 

Pamotė išstūmė Marušką laukan, duris uždarė ir skląstį 
užšovė. 

Aimanuodama eina mergaitė į mišką. Sniego ligi kelių, 
niekur nė pėdos. Klaidžiojo klaidžiojo, alkis pradėjo kamuoti, 
šaltis krėsti, aimanuodama meldė dievą, kad paimtų ją iš šio 
pasaulio. Staiga netoli pamatė žiburį. Eina į tą žiburį ir pri- 
eina kalno viršūnę. Žiūri. Ten dega didelis laužas, aplink lau- 
žą dvylika akmenų, o ant tų akmenų sėdi dvylika vyrų. Trys 
iš jų balti ir barzdoti, trys jaunesni, trys dar jaunesni ir trys 
visai jauni. Tyli, nieko nekalba, tik sėdi nudūrę akis į ugnį. 
Tie dvylika vyrų — tai dvylika mėnesių. Sausis sėdėjo ant 
didžiausio akmens. Jo plaukai ir barzda buvo balti kaip snie- 
gas, rankose laikė lazdą. 

Išsigando Maruška ir sustojo kaip stabo ištikta. Paskui įsi- 
drąsino, priėjo artyn ir paprašė: 

— Gerieji žmonės, leiskite man pasišildyti, visai sustirau. 

Sausis palingavo galvą ir paklausė: 

— Ko atėjai, mano dukrele, ko čia ieškai? 

— Einu žibuoklių, — atsakė Maruška. 

— Dabar ne laikas žibuoklių ieškoti, juk visur daug snie- 
go,— tarė Sausis. | 

— Žinau, bet sesuo ir pamotė liepė parnešti iš miško Ži- 
buoklių. Jeigu neparnešiu, mane užmuš. Labai prašom, mieli 
dėdulės, pasakyti, kur jų galėčiau rasti? 

Tada atsistojo Sausis, priėjo prie jauniausio mėnesėlio, da- 
vė jam lazdą į rankas ir sako: 

— Broli Kovai, sėskis į mano vietą. 

Kovas atsisėdo ant aukščiausio akmens ir pasuko lazdą 
virš ugnies. Aukštai suliepsnojo laužas, ėmė tirpti sniegas, 
sprogti medžiai, prie bukų sužaliavo žolė, žolytėje sumirgėjo 
gėlės; buvo pavasaris. Iš po lapų prasikalė žibuoklės. Kol Ma- 
ruška atsipeikėjo, ant žemės tarsi kas būtų patiesęs žydrą 
kilimą. 

— Greitai skink, Maruška, skink! — paragino jaunasis Ko- 
vas. Maruška nudžiugusi puolė skinti ir greitai turėjo didelę 
puokštę. Paskui gražiai padėkojo mėnesiams ir nuskubėjo 
namo. 

Stebėjosi Holena, stebėjosi pamotė, kai pamatė ją parei- 
nančią su žibuoklėmis. Atidarė duris, ir visame name pakvipo 
žibuoklės. 

— Kurgi jų priskynei? — šiurkščiai paklausė Holena. 

— Nagi ten aukštai, kalnuose, auga pakrūmėm; jų ten daug 
žydi, — tyliai atsakė Maruška. | 

Holena ištraukė jai iš rankos puokštę, užsikišo už juos- 
tos, pati kvėpino, davė pakvėpinti ir motinai, o seseriai ne- 
pasakė: „,„Pakvėpink ir tu!“ 

Kitą dieną sėdėjo Holena pas Eiosii ir užsimanė uogų. 
Tuoj ėmė šaukti: 

— Eik, Maruška, parnešk man iš miško uogų. 

— Ai dieve mano, sesele, ką tu sugalvojai! Kur girdėta, 
kad po sniegu uogos augtų? 

— Ak tu veltėde, tingine, dar atsikalbinėsi! Greičiau eik, 
jeigu neparneši uogų, užmušiu! — pagrasino Holena. 

Pamotė išstūmė Marušką laukan, uždarė duris ir skląstį 
užšovė. 

Aimanuodama eina mergaitė į mišką. Sniego ligi kelių, nie- 
kur nė pėdos. Klaidžiojo klaidžiojo, alkis ją kamavo, drebulys 
krėtė. 

Staiga pamatė netoli tą patį žiburį, kur ir aną kartą. Ėjo 
į tą žiburį ir priėjo laužą. Dvylika vyrų — dvylika mėnesių ir 
dabar sėdėjo prie jo. Sausis, baltas ir barzdotas, aukščiausioj 
vietoj, su lazda rankoje. 

— Gerieji žmonės, leiskite man pasišildyti! Sustirau visa 
nuo šalčio, — pasiprašė Maruška. 

Sausis palingavo galvą ir klausia: 

— Ko atėjai, dukrele, ko čia ieškai? 

— Einu uogų, — atsakė Maruška. 

— Juk dabar žiema, ir sniege uogos neauga, — sako Sausis. 

— Žinau,— liūdnai tarė Maruška.— Bet sesuo Holena ir 
pamotė įsakė pririnkti uogų; jeigu nepririnksiu, užmuš mane. 
Labai prašom, mieli dėdulės, pasakyti, kur jų galėčiau rasti 

Atsistojo Sausis, priėjo prie mėnesio, kuris priešais sėdėjo, 
padavė jam lazdą ir sako: 

— Broli Liepa, sėskis dabar į mano vietą! 

Mėnesis Liepa atsisėdo ant didžiausio akmens ir pasuko 
lazdą virš laužo. Ugnis padidėjo bent tris kartus, bematant 


ištirpo sniegas, išsprogo medžiai, aplinkui sučiulbo paukš- 
čiai, visur sužydo gėlės — buvo vasara. Po krūmeliais lyg 
baltų žvaigždučių prisėta, tos žvaigždutės bemat virto uogo- 
mis, augo ir sirpo. Kol Maruška atsipeikėjo, jų buvo pilna 
žemė. 

— Greitai skink, Maruška, greitai! — paragino gerasis 
Liepa. 

Maruška nudžiugusi kaipmat priuogavo pilną prijuostę. 
Gražiai padėkojo mėnesiams ir nuskubėjo namo. 

Stebėjosi Holena, stebėjosi pamotė, kai pamatė ją grįžtan- 
čią su pilna prijuoste. Atidarė duris — visa troba pakvipo 
uogom. 


— Kurgi priuogavai? — piktai klausia Holena. 

O Maruška tyliai atsako: 

-— Nagi ten aukštai, kalnuose; ten jų daug auga. 

Holena pasiėmė uogas, prisivalgė ligi soties; prisivalgė ir 
pamotė, o Maruškai nepasiūlė: ,,„Paimk bent vieną.“ 

Pasismaguriavo Holena, o trečią dieną užsimanė obyolių. 

— Eik, Maruška, į mišką ir parnešk man raudonų obuo- 
lių, — liepė ji. 

— Dieve mano, sesele, ką tu sugalvojai! Kur girdėta, kad 
žiemą obuoliai augtų? 

— Ak tu veltėde, tingine, dar atsikalbinėsi! Eik kuo grei- 
čiau į mišką, jeigu neparneši, užmušiu! — pagrasino Holena. 

Pamotė išstūmė Marušką, duris uždarė ir skląstį užšovė. 
Aimanuodama nuėjo mergaitė į girią. Sniego — kalnai, nie- 
kur nė pėdos. Klaidžiojo klaidžiojo, alkis ją kamavo, šaltis 
krėtė; meldė viešpatį dievą, kad geriau pasiimtų ją iš šio 
pasaulio. Staiga pamatė netoliese žiburį ir priėjo laužą. Dvy- 
lika vyrų — dvylika mėnesių — sėdėjo aplinkui lyg būtų pri- 
kaustyti. O baltas barzdotas Sausis su lazda rankoje — aukš- 
čiausioje vietoje. 

— Gerieji žmonės, leiskite man apšilti! Visai sustirau nuo 
šalčio! — pasiprašė Maruška. 

Sausis palingavo galvą ir paklausė: 

— Ko atėjai, dukrele? | 

— Atėjau raudonų obuolių, — atsakė Maruška. 

— Dabar žiema, raudoni obuoliai neauga, — tarė Sausis. 

— Žinau,— liūdnai atsakė Maruška.— Bet Holena ir pamo- 
tė pagrasė, jeigu neparmnešiu raudonų obuolių, užmuš mane. 
Labai prašom, mieli dėdulės, padėkite dar kartą. 

Tada atsistojo Sausis, priėjo prie vieno iš vyresniųjų mė- 
nesių, įdavė jam lazdą į rankas ir pasakė: 

“ — Broli Spali, sėskis į mano vietą! 

Spalis atsisėdo ant aukščiausio akmens ir pasuko lazdą virš 
laužo. Pakilo liepsna, ištirpo sniegas; bet medžiai nesprogo, 
0 pageltę lapai pamažu krito — buvo ruduo. Nematė Maruš- 
ka margų gėlių, jų ir nesidairė. Ji žiūrėjo tik į medžius. Ir 
tikrai pamatė obelį, o ant jos šakų — raudonus obuolius. 

— Skink, Maruška, skink! — paragino ją Spalis. 

„ Maruška papurtė obelį,- nukrito vienas obuolys, papurtė 
kitą kartą — nukrito antras. 

— Ciupk, Maruška, čiupk ir bėk namo!.— šaukė jai Spalis. 

Pasičiupo Maruška tuos du obuolius, gražiai padėkojo ir 
nuskubėjo namo. 

Stebėjosi Holena, stebėjosi pamotė, kad Maruška sugrįžta 
namo. Atidarė jai duris, ir ji padavė tuos du obuolius. 

— O kur jų priskynei? — klausia Holena. 

— Aukštai kalnuose auga, jų ten daug yra,— atsakė Ma- 
ruška. 

Nereikėjo jai sakyti, kad jų ten daug yra. 

— Ak tu veltėde, tingine, ko daugiau neparnešei? O gal 
eidama suvalgei? — užsipuolė ją Holena. 

— Ne, sesele, nesuvalgiau nė vieno. Kai pirmą kartą obelį 
papurčiau, vienas nukrito, kai antrą kartą papurčiau, nukrito 
kitas, o daugiau purtyti neleido. Liepė namo eiti -— pasakojo 
Maruška. | 

— O kad tave kur perkūnas nutrenktų! — užriko Holena 
ir šoko Marušką mušti. Pamotė irgi nesnaudė, čiupo kočėlą. 
Maruška nenorėjo leistis mušama, pabėgo į virtųvę ir palin- 
do po krosnim. 

Aikštinga Holena jos nesivijo, paėmė obuolį, davė ir mo- 
tinai. Tokių saldžių obuolių jos kaip gyvos nebuvo valgiusios. 
Dar kartą pasiskonėjo. 

— Duok, mama, kailinukus, pati eisiu į mišką! Toji dyka- 
duonė, matyt, eidama suvalgė. Aš surasiu tą vietą, Nors II 
pačiam pragare būtų, ir nuskinsiu visus, kiek tik jų bus, 
nors ir pats velnias draustų! 

Šitaip Hoiena šaukė, ir motina veitui ją atkalbinėjo. Apsi- 
vilko Holena kailinukus, ga;vą apsimuturiavo paklode ir iš- 
kulniavo į giria. Motina rankas grąžė, žiūrėdama, ką toji mer- 
gelė sugalvojo. 

Ėjo Holena į girią. Sniego a niekur žmogaus pė- 
dos nematyti. Klaidžiojo klaidžiojo, saldžiųjų obuolių pasi- 
gviešusi: Staiga namatė. netoliese žiburį. Pasuko į jį. Prieina 
laužą, o ten sėdi ratu dvylika vyrų — dvylika mėnesių. Bet 
nenssilezkė jiems, nepasiprašė, tik ištiesė rankas ir šildėsi, 
tartum jai būtų Užkurta ši ugnis. | 

— Ko atėjai, ko čia ieškai? — piktokai paklausė Sausis. 

— Ką čia kamantinėji, senas kelme? Labai tau reikia ži- 
noti, ko ieškau, kur vaikštau! — atrėžė jam Holena ir nuėjo 
į girią, lyg ten jos būtų laukę prinokę obuoliai. 

Sausis susiraukė ir ėmė sukti lazdą virš galvos. Bematant 
apsiniaukė dangus, užgeso laužas, ėmė smarkiai snigti, pūsti 
žvarbus vėjas. Holena nė per žingsnį nematė, kur eiti; kuo 
toliau ėjo, tuo į gilesnes pusnis klimpo. Keikė Marušką ir 
patį viešpatį dievą. Rankos ir kojos stingo, keliai linko, vi- 
siškai mergelė nusiplūkė. 

Laukia motina Holenos, pro langą žiūri, eina į kiemą, o 
Holena negrįžta ir negrįžta. „Gal ji nuo tų obuolių susirgo, 
ar ką? Eisiu ir pati pasižiūrėsiu!“— sako motina, velkasi kai- 
linukus, gobiasi skara ir eina dukters ieškoti. 

Vis smarkiau sninga, vis žvarbesnis pučia vėjas, pusnys 
kaip kalnai. Klampoja motina per sniegą be jokio kelio ir 
šaukia Holeną, bet niekas neatsiliepia. Nuklysta pati nežino 
kur, keikia savo dukterį ir viešpatį dievą. Kojos ir rankos 
šąla, Keliai linksta, visai nusilpo. 

Namie Maruška išvirė pietus, apsiruošė po namus, pamel- 
žė karvutę, bet nei Holena, nei pamotė negrįžta. ,Kur jos taip 
užgaišo?"— susirūpino Maruška, sėsdama prie ratelio. Verpia 
ilgai, špūlė seniai pilna, o jų Nei girdėti, nei regėti. „Dieve 
dieve, kas gi joms atsitiko!" — nerimsta geroji mergelė ir iš- 
gąstingai žiūri pro langą. Ten nė gyvos dvasios nematyti, tik 
po nuščiuvusios pūgos žiba žvaigždės, šviesu nuo sniego ir 
pyška šaltyje stogai. Nusiminusi uždaro langą. Rytą laukia su 
pusryčiais ir pietumis, bet nebesulaukia nei Holenos, nei pa- 
motės. Abi sušalo girioje. 

Maruškai liko ir trobelė, ir sodelis, ir laukai, ir pievelė 
prie namų. Kai atėjo pavasaris, atsirado ir geras ūkininkas, 
smagus bernelis, kuris vedė gerąją Marušką, ir abu gražiai 


gyveno. 


TRYS MEDŽIAI 


Gyveno kartą neturtingas tėvas ir turėjo tris sūnus. Vy- 
resnieji du buvo guvūs jaunikaičiai, o jauniausias — kvailu- 
tis, ir visi jį slunkium vadino. Metai po metų sūnūs augo, ir 
jiems artėjo laikas po pasaulį pasidairyti. 

— Vaikai mano, — vieną rytą tarė jiems tėvas, — patys ma- 
tote, kaip gyvename. Šitaip krūvoj būdami, nieko neprigy- 
vensime; ačiū dievui, jūs jau suaugę ir patys galite laimę 
išbandyti. Susiruoškite ir keliaukite į pasaulį! 

Sūnūs paklausė; paskubom susiruošė ir jau rytojaus dieną 
iškeliavo į platų pasaulį. 

Eina eina, kur akys veda, ir prieina kryžkelę. Sustojo visi 
ir Žiūri vienas į kitą: 

— Na, kur dabar? 

Bet neilgai tarėsi: du vyresnieji broliai nuėjo tiesiai. 

— O tu,— sako trečiajam,— eik į tą pusę, čia geriausias 
kelias slunkiams. 

Kas gi jam beliko daryti? Patraukė tuo prastu, užžėlusiu 
keliu per girią, ir kuo toliau ėjo, tuo gūdesnė, tankesnė da- 
rėsi giria. Klaidžiojo, brovėsi pro tankumynus ir pagaliau var- 
gais negalais įsigavo į tokią pievą, kurios vidury vienas šalia 
kito augo trys medžiai. Visi trys buvo stori ir šakoti; pama- 
tęs juos, nustebo, nes tokių visoj girioj ir anksčiau kaip gy- 
vas niekada nebuvo matęs. Vargšelis labai apsidžiaugė, kad 
priėjo vietą, kur galės pailsėti, ir, nieko nelaukęs,atsisėdo 
po jais pavėsyje. 

Sėdi ir dairosi; staiga į akis krito suversta akmenų krūva, 
o kai atidžiau įsižiūrėjo, pamatė, kad tarp tų akmenų yra 
kažkokia anga. „Ė,— galvoja, — reikia iš arčiau pasižiūrėti“, — 
atsikėlė ir nuėjo prie tos krūvos. Pasilenkęs žvilgtelėjo, mat 
anga buvo žemai, ir įlindo į ją. Iš pradžių, tiesa, buvo ne- 
drąsu, širdis smarkiai plakė, bet žingsnis po žingsnio vis ėjo 
ir ėjo, o toliau darėsi erdviau, laisviau, ir po truputį galėjo 
šį tą įžiūrėti. Čia jis lengviau atsikvėpė, ėmė drąsiau žengti, 
bet staiga stok! — priėjo stiklo duris; už durų kambarėlis, 

vidury kambarėlio vienam žmogui pataisytas stalas ir šalimais 
paklota lova. Mūsų pakeleivis labai norėjo valgyti, o kad 
nebuvo kam paprašyti prie stalo, pats priėjo, atsisėdo ir gar- 
džiai pavalgė. Tuo tarpu tyliai atsidarė sienoje paslėptos du- 
rys ir įėjo graži mergelė. 

— Sveikas gyvas, Janka,— sako,— sveikas gyvas, seniai 
tavęs laukiu! 

Janka labai nustebo, juoba kad išgirdo savo vardą, ir 
nežinojo, ką atsakyti, bet mergelė taip gražiai pasisveikino, 
kad jis pasijuto tarsi namie. O kai ji pasakė, jog dabar, jeigu 
nori, gali eiti miegoti, nelaukė, kol paragins antrą kartą. Mer- 
gelė dingo, o jis atsigulė į minkštus patalus ir pūtė ligi ryto 
kaip meškos ausyje. 

Kai rytą pabudo, ant stalo buvo padėta lašinukų ir duo- 
nos. Tuojau atsidarė durys, įėjo mergelė ir sako: 

— Janka, labai tavęs prašyčiau nukirsti anuos tris me- 
džius, kur šitoj pievoj auga; kaip manai, ar įstengsi per tris 
mėnesius? Dosniai tau atsilyginčiau. 

— Gerai, — atsakė Janka,— jeigu nori, galiu nukirsti — ir 
tuoj ėmėsi darbo. 

Kirto vieną kartą, kitą — kirvis atšoka tartum nuo akmens, 
medis kietas kaip geležis. Bet jis kirto ir kirto, kasdien darbas 
ėjo vis lengvyn, o gražioji mergelė nešiojo jam valgyti. Po 
mėnesio griuvo vienas medis, o su juo ir trečdalis girios; po 
kito mėnesio griuvo antras medis ir su juo antras trečdalis 
girios, pagaliau po trečio mėnesio — trečias medis ir su juo 
išvirto iš šaknų visa likusi giria. 

Kai tą darbą pabaigė ir truputį pailsėjo, mergelė paprašė 
tuos medžius per tris mėnesius sukapoti ir suskaldyti. Kai ir 
tą darbą padarė, paprašė sukrauti malkas į krūvą ir uždegti. 

Dega tos malkos, aukštai į dangų kyla liepsna, tik staiga 
iš visų pusių Janką ima pulti visokios baidyklės; bet mer- 
gelė jam iš anksto buvo davusi botagą, kuriuo, aplink ugnį 
bėgiodamas, tas baidykles čaižė, ir, katrai kliuvo, ta į ugnį 
šoko. 

Taip truko septynias dienas ir septynias naktis, o kai 

ugnis visai išblėso, Janka nuvirto ant žemės ir užmigo kaip 
negyvas. 

Miegojo daug dienų, o kai pabudo, žiūri — aukštoje me- 
nėje begulįs. Švariai nupraustas, baltais marškiniais apvilktas. 
Išsigandęs pašoko iš lovos, o priešais stovi didelis veidro- 
dis — iš baimės net savęs nepažino. Tuoj įėjo jaunas bernelis 
ir paklausė: 

— Ką įsakysite, jūsų šviesybe? 

Janka išpūtė akis, negalėjo suprasti, kas čia darosi. Ber- 
nelis nusilenkė ir išėjo. Po valandėlės įėjo antras, o paskui 
jį ir trečias ir Janką apvilko gražiais drabužiais. 

Tada atsidarė durys, ir įėjo trylika vienodai baltai apsi- 
rengusių mergelių. Tuoj visos ėmė jam dėkoti, savo išvaduo- 


toju vadinti ir pasisiūlė už atpildą vieną jų išsirinkti, Ilgai gal- 
vojo, rinktis ar nesirinkti, o jeigu rinktis, tai kurią, nes viena 
už kitą buvo gražesnė. Pagaliau ryžosi. 

— Jeigu jau,— sako, — turiu vieną iš jūsų išsirinkti, tebū- 
nie toji, kuri man gera darė. 
ft. Slovakų pasakos 101 


— Pažink ir išsirink,— sučiulbėjo iškart visos trylika. O 
toji stovėjo viduryje ir, kai Janka parodė į ją, pribėgo ir apsi- 
kabino, kitos dar kartą padėkojo už išvadavimą. 

Dvylika mergelių išėjo, ir Janka liko su savo išrinktąja. 
Dabar ji papasakojo, iš kur šitie rūmai atsirado. Tie trys me- 
džiai, kuriuos jis nukirto, buvo užkeikti rūmai, o giria — visas 
kraštas. 

Netrukus jį pagarsino karaliumi, aprodė jam visą karalystę, 
ir mergelė ištekėjo už jo. 

Bet dar ne viskas. 

Ji žinojo, kad Janka, gyvendamas pas tėvą, karaliumi 
negalvojo būti; todėl liepė sušaukti viso krašto išmintingiau- 
sius vyrus, kurie per trumpą laiką turėjo jį išmokyti visko, 
ką reikalinga žinoti karaliui. 

Mūsų Janka valdė karalystę, ir jam gerai sekėsi. Bet kar- 
tą jis sumanė aplankyti tėvus. 

Pirma jo ir paskui jį žygiavo kariuomenė, o jis su kara- 
liene brangioje karietoje važiavo, bet jis turėjo pasiėmęs ir 
tuos apdriskusius drabužius, su kuriais išėjo iš namų. Artė- 
jant prie kaimo, kaimynai varė į ganyklą gyvulius, ten buvo 
ir jo broliai. Janka, vos tik juos pamatė, iškart pažino, iššoko 
iš karietos, apsivilko senus drabužius ir pribėgo prie jų. 

— Žiūrėk, žiūrėk, mūsų slunkius! Iš kur tu išlindai? — pa- 
sveikino jį broliai kaip kadaise. 

— Taip, čia aš esu! — atsakė karalius Janka. Čiupo vie- 
nam iš rankų botagą ir ėmė juo pliaukšėti. Tuoj privažiavo ir 
karališkoji karieta su kariuomene; visi iš baimės nustėro, o jis 
įšoko į karietą. Kariuomenė turėjo kaime apsistoti nakvynės, 
o karalius nuvažiavo pas tėvus. Gerieji Žmoneliai iš džiaugs- 
mo visaip stengėsi jam įsiteikti, klausinėjo, ar ko nereikia. 
Įsišnekėjus, karalius pasiteiravo apie sūnus. Vargšė motina 
apsipylė ašaromis; papasakojo apie savo Janką, kuris seniai 
iš namų išėjęs ir ligi šiol negrįžęs, jis buvęs klusniausias, ir 
iš visų trijų jį labiausiai mylėjusi. 

— Neverkit,— sako karalius —ir nesirūpinkite, jis su- 
grįš! — ir davė jai pinigų, kad pataisytų vakarienę. Šeiminin- 
kė užkūrė ugnį, virė, čirškino, kepė. Tuo tarpu karalius kažkur 

išėjo, ir tuoj, kur buvęs, kur nebuvęs, į trobą įeina Janka. 
Vargšė motina iš džiaugsmo nežinojo, ką daryti, ir vos neuž- 
miršo vakarienės. 

Janka pasiskundė, jog jam šalta, ir paprašė motiną, kad 
leistų iešmą su paršiuku ugnyje pavartyti ir kiek apšilti. 

— Gerai, — sako, — mano sūnau, vartyk, bet viską gerai 
prižiūrėk, kol aš sugIįšiu. 

Janka greit čiupo peilį ir — čekšt! — atsipjovė paršiuko 
kulkšnį. Sugrįžo motina ir mato, kaip Janka skaniai kerta 
kepsnį. 

— Ak tu, nenaudėli,— sušuko ji,— tai šitaip šeimininkau- 
ji? — Gerokai apkūlė ir išvarė laukan. 

Kai vakarienė buvo patiekta, karalius atsisėdo už stalo ir 
kaip tikras sodietis pavalgė. Po vakarienės karaliui ir kara- 
lienei motina paklojo lovą, o vyresnieji broliai atsigulė ant 
suolo. Karalius kažkur išėjo, ir po valandėlės įeina Janka. 
Broliai ėmė jį barti, kam taip ilgai valkiojasi; būtų karalių 
pamatęs, o dabar liepė lipti ant priekrosnio ir miegoti. 

Janka kuičiasi, vartosi nuo vieno šono ant kito, paskui 
eina prie lovos ir nori į ją gulti, jam esą nepatogu ant prie- 
krosnio. Broliai pašoko, apkumščiavo jį ir vėl ant priekros- 
nio nuvarė. Janka dar kartą pabandė atsigulti į lovą, ir dar 
gavo niuksų. Bet trečią kartą vis tiek įsirangė šalia karalie- 
nės. Broliai pašoko, pašaukė tėvus su žiburiu, ir ėmė visi 
bakštinti Janką iš lovos. Tuo tarpu prasiskleidė stori jo marš- 
kiniai, ir ant krūtinės sužibėjo karaliaus žvaigždė. 

Tada visi puolė prieš jį ant kelių ir prašėsi dovanojami. 

Jis dovanojo jiems, esą norėjęs tik pajuokauti. Rytojaus 
dieną tėvus ir brolius pasiėmė į savo pilį, ir visi drauge lai- 
mingai gyveno; gal ligi šiol tebegyvena, jeigu nenumirė. 


Vaikai dažnai prašo, kad kas pasektų jiems pasaką. Tada 
koks senesnis Žmogus ir pradeda: 

— Kartą vienas artojas išarė skrynutę. Toje skrynutėje 
buvo kiškutis, o tas kiškutis turėjo uodegytę,— va ir visa pa- 
saka! 

Kai pasakos sekėjas pasako „va“, iškelia mažąjį pirščiuką, 
pasukalioja ir nutyla. Vaikai šaukia: 

— O paskui? O toliau? Labai trumpa! 

Pasakotojas sako: 

— Jeigu tas kiškutis būtų turėjęs ilgesnę uodegytę, ir pa- 
saka būtų ilgesnė! O kad ji buvo tik va kokia (dar kartą 
iškelia mažąjį pirščiuką), ir pasakėlė tik tokia! 

Bet vaikai nesiliauja prašę, kol pasakotojas taria: 

— Na, tai tylėkite ir klausykite! 

Visi nuščiūva ir klausosi ausis pastatę. 

Vienas tėvas turėjo tris sūnus, vyriausias iš jų buvo dai- 
lidė, vidurinysis kalvis, o jauniausias neturėjo jokio amato. 
Tėvas visus tris išleido į žmones laimės ieškoti. Apsistojo 
jie nakvynei gūdžioje girioje. Kai jauniausias miegojo, abu 
vyresnieji susitarė jį palikti, esą jis nemokąs jokio amato 
ir paskui jiems reikėsią už jį dirbti. Dar ir iškraustė viską, 
ką turėjo kelionėn pasiėmęs, ir paliko be nieko. 

„ Pabudo jauniausias brolis ir mato, kad broliai jį paliko 
ir viską nusinešė. Apsiverkė kaip mažas ir mano sau — ver- 
čiau grįšiąs namo, kad nereikėtų mirti badu. Bet paklydo toje 
girioje ir priėjo trobelę. „Kas bus, tas bus, .-užeisiu į vidų, 
„paklausiu, koks artimiausias kelias namo." Kai norėjo įeiti, 
kelią pastojo du šunys, jie piktai lojo ir neleido nė pakrutėti. 
Tada jis atsisėdo ir sėdėjo tyliai kaip pelė. Nutilo ir šunys, 
ėmė uodegas vizginti, sukinėtis aplink. Vienas prisigretino ir 
sako: 

— Ei broleli, tu nė nežinai, kad mes tikri tavo broliai. 
Tave apkraustę, palikome girioje. Patys užklydome pas raga- 
ną, o ji mums kirto botagu ir pavertė šunimis, bet tu nesi- 

duok! Užeik pas ją! Dabar tave praleisime ir seksime iš paskos. 

Tada jis drąsiai įėjo į vidų. 

Ragana gražiai jį pasveikino ir tuoj pakvietė pietų. Jis 
atsisėdo, o ragana užtiesė stalą, padėjo jam ir sau po lėkštę 
ir išėjo į virtuvę sriubos atnešti. | 

— Nevalgyk iš šitos lėkštės, — sako vyriausias brolis, — ji 
užkerėta, iš jos ir mes valgėme. 

Šuo pagriebė dantimis lėkštes ir sukeitė. Ragana nieko 
nepastebėjo ir skaniai valgė iš užkerėtosios, bet jai nieko ne- 
sidarė. Tuoj pradėjo murmėti kažkokius burtažodžius ir siekė 
per stalą botagu suduoti jaunėliui broliui. Bet šis buvo at- 
sargus, čiupo botagą, ištraukė iš rankų ir šmaukštelėjo jai 
pačiai. Bematant ji pavirto kate, o jis sušuko: 

— Dabar sakyk, ragana, kaip brolius atkerėti? 

Ragana ilgai tylėjo, bet pagaliau pasakė, kad reikia bot- 
kočiu tris kartus bakstelėti, ir jie į žmones atvirsią. Jis taip 
padarė ir brolius atkerėjo. 


Jaunėlis brolis paliko raganą kniaukti, o pats su broliais 
nuėjo toliau. Broliai ilgai nieko nematė ir negirdėjo. Pagaliau 
toje girioje pamatė užkeiktą pilį. Vyresnieji bijojo eiti į ją, 
kad vėl ko neatsitiktų, ir pasiuntė jaunėlį. Šis įėjo ir žiūri — 
ten tikras miestas, bet niekur nė gyvos dvasios. Perėjo visą 
miestą, priėjo net prie pilies vartų. Čia stovėjo du ginkluoti 
geležiniai sargai, bet ir tie nejudėjo. Vartai atsidarė, ir jis 
įėjo į vidų. Bet ir pilies viduje nieko nebuvo, ir jis drąsiai 
visur vaikščiojo. Įeina į vieną kambarį. Ten stovi stalas su 
gardžiausiais valgiais, pataisytais vienam žmogui. Buvo alka- 
nas, todėl ilgai nelaukęs atsisėdo ir pavalgė. Eina į kitą kam- 
barį, ten randa paklotą lovą. Atsigulė ir gerai išsimiegojo pūkų 
patale. Rytą atsikelia ir eina į trečią kambarį. Ten ant sta- 
liuko randa sidabrines kankles. Jam akys vos neapžilpo, į 
jas pasižiūrėjus. Pabandė groti — taip gražiai skamba, jog ir 
numirėlį prikeltų. Kituose kambariuose rado krūvas aukso 
ir brangakmenių. 

Ilgai jis ten gyveno, prasidėjo ilgi vakarai ir naktys, ir 
jam pasidarė nejauku tamsoje. Viename kambaryje rado ran- 

kos storumo vaškinę žvakę, net dviejų sieksnių ilgio. Kai ją 
uždegė, subildėjo sutrinksėjo, žiūri, ateina anuodu sargai, kur 
prie vartų stovėjo, ir klausia: 

— Ko pageidaujate, šviesiausias pone? 

Janka išsigandęs užpūtė žvakę, ir geležiniai sargai išėjo. 

Bet paskui sumojo, ką daryti! Vėl užžiebė žvakę, vėl sar- 
gai atėjo. Iškvotė juos, tie pasakė, kad jie esą užkeikti ir kad 
jų gyvybė priklausanti nuo šitos žvakės. Jis galįs būti už 


šimto mylių, bet jeigu žvakę uždegsiąs, jie tuoj prie jo atsi- 
rasią ir, ko tik jis panorėsiąs, viską padarysią. | 
Rytojaus dieną Janka pasiėmė aukso, pinigų ir iškeliavo 
kitur laimės ieškoti. Priėjo vieną miestą, kur gyveno kara- 
lius. Jis turėjo gražią dukterį, bet ji nenorėjo tekėti nė už 
jokio jaunikio. Janka pagalvojo: „Palauk, gudruole, aš tave 
pergalėsiu, kad ir kokia tu graži!“ Janka nusisamdė namą su 

gražiais kambariais prie pat karaliaus pilies. Vakare užsidegė 
vaško žvakę, ir geležiniai sargai tuoj atsirado. Jis liepė at- 
nešti sidabrines kankles. Rytą Janka ėmė skambinti kanklė- 
mis, ir plačiai aplinkui nuaidėjo gražiausi garsai. Karalaitė iš- 
girdo, panorėjo tų kanklių, ir Janka nusiuntė jas. Kitą dieną 
geležiniams sargams liepė atnešti auksines kankles. Kai kitos 
dienos rytą, atsistojęs prie lango, jas paėmė, visi žmonės su- 
bėgo prie pilies, manydami, kad ji dega: taip švietė nuo tų 
kanklių. O kai Janka pradėjo skambinti, visi tą muziką gyrė 
ir linksėjo klausydami. Karaliaus duktė tol nenurimo, kol Jan- 
ka nusiuntė jai tas kankles, ir nesitvėrė džiaugsmu, kad ir ji 
moka jomis skambinti. 

Trečią vakarą Janka liepė atnešti kankles su brangakme- 
niais. Kai rytą atsistojo prie lango ir ėmė skambinti, žmonės . 
per spindesį kanklių nematė, vos neapako. Tą muziką išgirdę, 
net numirėliai būtų prisikėlę ir pradėję šokti. Karalaitė pati 
atbėgo pas jį ir paprašė tų kanklių, sakė negalinti be jų gy- 
venti. 

— Duosiu, jeigu tekėsi už manęs. 

— Pirma tėvo pasiklausk, paskui pamatysi,— atsakė ši ir, 
kai kankles turėjo savo rankose, tuoj nubėgo namo. 

Janka nuėjo pas karalių prašyti dukters rankos. Karalius 
jam sako: | 

— Jeigu tu toks gudrus ir, matyt, jau paviliojai mano duk- 
terį, gauk man dar vieną karalystę, kad būtum su manim 
lygus. Tada kelsim vestuves. 

Janka parėjo iš karaliaus ir uždegė savo žvakę. Tuoj atsi- 
rado geležiniai sargai. 

— Ko pageidaujate, šviesiausias pone? 

— Ko aš pageidauju? — sako Janka.— Noriu turėti kara- 
lystę, kitaip karalius neleidžia už manęs savo dukters. 

— Užkeiktos pilies karalystė jau seniai yra tavo, — atsako 
sargai.— tik ji dar neatkeikta. O atkeikta ji bus, kai sudegs 
šitoji žvakė. Bet tada mes tik vieną vienintelį darbą galėsime 
padaryti, jeigu mus pasišauksi. Gerai pagalvok, ko labiausiai 
norėtum. 2 

— Tebūnie atkeikta užkeiktoji karalystė — tarė Janka,— 
ir kad aš gaučiau karaliaus dukterį! 

Tai pasakęs, paliko žvakę degti ligi galo. 

Kai sudegė pusė žvakės, užkeiktoje pilyje ir mieste atgijo 
kunigaikščiai ir kunigaikštienės ir atėjo jo pasveikinti. Kai 
žvakės beliko tik galiukas, atžygiavo kariuomenė ir laukė jo 
įsakymų. O kai žvakė visai baigė degti, susirinko žmonės 
ir paskelbė jį karalium. 

Dabar Janka buvo karalius ir pas karalių nuėjo prašyti 
dukters rankos, o tasai, kaip buvo pažadėjęs, iškėlė vestuves. 

Po vestuvių juodu išvažiavo į atkeiktą savo karalystę. 
Pirmiausia buvo nusiųsti kunigaikščiai ir kariuomenė, kurie 
turėjo juos pasveikinti. O jaunasis karalius su karaliene va- 
žiavo iš paskos. Kai įvažiavo į girią, juos netikėtai užpuolė 
du plėšikai, kurie joje slėpėsi ir plėšė žmones. Janka greitai 
pasišaukė geležinius savo ginklanešius. Jie tuoj atsirado ir 
puolė plėšikus. Prasidėjo smarkios grumtynės, plėšikai buvo 
stiprūs ir nenorėjo pasiduoti net geležiniams vyrams. Per tas 
galėtynes nukrito šarvai, ir Janka pamatė, kad tie plėšikai 
tai jo broliai. 

— Negi čia jūs? — sušuko jis, ir tie jį pažino. Tuoj grum- 
tynės pasibaigė, abu nusiramino ir stojo tarnauti karaliui. 

Kai privažiavo Jankos karalystę, kur neseniai buvo tik 
tuščia giria, visur gyveno žmonės, atkerėtame mieste visi svei- 
kino karalių ir karalienę. Juodu iškilmingai įžengė į pilį, kuri 
dabar buvo dar gražesnė. Janka jau žinojo visus kambarius 
ir nusivedė savo sužadėtinę į gražiausiąjį. 

Janka čia iškėlė dar linksmesnes vestuves ir karaliauja ligi 
šiol, jeigu nepasimirė. 


V 


4 


GELŽUONIS 


Viena motina turėjo vienturtį sūnų. Visas jų turtas buvo 
slyvų sodas ir du jaučiai. Kai atėjo žiema, tą sodą iškirto mal- 
koms, kad būtų kuo pakurti krosnį. Pavasarį sūnus pasikinkė 
jaučius, suarė sodą ir pasėjo aguonų. Kai aguonos prinoko, jas 
užpuolė paukščiai ir būtų visai nuniokoję, jeigu sūnus nebūtų 
kažkur radęs tėvo palikto lanko. Su tuo lanku dabar jis sau- 
gojo aguonas. 

Kartą į aguonas nutūpė jaunas vanagas. Janka čiupo lanką 
ir pašovė vanagui sparną. 

— Ei sarge, kam sparną man pašovei? — šaukia vanagas. 

— O kam mano aguonas lesei? — sako Janka. 

— Lesiau, kad alkanas buvau! — atsako vanagas.— Bet, ži- 
nok, mano tėvas yra visų vanagų karalius. Jeigu man sparno 
nesugydysi, sulėks čia visi vanagai, jie ne tik aguonas nu- 
siaubs, bet ir akis tau iškapos. 

— Iš tiesų, vanagėli, negražiai išėjo! Bet palauk, nunešiu 
tave motinai. 

Nunešė jį motinai. 

Motina ilgai triūsė, visokių žolelių pririnko ir žaizdą ap- 
dėjo, surado dailidę, kuris padarė lenteles ir sparną sutvarstė. 

Mažu pamažu vanagas išgijo, bet nebeliko tų dviejų jau- 
čių, kuriuos surijo vanagas, vien mėsa mitęs. Sūnus negalėjo 
nusaugoti aguonų, tad paukščiai visas jas iškapojo. Daržas liko 
plikas kaip delnas! 

— Ei broleli, šitaip ilgiau gyventi negalime! — tarė vana- 
gas, kai jau galėjo skraidyti. 

— O kaip galime gyventi? — klausia Janka. 

— Štai kaip mudu padarysime: eisime pas mano tėvą, ir 
jis atlygins tau už jaučius, kuriuos man sušėrei. O tavo moti- 
na kūrens karaliui krosnis ir kaip nors pragyvens. 

Motina liko karaliaus pilyje krosnių kūrenti, o tuodu iš- 
keliavo į pasaulį. Vanagas lėkė pirma, o Janka iš paskos sekė. 
Priėjo jūrą. Vanagas tuoj ją perskrido, o Janka liko ant kran- 
to ir verkia, kad negali eiti paskui jį. 

— Neverk, neverk,— šaukia jam vanagas nuo kito kran- 
to.— Mano tėvas sugalvos, kaip žmogui per jūrą pereiti. 

Jis tuoj nuskrido į tėvo pilį ir grįžo su raudona marška. 
Patiesė tą maršką ant vandens, ir abu bematant perėjo į kitą 
krantą. 

Kai abu jau buvo kitoje pusėje, vanagėlis sako Jankai: 

— Na broleli, dabar viskas bus gerai. Pirmiausia dovano- 
ju tau šitą raudoną maršką, kad galėtum pereiti ir per ma- 
rias. O dabar tave nuvesiu antai į aną kalną pas savo tėvą. 
Žiūrėk, neapsigauk. Tau parodys požemio kamaras. Vienoje 
bus variniai pinigai, antroje sidabriniai, o trečioje auksiniai. 
Visose kamarose tau siūlys pinigų. Nė vienoje neimk! Tre- 
čioje kamaroje už durų stovės sena skrynia; tu jos prašyk 
ir, ją gavęs, keliauk namo, tada gyvensi visko pertekes. 

Vanagų karalius apsidžiaugė, kai jo sūnus sugrįžo su Jan- 
ka ir viską išpasakojo. Tuoj Janką nuvedė į tris savo kama- 
ras ir siūlė pinigų. Janka nieko neėmė, tik paprašė senos skry- 
nios, kur trečioje kamaroje už durų stovėjo. 

— Ė broliuk, koks tu gudrus, — kalbėjo karalius.— Imk vis- 
ką, tik tą skrynią man palik! O Janka nieko daugiau imti 
nenori, jeigu skrynios negaus. Pagaliau karalius ją atidavė iIr 
išleido jį namo. 

Sparčiai Janka žygiavo atgal, jau nebijojo jūros — raudona 
marška pemnešė jį. Perėjęs per jūrą, norėjo pailsėti. Atsi- 
gulė vienoje pievoje ir valgyti užsimanė. Pagalvojo, gal toje 
skrynioje būtų kokio paviržio. Paėmė ir atidarė kraštinį gar- 
delį. Staiga iš jo ėmė virsti neregėta daugybė visokių gal- 
vijų: jaučių, didesnių ir mažesnių, arklių, avių, ožkų, žąsų, 
vištų, ančių. „Ir kuo juos dabar šersiu“,— pagalvojo Janka ir 
atidarė gardelį iš kito skrynios krašto. Pasipylė galybė kariuo- 
menės, o dar nė trečdalio nebuvo išėję. „Šitie tai mane visai 
apvalgys“,— pagalvojo Janka ir pasižiūrėjo į vidurinį gar- 
delį. Ten žvilgėjo auksiniai pinigai, ir, nors kiek jų ėmė, pi- 
nigų ne mažėjo, o daugėjo. Tada Janka prisipirko, ko norėjo, 
ir pavalgė. 

„Na vyruti, laikas traukti toliau! — sako Janka sau.— Bet 
kaip? Ar tas kaimenes ir kareivius čia palikti, ar ką daugiau 

su jais daryti? Kaip juos atgal į skrynią suvaryti?“ Niekaip 
negalėjo sugalvoti ir sėdėjo nusiminęs, lyg žemę pardavęs. 
Taip jam besėdint, prieina vyras, didžiulis kaip kalnas ir juo- 
das kaip anglis. Tai buvo Gelžuonis. | 

— Reikėtų tas kaimenes atgal suvaryti! — sako jam Gel- 
žuonis. 

— Reikėtų tai reikėtų, — atsako Janka,— bet ar žinai kaip? 


— Na, jeigu nežinočiau, nebūčiau ėjęs pas tave! Aš tau 
suvarysiu, jeigu, atsiklaupęs ant plikų kelių, prisieksi, kad 
nevesi karaliaus dukters. 

Janka pažadėjo nevesti, jis niekada apie vedybas nė ne- 
galvojo. Kai viską sutarė, Gelžuonis tik apibėgo aplink kai- 
menę ir kariuomenę, ir visi gyvuliai ir žmonės sugužėjo atgal 
į skrynią. Nuėjo kiekvienas savo keliu, tik Gelžuonis šūkte- 
lėjo Jankai: 

— Tik neužmiršk, ką šiandien pažadėjai ir prisiekei, jei 
pažado netesėsi, pasigavęs į skutelius tave sudraskysiu. 

Parėjo Janka namo ir motinai parodė skrynią. Toji pasi- 
juokė iš jo, girdi, nė į kiemą nebūtų dėl jos ėjusi, kas nau- 
dos iš tos skrynios, jeigu nėra ko joje laikyti. Bet Janka liepė 
motinai samdyti piemenis, toje skrynioje kaimenės galvijų sto- 
vinčios. Motina nenorėjo niekur eiti, bet jis prisispyręs rei- 
kalavo, ir ta išėjo. Žmonės juokėsi iš jos, klausė, ką duosianti 
rankpinigių. Tada Janka išėmė iš vidurinio gardelio dukatų. 
Motina prisiklausė ir daugiau pajuokų, ką, girdi, ji veiksianti 
su tais piemenimis, jeigu du jaučius turėjusi ir tuos pačius 
suvalgiusi. 

— Tai vis per tave,— sako motina parėjusi,— galėjai be 
tų piemenų apsieiti. 

— Aš tai galėjau,— atsako sūnus, — bet galvijus juk reikia 
ganyti. 

Jis atidarė skrynią. Pasipylė kaimenės, visa žemė nuo jų 
juodavo. O tų piemenų visai nereikėjo, nes su kiekviena kai- 
mene buvo ir piemuo, o galvijai vis ėjo ir ėjo, jau per visą 
mylią nusitiesė. 

Išleido Janka savo galvijus, ir jiems buvo gera plačiose 
karaliaus pievose ganytis. Bet kai motina nuėjo karaliaus kros- 
nių kurti, karalius buvo supykęs, kad jos sūnus savo galvijus 
jo laukuose gano, liepė ruoštis į karą prieš septynis pulkus, 
jeigu jis toks galingas esąs. Motina parėjo namo išsigandusi. 

— Nebijok, mama,— sako sūnus.— Jeigu karalius turi sep- 
tynis pulkus, tai aš pastatysiu septyniasdešimt septynis. 

Rytą Janka paleido savo kariuomenę į pievą, kur turėjo 
būti Mūšis. 

Paklausė kareivius: 

— Kiek jūsų reikia prieš septynis pulkus? 

— Čia mūsų per akis, — iššoko į priekį vienas šlubas, bet 
vikrus kareivis. Kai prasidėjo mūšis, jis vienu pirštu sutriuš- 
kino visus septynis karaliaus pulkus. 

Užsirūstino karalius ir įsakė žygiuoti į karo lauką dar sep- 
tyniems puikams. Bet tasai šlubis ir antrą, ir trečią, ir ketvirtą 

kartą karaliaus pulkus išguldė kaip ir pirmuosius, kol pragai- 
šino visą karaliaus kariuomenę. 

Dabar Janka kitaip kalbėjo. Girdi, jei karalius neleisiąs 
už jo dukters, turėsiąs kūrenti jam krosnis, kaip jo motina 
karaliui kūrenusi. Pasistatė puikius rūmus, nusipirko gražius 
drabužius. Karalius, tai matydamas, mielai pažadėjo atiduoti 
dukrą, juk taip daug geriau, negu krosnis kūrenti. Važiavo 
Janka tuoktis gražia karieta. Tik kur buvęs, kur nebuvęs Gel- 
žuonis jau lekia tiesiai į Janką. Šis neturėjo pasiėmęs skry- 
nios su kariuomene, todėl šoko iš karietos ir leidosi bėgti pa- 
knopstom. : 

Gelžuonis tik nusikvatojo ir sušuko jam įkandin: 

— Gali sau bėgti! Turiu laiko kariuomenę iš skrynios pa- 
leisti ir nusivežti jaunąją, kur panorėsiu, turiu tiek laiko, 
kad galiu tave nors tris kartus pavyti! 

Bėgo Janka, bėgo gūdžiomis giriomis, akmenuotais keliais 
ir pribėgo trobelę. Ten gyveno burtininkė. Pasibeldė ir įėjo 
vidun: 

— Laba diena, močiute! 

— Laba diena, sūneli! Žinau, nuo ko bėgi, bet nieko ne- 
bijok! Sėsk, pasrėbk sriubos, užvalgyk mėsos, išsimiegok! Kai 
tavo Gelžuonis bus už trijų mylių, mano šunelis Toliaregis 
sulos pirmą kartą, kai bus už dviejų mylių — sulos antrą kar- 
tą, kai bus už mylios — sulos trečią kartą, tada tave paža- 
dinsiu. 

Janka sėdo, pavalgė, atsigulė miegoti, o kai trečią kartą 
šunelis sulojo, senutė jį pažadino, įdėjo į krepšį bandelę ke- 
lionėn ir liepė bėgti. 

Bėgo Janka, bėgo gūdžiomis giriomis, akmenuotais ke- 
liais. Pribėgo kitą trobelę. Ir ten gyveno burtininkė. Pasibeldė 
ir įėjo vidun: 

— Laba diena, močiute! 

— Laba diena, sūneli! Žinau, nuo ko bėgi, bet nieko ne- 
bijok! Sėskis, pasrėbk sriubos, užvalgyk mėsos, išsimiegok! 
Kai tavo Gelžuonis bus už trijų mylių, mano šunelis Tolia- 
girdis sulos pirmą kartą, kai bus už dviejų mylių, sulos antrą 
kartą, o kai bus už mylios, sulos trečią kartą, tada tave pa- 
žadinsiu. 

Janka užvalgė, pamiegojo, ir kai šunelis sulojo trečią 
kartą, senutė jį pažadino, įdėjo kelionėn bandelę ir liepė 
bėgti. 

Bėgo Janka, bėgo gūdžiomis giriomis, akmenuotais keliais. 
Pribėgo trečią trobelę. Ir ten gyveno burtininkė. Pasibeldė 
ir įėjo vidun: 

— Laba diena, močiute! 

— Laba diena, sūneli! Žinau, nuo ko bėgi, bet nieko ne- 
bijok! Sėskis, pasrėbk sriubos, užvalgyk mėsos, išsimiegok! 
Kai tavo Gelžuonis bus už trijų mylių, mano šunelis Galiūnas 
sulos pirmą kartą, kai bus už dviejų, sulos antrą kartą; kai 
bus už mylios, sulos trečią kartą, tada tave pažadinsiu. 

Janka sėdo, užvalgė, pamiegojo. Kai šuo sulojo trečią kar- 
tą, senutė jį pažadino, kelionėn įdėjo bandelę ir liepė bėgti. 

Janka pribėgo jūrą, o Gelžuonis jau lipa ant kulnų ir 
jau būtų sudraskęs. Bet Janka nešiojosi apsijuosęs raudoną 
maršką. Tuoj ją nusivyniojo, ištiesė ir kaipmat buvo kitame 
jūros krante. Gelžuonis negalėjo per jūrą pereiti, atsisėdo ant 
kranto ir laukia. O Janka labai išvargo, atsigulė ir išmiegojo 
net tris dienas! 

Trečią dieną pakėlė galvą ir net nustėro iš baimės! Iš 
trijų pusių guli trys didžiuliai šunys kaip veršiai! Janka ne- 
drįso nė pakrutėti. Kiša ranką į krepšį, galvoja: numes jiems 
po bandelę, gal nieko nedarys. Bet iš tų bandelių nė trupinė- 
lio — jos virto šunimis, ir jie buvo ne kas kita, kaip Tolia- 
regis, Toliagirdis ir Galiūnas, kuriuos jam burtininkės buvo 
įdavusios kelionėn. Šunys, pamatę, kad jis pabudo, ėmė viz- 
ginti uodegas. Janka suprato, kad jie nieko jam nedarys, jis 
atsikėlė ir keliavo toliau, o šunys iš paskos sekė. 

Taip jie ėjo ir priėjo pilį, kurioje gyveno vieniša kaip 
pirštas mergelė. Janka stojo pas ją tarnauti, nes nebuvo kam 
saugoti pilies ir girių aplinkui. Janka kasdien eidavo su tais 
šunimis medžioti į girias ir tik nakčia sugrįždavo pilies sau- 
goti. 

O toji mergelė kasdien eidavo pasivaikščioti prie jūros ir 
vis žiūrėdavo tolumon. Ji laukė Gelžuonio, ar tas negrįžta 
su Jankos marška, jį pasivijęs ir sudraskęs. Tai buvo ta pati 

karalaitė, kur važiavo su Janka tuoktis; Jankos ji nepažino, 
ir jis jos taip pat. 

Kartą Gelžuonis ją pamatė nuo kito jūros kranto ir pašau- 
kė. Ji tuoj jį pažino ir atsiliepė. Abu sutarė, kaip Janką pra- 
žudyti. 

O Janka nieko nežinojo; vakare kaip visada parėjo namo, 
apžiūrėjo visą pilį ir, nieko nepastebėjęs, atsigulė miegoti, 
bet tik paryčiais kietai užmigo. Tada mergelė tyliai prisėlino 
prie jo, nurišo jam maršką ir apjuosė kita, visai panašia. Vos 
tik Janka išėjo iš pilies, ji tiesiai puolė prie jūros! Paklojo 
maršką, perėjo pas Gelžuonį ir jį parsivedė į pilį. Parodė, 
kur Janka miega, kur jo šunys būna, nes Gelžuonis tų šunų 
baisiai bijojo. 

Išsikasė Gelžuonis duobę prie to kambario durų, kur Jan- 
ka miegojo, ir tyko. Vakare, kai Janka ėjo iš medžioklės na- 
mo, kažkur nuklydo Toliaregis, dingo kaip vandeny. Janka 
labai stebėjosi, nes šunys niekada nuo jo nesitraukdavo. Par- 
ėjęs rado Toliaregį gulintį prie durų, kaip tik toje vietoje, 
kur buvo pasislėpęs Gelžuonis. Kad ir šaukė jį prie stalo, kur 
kiti du graužė kaulus, tas nepajudėjo nuo priedurio per visą 
naktį. 

Rytojaus dieną Gelžuonis išsikasė duobę po židiniu ir ten 
pasislėpė. Bet vakare pirma jo parbėgo Toliagirdis ir atsigulė 
toje vietoje. Janka tik galvą kraipė, mušė šunį, varė prie 
stalo, bet tas nepasikėlė ligi ryto. 

Trečią dieną Gelžuonis išsikasė duobę po stalu ir manė 

pagriebsiąs Jankai už kojos, kai tas vakarieniausiąs. Bet tą 
vakarą Galiūnas atsigulė pastalėje ir ligi ryto neleido Gelžuo- 
niui nė pakrutėti. Gelžuonis su savo bičiu]e suko galvas, kokią 
Čia naują klastą sumanius ir Janka nusikračius. 
* Mergelė ėmė gražiai kalbinti Janką, kad jis bent kartą pa- 
liktų tuos šunis namie, jie nieko neėdą, matyt, bus susirgę, 
jiems reikią pailsėti. Janka leidosi įkalbamas ir pririšo šunis 
kamaroje. 

Kaukė staugė pririšti šunys, kol Janka vaikščiojo po gi- 
rią, o Gelžuonis kamaros duris užrakino trimis spynomis, kad 
šunys neišbėgtų. 

Aklinėja Janka po girią, nušauti nieko nenušauna, tik vie- 
na pelytė vis po kojomis šmižinėja. Pagaliau įpykęs jau tai- 
kosi ją užmušti. 

— Ei Janka, nežudyk manęs! — sako pelytė.— Nežinai, kaip 
brangiai moki už savo priesaiką, ir dar brangiau sumokėsi, 
jeigu nepasisaugosi. Gelžuonis kabina ant durų spynas, kad 
tavo šunys neišbėgtų, o kai pakabins, pavys tave ir sudraskys 
į skutelius. Skubėk į pilį, kol jis tų spynų dar nepakabino. 
Jeigu pavėluosi, įlipk į aukštą gluosnį, kur auga prie van- 
dens, o kai Gelžuonis šauks, kad išliptum, mesk viską nuo 
savęs, ką turi. Paskui matysi, ką daryti toliau. 

Paklausė Janka pelytės ir pasileido, kiek turėjo kvapo. 
Bet kai atbėgo, Gelžuonis paskutinę spyną kabino. Tada jis 
greitai įsiropštė į tą gluosnį. Gelžuonis atlėkė paknopstom ir 
šaukia: 

— Lipk žemėn, jei ne, suplėšysiu į skutelius tave ir tavo 
gluosnį. 

Janka numetė jam skrybėlę. Ji kaipmat buvo suplėšyta 
į skutelius. Gelžuonis vis šaukė, o Janka mėtė vieną daiktą po 
kito, ir viskas buvo sudraskyta ligi siūlelio. Kai Janka nebe- 
turėjo ko mesti, Gelžuonis įsikibo į medį ir būtų Janką nu- 
purtęs kaip obuolį. Bet tuo tarpu nutraukė grandinę Toliare- 
gis, išvertė duris su spynom ir puolė Gelžuonį. Tas bematant 
sutraiškė šunį. 

Vėl pripuolė ir taip supurtė gluosnį, kad Janka vos išsi- 
laikė. Tada nutraukė grandinę Toliagirdis ir užpuolė Gelžuonį. 
Bet jis ir Toliagirdį sutraiškė. 

Vėl pripuolė Gelžuonis ir būtų gluosnį iš šaknų išvertęs, 
jei ne Galiūnas. Jis nutraukė grandinę ir pusdienį grūmėsi su 
Gelžuoniu. Galop jį partrenkė žemėn, ir tik molio krūva be- 
liko iš Gelžuonio. To molio buvo tiek daug, jog iškilo visas 
kalnas. Bet molis buvo tik iš paviršiaus, o giliau gryna gele- 
žies rūda. Nuo to laiko žmonės kalną ėmė vadinti Gelžuoniu 
ir pradėjo iš jo kasti geležies rūdą. 

Šuo Galiūnas paskui atgaivino savo bičiulius, ir visi trys 
nuėjo pas pilies šeimininkę. Už tai, kad Jankai ji buvo neiš- 
tikima, sudraskė ją į gabalus. Tada šunys atvirto žmonėmis, 

atgijo pilis ir girios, visur buvo pilna žmonių. Pilyje Janka 
surado savo skrynią, išleido visas kaimenes, ir jos dabar tu- 
rėjo kur ganytis. Išleido ir kariuomenę, ir dabar jis nieko ne- 
bebijojo. Pinigų ėmė iš skrynios, kiek norėjo, buvo labai tur- 
tingas. Atsigabeno motiną, vedė gražiausią visame krašte 
mergelę. 


Vienas neturtingas medkirtys išėjo į girią malkų kirsti. 
Į ploną drobinį maišelį įsidėjo paskutinį duonos kriaukšlį, 
kurio turėjo užtekti visai dienai. Atėjęs į girią, maišelį pasi- 
kabino ant šakos ir ėmėsi darbo. Jis vertė storus ąžuolus, net 
prakaitas per veidą žliaugė. 

Pritykojo kipšas iš paties pragaro dugno ir pavogė jam 
paskutinį duonos kąsnį. 

— Žiūrėkit, čia vienam medkirčiui turėjo užtekti visai 
dienai, 0 aš pavogiau! 

— Kas ten? — paklausė Liucipierius. 

O kai išklausinėjo, ką tas padarė, rūsčiai subarė vagį, 
kam tas vargšui žmogui paskutinį duonos kąsnį atėmė, ir nu- 
skyrė velnią metus tarnauti medkirčiui. 

Kitą dieną vargšas medkirtys vėl taisėsi eiti į girią ir jau 
buvo bekeliąs ant peties sunkų kirvį. Staiga atsidaro durys, ir 
į trobą įeina jaunas stiprus bernas. 

— Laba diena, šeimininke! — pasisveikino svečias nebu- 
vėlis.— Ar nepaimtumėt manęs už berną? 

— Ak mano sūnau, kam tu man reikalingas? — atsakė med- 
kirtys.— Pats neturiu ko valgyti, matai — kampe dar krūva 
alkanų vaikų verkia! 

— Vis tiek paimkite!l Už darbą aš nieko nenoriu, pama- 
tysite, kaip gerai gyvensite su manim. 

— Ką gi, jeigu taip nori, einam medžių kirsti — sutiko 
medkirtys ir padavė jam kirvį. 

Nepraėjo nė trys dienos, ir giria, kurios žmogelis per 
visus metus nebūtų įveikęs, gulėjo iškirsta, miela pažiūrėti 

į rąstus, sukrautus lygiomis eilėmis. Nuo to laiko mūsų med- 
kirtys prakuto, ir jo vaikai jau nebeverkė alkani. Jie žaidė: 
linksmai, nes buvo sotūs. 

— Šeimininke, — sako bernas, — jūs čia pamažu kirskite, 
o aš eisiu uždarbiauti prie kūlimo, kad žiemą turėtume duo- 
nos ir užkulo. 

— Eik,— atsakė medkirtys,— o aš kirsiu, kiek galėsiu. 

Viename retai gyvenamame krašte turtingas ponas turėjo 
dvarą. Trys šimtai kaugių javų stovėjo lauke, 0 tvartuose gu- 
lėjo trys šimtai nupenėtų jaučių ir trys šimtai meitėlių. Už- 
ėjo medkirčio bernas pas tą poną ir pasisiūlė javus iškulti. 

— O kurgi tavo kūlėjai? — paklausė jį ponas. 

— Dėl to nesukite galvos! Tik duokit tuos javus kulti! 

— Duoti duosiu, bet negi vienas kulsi? 

— Vienas, ar ne vienas, paskui pamatysit. 

— O kiek paimsi už darbą? 

— Nieko, pone, tik tiek, kiek panešiu vienu kartu,— at- 
sakė bernas. | 

„Na,— pagalvojo ponas,— daugiau kaip dešimt saikų ne- 
paneš."— Ir sutiko. 

Apie vidurnaktį prie kaugių iškart sudunksėjo trys tūks- 
tančiai spragilų: pupt, pupt, pupt, lapt! Pupt, pupt, pupt, lapt! 
Iš karšto pragaro subėgo velniai padėti savo draugui ir ligi 
ryto visus javus iškūlė, išvėtė ir suseikėjo. 

Vos prašvitus, kūlėjas nuėjo pas poną ir prašo pažiūrėti jo 
darbo. Tasai negalėjo atsistebėti, kaip jis taip greit iškūlė, 
bet džiaugėsi, kad grūdai gerai išvėtyti, ir liepė kūlėjui pasi- 
imti uždarbį. 

Kūlėjas paprašė pakylėti maišus ant pečių, ir pono šei- 
myna jam užvertė ant kupros dešimt saikų kviečių. 

— AI jau gana? — klausia ponas. 

— Kiek čia uždėjote,— juokiasi kūlėjas.— Kraukite dau- 
giau: matote, kad su tokia našta patryptinį galiu šokti. 

Ir sukrauna jam visus grūdus, o ponui iš baimės plaukai 
šiaušiasi. | 

— Tai gal jau užteks? — vėl klausia, bet kūlėjas tik juo- 
kiasi, kad jis dar nieko nejaučiąs.— Kraukite,— sako, — kiek 
turite, juk matote, kad nėra ko nešti. 

Šimtas nupenėtų meitėlių išvirsta iš tvartų, ir viskas sueina 
kūlėjui ant kupros. | 

— Na, po šimts velnių, kada gi bus galas? 

O kipšas tik juokiasi, lengvai pasišokėdamas, ir liepia 
krauti daugiau. Ponas kone sprogsta iš pykčio, bet žodį turi 
tesėti. 

— Išvarykite iš tvartų įmitusių jaučių, — šaukia jis šeimy- 
nai,— gal anų jis nepaneš! 

Bet kūlėjas pasiima ir tuos ir, juokdamasis įširdusiam po- 
nui į akis, bėga lyg niekur nieko pas savo šeimininką. 

— Šekit, šeimininke! — nusimeta naštą medkirčio kieme.— . 
Manau, dabar nebadausite, o aš iš jūsų išeinu, jau baigėsi me- 
tai. Tik ar žinote, kas aš? Ar atsimenate, kaip miške jums 
dingo paskutinis duonos kąsnis? 

Medkirtys palingavo galvą. 

— Atsimenu,— sako, — atsimenu! 


— Na tai žinokit, aš esu velnias, tą duonos žiauberę aš 
pavogiau ir už tai turėjau jums metus bernauti. Likite sveiki! 
Staiga prie namų nugriaudėjo juokas, tartum būtų tūkstan- 
tis arklių nusižvengę. Tai velniai tyčiojosi iš savo draugo, ku- 
ris turėjo tarnauti vargšui medkirčiui. 


Vienas karalius turėjo tris dukteris, kurias saugojo kaip 
savo akį. Kada rankos ir kojos ėmė nelabai jo klausyti ir 
galva apšarmojo, vis nedavė ramybės mintis, kuri iš trijų duk- 
"terų po jo mirties galėtų užimti sostą. Sunku jam buvo išsi- 
Tinkti, visos jos buvo dailaus stoto, ir visas vienodai jis my- 
lėjo. Pagaliau sugalvojo tą paskirti karaliene, kuri labiausiai 
jį myli. Pasišaukė dukteris ir sako: 

— Dukros mano, senas esu, nežinau, ar ilgai betversiu. 
Todėl noriu ištirti, kuri iš jūsų po mano mirties būsite kara- 
lienė. Norėčiau žinoti mano vaikeliai, kaip jūs mane my- 
lite. Na, vyriausioji dukra, sakyk, kaip myli savo tėvą? | 

— Ak mano tėve, tu man mielesnis už auksą! — atsakė vy- 
riausia duktė ir karštai pabučiavo tėvui ranką. 

— Na gerai. O tu, jaunesnioji, kaip myli savo tėvą? 

— Aš, mielas tėveli, myliu tave kaip žaliąjį savo vaini- 
ką! — atsakė jaunesnioji ir apkabino tėvą. 

— Na gerai. O tu, jauniausioji dukrele, kaip myli mane? 

— Aš, tėtuši, myliu tave kaip druską! — atsakė Bi 
ir meiliai pasižiūrėjo į tėvą. 

— Ak tu, nedorėle, tėvą tik kaip druską myli? — užrėkė 
ant jos vyresnės seserys. 

— Iš tikrųjų myliu jį kaip druską! — pakartojo Maruška 
ir dar meiliau pasižiūrėjo į tėvą. 

Bet ir tėvui nepatiko toks atsakymas. Jis baisiausiai už- 
pyko, kad vaikui tikras tėvas tiek tevertas, kiek toji pigi 
druska, kurios kiekvienas ima pirštais, kiek nori, ir barsto. 

— Dink man iš akių! — suriko ant jos,— jeigu tiek mane 
tevertini! Kai ateis tokie laikai, kada už druską brangiau mo- 
kės negu už auksą, tada galėsi pasirodyti ir būsi karalienė. 

Maruška iš apmaudo žodžio negalėjo ištarti, kad tėvas taip 
paniekino jos meilę. Buvo pratusi klausyti tėvo, be to, žinojo, 
kad su vyresnėmis seserimis dabar nebegalės gyventi, todėl 
susirinko mantą ir išėjo į pasaulį. Keliavo, kur akys vedė, 
kur kojos nešė, ėjo per kalnus ir klonius, pagaliau priėjo 
tamsų mišką. Čia — kur buvus, kur nebuvus — jai kelią pasto- 
jo senutė. 

— Maruška, Maruška, sakyk, kur eini ir ko tokia apsi- 
verkusi? 

-— Ak miela senele, kam aš pasakosiu savo vargus, vis 
tiek negalėsite man padėti! 

— Papasakok, mergele, viską, gal aš tau ką ir patarsiu. 
Argi nežinai, kad žilas plaukas — sveikas protas? 

Maruška papasakojo senutei savo bėdas ir pasakė „norinti 
sulaukti to laiko, kai tėvas įsitikins, jog ji iš tikrųjų jį myli. 
Senutė iš anksto žinojo, ką jai Maruška pasakys, nes tai buvo 
išmintinga moteris, žynė. Todėl ji Maruškos žodžiais patikė- 
jo ir pasiūlė jai pas ją tarnauti. Maruška apsidžiaugė, radusi 
kam pasiguosti, ir dėkinga nusekė paskui senutę, kuri gyve- 

no mažoje trobelėje po eglių šakomis. Pavalgydino senutė 
Marušką, kuo galėjo, ir ši truputį pralinksmėjo, nes buvo su- 
šalusi ir išalkusi. 

— O dabar,— sako senutė,— skubiai prie darbo. Ar tu 
moki verpti, siūlus vyti, austi? Ar priganysi mano aveles, 
ar pamelši jas? 

— Nežinau, miela senute, nežinau, bet išmoksiu, jeigu 
vieną kartą parodysite,— atsakė Maruška. 

— Gerai, aš tau viską parodysiu, visko galėsi išmokti, būk 
kantri, viskas bus gerai. 

Maruška buvo darbšti kaip bitelė; ligi šiol nežinojo, kaip 
vargšai gyvena, bet greit viską perprato. Paraitotos rankovės 
ir balta prijuostė bylojo, kad darbas jos rankose degte dega. 

Tuo tarpu seserys namie puikiai gyveno. Visą laiką tėvui 
meilikavo, už kaklo kabinosi, įmanydamos ant rankų būtų 
jį nešiojusios iš tos didelės meilės, o jis jas puošė, visko joms 
davė, ko tik katra užsigeisdavo. Vyriausioji kasdien vilkėjo 
vis brangesniais drabužiais, barstėsi auksu; jaunesnioji rengė 
šokius ir žaidimus; abi dykinėjo ir nieko daugiau neveikė. 
Netrukus karalius pastebėjo, kad vyriausiai dukrai auksas 
brangesnis už tėvą, o kai jaunesnioji pasakė norinti tekėti už 
vyro, suprato, kad su žaliuoju vainiku netrukus nuvys ir jos 
meilė tėvui. Ne kartą jis prisiminė Marušką, bet ką gi? Apie 
ją neturėjo jokios žinios. Ė,— vijo šalin iš galvos tokias min- 
tis,— juk ji tiek jį tevertino, kiek ir tą visur gaunamą druską. 

Kartą pilyje buvo keliama didelė puota, jaunesnioji duktė 
laukė piršlių. Staiga be žado atbėgo virėjas. 

— Pone karaliau— sušuko jis,— didelė nelaimė atsitiko, 
didelė nelaimė! 

— Na kas gi, sakyk greičiau, ar proto netekai? — klausia 
karalius. 

— Protą aš turiu. Bet sumirko visa mūsų druska, ar į žemę 
visa susigėrė, neliko nė žiupsnelio. Kuo aš dabar viralą pa- 
sūdysiu? 

— Tikras kvaiša! Tegu nuperka kitos! 

— Kurgi pirksi, jeigu tas pat visuose namuose atsitiko, 
visoje karalystėje nėra druskos! 

— Pasūdyk bet kuo, arba virk tokius valgius, kuriems 
nereikia druskos! — atkirto suirzęs karalius ir pavarė virėją. 

Tas pagalvojo, kad reikia daryti, kaip liepia karalius, ir 
virė valgius be druskos; pirmiausia visus, o paskui tik sal- 
džiuosius. Keistos buvo vaišės be druskos. Svečiai pamažu 
išsiskirstė, 0 naujų nesirinko. Kas čia eis, jeigu net „duonos 
ir druskos“ negalėjo pasiūlyti, kaip kadaise kiekvienas varg- 
šas. Karalius vaikščiojo apniukęs; dukros nosis nukabino. Kur 
dingo aukso laikai! Aukso kiek nori, o druskos nė žiupsne- 
lio, nors eik ieškoti į pasaulio kraštą! Dingo druska, ir vis- 
kas! Žmonės neteko apetito, visi tik druskos troško, nors ke- 
lių kruopelių ant liežuvio galo. Kentė ir gyvuliai, karvės ir 
avys užtrūko, nes negavo druskos. Žmonės vaikščiojo kaip ap- 
duję, sirgo visokiomis ligomis. Karalius ir jo dukterys atrodė 
kaip lavonai, niekas jų nebūtų pažinęs. Tai buvo dievo rykštė 
visai karalystei. Dabar už druskos žiupsnelį auksu būtų api- 
pylę kiekvieną, kas būtų jos atnešęs. 

Karalius suprato, kokia brangi dievo dovana yra druska, 
bet tą skausmą dar būtų iškentėjęs, jeigu sąžinė nebūtų grau- 
žusi dėl Maruškos, kurią taip nuskriaudė! 

Tuo tarpu mūsų Maruškai sekėsi labai gerai. Nebuvo to- 
kio darbo, kurio ji nebūtų išmokusi ir pripratusi dirbti. Apie 
tą nelaimę ji nieko nežinojo. Nežinojo, nei kas atsitiko jos 
tėvo namuose, nei visoje karalystėje. Bet išmintingoji mote- 
riškė viską žinojo, kas kada turi įvykti. Todėl kaftą pasišau- 
-kė Marušką ir sako: 

— Mergele mano, aš tau sakiau, jog ateis toks laikas, 
kai viskas bus gerai. Tavo laikas atėjo, ir tau reikia grįžti 
namo. 

— Ak miela senele, kaip aš eisiu namo, jei tėvas manęs 
nenori matyti? — pasakė Maruška if pravirko. 
 — Neverk, mergele, viskas bus gerai. Dabar ten druska 
brangesnė už auksą, ir tu gali pasirodyti tėvui. 

Ir papasakojo viską, ko Maruška dar nežinojo, o baigdama 
pridūrė: 

.-— Ištikimai man tarnavai, dabar sakyk, ko nori už gerą 
darbą? 

— Gerai mane rengėte, gerai mMaitinote, mano senoji mo- 
čiute! Už viską dėkui jums. Nieko nenoriu, nebent druskos 
žiupsnelį, kurį nuneščiau tėvui lauktuvių. 

— O daugiau nieko nenori? Ar tu nežinai, kad aš galiu 
viską padaryti? — dar kartą paklausė išmintingoji moteriškė. 

— Nieko daugiau nenoriu, tik tos druskos! — atsakė Ma- 
ruška. 

— Na, jeigu taip brangini druską, tegu tau niekada jos ne- 
trūksta,— tarė pagaliau žynė.— Nieko daugiau tau neduosiu, 
tik šią vytelę. Kai papūs vėjas iš pietų, eik pavėjui, eik per 
tris klonius, per tris kalnus; paskui sustok ir kirsk šia vy- 
tele į žemę! Kai sukirsi, žemė atsivers, ir tu ženk į vidų! Ką 
ten rasi, viskas tavo, tai bus vestuvinis tavo kraitis. 

Padėkojo Maruška už viską, pasiėmė aukso vytelę, maz- 
gelį druskos ir išėjo nuliūdusi — iš tiesų nuliūdusi, nes pas 
senutę jai buvo gera. Bet guodėsi, kad ne amžinai skiriasi su 
senute, kad dar ateis pas ją, kai su tėvu susitaikys. Senutė 
tik nusijuokė ir tarė: 

— Tik tu visada būk, mano mergele, gera ir i ir būsi 
visada laiminga. O manimi nesirūpink! 

Taip kalbėdamos priėjo girios kraštą. Ir kai Maruška no- 
rėjo gerajai senutei dar kartą padėkoti, šios jau nebuvo. Kur 
dingo — nežinia, bet Maruška liko viena kaip pirštas. Juo 
labiau jai dabar pagailo tėvo, ir tuoj nuskubėjo į tą šalį, kur 
buvo tėvo pilis. 


Parėjo pas savuosius, bet rūmininkai seniai buvo ją matę, 
dar ji galvą buvo apsirišusi rankšluosčiu, todėl jos nepažino 
ir nenorėjo įleisti pas karalių. 

— Leiskite mane,— reikalavo Maruška,— aš nešu karaliui 
dovaną, kuri brangesnė už auksą, nuo šio vaisto jis pasveiks! 

Pasakė karaliui, ir tasai liepė tuoj ją įleisti. Kai ji pas ka- 
ralių nuėjo, paprašė duonos. Karalius liepė atnešti, bet giliai 
atsiduso: 

— Duonos turime, bet druskos nėra! 

— Ko nėra, galite turėti! — tarė Maruška, atriekė duonos 
riekę, atrišo mazgelį ir padavė karaliui. 

— Druska! — nudžiugo karalius — Ei moteriške, tai bran- 
gi dovana, kaip aš tau atsilyginsiu? Prašyk, ko nori, visko 
duosiu! 

— Nieko nenoriu, tėtuši, tik mylėk mane kaip šią druską! — 
atsakė Maruška tokiu meiliu balsu, kaip sakydavo kadaise sa- 
vo tėvui, ir nusidengė galvą. 

Karalius vos neapalpo iš džiaugsmo, pažinęs savo mielą 
Marušką. Prašė nepykti už tai, kas buvo. O ji tik glėbesčiavo 


mielą savo tėtušį ir akių nuo jo nenuleido. „Juk iš tiesų viskas 
gerai baigėsi!“ 

Pilyje ir visame mieste pasklido žinia, jog grįžo jauniau- 
sioji karaliaus duktė ir parsinešė druskos. Visi labai džiau- 
gėsi. Džiaugėsi ir Maruškos seserys, bet ne tiek seserimi, kiek | 
druska,.kad ir jos gaus nors palaižyti. O Maruška užmiršo se- 
serų skriaudas, ir jas pasveikino su duonos rieke, pabarstyta 

druska. Visiems, kas tik ateidavo, ji dalino druską iš savo 
mazgelio. O kai tėvas pabijodavo liksiąs be druskos ir pri- 
mindavo visos neišdalinti, esą „gero daikto po truputį", ji 
atsakydavo: | 

— Čia jos dar pakankamai, tėtuši! | 

Ir tikrai, kiek ji tos druskos ėmė, vis dar turėjo kiekvie- 
nam, lyg tas mazgelis būtų buvęs begalinis. Visi atgijo tarsi 
nuo saulės spindulių! 

Ir karaliui visos ligos išgaravo, skausmą tartum kas ranka 
atėmė. Didžiai nudžiugęs, jis sušaukė miestų ir kraštų valdy- 
tojus ir Marušką paskyrė karaliene. Kai: Marušką po aukštų 
dangumi apgarsino karaliene, ši pajuto dvelkiant pietų vė- 
jelį. Tuoj viską papasakojo tėvui, ką išmintingoji moteriškė 
buvo sakiusi. Ėjo pavėjui, o kai perėjo tris klonius ir tris 
kalnus, sustojo ir kirto vytele į žemę. Kai tik sukirto, prasi- 
vėrė žemė ir Maruška nusileido į vidų. 

Iš pradžių nežinojo, kur atsidūrė, paskui priėjo didžiulius 
rūmus, iš ledo pastatytus: sienos ir lubos, viskas juose žėrėjo, 
spindėjo, lyg kas būtų kibirkštis barstęs. Visur aplink lakstė 
mažyčiai žmogeliukai su deglais ir sveikino Marušką. 

— Būk pasveikinta, būk pasveikinta, karaliene, laukiame 
tavęs; mūsų ponia liepė tave palydėti ir viską aprodyti, čia 
juk viskas tavo! 

Taip jie tarškėjo, zuidami aplink ją, deglais mosikavo ir 
siuvo aukštyn žemyn sienomis lyg pelės, o tos šienos tvis- 
kėjo aplinkui kaip brangakmeniai. Maruška vaikščiojo ir atsi- 
gėrėti negalėjo. Žmogeliukai vedžiojo ją tuneliais, požemiais, 
kur nuo atbrailų kabojo ledokšniai, blizgantys kaip sidabras. 
Nuvedė į sodą, kur žydėjo raudonos ledo rožės ir kitos nuo- 
stabios gėlės. Nykštukai nuskynė gražiausią rožę ir padavė 
naujajai karalienei. Ji pauostė, bet rožė nekvepėjo. 

— Kas gi čia? — paklausė karalienė.— Aš niekad nesu ma- 
čiusi tokio grožio? 

— Čia viskas vien iš druskos! — atsakė jai žmogeliukai. 

.— Iš tikrųjų? Tai čia auga druska? — stebėjosi karalienė ir 
pagalvojo, kad būtų gaila paimti iš čia bent žiupsnelį druskos. 

Bet žmogeliukai atspėjo jos mintis ir šaukė: 

— Imk, Maruška, imk, kiek nori, niekada ji nepasibaigs, 
niekada jos nepristigsi! 

Maruška gražiai padėkojo žmogeliukams, atsisveikino su 
jais ir išėjo į paviršių. 

Bet žemė liko prasivėrusi. 

Kai Maruška sugrįžo namo, parodė tėvui rožę ir viską 
papasakojo, karalius pamatė, jog senutė jo dukrai davė di- 
džiai brangų kraitį. Maruška ir senutės neužmiršo. Liepė kin- 
kyti žirgus į gražią karietą ir išvažiavo su tėvu senutės ieš- 
koti, norėjo ją parsivežti ir niekur nuo savęs nebepaleisti. 

Maruška gerai žinojo kelią, buvo išvaikščiojusi visus miš- 
ko takelius, bet šį kartą, nors ilgai po visą mišką važinėjo, 
nors visur išieškojo tarsi aguonos grūdelio, nei trobelės, nei 
senutės niekur nebuvo. Tik tada jie suprato, kas buvo ta se- 
nutė ir kad veltui jos ieško. Sugrįžo namo. Dovanotame maz- 
gelyje druskos jau nebebuvo, bet Maruška žinojo, kur jos 
gauti: ėmė ėmė jos ir niekada nepritrūko. 


AUKSO + LRIEJA 


Toli, kažkur už raudonosios jūros, gyveno kadaise vienas 
ponaitis. Kai suaugo ir proto įgavo, pagalvojo, kad būtų ne- 
blogai pasidairius po pasaulį, susiradus gerą šeimininkę ir 
rimtą žmoną. Ką gi! Kaip tarė, taip padarė. Išėjo jis į platų 
pasaulį, bet sekėsi ne per geriausiai. Tokios, kokios norėjo, 
rasti negalėjo. Pagaliau netyčia užėjo į vieną trobą, kur gy- 
veno našlė su trim sumitusiom dukterim. Dvi vyresniosios bu- 
vo darbščios kaip bitės, o jauniausioji — Hana — į darbą tokia 
greita kaip apatinė girnapusė. Kai ponaitis pas jas užėjo, mer- 
ginos ilgai visą vakarą verpė, ir jis nusistebėjo, kaip Hana 

gali snausti ant krosnies, kada anos verpia viena greičiau už 
kitą. Jis tarė motinai: 

— Sakykit, motule, kodėl ir šitos nesodinate prie ratelio? 
Juk ji mergina iš stuomens ir iš liemens, dirbant ir laikas 
greičiau prabėgtų. 

— Ak ponaiti— atsakė motina,— mielai duočiau jai verp- 
ti, pati kuodelį prie verpstės pririščiau, bet kas iš to? Ji tokia 
greita, kad ligi ryto į aukso gijas suverptų ne tik visus mūsų 
linus, bet ir šiaudus nuo stogo, ir pagaliau net žilus mano 
plaukus. Užtat ir nebakštiname jos. 

— Ak taip, — sako nudžiugęs būsimas jaunikis,— gal man 
ją atiduosite į žmonas. Matote, aš turiu nemažą ūkį: linų, ka- 
napių, pakulų, pašukų krūvos. Atsiverptų lig valiai. 

Išgirdusi tokias kalbas, senė daug galvos nesuko, ir Hanka 
iš snaudulio pabudo. Motina atnešė iš skrynios gražią kakla- 
skarę, papuošė ją žalia plunksna ir tą patį vakarą atšventė 
sužadėtuves. Kitos dvi seserys truputį pavydėjo Hankai lai- 
mės, bet paskui husiramino, tikėdamosi ir jos vyrus gauti, 
jeigu jau gavo tokia tinginių pantis kaip Hana. 

Rytojaus dieną ponaitis liepė išpuošti žirgus, o kai jie 
buvo pakinkyti į puošnią karietą, pasisodino jaunąją šalia sa- 
vęs, padavė ranką uošvei, sušuko jaunosios seserims: ,„Likite 
sveikos!" ir zovada pasileido iš sodybos. 

Gerai, bet nelabai. Mieloji Hanka sėdi prie jaunojo apsi- 
verkusi, tarsi žemę būtų pardavusi. Nors ir kaip ją ponaitis 
kalbina, tyli lyg žuvis, ir tiek. 

— Ko tu liūdi? — klausia.— Nebijok! Pas mane tau snaus- 
ti nereikės. Duosiu darbo, kokio tik panorėsi. Linų, kanapių, 
pašukų visą žiemą turėsi lig valiai. Ir obuoliukų gausi pa- 
krimsti dėl atgajaus. 

O mūsų Hanka kuo tolyn, tuo liūdnesnė darosi. 

Atvažiavo vakare į pono namus, išlipo iš karietos ir po 
vakarienės būsimą ponią jis nuvedė į didžiulį kambarį, ligi 
lubų prikrautą linų. 

— Na,— sako, — čia turi ratelį, verpste, rite, raudonų obuo- 
liukų ir truputį žirnių pagraužti — verpk! Jeigu ligi ryto viską 
į aukso siūlus suverpsi, tuoj tave vesiu. O jei ne, galas tau. 

Tai pasakęs, ponaitis paliko verpėją. 

Likusi viena, Hanka nesėdo prie ratelio, ji nemokėjo net 
siūlo susukti, bet ėmė liūdnai aimanuoti: 

— Dieve, dieve, kokią gėdą užsitraukiau. Kodėl manęs 
motina neišmokė darbo dirbti ir verpti kaip seseris? Būčiau 
galėjusi namie ramiai ilsėtis, o dabar turėsiu žūti kaip nie- 
kam tikęs padaras. 

Kai ji taip aimanavo, staiga atsivėrė siena, ir prieš apsi- 
verkusią Hanką atsistojo mažas žmogelis raudona kepuraite, 


su prijuoste ir su aukso vežimėliu. 

— Kodėl tu tokia apsiverkusi? — klausia Hankos.— Kas 
atsitiko? | 

— Kaipgi aš, vargšė, neverksiu,— atsako Hanka,— tik pa- 
galvokite, liepė man viską suverpti ligi ryto į aukso siūlus, 
o jeigu nesuverpsiu, turėsiu mirti. Ak, ką aš darysiu viena 
šiame svetimame pasaulyje! 

— Ar tik tiek,— sako žmogelis — nieko nebijok! Aš greit 
tave išmokysiu aukso siūlus verpti. Bet turi pasižadėti, kad 
po metų būsi šitoje pat vietoje. Jeigu garbingo mano vardo 

tada neatspėsi, būsi mano žmona, ir aš tave nusivešiu šituo 
vežimėliu. O jeigu atspėsi, paliksiu tave ramybėj. Sakau tai 
todėl, kad po metų, tą naktį, nebandytum kur slėptis, aš visur 
tave surasiu, nors ir padangėje skraidytum, surasiu ir sprandą 
nusuksiu. Tai ka ar sutinki? 

Hankai toks pasiūlymas nelabai patiko, bet ką darys, varg- 
šelė? Pagalvojo ir sako: 

*— Ar šiaip, ar taip žūsiu, geriau sutiksiu! 

Žmogelis, tai išgirdęs, tris kartus apsuko aplink ją su 

aukso vežimėliu, atsisėdo prie ratelio ir pradėjo: 


Taip, Hanička, taip tai taip! 
Taip, Hanička, taip iai taip! 
Taip, Hanička, taip tai taip! 


Mokė ją ir išmokė aukso siūlus verpti. 

Žmogelis iš kur atėjo, ten ir išėjo, o siena pati užsidarė. 

Mūsų mergelė, dabar jau iš tikrųjų aukso gijų verpėja, 
atsisėdo prie ratelio ir, matydama, kad kuodelis mažėja, o 
aukso siūlų daugėja, verpė ir verpė, ligi ryto viską suverpė 
ir dar išsimiegojo. Rytą ponas, tik pabudęs, eina žiūrėti aukso 
verpėjos. Kai įėjo į kambarį, vos neapžilpo nuo spindesio, sa- 
vo akimis nenorėjo tikėti, jog čia auksas. O kai įsitikino, 
puolė glėbesčiuoti aukso verpėjos ir tuoj su ja susituokė. 

Taip jie ramiai gyveno, ir jeigu anksčiau ponas mylėjo 
Hanką dėl aukso gijų, tai dabar tūkstantį kartų iabiau už 
gražų sūnų, kurį jam buvo pagimdžiusi. Bet ką gi? Nėra to- 
kios dainos, kuri- neturėtų pabaigos, ir jų meilė negalėjo trukti 
amžinai. Ėjo diena po dienos, ir pagaliau, tarsi viena akimir- 
ka, prabėgo metai. 

Hanka vaikščiojo vis labiau nusiminusi, kaip šešėlis slan- 
kiojo iš vieno kambario į kitą, paraudusiom akim, apsiver- 
kusi. Juk ne juokai netekti ir gero vyro, ir mielo sūnaus! 
Vargšas vyras nieko nežinojo ir kaip mokėdamas ramino žmo- 
ną, bet niekas nepadėjo. Kai ji pagalvodavo, kad vietoj gra- 
žaus Vyro turėsianti tokį bjaurų neūžaugą, vos ant sienų ne- 
lipo iš sielvarto. Pagaliau neiškentė ir papasakojo vyrui, kas-- 
jai atsitikę aną pirmąją naktį. 

Tasai išbalo kaip drobė ir liepė visame krašte pagarsinti, 
kad tas, kuris pamatys tokį ir tokį žmogelį ir sužinos tikrąjį 
jo vardą, gaus aukso gabalą didumo sulig galva. 

— Šitiek aukso? — šnibždėjo kaimynas kaimynui ir iškur- 
nėjo į visas puses, apžiūrėjo visus kampus, o gal ir pelių 
olas dar išlandė; visur ieškojo to žmogelio kaip adatos, bet 
niekur nerado, niekas jo nematė, ir joks gyvas padaras nega- 
lėjo įspėti jo vardo. 

Štai jau paskutinė metų diena, o žmogelio nei girdėti, nei 
regėti. Mūsų Hanka grąžė rankas, verkė sūnaus ir vyro. Varg- 
šas vyras irgi akis išverkė. Kad nereikėtų žiūrėti į žmonos 
kančias, užsikabino ant peties šautuvą, pasiėmė ištikimus ska- 
likus ir išėjo medžioti. 

Bemedžiojant atėjo vakaras, staiga iš visų pusių ėmė žai- 
buoti, prapliupo toks lietus, jog net šuns geras šeimininkas 
kur kas išmanė, ir gūdžioje nepažįstamoje girioje jis liko 
tik su vienu tarnu ir visas šlapias kaip žiurkė. 

Kur prisiglausi nuo vis didėjančio griaustinio, kur išsidžio- 
vinsi, kur nakvynę gausi? Dairosi, vargšai, aplinkui, ar ne- 
pamatys kokios piemenų būdos. Bet niekur nieko nematyti. 

Pagaliau, kai ir akys pavargo beieškodamos, pamatė, kaip 
iš vienos olos, tartum iš kalkių duobės, virsta kamuoliai dūmų. 

— Pabėgėk, brolau,— sako ponas tarnui — ir pažiūrėk, iš 
kur tie dūmai eina? Ten turi būti žmonių, paklausk, gal jie 
mus naktigulto priimtų. 

Tarnas nuėjo ir netrukus — per tą laiką nė gaidys nebūtų 
spėjęs kiaušinio sudėti — sugrįžo ir pasakė, jog ten nėra Bei 
kokio įėjimo, nei būdos, nei žmonių. | 

— Ak tu, tinginy! — subarė ponas tarną, kalendamas dam- 
timis.— Eisiu pats, 0 tu už tai gausi čia mirkti ir šalti. 

Pats ponas eina patikrinti, bet ir jis nieko neranda, tik 
dūmai be paliovos kyla iš olos. Įniršęs sušunka: 

— Velniai griebtų, kas bus, tas bus, turiu sužinoti, iš kur 
tie dūmai verčiasi! 

Jis prieina visai prie olos, atsiklaupia ir žiūri gilyn. Mato, 
kaip virtuvėje po žeme kepsniai čirška ir pataisytas akme- 

ninis stalas dviem žmonėms. Aplink tą stalą laksto mažas 
žmogelis raudona kepure, stumia pirma savęs aukso veži- 
mėlį ir dainuoja: 

Išmokiau ponią aukso gijas verpti, 

Šiąnakt spėlios ji mano vardą. 

Jeigu atspės, nenoriu jos, 

O jei neatspės, pasiimsiu ją. 

Mano vardas — Martinka Klingas. 


Ir vis laksto aplink tą stalą kaip pamišęs ir šaukia: 


Devyvnis patiekalus jai pataisysiu, 
Šilko pataluos ją paguldysiu. 
Jeigu atspės, nenoriu jos, 

O jei neatspės, pasiimsiu ją. 
Mano vardas — Martinka Klingas. 

Ponui nieko daugiau nereikėjo, jis paknopstom nubėgo pas 
tarną, o kad dangus buvo jau kiek prasiblaivęs, laimingai 
surado gyvulių pramintą takelį ir nuskubėjo namo. 

Namie žmoną rado susirūpinusią, raudančią, visai nusika- 
mavusią. Manė, kad su vyru negalės nė atsisveikinti, jeigu 
taip ilgai negrįžta. 

— Nesirūpink, mano žmona,— tarė jis, vos koją įkėlęs į 
trobą — žinau, ko tau reikia: jo vardas Martinka Klingas. 

Jis viską jai gražiai papasakojo, kur vaikščiojo, ką girdėjo. 

Hanka iš džiaugsmo vos nenuleipo, išglėbesčiavo, išbu- 
čiavo vyrą ir linksma nuėjo į tą patį kambarį, kur buvo pir- 
mąją naktį, paskutinį kartą aukso siūlų verpti. 

Vidurnaktį atsiveria siena, įeina žmogelis raudona kepu- 
rašte kaip prieš metus ir šaukia visa gerkle, bėgdamas aplink 
sa aukso vežimėliu: 


Jei atspėsi mano vardą, nenoriu tavęs, 
O jei neatspėsi, pasiimsiu tave. 
Na, spėk greičiau, spėk. 
— Pamėginsiu atspėti, — sako Hanka.— Tavo vardas Mar- 
tinka Klingas. 

Kai tik pasakė, žmogelis čiupo vežimėlį, trenkė kepurę į 
žemę, iš kur atėjo, ten ir išėjo, siena pati užsidarė, ir Hanka 
lengviau atsiduso. Nuo to laiko aukso nebeverpė, bet jo ir 
nereikėjo, ir taip pakankamai buvo turtingi. Hanka su vyru 
gražiai sutarė, sūnus augo ne dienomis, o valandomis, nusi- 
pirko karvę, o tai karvei parišo skambalą po kaklu, ir aš 
pasaką baigiu. 


AUKSAPLAUKĖ 


Kartą gyveno labai suvargęs kalvis. Kadaise jis buvo ne- 
blogai prasikūręs. Bet ką darysi, jeigu jo rankos pasidarė 
niekam nereikalingos. Atėjo sunkios dienos, o čia žmona ir 
maži vaikai valgyti prašo. Jis taip nuskurdo, kad iš viso turto 
jam beliko septyni kreiceriai. O išbadėję, sušalę vaikai vėl 
verkia, valgyti prašo. Susisielojęs kalvis už tuos paskutinius 
septynis kreicerius nusipirko virvę, sako, eisiu į mišką ir 
pasikarsiu. | | 

Nueina kalvis į mišką, susitanda nuošalią vietą ir užmeta 
virvę alt stiprios aukšto medžio šakos. Tik staiga atsiranda 
juoda moteriškė ir ima atkalbinėti, drausti, kad nesikartų, kad 
tai esanti nuodėmė ir labai negražu. Nusistebėjo mūsų kalvis, 
iš kur ta moteriškė atsirado, ir nukiūtino toliau. 

Vos žengęs kelis žingsnius, vėl puolė į neviltį ir jau antrą- 
kart buvo bemetąs virvę ant šakos. Tarsi iš dangaus nukri- 
tusi, vėl stovi prie jo toji moteriškė. Atkalbinėja jį visaip. 
Pakraipė kalvis galvą, pradėjo abejoti, kaip būtų geriau pa- 
darius, bet virvės neužmetė ir liko stovėti lyg mietą prari- 
jęs. Kai moteriškė dingo, vėl visas jo vargas stojo prieš akis. 
Ir dabar jau iš tiesų užrišo virvę už šakos. 

Moteriškė vėl atsirado prieš jį ir sako: 

— Nesikark, kalvi, nesikark! Padėsiu tau nelaimėje, gausi 
turtų, kiek nori, tik man pažadėk atiduoti tai, ko namie 
nepalikai. 

„Et, kas ten bus tuščiuose namuose, ir ko aš ten galėjau 
nepalikti? Čia kažkokie niekai!“ — pagalvojo kalvis ir paža- 
dėjo juodajai moteriškei, ko ji norėjo, tegu tik jam padeda. 
Ši tuoj jam pripylė pilną maišelį pinigų ir aukso. 

— Še tau, ką žadėjau,— sako, — o ką tu pažadėjai, ateisiu 
pasiimti po septynerių metų! 

Moteriškė dingo, tarsi į žemę prasmego, o praturtėjęs kal- 
vis parėjo namo ir pažėrė ant stalo visą lobį. Kiek džiaugs- 
mo! Miela žmonelė tik juokėsi ir tuoj nubėgo pirkti valgio. 
Išbadėję vaikai šokinėjo iš džiaugsmo ir gyrėsi taip prisi- 
kirtę, jog šonai užsirietę. O paskui tėvas papasakojo, kaip tą 
lobį gavęs. 

— Plepalai, neverta nė minėti, — kalbėjo kalvis, — pažadė- 
jau atiduoti tai, ko namie nepalikau. 

Oi, kaip išsigando žmona, tai išgirdusi, ji neseniai pajuto, 
jog nešioja kūdikį po širdimi. 

— Ką tu padarei? — kalbėjo žmona,— juk pažadėjai savo 
vaiką, kai jis gims! 

Išsigando ir kalvis. Bet ką dabar darysi? Žodis duotas, ne- 
atsiimsi! 

Netrukus kalvio žmona pagimdė gražią, mielą mergaitę 
aukso plaukais ir su aukso žvaigžde kaktoje, ir kokį gi vardą 
jai duosi, jei ne Auksaplaukė. Tėvai kaip galėdami ją pri- 
žiūrėjo ir augino, bet jiems širdį suspausdavo, pagalvojus, 
kad ji ir jų, ir ne jų. 

Po septynerių metų, lygiai tą pačią valandą, kada mergaitė 
gimė, prie kalvio trobos privažiavo juoda karieta, ir iš jos 
išlipo juodoji moteriškė, pasakė kalviui, ko atvykusi, ir pa- 
sisodino mergaitę į karietą. Su ašaromis ją lydėjo visi namiš- 
kiai ligi sodybos galo. Norėjo dar toliau eiti, bet moteriškė 
uždraudė, pagrasinusi juos užkeiksianti. Raudodami visi grįžo 
namo ir liūdėjo mielos mergaitės, tarsi amžinai būtų su ja 
atsisveikinę. 

Juodoji moteriškė su ta miela auksaplauke mergaite va- 
žiavo juoda karieta, važiavo tuščiais laukais, tankiais miškais, 
kol pagaliau sustojo didelėje gražioje pilyje. Moteriškė įsi- 
vedė Auksaplaukę į pilį, pervedė per devyniasdešimt devynis 
kambarius ir taip pasakė: 

— Čia, mano mergele, tu gyvensi. Turėsi tvarkyti ir pri- 
žiūrėti likusius devyniasdešimt devynis kambarius, galėsi 
vaikščioti po visus, o gyvensi, kuriame patiks. Bet į šimtąjį 
kambarį kojos nekelk, kitaip bus blogai! Po septynerių metų 
vėl pasimatysime, o dabar lik sveika! 

Taip pasakiusi, dingo. Per visus tuos septynerius metus 
jos nebuvo nei girdėti, nei regėti! Ir visus tuos septynerius 
metus mūsų Auksaplaukė ramiai sau gyveno pilyje. Vaikš- 
čiojo po tuos devyniasdešimt devynis kambarius, juos šlavė, 
tvarkė, plovė, viskas juose žibėjo kaip auksas; į šimtąjį kam- 
barį nėjo, nors. jai vis knietėjo ten pažiūrėti, net miegoti 
negalėjo. Po septynerių metų juodoji moteriškė sugrįžo. 

— Na, nėjai į šimtąjį kambarį? — paklausė Auksaplaukės; 
Auksaplaukė atsakė jame nebuvusi. 

Juodoji moteriškė nusiramino, ji žinojo, kad Auksaplaukė 
paskutinio kambario tikrai nematė. Paskui dar kartą tą patį 
įsakymą davė ir vėl dingo septyneriems metams. 

Vaikšto mūsų Auksaplaukė po tas devyniasdešimt devy- 
nias svetaines, vaikšto ir jas tvarko, šveičia, jos spindėte spin- 
di kaip veidrodžiai. Bėga metai kaip sapne. Kartą, visai bai- 
giantis septintiesiems, kai ji ėjo per kambarius ir galvojo, 
jog juodoji moteriškė ją pagirs už gerą darbą, išgirdo gražią 
muziką, kuri sklido iš to paskutinio kambario. Kaip stirna 
pašoko ir jau buvo prie durų, o iš ten skambėjo dar švelnes- 
nė, nuostabesnė muzika. Paspaudė rankeną! Ir ji jau viduje. 

Tame kambaryje sėdėjo dvylika užkeiktų žmonių; sėdėjo 
lygiai taip, kaip buvo susėdę prieš užkeikimą. Už durų stovė- 
jo dar vienas, ir tasai prabilo į Auksaplaukę: 

— Auksaplauke, dieve gink nesakyk, ką matei šitame 
kambaryje! Kad ir kažin ką tau darytų juodoji moteriškė, ty- 
lėk kaip žemė! Jeigu bent žodelį ištarsi, amžiams būsi nelai- 
minga, ir mes liksime užkeikti! 

Po to viskas nutilo, ir Auksaplaukė, sutrikusi ir išsigandusi, 
išbėgo lauk. 

Ji nė nepastebėjo, kaip juodoji moteriškė atsirado priešais 
ją: toji žinojo, kad Auksaplaukė buvo paskutiniame kamba- 
ryje. Juodoji moteriškė tik pirštu pagrūmojo ir tarė: 

— Auksaplauke, Auksaplauke, ką gi tu padarei? Juk į tą 
kambarį buvai įėjusi! Sakyk, ką ten matei? 

Bet mūsų Auksaplaukė išsigynė ten buvusi. Kai juodoji 
moteriškė nieko nepešė geruoju, visaip ėmė gąsdinti, bet 
Auksaplaukė viską slėpė. Pagaliau juodoji moteriškė tarė: 

— Jeigu nepasakysi, ką tame kambaryje matei, įmesiu 
tave į šulinį, ir liksi nebylė! 

Ji iš tikrųjų ją įmetė į gilų šulinį ir taip padarė, kad Auk- 
saplaukė negalėjo susikalbėti su jokiu kitu žmogum pasau- 
lyje, tik su juodąja moteriške. | 

Atsitokėjusi tame šuliny, Auksaplaukė pamatė, kad stovi 
ant smėlio. Ir keisčiausia, kad ten po žeme buvo kažkokia 
anga. Ji pradėjo eiti ta anga ir išėjo į gražią pievą. Toje pie- 
voje ji ir gyveno, misdama šaknelėmis ir uogomis. O juodoji 
moteriškė ir ten pas ją ateidavo ir vis prašydavo pasakyti, ką 
mačiusi paskutiniame kambaryje. Bet Auksaplaukė nieko ne- 
sakė. 


Tame krašte, kur buvo toji pieva, kartą medžiojo karalai- 
tis. Bemedžiodamas išėjo į pievą ir rado gražiąją Auksaplaukę, 
miegančią ant žolės. Žiūrėjo į ją, žiūrėjo ir atsistebėti ne- 
galėjo, iš kur toks neregėtas mergaitės grožis. Ir kuo daugiau 
žiūrėjo, tuo labiau ji jam patiko; pagaliau nusprendė paža- 
dinti, į pilį nusivežti ir į žmonas paimti, kad ir ką pikti lie- 
žuviai sakytų. 

Tyliai ją pažadino, klausinėjo, kas ji tokia ir iš kur. Bet 
ji nieko negalėjo pasakyti. Karalius manė, kad ji labai išsi- 
gandusi arba nedrįsta su juo kalbėtis, todėl vis klausinėjo, 
ar neitų su juo į pilį. Ji linktelėjo galvą. Karalaitis mergaitę 
pasiėmė į pilį, liepė gražiai aprengti ir vedė ją. | 

Auksaplaukė dar ir po to negalėjo kalbėti; bet jaunas ka- 
ralius vis tiek ją mylėjo ir gyveno laimingai ir ramiai. Po 
metų artėjo laikas gimdyti, o ji, lyg nieko nenujausdama, kas- 

dien vis labiau liūdėjo. Pagimdė mielą berniuką auksiniais 
plaukais ir su aukso žvaigžde kaktoje. Karalius buvo labai 
patenkintas. Tuoj liepė sukviesti į puotą visus aplinkinius ba- 
jorus, kad ir jie su juo pasidžiaugtų. 

Bet neilgas buvo jo džiaugsmas. Naktį prie Auksaplaukės 
atsirado juodoji moteriškė ir ėmė grasinti: jeigu ji nepasa- 
kysianti, ką matė tame paskutiniame kambaryje, pasmaug- 
sianti jos auksaplaukį berniuką. Auksaplaukę supurtė šaltis, 
ji visa virpėjo kaip drebulė, bet tylėjo. 

— Dar tau atsirūgs! — pagrasino juodoji moteriškė. Tuoj 
mielą berniuką pasmaugė, Auksaplaukei lūpas krauju patepė 
ir dingo. 

Kas apsakys, kaip verkė visi, rytą radę berniuką negyvą. 
Karalius išblyško iš pasibaisėjimo ir gailesčio. Paskui ieškojo 
tui. Auksaplaukės lūpos buvo kruvinos, todėl pasklido kal- 
bos, ar ne ji savo rankomis berniuką bus pasmaugusi. O ji, 
vargšelė, negalėjo nė žodžio pasakyti ir išsiteisinti. Kai kurie 
net reikalavo pasmerkti ją myriop! Bet karalius neklausė jo- 
kių kalbų ir toliau ramiai su ja gyveno ir labai mylėjo. 

Po metų Auksaplaukė pagimdė mergaitę auksiniais plaukais 
ir su aukso žvaigžde kaktoje. Karalius labai džiaugėsi, o kad 
daugiau neatsitiktų tokios nelaimės, liepė nakčia pastatyti stip- 
rią sargybą prie to kambario, kur Auksaplaukė miegodavo. 

Bet ir tai nieko nepadėjo, mat toji moteriškė visus už- 
būrė, ir jie užmigę sukrito kaip pelų maišai, 0 ji įėjo pas 
Auksaplaukę. 

— Na, pažiūrėsim, ar tu pagaliau pasakysi, ką paskuti- 
niame kambaryje matei. Vis tiek tau bus galas! Jeigu ir šįkart 
kūdikį pasmaugsiu, karalius lieps tave sudeginti! 

O Auksaplaukė ir dabar tylėjo kaip žemė. Juodoji mote- 
riškė pasmaugė mergaitę, Auksaplaukei lūpas ištepė krauju ir 
dingo. 

Rytą rado kūdikį negyvą, o sargybiniai negirdėjo, kad kam- 
baryje bent kas būtų krepštelėjęs. 

Labai užsirūstino karalius, kad jo pilyje tokios piktada- 
rystės dedasi, ir įsakė dar stropiau ištirti ir surasti kaltininką. 

Bet iš to nieko neišėjo. Pagaliau visi ėmė viešai kalbėti, kad 
niekas kitas, tik pati karalienė kūdikį bus pasmaugusi. Jos 
ir lūpos esančios kruvinos, ir toji pabaisa net žodžio ištarti 
nemokanti. Tos kalbos palenkė karalių, ir jis nusmerkė Auk- 
saplaukę mirti. 

Auksaplaukę turėjo sudeginti už miesto. Jau išvedė ją; 
jau pririšo prie stulpo; jau malkas po ja užkūrė, ir visa minia 


sužiuro į ją. Staiga pro žmones atlėkė karieta ir sustojo prie 
Auksaplaukės. Iš karietos išlipo juodoji moteriškė ir sako: 

— Matai, kaip išsipildė mano žodžiai. Dabar vis tiek tu su- 
degsi ant laužo; pasakyk, ką matėi paskutiniame mano pilies 
kambaryje? 

Bet Auksaplaukė tylėjo, juodoji moteriškė nė žodžio iš jos 
neišpešė, nors ir kaip stengėsi. 

Kai Auksaplaukę apsiautė dūmai ir liepsna, tada stebuk- 
lingai pasikeitė juodoji moteriškė, ir jos veidas pabalo. Tuoj 
liepė laužą užgesinti, pasakė, jog Auksaplaukė nekalta, ir pra- 
bilo į ją: 

— Tavo ir mano laimė, kad neprasitarei; tuo išvadavai 
mane ir tuos dvylika, kuriuos matei paskutiniame kambaryje. 
Jeigu būtum prasitarusi, būtum amžiams pražudžiusi ir save, 
ir mus! 

Tai pasakiusi — nežinia, nei kaip, nei iš kur,— grąžino jai 
abu gyvus aukso vaikus, o pati dingo su karieta kaip viesulas. 

Tą pačią akimirką Auksaplaukė pradėjo kalbėti ir papasa- 
kojo karaliui viską nuo pradžios. Karalius savo ausimis ir aki- 
mis nenorėjo tikėti, bet iš tikrųjų buvo taip, o ne kitaip. 
Nežinojo, ką daryti iš džiaugsmo, ar vaikus ant rankų imti,. 
ar savo Auksaplaukę myluoti ir prašyti atleidimo. Po to vai- 
kus ir žmoną nusivežė į pilį ir ramiai gyveno, gal ligi šiol 
tebegyvena su tuo kalviu, kurį paskui surado ir su visa šei- 
myna į pilį atsigabeno. 


k 


STEBUKLINGAS MEDŽIOTOJAS 


Giliame slėnyje gyveno senas medžiotojas. Jis mito vien 
paukštiena ir žvėriena. Netoli jo trobelės buvo ežeras. Mė- 
džiotojas plaukiojo plaustu po tą ežerą ir, ką tik pamatęs, 
viską medžiojo. Kartą atskrido ančių būrys. Panoro medžioto- 
jas visas iš karto pagauti. Ir ką jis sugalvojo? Girdi, jei antis 
praryja gyvatę, ta perlenda kiaurai, po to ją. čiumpa kita, 

o kai ir per tą perlenda — čiumpa trečia, visos taip ir susi- 
veria. Medžiotojas nuvijo ilgą taukuotą virvę, nutempė plaus- 
tu į žoles ir pametė ant vandens, o pats pasislėpė ir laukia. 

Šit atskrido antys ir nardo po ežerą, žuvų ieško. Viena 
antis žiūri — vandeny taukuota virvė beplaukiojanti, makt — 
ir prarijo, o kai virvė kiaurai perlindo, prarijo ją ir antra, 
paskui trečia ir ketvirta, o kadangi virvė buvo ilga, susivėrė 


visos antys. Kitą virvės galą medžiotojas buvo apsijuosęs 
aplink save. 

Kai jau visos antys buvo susivėrusios, jis pasistūmėjo 
plaustu į ežerą ir suplojo rankomis. Antys išsigandusios pa- 
kilo į orą. O jų buvo daug, tai ėmė nešti ir medžiotoją. Ne- 
žinia, kas jam būtų atsitikę, jeigu antys nebūtų skridusios 
ties jo trobele. Iš trobelės kyšojo kaminas, taigi mūsų me- 
džiotojas užsikabino už to kamino ir įsmuko tiesiai į virtuvę. 
Antims tuoj galvas nusuko, plunksnas nupešė, išdarinėjo, iš- 
ikepė — ir suvalgė visas iš karto, mat buvo ne per didžiausios. 

„Ei, būtų gera dar ką sumedžiojus“,— pagalvojo, kai nė 
kąsnio nebeliko. Tada sotus išėjo po pasaulį pasidairyti. 

Eina jis per kalnus ir klonius, mėnulis gražiai šviečia. Žiū- 
ri — toks medžiotojas į mėnulį taikosi. 

— Bene geras šaulys būsi, kad į mėnulį taikai? — klausia. 

— Ką ten mėnulis, — atsako.— Matai mėnulyje aną akmenį, 
ant jo yra pelėdos lizdas. Tik, gudruolė, nenori galvos iš- 
kišti, aš ją pykšt — ir nušaučiau. 

— Duok jai ramybę. Tegu toji pelėda vaikus išperi. Ge- 
riau eik su manim po pasaulį pasidairyti. 

Pasišnekėjo ir keliauja dviese. 

Eina eina, mato — stovi toks žmogus pamiškėje, akių nuo 
lauko nenuleidžia. 

— Ko taip žiūri? Akiš pražiūrėsi! — klausia jį. 

— Ko žiūrėčiau,— atsako, — kepsnio noriu. Toje pievelėje 
elniai ganosi. Kai tik koks iš miško išeis, aš strykt — nudobsiu 
elnią ir turėsiu kepsnį. 

— Jei toks greitas, tai eime po pasaulį pasidairyti. 

Įkalbėjo jį, ir nuėjo drauge. 

Eina eina ir sutinka dailidę su didžiausiu glėbiu grandinių. 

— Kurgi eini su tomis grandinėmis? — klausia: jį. 

— Kurgi eičiau, prie laivų statyklos visai nėra medžio, tai 
noriu mišką grandinėmis apjuosti ir pernešti arčiau, kad ne- 
reikėtų taip toli vaikščioti. 

Padėjo jam tą miškelį pernešti, o jis pavaišino juos pienu 
ir sviestu. Paskui prikalbėjo ir jį eiti drauge. 

Eina eina, žiūri — sėdi senelis ant akmens, vieną nosies 
skylutę laiko pirštu užkimšęs, o kita šnerve be paliovos pučia. 

— Ko čia puti? — klausia jį. 

— Ko pučiu? Matote ant kalvos vėjinį malūną. Pučiu, kad 
maltų. O jeigu pradėčiau visa jėga pūsti, jis kaipmat sugriūtų. 
— Jei toks galiūnas, eime su mumis, gal kam praversi. 

Eina ir senelis kartu. 

Ėjo ėjo ir sumanė stebukladariais apsiskelbti. Išvaikščiojo 
visus kraštus ir tiek stebuklų prikrėtė, jog į vežimą nesudė- 
tum. Pagaliau nukeliavo toti į turkų šalį ir ten aukštiems didi- 
kams ir ponams rodė, ką mokėjo. Kartą pats paša pakvietė 
juos pietų. Ir šit per pietus ėmė jie kalbėti apie vyną, kurio 

tik Tokajuje galį gauti ir nuo kurio didelė gudrybė ir protas 
ateinanti. Išgirdo tas kalbas pašos pati ir užsigeidė to vyno. 

— Kol mes čia prie stalo sėdėsime ir šnekėsime,— sako 
medžiotojas, — mano žmonės nubėgs ir atneš to vyno. 

— Na, na. Dar negirdėjau, kad kas į Tokajų per dieną 
būtų nubėgęs! — kraipė galvą paša, o medžiotojas tvirtino, kad 
tikrai atneš. 

— Jeigu šiandien per pietus gersime vyną iš Tokajaus, 
duosiu jums aukso, kiek tik panešite. O jeigu ne — visiems 
kilpa ant kaklo! — tarė paša. 

Ką darys vyrai, reikia to vyno parnešti. 

Greitūnas tik pasišokėjo ir akies mirksniu atsidūrė Toka- 
juje. Prisipylė vyno ir pasuko atgal. 

Sėdi paša prie stalo, laukia. O tas vis negrįžta ir negrįžta. 
Pašos pati jau nekantrauti ėmė. 

— Eik, surask jį, kur jis taip ilgai užgaišo! — tarė me 
džiotojas taikliajam šauliui. 

Tasai pasižiūrėjo ir mato, kad greitūnas grįždamas užmigęs 
lauke po kriauše. Šaulys čiupo savo lanką ir numušė kriaušę 
virš miegančiojo galvos. Kriaušė bumt jam ant nosies, tas pa- 
budo ir vienu šuoliu parsirado į pašos rūmus. Paša su pačia 
išgėrė to vyno, apsisuko jiems galva, ir paša, užuot palydė- 
jęs svečius į aukso sandėlį ir pats juos apdovanojęs, pasiuntė 
tarną. 

Bet tarnas vis negrįžta. Paša siunčia kareivį — girdi, pa- 
žiūrėk, kur tas tarnas prapuolė. 

— Oi mano valdove,— grįžta kareivis nusiminęs, — bėda 
mus ištiko! Vos tik tarnas įėjo į sandėlį, jie šmaukšt, uždarė 
duris, o paskui apjuosė grandinėmis visą sandėlį ir nusitempė 
viską į laivą. Dabar jau toli jūron nuplaukę. 

Šoko paša kaip įgeltas, visus kareivius sušaukė. Sėdo į 
visų greičiausią laivą ir puolė vytis. Rodos, jau jau pavys. 

— Kur tu, galiūne? — sako medžiotojas vėjo pūtėjui.— Na, 
parodyk, kad ne veltui duoną valgai! | 

Senelis atsisėdo laivo gale ir kad ims pūsti, savo laivą prie- 
kin ginti. O paskui savo vėją į pašos laivą paleido. Laivai 
kaipmat atsidūrė per dešimt mylių vienas nuo kito. 

Paša vos nesprogo iš pykčio! 
Bičiuliai laimingai pasiekė savo kraštą, pasidalijo po ly- 
giai auksą ir gyvena ligi šiolei, nes vis dar turi iš ko. 


X 


MAHULENA AUKSO MERGELĖ, 
ARBA SAULĖS DUKRA 


Buvo kartą, o gal ir nebuvo, vienas karalius. Ir turėjo 
jis berniuką. To berniuko motina buvo mirusi, o karalius 
buvo vedęs kitą moterį — piktą raganą. Tasai berniukas visą 
laiką klausinėjo tėvą, kas tokia taip gražiai nupiešta paveiksle, 
kur už krosnies kabo. Bet tėvas nesako, vis atidėlioja: 

— Pasakysiu, kai didelis užaugsi. 

Jaunasis karalaitis augo ir nuolatos gėrėjosi tuo gražiu 
paveikslu. Kartą, kai tėvas buvo gerai nusiteikęs, paklausė: 

— Pasakyk, tėve, bent kartą, kas tokia nupiešta tame pa- 
veiksle, kur už krosnies kabo. 

— Tai tavo motina, ją visi vadino Aukso mergele. Kai aš 
buvau toks kaip tu dabar, ją vedžiau, nes visame pasaulyje 
nebuvo gražesnės už ją; jai gimė sūnus, kuris tęsia mūsų gi- 
mine. Ir tu, sūnau, turi nepamiršti, kad esi paskutinis karalių 
giminės. 

Išgirdo pamotė ir tuoj pasisiūlė karalaičiui pačią surasti. 
Bet karalaitis nė girdėti nenorėjo apie pamotės siūlomą pačią 

ir pasakė, kad vesiąs tik tokią gražuolę, kokia kadaise buvo jo 
motina. Kiek šnekėjo tėvas, kad tokios daugiau nebuvo ir 
nebūsią, kiek kalbino pamotė, kad imtų tą, kurią ji pataria, 
karalaitis nenorėjo, ir gana. 

Pagaliau karalius liepė sušaukti visus patarėjus, kad ga- 
lėtų su jais pasitarti, kaip suieškoti jo sūnui tokią pačią. Ir 
susirinko tada visos karalystės patarėjai, ir tarėsi nuo ryto 
ligi vakaro, bet nieko patarti negalėjo. Tarėsi dar ir antrą, 
ir trečią dieną, kol pagaliau sutarė siųsti į visas keturias pa- 
saulio šalis pasiuntinius tos gražios mergelės ieškoti. 

Pasiuntiniai tuoj pat rytojaus dieną iškeliavo ir klaidžiojo 
po visokius kraštus, pagaliau po metų sugrįžo, tokios merge- 
lės niekur nei regėję, nei girdėję. 

Ką darys karalius? Vėl sušaukė patarėjus, kad šitie pa- 
tartų, kaip tą gražiąją mergelę surasti. 

Susirinko patarėjai iš visos karalystės ir tarėsi dar ilgiau 
negu pirma, bet nieko nutarti negalėjo. Pagaliau atsistojo žilas 
senis, kuris ligi tol visąlaik tylėjo, ir šitaip prabilo: 

— Matau, kad nieko nuspręsti negalite, ir matau, kad, 
gero patarimo negavęs, ne tik didžiai nuliūs karalius, bet ir 
visą mūsų šalį ištiks nelaimė. Jei jaunajam karalaičiui nera- 
sime pačios, kokios jis nori, tai nebus kas tęsia karalių gi- 
minę, kuri taip ilgai ir laimingai viešpatauja, ir tada pražus 
mūsų karalystė. Ilgai galvojau, kaip galėtume rasti mūsų 
princui tą visų gražiausią pasaulyje mergelę, ir štai ką su- 
galvojau. Žinote, koks didelis, garsus, visame pasaulyje žino- 
mas mūsų miestas ir kiek svetimšalių iš tolimųjų kraštų kas- 
dien pereina per jį. Paliepkime užrakinti visus šulinius mieste 
ir griežtai prisakykime, kad nė vienas miestietis neduotų sve- 
timšaliui vandens, o visus siųstų į karaliaus rūmus. Čia pa- 
liksime vieną šulinį ir pastatysime sargus, kurie kiekvieną 
išklausinės, ar nebus girdėjęs apie tą gražiąją mergelę. 

Toks patarimas ir pačiam karaliui labiausiai patiko, ir tuoj 
jis įsakė padaryti, kaip tasai senis patarė. 

Ilgai buvo tokia tvarka. Daug žmonių buvo sustoję kara- 
liaus rūmų kieme prie šulinio, bet nė vienas nebuvo girdė- 
jęs apie gražuolę. 

Po trejų metų į miestą užsuko dulkinas ir išvargęs kelei- 
vis. Matyt, labai iš toli atėjo, nes pripuolė prie pirmo namo 
ir maldavo nors lašelio vandens. Bet jam atsakė, kad kara- 
liaus liepta niekam nė gurkšnio neduoti. Tegu einąs į kara- 
liaus rūmų kiemą, tik ten gausiąs vandens. Keleivis iš troš- 
kulio buvo vos gyvas, bet vargais negalais nusigavo ligi ka- 
raliaus rūmų. Vos tik pro vartus įėjo, pamatė vidury kiemo 
šulinį, o šalia jo sargus. Keleivis iš tolo ėmė šaukti, kad jam 
duotų atsigerti, iš troškulio negalįs nė žingsnio žengti. Sar- 
gai, pamatę svetimšalį, pasėmė ąsočiu vandens ir davė jam 
atsigerti — ir tuoj ėmė klausinėti, ar jis nebus matęs ar gir- 
dėjęs apie gražiausią pasaulyje mergelę. 

— Kaipgi nebūsiu girdėjęs, — atsakė šučimnsaiis juk aš 
visą pasaulį esu 1 išvaikščiojęs iI viską žinau. Ir apie tokią gra- 

netenka. . 

Sargai tuoj čiupo jį už rankos ir nuvedė pas patį karalių, 
kad ten papasakotų, ką žino. 

Karalius labai apsidžiaugė, išgirdęs apie tą svetimšalį, mat 
jis buvo jau visai viltį praradęs tokią gražuolę surasti. Liepė 
tuoj ir sūnų pašaukti, kad keleivis abiem girdint papasakotų 
apie tą neregėto grožio mergelę. 

— Šviesiausias karaliau,— prabilo keleivis, — aš iš tikrųjų 
visą pasaulį išvaikščiojau, bet niekur negirdėjau, kad būtų 
kita tokia gražuolė kaip Mahulena Aukso mergelė. Ji tokio 
gražumo, kad kiekvienas, ar jis būtų senas, ar jaunas, į ją 
pažvelgęs, tuoj žado netenka. Bet jaunam karalaičiui nepa- 
tarčiau jai pirštis. Juk nebuvo tokio, kuris jos žvilgsnį atlai- 
kytų. Visiems kojas pakerta, ir jie, nieko nepešę, turi grįžti 
namo. 

Karalditis, vos apie tą mergelę išgirdęs, panoro tą pačią 
dieną leistis kelionėn. 

— Ne, mano sūnau,— tarė jam karalius, — dar palauk tru- 
putį! Pasiimk kelionėn pinigų ir kariuomenės, kiek nori, kad 
neatsitiktų kokia nelaimė. Gal ir tas išmintingas žmogus ke- 
liaus su tavim, su juo greičiau surasi. 

Ir ėmė karalius prašyti keleivį, kad padėtų jo sūnui gra- 
žuolės ieškoti. Keleivis iš pradžių nenorėjo, bet, karaliaus la- 
bai prašomas, pagaliau sutiko. Tik karalaitis turįs nieko dau- 
giau kelionėn neimti ir pažadėti visur ir visada jo klausyti. 

Taip jie susitarė ir rytojaus dieną leidosi kelionėn. Ėjo 
ėjo gūdžiomis giriomis, prastais keliais, ilgai ėjo, toli ėjo; 
kartą vienoje girioje juos sutemo naktis. Klaidžiojo klaidžiojo 
po tą girią, pagaliau priėjo trobelę, kurioje degė žiburys. 
Įeina vidun — žiūri, sėdi senelis ir rašo knygą. Pasisveikina, 
bet senelis nieko neatsako. Ilgai stovėjo juodu. prie durų. Pa- 
galiau senelis pakėlė galvą, pasisveikino ir vėl ėmė rašyti. 
Jau bičiuliai buvo beišeiną, bet keleivis sako karalaičiui: 

— Kurgi nakvosime, jeigu mums neatsako nei šiaip, nei 
taip? 

— Iš tiesų, gal gulkime čia,— pasiūlė karalaitis — juk tas 
senukas mums nieko nedarys. 

Taip ir sugulė; karalaitis netrukus užmigo, o keleivio mie- 
gas neima. 

Prieš pat. vidurnaktį sugrįžo trys senuko dukterys, kurios 
dieną varnomis po pasaulį skraidė. 

— Tėve, ar čia kas nenakvoja? — klausia jos. 

— Nakvoja,— atsako senukas,— bet pasakokite, kur šian- 
dien buvote, ką girdėjote. 

— Nepasakosime, tie pakeleiviai gali mus išgirstį. 

— Kaip jie išgirs, juk miega; o jeigu ir išgirs, nedaug tu- 
rės iš to naudos. Pasakok, vyriausioji, kur buvai, ką girdėjai. 

Tada vyriausioji duktė prabilo: 

— Buvau šiandien plačiame tolimame pasaulyje ir girdė- 
jau, kad toks karalaitis ieško Mahulenos Aukso mergelės, 
tokios, kokia buvus jo motina; kas jam tai pasakys, ligi kulkš- 
nių į akmenį pavirs. 

— Kurgi tu, antroji mano dukra, šiandien skraidei ir ką 
girdėjai? — paklausė tėvas. 

— Skrajojau po tolimą platų pasaulį ir girdėjau, kad ka- 
ralaitis, eidamas ieškoti tos Mahulenos Aukso mergelės, pri- 
eis kryžkelę; iš tų kelių vienas bus akmenuotas ir pelkėtas, 
kitas — lygus ir geras. Jeigu jis eis tuo geruoju keliu, nie- 

kada pas Aukso mergelę nenueis, o jeigu eis tuo prastuoju — 
gali ją surasti. O kas jam tai pasakys, tuoj pat ligi kelių į 
akmenį pavirs! 

— Kurgi tu, mano trečioji dukra, skraidei ir ką girdėjai? — 
vėl paklausė tėvas. 

— Skrajojau po tolimą platų pasaulį ir girdėjau, kad tasai 
karalaitis Mahulenos Aukso mergelės negaus, jeigu iškart, 
pirmą sykį pamatęs, į akis jai pažiūrės. Pirmą dieną turi pa- 
žiūrėti ligi kelių, kitą dieną ligi pusės, ir tik trečią dieną — 
į akis. Tada ją gaus. O kas jam tai pasakys, tuoj pat ligi juos- 
tos į akmenį pavirs. 

Keleivis viską girdėjo ir gerai įsidėjo į galvą. 

Rytą karalaitis pabudo, atsikėlė, ir nukeliavo juodu toliau. 
Netrukus priėjo kryžkelę. Keleivis sako: 

— Šviesiausias karalaiti, eime tuo prastuoju keliu. 

— Ne, eime geruoju, — nesutinka karalaitis, — jau gana pri- 
klaidžiojome gūdžiomis giriomis ir DielaE keliais. Laimė, kad 
išėjome į gerą kelią. 

Ir pasileido geruoju keliu. Bet keleivis nuėjo tuo pras- 
tuoju, ir karalaitis netrukus sugrįžo, nes jam vienam buvo 
nuobodu. 

Vėl abu keliauja, karalaitis klampoja tuo duobėtu keliu 
dantis sukandęs, vis nori atgal pasukti, bet keleivis nė ne- 
šneka. Pagaliau užėjo ant kalvos, nuo kurios išvydo miestą, 
kur gyveno Mahulena Aukso mergelė. Karalaitis iškart pra- 
linksmėjo ir žvalus žingsniavo toliau. Abu atėjo į miestą, ir 
karalaitis tuoj norėjo eiti tiesiai pas karalių. Bet keleivis jam 
priminė, kad dar namie pažadėjęs visur jo klausyti; taigi 
jie nėjo pas karalių, bet vienoje smuklėje išsinuomojo kam- 
barį ir ten išmiegojo ligi ryto. Keleivis sako karalaičiui: 

— Na, dabar eisi pas Aukso mergelę. Kai įžengsi į kara- 
liaus rūmus, sargai paklaus: „Ko nori?“ Drąsiai atsakyk, jog 
atėjai Aukso mergelės pasižiūrėti. Tave nuves ties:ai pas ją. 
Bet būk vyras! Nebandyk jai tiesiai į akis žiūrėti; nudelbk 
akis žemyn ir po vieną laiptelį žvelk aukštyn. Kai pamatysi 
kojas ir kelius — sustok ir aukščiau nežiūrėk! Ten bus už- 
tiestas stalas, ant jo stovės lėkštė sriubos ir ąsotis vyno. At- 

sisėsk prie stalo, nuvalgyk trečdalį sriubos, nugerk trečdalį 
vyno; atsistok ir, niekam nieko nesakes,— namo! Padaryk 
viską, kaip sakiau, kitaip bus blogai. 

Karalaičiui visa tai labai keista atrodė, bet nedrįso prieš- 
tarauti, nes buvo pasižadėjęs: savo bičiuliui visur klausyti. 
Nuėjo į rūmus, sargai jį nuvedė pas Aukso mergelę, pasižiū- 
rėjo į ją tik ligi kelių, nuvalgė kiek sriubos, nugėrė gurkš- 
nelį vyno ir, niekam nė žodžio netaręs, parėjo į smuklę. Ke- 
leivis jį pagyrė, kad viską gerai padarė. 


Rytojaus dieną keleivis vėl siunčia karalaitį į rūmus ir 
liepia viską taip daryti, kaip vakar, tik dabar galįs pasižiū- 
Iėti ligi pusės, nuvalgyti pusę lėkštės sriubos it nugerti pusę 
vyno. Kaip keleivis buvo liepęs, taip karalaitis padarė iI 
linksmas sugrįžo į smuklę. 

Trečią dieną keleivis vėl nusiuntė jį į rūmus. Ir koks buvo 

karalaičio džiaugsmas, kai keleivis leido šį sykį pažiūrėti gra- 
Žuolei į veidą, tik pamažu, ne iš karto. Taip pat jis turėsiąs 
visą lėkštę sriubos suvalgyti ir pilną ąsotį Vyno išgerti. Bet 
priminė, kad būtų labai apdairus, nes šis paskutinis sykis vis- 
ką nulems. 

Nueina karalaitis į rūmus, gražiai atsistoja prieš Aukso 
mergelę ir nuo vieno laiptelio prie kito vis aukščiau kelia 
akis. O Mahulenai Aukso mergelei patiko toks gražus jauni- 
kaitis ir ji meldė dievą, kad tik jis iškart į ją nepažiūrėtų. 
Bet karalaitis pamažu kėlė akis vis aukščiau ir aukščiau, jau 
matė jos kojas, paskui liemenį ir pagaliau veidą. Kai tik 
žvilgtelėjo į veidą, apsvaigo jam galva, ir jis vos vos ant 
kojų išsilaikė. Princesė irgi sutriko, nebežino, ką daryti. Ta- 
da karalaitis nuėjo prie stalo, išvalgė pilną lėkštę sriubos ir 
išgėrė visą ąsotį vyno. Nuo to jam tarsi naujų jėgų prisidėjo. 
Tuo tarpu ir princesė atsipeikėjo, nulipo laipteliais žemyn ir 
pribėgo prie karalaičio. 

Tuoj pat įžengė į menę princesės tėvas, paukščių kara- 
lius, žiūri — kas čia darosi jo namuose? Karalaitis pasisakė 
karaliui, kas esąs ir ko atėjęs, ir paprašė princesės rankos. 
Karalius ilgai nenorėjo sutikti, bet paskui tarė: 

— Gerai, atiduosiu ją tau, bet niekada nedrįsk grįžti pas 
savo tėvus. 

Ką darys karalaitis, pasižadėjo — negi per tėvus tokios 
gražuolės neteksi. Tuoj buvo iškeltos vestuvės, ir jis pasiliko 
gyventi karaliaus rūmuose. Norėjo ir keleivį pasiimti į rūmus, 
bet tasai nesutiko. Jam esą geriau gyventi samdytame kam- 
baryje. Taip jie ir gyveno visi drauge, o jaunasis karalaitis 
nė negalvojo grįžti į tėvų namus. 


Po daugelio metų panoro karalaitis tėvų namus pamatyti, 
ir kuo daugiau apie tai galvojo, tuo tėvų namai jam bran- 
gesni darėsi. Bet kaip čia tą karalių prikalbėti? Vieną sykį 
nutaikė karalaitis progą, kai senasis karalius buvo labai gerai 
nusiteikęs. Pripuolė prie jo kojų ir ėmė maldauti išleidžiamas 
namo. Ilgai karalius spyrėsi, pagaliau sutiko. Tuoj pat ėmė 
ruoštis kelionėn. Karalaitis, Aukso mergelė ir jų bičiulis sėdo 
į karietą ir išvažiavo. 

Važiavo važiavo ir temstant privažiavo tą pačią trobelę, kur 
anas senukas gyveno ir knygą rašė. 

Karalaitis sako: 

— Ar vėl čia nakvosime, juk galime važiuoti toliau! 

— Geriau likime čia, jau naktis, — atsakė jo bičiulis. 

Įėjo į vidų. Senukas ir dabar rašė knygą, o jie sugulė mie- 
goti. Karalaitis užmigo, Aukso mergelė irgi užmigo, o keleivio 
miegas neima. 

Prieš vidurnaktį sugrįžo trys senuko dukros, kurios var- 
nomis po pasaulį lakiojo. Vyriausioji klausia tėvą: 

— Tėve, ar čia miega kas? 

— Miega pakeleiviai, kur ir aną kartą. — atsako tėvas.— 
Bet pasakok, kur šiandien buvai ir ką girdėjai. 

Tada vyriausioji pradėjo: 

— Buvau šiandien tolimame plačiame pasaulyje ir girdė- 
jau, kad tasai karalaitis Mahuleną Aukso mergelę gavo ir su 
ja namo grįžta, bet vargu ar sugrįš. Jo pamotė — ragana. Ji 
pasiųs didelę kariuomenę karalaičio pasitikti ir ąsotį vyno, bet 
jei tik karalaitis lašą to vyno išgers, tuoj kris žemėn negy- 
vas. O kas tai jam pasakys, aukščiau juostos į akmenį pavirs. 

— Kurgi tu, mano antroji dukra, šiandien skraidei ir ką 
girdėjai? — vėl klausia tėvas. 

— Skraidžiau po tolimą platų pasaulį ir girdėjau, kad ka- 
ralaitis su Aukso mergele vis tiek namų nematys, net jeigu 
iš to ąsočio ir negers. Kai jie bus netoli namų, pamotė pasiųs 
žirgą, o kai karalaitis ant jo sės, žirgas su juo į jūrą įšoks. 
O kas tai jam pasakys, ligi kaklo į akmenį paviIs. 

— Kurgi tu, mano trečioji dukra, skraidei ir ką girdėjai? — 
klausia tėvas. 

— Skraidžiau po tolimą platų pasaulį ir girdėjau, kad to 
karalaičio sus Mahulena Aukso mergele didžiausias pavojus 
namie tykoja. Kai juodu bus namie ir miegos su Aukso mer- 
gele, jo pamotė pasiųs slibiną, kuris vidurnaktį išlįs iš kros- 
nies ir karalaitį su Mahulena į skutelius sudraskys. O kas 
Jam tai pasakys, visas į akmenį pavirs. 

Keleivis viską girdėjo ir gerai įsidėjo į galvą. 

Rytą visi pakirdo ir keliavo toliau. Važiuoja per vieną 

dykumą, jau netoli namai, žiūri — priešais kelyje dulkės rūks- 
ta. Arčiau privažiavę, mato — atjoja kariuomenės būrys, o 
priekyje — raitelis su ąsočiu vyno. Prijoja prie karalaičio ka- 
rietos, hušoka nuo žirgo ir duoda jam ąsotį vyno. 

— Čia tau,— sako,— mūsų karalius ir tavo tėvas siunčia. 
Dykumoje ištroškai, atsigaivink. 

Karalaitis stvėrė ąsotį, jau kelia prie lūpų — taip buvo 
ištroškęs, bet staiga prišoko jo bičiulis: 

— Palauk! — sako.— Juk esi pasižadėjęs visur manęs klau- 
syti. Negerk iš to ąsočio! Geriau duok išgerti tam, kuris jį 
atnešė! 

Karalaitis vos nemirė iš troškulio, bet keleivis vis tiek ne- 
leido jam gerti. Ir turėjo vyną išgerti tas raitelis, kuris jį atga- 
beno. Jis tuoj krito žemėn negyvas. 

— Na matai, ir tau taip būtų atsitikę, — pasakė keleivis, 
o karalaitis nežinojo, kaip atsidėkoti, kad jį nuo mirties iš- 
gelbėjo. 

Važiavo toliau, jau buvo netoli miesto, žiūri — veda toks 
žmogus jiems gražų žirgą. 

— (Čia,— sako,— tau siunčia mūsų karalius, prašo sėsti ant 
jo ir joti per miestą. 

Karalaičiui jau buvo nusibodę karietoje sėdėti ir džiau- 
gėsi galėsiąs pajodinėti. Ir jau būtų sėdęs ant to žirgo, bet 
jo bičiulis neleido. Karalaitis net užpyko ir ėmė priekaištauti, 
kad kiekvienąsyk jam, trukdo. Bet tas neleidžia, ir tiek. 

— Geriau,— sako,— tegu sėda ant to žirgo tas, kuris jį 
atvedė. 

Vos tik žmogus atsisėdo ant žirgo, tas įsibėgėjo ir šoko 
tiesiai į jūrą. 

Pagaliau privažiavo namus. Senasis karalius su didžiausiu 
džiaugsmu pasveikino sūnų, pamotė irgi dėjosi linksma ir 
patenkinta, ir visas miestas džiūgavo, kad laimingai sugrįžo jų 
karalaitis su Aukso mergele Mahulena. Buvo iškeltos didelės 
vestuvės; visi valgė, gėrė, šoko. Tik tasai keleivis nelabai 
džiaugėsi, galvojo, kaip apsaugoti karalaitį ir Mahuleną nuo 
baisaus slibino. 

Pasibaigus puotai, karalaitis su Mahulena ėjo į miegamąjį. 

Tik staiga pripuolė keleivis ir prašo neiti gulti su savo pačia, 
bet leisti jam tame kambaryje pernakvoti — girdi, šitaip būsią 
geriau. Karalaitis jau buvo besutinkąs, bet pamotė, išgirdus, 
ko keleivis prašo, ėmė šaukti, jog neregėtas daiktas tokiam 
pasaulio perėjūnui leisti miegoti viename kambary su kara- 
laičio pačia. 

Bet karalaitis sako: 

— O kodėl ne? Juk jis padėjo man ją gauti ir daug kartų 
gyvybę išgelbėjo. 

Ir karalaitis atsigulė kitur, o keleivį paliko miegoti vie- 
name kambaryje su Aukso mergele. Bet ir senė pamotė ne- 
snaudė: kai niekas nematė, gretimame kambary pastatė sar- 
gus, kad pro rakto skylutę gerai žiūrėtų, ką tas keleivis darys. 

Gerasis keleivis nė bluosto nesudėjo, paėmė į rankas aštrų 
kardą ir laukia, kas bus. Vidurnaktį išgriūva krosnies šonas, 
išvirsta iš ten dvylikagalvis slibinas ir eina tiesiai į Mahule- 
ną, „kuri jau kietai miegojo. Keleivis stvėrė kalaviją ir puolė 
slibiną; galvas jam nukirto, visą į gabalus sukapojo ir išmetė 
pro langą į nuošalią gatvelę, kur niekas nevaikšto. Paskui 
kraują nuo sienų nugramdė, nusivilko marškinius, išmazgojo 
grindis ir išmetė juos pro langą. Kai viską sutvarkė, apžiūrėjo, 
ar kur neliko to kraujo. Visur buvo švaru, tik vienas lašelis 
buvo užlašėjęs Mahulenai ant veido. Jis priėjo prie jos ir nu- 
laižė nuo veido tą kraują. Bet kai jis šitaip padarė, gretima- 
me kambaryje sargai pabudo ir ėmė šaukti, kad tas keleivis 
Aukso mergelę bučiuoja. Išgirdę šaukimą, iš visų rūmų su- 
bėgo žmonės, atbėgo ir senė pamotė ir liepė gerąjį keleivį 
į rūsį uždaryti. 

Rytą pamotė visiems apskelbė, ką tas karalaičio bičiulis 
padaręs, girdi, naktį Mahuleną Aukso mergelę bučiavęs. Ka- 
ralaitis iš pradžių nenorėjo nė klausyti, bet pamotė šaukia, 
ir gana. Tikrai ji mačiusi, kaip Mahuleną bučiavęs. Ką gi, 
liepė keleivį atiduoti į teismą, o teismas nuteisė jį myriop. 
Tuoj buvo padarytos kartuvės ir sargai nuėjo atvesti jo iš 
rūsio, 

Tada keleivis dar išsiprašė, kad leistų jam paskutinį kartą 


212 


su karalaičiu pasikalbėti. Karalaitis pribėgo prie jo, ir kelei- 
vis ėmė pasakoti: 

— Matau,— sako, — kad vis tiek reikės žūti. Noriu bent 
tavo akyse numirti nekaltas. Ar atsimeni, kai naktį pas se- 
nuką tuščioje trobelėje nakvojome? Tu miegojai, o aš ne. Prieš 
vidurnaktį sugrįžo trys senuko dukros ir taip su tėvu kal- 
bėjosi: 

— Vyriausioji pasakojo: „Buvau tolimame plačiame pa- 
saulyje ir girdėjau, kad vienas karalaitis ieško Mahulenos 
Aukso mergelės, tokios kokia buvo jo motina. O kas tai pa- 
sakys, iškart ligi kulkšnių į akmenį pavirs. 

Vos tik keleivis ištarė tuos žodžius, tuoj ligi kulkšnių 
suakmenėjo. 

— Jaunesnioji pasakojo: „Skrajojau po tolimą platų pa- 
saulį ir girdėjau, kad karalaitis, eidamas ieškoti Aukso mer- 
gelės, prieis krvžkelę ir, jeigu eis geruoju keliu, niekada pas 
Mahuleną nenueis, o jeigu prastuoju — gali ją surasti. Bet 
kas jam tai pasakys — ligi kelių į akmenį pavirs.“ 

Vos tik keleivis tai pasakė, tuoj ligi kelių suakmenėjo. 

— Jaunėlė pasakojo: „Skrajojau po tolimą platų pasaulį 
ir girdėjau, kad tasai karalaitis Aukso mergelės negaus, jeigu 
sakys, iškart ligi juostos į akmenį pavirs.“ 

Kai tik pasakė keleivis, iškart ligi juostos suakmenėjo. 

— Žinai, kad paskui, — kalbėjo toliau keleivis, — grįždami 
vėl tą pačią trobelę privažiavome; tu su Aukso mergele mie- 
gojai, o aš nė akių nesumerkiau. Prieš vidurnaktį vėl sugrįžo 
tos trys senelio dukros ir taip pasakojo: 

Vyriausioji kalbėjo: „Skraidžiau po tolimą platų pasaulį ir 
girdėjau, kad tas karalaitis su Aukso mergele namo grįžta, 
bet vargu ar sugrįš, nes jo pamotė pasiųs ąsotį vyno, o kai 
iš jo atsigers, tuoj kris žemėn negyvas. O kas jam pasakys, 
aukščiau juostos į akmenį pavirs.“ 

Vos tik keleivis tai pasakė, aukščiau juostos suakmenėjo. 

— Antroji dukra kalbėjo: „„Skraidžiau po tolimą platų pa- 
saulį ir girdėjau, kad tas karalaitis vis tiek namų nematys. 
Jeigu jis iš to ąsočio ir negers, pamotė pasiųs jam žirgą, ku- 

ris tuoj į jūrą įšoks, kai tik karalaitis ant jo atsisės. O kas 
tai pasakys, tuoj ligi kaklo į akmenį pavirs.“ 

Kai tik keleivis tai pasakė, ligi kaklo suakmenėjo. 

— Trečioji iš jų kalbėjo: „Skraidžiau po tolimą platų pa- 
saulį ir girdėjau, kad to karalaičio dar didesnis pavojus namie 
laukia. Kai su Mahulena miegos, įvirs slibinas ir juos su- 
draskys". 

— Tai matai, — dar kalbėjo keleivis, — aš tau negalėjau to 
pasakyti, bet nuo nelaimių saugojau; galiausiai užmušiau sli- 
biną, išmečiau jį pro langą. Tavo Aukso mergelės nebučia- 
vau. Kai norėjau nulaižyti kraujo lašą, kuris užtiško nuo sli- 
bino ant jos veido, pabudo sargai ir mane surišo. O juk tas 
lašas būtų jai gyvybę atėmęs. Bet žinai ką? Toji trečioji ga- 
liausiai pridūrė, kad tas, kas tai pasakys, iškart visas į akmenį 
pavirs. 

Dar visko iki galo nepasakęs, keleivis visas į akmens 
stulpą pavirto. 

Visi žmonės, tai išgirdę, apsiverkė. Pats karalaitis krito 
prie to akmens stulpo ir verkė, vos atplėšė jį ir į rūmus nu- 
vedė. Nuo to laiko jis nuolatos buvo liūdnas, niekas jo ne- 
galėjo pralinksminti. Pamotė nedrįso jam nė į akis rodytis, 
būtų liepęs ją iškart nugalabyti. Senasis karalius netrukus 
pasimirė, visa karalystė atiteko sūnui, bet jis tik dar liūd- 
nesnis pasidarė. Neilgai trukus Mahulena turėjo gimdyti. Nak. 
tį, prieš gimstant kūdikiui, karalius susapnavo, kad reikia pa- 
imti gimusį kūdikį, perkirsti pusiau, tuo krauju pašlakstyti tą 
akmeninį stulpą ir tuoj grįžti į kambarį. 

Kai tik gimė sūnus, karalius, niekam nieko nesakęs, paėmė 
kūdikį, nuėjo prie akmens stulpo, perkirto kūdikį pusiau, jo 
krauju akmenį pašlakstė ir nuskubėjo į vidų. 
čiulis, gyvas kaip ir anksčiau, ir laiko ant rankų gyvą ir svei- 
ką jo kūdikį. Karalius šoko jį glėbesčiuoti, ir abu verkė iš 
džiaugsmo. Paskui nuėjo pas Mahuleną ir jai viską papasa- 
kojo, ir po to buvo tiek džiaugsmo, kiek niekada dar nebuvo 
ir nebus. 

Aš, tiesą sakant, ten nebuvau, bet girdėjau, kad jie ligi šiol 
drauge gyvena, jeigu nepasimirė. 


L 


DVYLIKA BROLIŲ IR 
TRYLIKTOJI SESUO 


Vienas karalius turėjo dvylika sūnų; visi buvo gražūs, dai- 
liai nuaugę kaip beržai ir tokie panašūs į kits kitą, jog tuoj 
galėjai pasakyti, kad jie broliai. Ir tikrai, kaip jie galėjo skir- 
tis vienas nuo kito, jei buvo gimę pamečiui. Tėvai visus labai 
mylėjo, bet jauniausias motinai buvo už visus mieliausias, ir 
niekada jos veidas nebūdavo liūdnas, matant savo jaunėlį. 
Kuo didyn sūnūs augo, tuo labiau džiaugėsi tėvai. 

Bet karalienė kažko nuliūdo, ir jos veidas nepragiedrėjo 
nė jauniausiąjį pamačius. Sūnūs klausinėjo motiną, ko ji to- 
kia nusiminusi. Ar jie nepakankamai geri? Bet ji nė vienam 
nieko nesakė. Kartą karalius su karaliene sode ilgai šnekė- 
josi, ir po to ji dar liūdnesnė pasidarė. Priėjo prie jos jau- 
niausias sūnus ir sako: 

— Pasakyk, mamyte, kodėl tu kuris laikas vis tokia 
liūdna? 

— Ak mielas mano sūnau,— atsakė motina, — jeigu tau pa- 
sakysiu, bus blogai, o jeigu nepasakysiu, bus dar blogiau. 

— Tada verčiau sakyk. 

— Ak pasakysiu, nors turėčiau nesakyti! Bet kitaip nega- 
liu. Matai, mano sūnau,— kalbėjo ji toliau,— jūs esate dvy- 
lika brolių, niekada neturėjote ir neturite nė vienos sesers. 
O tai ligi šiol buvo jūsų ir mūsų laimė. Mat jūsų tėvas ka- 
daise turėjo prisiekti, jog tol paliks gyvus savo sūnus, ko! ne- 

gims duktė, kad jo sūnūs niekada Lužinotų seserį turėję, O 
sesuo — brolius. O dabar aš jaučiu, kad pagimdysiu ne sūnų, 
o dukterį. Kai pagimdysiu dukterį, jūs visi turėsite žūti. Tėvas 
jums nieko nesakys, bet pirmiausia nuveš į kitą pilį. Ten bū- 
site nužudyti tą pačią naktį, kai tik gims jūsų sesuo. O aš 
nenorėčiau, kad žūtumėte. Žiūrėk, niekam nesakyk, net savo 
broliams, kol dar būsite namie! Kitaip ir mano gyvybė pakibs 
ant plauko. Kai tėvas jus siųs į tą pilį, klausykite jo ir va- 
žiuokite! Ten broliams viską pasakysi. O kai ten gyvensite, kas- 
nakt žiūrėkite iš pilies bokšto į mūsų pilį! Jei nakčia pama- 
tysite mūsų pilyje trylika žiburių degančių, vadinasi, bus gi- 
męs tryliktas jūsų brolis, tada nieko nebijokite! Bet jeigu 
pamatysite vieną žiburį, bėkite! Tai bus ženklas, kad gimė 
jums sesuo ir kad tėvas pasiuntė budelius jūsų nužudyti. Ten 
rasite viską, kas reikalinga kelionei, ir bėkite visi drauge kur 
kojos neš, kur akys ves! 

Paskui ji dar ilgai verkė prie mieliausio savo sūnaus, o jis 
motiną ramino, kad viskas būsią gerai, jie pabėgsią ir po 
pasaulį paklajosią, o paskui, po tėvo mirties, sugrįšią. Po ke- 
lių dienų tėvas pasišaukė sūnus ir tarė: 

— Sūnūs mano, jūsų motina kažkuo susirgo; matote, kaip 
ji kenčia. Jai reikia ramybės, o kai jūs namie, niekada nebūna 
tylu. Važiuosite į antrąją mūsų pilį, ten galėsite ligi valiai 
linksmintis, žaisti, kol motina pasveiks. Paskui jus atgal par- 
sivešiu. 

Sūnūs paklausė, pasiėmė ginklus, atsisveikino su tėvais ir 
išvažiavo į kitą pilį. Bet jauniausias brolis jiems papasakojo, 
kodėl jie čia atvežti ir ką reikia daryti. Jie kiekvieną naktį 
dviese ligi vidurnakčio ir dviese po vidurnakčio pilies bokšte 
budėjo, stebėjo, kas darosi anoje tėvų pilyje. Pirmąsias dvi 
naktis nieko nebuvo, bet trečiąją, per patį vidurnaktį, tėvų 
pilyje sužibo vienas žiburys. Palaukė valandėlę, gal sužibs 
daugiau, bet nesužibėjo. Greitai sukilo, pasiėmė ginklus, pini- 
gų, sėdo ant žirgų ir leidosi bėgti. 

Nukeliavo jie į kitus kraštus ir dar vis tolyn traukė, bijojo, 
kad tėvas nepavytų. Per ilgą kelionę išleido visus pinigus, ga- 
liausiai pardavė ir žirgus, po to karališkus drabužius ir gink- 

lus. Apdriskę, nuskurę ir alkani jie pagaliau priėjo didelę 
girią. Pagalvojo, gal, perėję per tą girią, pas kokį karalių gaus 
darbo ir tėvas čia jų neras. 

Bet giria buvo labai didelė. Tris dienas ir tris naktis ėjo 
ir dar didesnį tankumyną priėjo. Nebuvo jokio kelio, nei pro- 
peršos tik žvėrių pramintais takeliais skverbėsi pro krūmus. 
Pagaliau, kada buvo taip nusiplūkę, jog iš nuovargio ir bado 
paeiti negalėjo, pamatė pievą. Toje pievoje, pačiame jos vi- 
dury, stovėjo sena tuščia pilis. Aplinkui ją buvo vieni miš- 
kai! Ilgai laukė, ar kas neišeis iš tos pilies — norėjo sužinoti, 
kas gyvena joje; bet niekur nieko — net žvirbiiai ant stogo 
nečirškė. Pavakare jie įsidrąsino ir įėjo vidun. 

Pilyje visos durys buvo atidarytos, bet niekur nesimatė nė 
gyvos dvasios, ji buvo visiškai tuščia! Pilies vidury — menė, 
o ten ilgas ąžuolinis stalas, pataisytas dvylikai asmenų, prie 
kiekvienos lėkštės džiovintos duonos gabalėlis. Godžiausi iš 
brolių jau norėjo imti ir valgyti, jie taip buvo išalkę, jog vos 
bepastovėjo, bet jauniausias įspėjo neliesti svetimo daikto, jie 
turį surasti ką nors, kas tą stalą pataisė, ir pasiklausti. Ati- 
darė kitas rūmų duris. Žiūri — mažas kambarėlis, jame šiaudų 
guolis, prie jo kėdutė, o ant sienos neturtingo žmogaus dra- 
bužiai ir ginklai; viskas tarsi vyriausiam broliui pritaikyta. 
Už pirmojo kambarėlio — antras, už antrojo — trečias, taip ligi 
tryliktojo, ir visi jie atidaryti, visuose — patalas, kėdutė, gink- 
lai ir drabužiai. Tik tryliktojo durys buvo užrakintos. Pro rak- 
to skylutę broliai pamatė, kad jame prie durų aukso kėdutė, 
pasienyje stovi aukso lovelė, o ant sienos sukabinti moteriški 
aukso drabužiai. Veltui jie stengėsi įeiti į tą kambarį, tikė- 
damiesi jame rasią kokį tos pilies gyventoją, bet durų nei 
atidaryti, nei išlaužti negalėjo. Beldė, šaukė, bet niekas Nneat- 
siliepė, nė menkiausio garso nesigirdėjo tame kambarėlyje. 
Pagaliau broliai nusprendė pilyje apsigyventi ir tuoj pasida- 
lijo kambarėlius: vyriausias paėmė pirmą, ir taip toliau, oO 
jauniausiam atiteko dvyliktas. 

Netrukus sugrįžo į menę, kur stovėjo stalas, duonos val- 
gyti. Dabar jau. kiekvienoje lėkštėje rado po samtelį sriubos. 
Tuoj visi prisistatė savo kėdutę ir skaniai suvalgė, ką radę. 

Kai suvalgė sriubą, ant stalo atsirado kiekvienam po gabalą 
mėsos. Stebėjosi broliai, iš kur visa tai imasi, jei visoje pilyje 
nei virtuvės, nei nieko nerado, bet ilgai negalvojo, po tiekos 
bado dienų jiems rūpėjo kuo greičiau alkį numarinti. Viską 
suvalgė aliai trupinėlio. Po vakarienės sugulė miegoti, pagal- 
voję: kas bus — tebūnie! 

Rytojaus dieną, kai pabudo, saulė buvo aukštai. Apsivilko 
naujais drabužiais, prisisegė ginklus ir susirinko į didžiąją me- 
nę. Čia ant ąžuolinio stalo rado dvylika gabalų džiovintos duo- 
nos ir gėlo vandens. Drąsiai viską valgė ir pradėjo vienas 
kitam ginklus rodyti, girtis ir juos mėginti. 

Taip jie gyveno ir linksminosi toje pilyje keletą dienų ir 
vis laukė, ar kas jiems nepasirodys. Tačiau pilyje, be jų, 
daugiau nieko nebuvo. Jie pagalvojo, kad čia bus geriausia 
slėptis nuo tėvo, o kada turi ginklus, tai jiems nieko netrūksią. 

Paprastas maistas, kurį čia gaudavo, jiems nelabai patiko, 
karalaičiai buvo pratę valgyti kepsnius, bet jie dabar jau tu- 
rėjo ginklus, tai tikėjosi patys Žvėrienos pasirūpinsią. Vieną 
rytą broliai išėjo medžioti. Pirmą dieną jiems gerai sekėsi, ir 
vakare kiekvienas parsinešė po laimikį: vienas paukštį, kitas 
kiškį, trečias stirną. Jiems net seilė varvėjo, pagalvojus, kad 
rytoj vietoj košės ir kruopų gaus po kepsnį. Bet rytą jų su- 
medžiotos Žvėrienos nebuvo nė kvapo, o vakare vėl gavo 
tą patį prastą maistą be mėsos ir duonos. Taip ėjo diena po 
dienos, savaitė po savaitės. Sumedžiota žvėriena per naktį ding- 
davo, o laukiami kepsniai ant stalo nesirodė. Broliai pradėjo 
pykti, už ką jie, karaliaus sūnūs, tokį vargą turi vargti, gal 
kur kitur geriau rastų — ir norėjo išeiti iš čia. Bet jauniau- 
sias prikalbėjo dar keletą metų palūkėti, kol tėvas juos už- 
mirš ir liausis ieškojęs. Taip jie pusalkaniai čia išgyveno dvy- 
lika metų. Tik retkarčiais išsikepdavo, miške sumedžioję, ko- 
kį kiškelį. Broliai tūžo ant sesers, grasino nudobsią, jei kada 
sutiksią, juk per ją tokiame varge atsidūrę. 

Tuo tarpu jų sesuo užaugo, kaip rožė žydėjo. Tėvai ir 
sūnus pamiršo, tokia miela buvo jų dukrelė, taip mokėjo savo 
čiauškėjimu visą pilį linksminti. Tėvas su motina negalėjo 
atsidžiaugti, į dukrą žiūrėdami. Pilyje nė užsiminti niekas ne- 


218 


drįso, kad ji kada turėjusi brolių. Bet toji čiauškutė, įgijusi 
kiek proto, nesiliovė kamantinėjusi, ar iš tiesų nė vieno bro- 
lio neturėjusi — jai liūdna vienai, su broliuku ar sesute ne- 
galinti pažaisti. Kad ir kaip stengėsi tėvai, kad mestų iš gal- 
vos tas kvailystes, nieko nepadarė. Dukra daugiausia motiną 
klausinėjo: 

— Mamyte, bent kartą pasakykite, ar iš tikro aš brolio 
neturėjau ir niekada neturėsiu? Juk visi vaikai turi broliuką 
arba sesutę? 

— Ak dukrele mano, ko tu vis klausinėji? Tu tikrai esi 
vienintelis mūsų vaikas. 

— Bet gal ne visada taip-buvo? 

— Buvo ar nebuvo, mažai tau iš to bus džiaugsmo! 

— O gal ir bus, tik pasakykit, mamyte! 

Taip įkyriai ji kamantinėjo, kad motina neiškentusi papa- 
sakojo viską apie dvylika jos brolių, kaip jie gyveno, ką vei- 
kė, kaip į pasaulį iškeliavo ir kaip tėvas įsakė visose šalyse 
jų ieškoti. 

— Argi niekas jų, mamyte, negalėjo niekur rasti? — klau- 
sė dukrelė. 

— Tikrai niekas, mano dukrele. 

— O aš juos surasiu, nors ir nelengva būtų! 

— Tikrai nelengva, kariuomenė jų ilgai ieškojo ir niekur 
nerado. Kurgi tu eisi, juk tu dar maža! 

— Ė, ne tokia aš maža. Eisiu per kaimus, per namus ir 
visur klausinėsiu: ar nematėte tokių ir tokių klajojančių bro- 
lių? O kai išgirs, jog esu jų sesuo ir noriu juos surasti, geri 
žmonės, jeigu bus matę, pasakys. Juk skradžiai žemę jie ne- 
prasmego, kas nors juk bus matęs juos. 

Dar ilgai duktė būtų motinai pasakojusi, kaip ji eisianti 
brolių ieškoti, jeigu nebūtų atėjęs karalius ir nebūtų paklau- 
sęs, ką ji čia tauškianti. 

O duktė jam tiesiai pasakė, kad ji žūt būt eisianti į pa- 
saulį brolių ieškoti. Karalius visaip ją gąsdino, ir gražiuoju 
prašė, ir piktuoju draudė, ir diena iš dienos atidėliojo savo 
atsakymą, ir karalienė verkė, atkalbinėjo dukterį, esą maža 
jai būsią iš to džiaugsmo, bet nei atgrasyti, nei atkalbėti mer- 

gaitės negalėjo — ji vis baudėsi brolių ieškoti, ir gana. Pa- 
galiau tėvai sutiko ir išleido į pasaulį, įdėję pinigų ir davę 
tarnų. 

Keliavo ji iš kaimo į kaimą, iš vieno krašto į kitą, o bro- 
lių — nė padujų. Pinigus po truputį išleido, o tarnai vienas po 
kito išlakstė, nė vienas nenorėjo su ja tokio vargo vargti Vie- 
na kaip pirštas atėjo ji į tą pačią girią, kur broliai gyveno. 


Tris dienas paklaidžiojusi, pagaliau priėjo seną pilį. Įėjo 
į vidų paklausinėti apie savo brolius. O tie tuo tarpu buvo 
išėję Medžioti, ir visoje pilyje ji nerado nė gyvos dvasios. 
Tik didžiojoje menėje stovėjo dvylikai žmonių pataisytas sta- 
las ir prie kiekvienos lėkštės padėta po kriaukšlį džiovintos 
duonos. Čiupo vieną kriaukšlį iš krašto ir suvalgė. Paskui per- 
ėjo per visus dvylika kambarėlių ligi tryliktojo. Tasai pats 
atsidarė, mergaitė įėjo, bet tuo tarpu kažkas subildėjo, ji iš- 
sigando ir susirangė po aukso kėdute, kuri stovėjo prie durų. 

Tai dvylika brolių sugrįžo iš medžioklės. Nieko jie nenu- 
manė, tik jauniausias, atsisėdęs prie stalo, žiūri — duonos 
trūksta! 

— Tai jūs mano duoną paėmėte,— sako, — atiduokite! 

— Kas čia tau ims,— atsakė vyriausias,— valgyk, ką turi. 

— Bet jos nėra. Žiūrėk, prie lėkštės tuščia vieta. Jeigu ne- 
paslėpėt, tai suvalgėt,— skundėsi jis. 

— Reikia čia mums tavo duonos! Nepykink mūsų! — suba- 
Tė jį broliai. 

— Ė, nesakykit! Žinau, — kalbėjo jauniausias,— jums nie- 
„kada negana, ką čia turite, vis skundžiatės, kad badu mirš- 
tate. Aš gaunu lygiai tiek pat kiek ir jūs, o dabar ir mano 
dalį pasiėmėte. 

Žodis po žodžio kilo tokios rietenos dėl to duonos kriaukš- 
lio, jog kibo vienas kitam į plaukus. Jie taip šaukė, jog sesuo 
net tryliktame kambaryje išgirdo. Paskui broliai visą savo 
pyktį ant sesers išgiežė, tai ji dėl visko esanti kalta; jeigu 
ne sesuo, jie gyventų namie kaip karaliai, jokio vargo ne- 
matytų. Pagaliau, prisivaidiję ir savo nuoskaudas išsakę, visi 
vienuolikė brolių išsigynė neėmę jauniausiojo duonos. 

— Jei taip, — tarė vyriausias brolis — čia turėjo būti kaž- 
kas svetimas, ir jis tą duoną bus paėmęs. Einam ieškoti jo! 
O kai surasime, bemat užmušime, kam mis kiršina vieną prieš 
kitą ir dar paskutinį duonos kąsnį atima. 

Tuoj visi sukilo. Išnaršė visus kampus, bet nieko nerado, 
į tryliktąjį kambarį nė nemėgino eiti. Pagaliau nusibodo visus 
namus griozti ir išsivaikščiojo miegoti kiekvienas į savo kam- 
barėlį. 

Jauniausias brolis, vos atsigulęs, tryliktame kambarėlyje 
išgirdo kažką alsuojant. Jis tuoj sumojo, kad ten ir būsiąs tas 
vagis, juk ligi šiol už sienos nė musės zyziant niekada nebuvo 
girdėjęs. Prikišo ausį prie rakto skylutės ir dar aiškiau išgirdo 
žmogų alsuojant. Jis pastūmė duris, tos plačiai atsilapojo. Jis 
pamatė gražią mergelę, labai panašią į jį patį. Iš to panašumo 
jis sumetė, kad ji būsianti jų sesuo. Tada tyliai ją prakalbino . 
ir išklausinėjo, kas ji ir iš kur. 

Ji prisipažino broliui esanti jų sesuo, papasakojo, kiek ga- 
vusi iškentėti, kol juos suradusi; ji bijojusi rodytis, išgirdusi 
juos vaidijantis ir net užmušti grasinant dėl to kąsnelio duonos. 

— Nieko nebijok, sese,— pagaliau tarė jai brolis.— Pasilik 
čia, kol mes tave pašauksime; aš pasistengsiu, kad broliai tau 
nieko nedarytų. Rytoj medžioklėj aš juos truputį užgaišinsiu, 
o kai sriuba bus ant stalo, nuo kiekvieno duonos po trupinėlį 
atsilaužk ir sriubos nuvalgyk! Pažiūrėsime, ką jie sakys. 

Kitą vakarą, kai broliai sugrįžo iš medžioklės, nuo kiek- 
vieno duonos buvo po truputį atlaužta ir sriubos nuvalgyta. 

— Palaukit! — sako dabar vyriausias.— Čia vis tiek kažkas 
turi būti, matote, visiems ir duonos nugneibta, ir sriubos nu- 
valgyta. Nevalgykim, o eikim ir paieškokim! Surasime tą ne- 
dorėlį ir užmušime. 

— O jeigu čia bus kas nors iš mūsų šeimos arba mūsų 
sesuo? — sako jaunėlis. Jis ilgai juos perkalbinėjo, negi, sako, 
būsime tokie žiaurūs ir žudysime seserį, bet viskas buvo per- 
niek. Broliai lakstė .po pilį su plikais kardais, esą kas pirmas 
ją pamatysiąs, tas ir nudursiąs. Vargšė jų sesuo drebėjo try- 
liktam= kambarėlyje ir laukė, kada kuris ją persmeigs; het 
į tryliktą kambarį pažiūrėti broliams nė motais, ten jie nie- 
kada nevaikščiojo. 

Ilgai ieškoję ir nieko neradę, sugulė miegoti, o anksti rytą 
visi išėjo medžioklėn. 

Vakare sugrįžus visiems trūko valgio, ir dar guoliai buvo 
sujaukti. | 

— Turime surasti tą nedorėlį ir užmušti už tokius darbus, 
jau visai suįžūlėjo,— niršo vakarieniaudami broliai. 

O jaunėlis įkalbinėja gražiuoju. 

— Bet,— sako jis — jeigu tai bus mūsų sesuo, kuri alkį ir 
šaltį kentė, visus metus mūsų ieškojo ir dabar nori namo 
parsikviesti, o tėvas jau nieko nedarys? 

— Na, jei taip, atleisime jai, — pagaliau atlyžo broliai. 

— Tai eime, ji čia! — tarė jaunėlis. 

Tuojau pat nuvedė juos į tryliktą kambarį, ir visi seserį 
pasveikino, prašėsi dovanojami, kad taip nepelnytai jai gra- 
sino, ir negalėjo atsidėkoti, kad atėjo jų vaduoti. 

Dar vieną naktį visi pernakvojo, o rytą pasiėmė į kelionę 
aukso iš trylikto kambario, savo ginklus ir iškeliavo iš pilies, 
nė neatsigręždami į tą pusę. Tada buvo suėję lygiai trylika 
metų nuo tos dienos, kai jie čia apsigyveno. 

Kai jie ėjo per pilies kiemą, iš kampo pasigirdo balsas: 

— Išeinate,— sako, — nė neatsilyginę už tiekos metų mai- 
tinimą. 

Apsidairė — ogi stovi už jų nugarų senas senutėlis, baltas 
kaip obelis. Tuoj visi sugrįžo prie jo ir klausia, kaip galėtų 
jam atsilyginti. 

— Vaikeliai mano,— tarė senelis. — pasakysiu, kaip turite 
man atsilyginti; bet pirmiausia išklausykite, kas aš esu ir ko- 
dėl jūs čia buvote. Aš, matote, esu tikras jūsų tėvo brolis; aš 
jį užauginau ir visada buvau jam geras. Bet jis mane išvijo iš 
savo krašto. Po to aš dvejus metus sunkiai dirbau, kol užgy- 
venau tiek maisto, kuriuo trylika metų jus maitinau. Paskui 
savo kraštą užkeikiau ir paverčiau štai šitomis giriomis, jūsų 
tėvą taip pat prakeikiau, kad niekad nebūtų laimingas net 
su savo įpėdiniais, kol jūs už jo kaltes iškęsite tiek skurdo ir 
vargo, kiek aš kadaise iškentėjau. Dabar jūs jau visa išken- 
tėjote ir galite laimingai viešpatauti. Kiek kambarėlių buvo 
toje pilyje, tiek didelių pilių rasite mano krašte, kiekvienam 
iš jūsų duosiu po vieną. Bet dar šį tą turite padaryti. Jau- 
niausias iš jūsų turi nukirsti man galvą. 

Ilgokai broliai nenorėjo sutikti, bet senelis griežtai įsakė, ir 
jauniausias nukirto. 

Kai tik seneliui nukrito galva, jis į dulkes subyrėjo, tuščia 
pilis pražuvo tartum visai jos nė būti nebuvo, jos vietoje at- 
gijo atkeiktas kraštas su trylika pilių. 

Dvylika brolių užėmė dvylika pilių, o tryliktą — sesuo. Ne- 
trukus ir savo tėvus atrado. 

Jie džiaugėsi visi drauge ir ilgai viešpatavo. 


TRYS BALANDZŽIAI 


Buvo kartą tokia našlaitė. Nieko pasaulyje ji neturėjo, 
tik tėvą. O jei mergaitė, nors ir turėdama gerą tėvą, lieka be 
motinos, vis tiek ji našlaitė. O mūsų našlaitė buvo puiki mer- 
gaitė: graži kaip gėlė, švelni kaip šilkas, tyli kaip pelytė ir 
darbšti kaip bitutė. Ji vikriai sukosi ūkyje, dirbo, kiek jėgų 
turėjo, bet tėvas vis sakydavo: ,„Vaikeli mano, neleisiu tau 
nuo mažų dienų taip galuotis, parvesiu tau naują mamą, dviem 
vis bus lengviau.“ 

Dukra jam nieko nesakė, džiaugėsi, kad turės mamą, ir 
tėvas vedė kitą pačią. Paėmė jis našlę, kuri irgi turėjo tokio 
pat augumo dukterį, tik ta nebuvo tokia gera. 

Savas vaikas motinai visada mielesnis. Savo dukterį ji 
lepino tarsi rožę po stiklu, visaip gyrė, o našlaitę skriaudė. 
Vargšė našlaitė tik dabar pajuto, kas yra darbas! Maža buvo 
namų ruošos ir ūkio darbų, ji dar turėjo pamotei ir jos duk- 
rai patarnauti; ji neturėjo poilsio nei dieną, nei naktį, nei 
vidury savaitės, nei sekmadienį. O dar buvo ujama, niekada 
gero žodžio negirdėjo, nedrįso su visais prie stalo sėsti, tik 
užkrosnyje laukė, kol jai ką numes. 

Bet našlaitė visada buvo tyki ir romi. Nors ir sunkiai dirb- 
dama, ar namuose, ar lauke, nors ir prastai vilkėdama, ji 
buvo šimtą kartų gražesnė už pamotės kūtvėlą. 

Kartą tėvas taisėsi eiti į turgų. Pamotė tuoj ir sako: 

— Tą ir tą man nupirksi. Mano dukrelei reikia batukų, 
šilkinės suknelės, kaspinų, meduolių —ir dar dievaižin ko 
priskaičiavo. Visa tai išklausęs, tėvas nuėjo užkrosnin pas 
savo dukterį ir paklausė: 

— Na, o ką tau nupirkti? 

Bet pamotė nė žodžio neleido našlaitei ištarti, esą nieko 
jai netrūkstą, virtuvėje ir tvarte ruošą einant, puoštis ne- 
reikią. 

Tėvas išklausė, ką pamotė kalbėjo, bet vis tiek pasiteiravo 
dukterį: 

— Na tai sakyk, ką tau nupirkti? 

Našlaitė slapčiomis jam pašnibždėjo: 

— Ak mielas tėveli! Kas jums patiks, ką rasite, tą ir par- 
neškite. 

Išėjo tėvas į turgų. Pripirko visokių grožybių, ką pamotė 
buvo liepusi, tik savo dukrai nieko. Atgal grįždamas, visą 
kelią galvojo, ar nebus ko pamiršęs. Taip galvodamas, ėjo 
takeliu per vieną miškelį netoli sodybos, užkliudė kreivą laz- 
dyną ir nukrėtė tris riešutus, geltonus kaip vaškas. 

— Aha,— sako, — čia bus mano dukrai lauktuvių. 

Parėjo tėvas namo, išdalijo savo pirkinius, ir niekas lauk- 
tuvėmis taip nesidžiaugė kaip vargšė našlaitė. Pasidėjo tuos 
tris riešutėlius į maišelį lyg brangius perlus ir nuėjo ruoštis. 

Sekmadienį, anksti baigusi liuobtis, atsisėdo našlaitė už- 
krosnyje ir taisosi į bažnyčią. Tada pamotė užriko: 

— Ak tu šiokia, ak tu anokia, ar namus vienus paliksime, 
ar jau darbo neturi? 

Tuoj išbėgo ir atnešė jai saiką žirnių, sumaišytų su vikiais. 

— Va, kol grįšime iš bažnyčios, gražiai perrinksi. 

Visi išėjo į bažnyčią, o našlaitė sėdo rinkti tų žirnių, dū- 
saudama, aimanuodama, kad piktoji pamotė net į bažnyčią 
jos neleidžia: 

— Ak mano miela mamyte, kodėl tu nepasiėmei manęs 
į kapą, ten būtų geriau nelaimingai našlaitei. 

Subarškėjo maišelyje tie trys riešutai, ji išėmė juos, pasi- 
dėjo priešais ir džiaugiasi, kad bent gerą tėvą turinti. Kai 
šitaip nusiminusi ir susimąsčiusi vikius iš žirnių rinko, kažkas 
pabeldė į langą. Žiūri — trys balti balandžiai snapais į stiklą 
tuksena. 

— Ak vargšeliai, nori į vidų, gal jie atėjo manęs pa- 
guosti. 

Atidarė langą, o balandžiai klausia: 

— Ką veiki, geroji mergele? 

— Ogi matote, — sako, — kai kiti žmonės bažnyčioje, aš čia 
turiu darbą dirbti. 

— Maža bėda,— sako jai vienas balandis, — mesk viską! 

Jis paėmė vieną riešutą, snapu prakalė kevalą ir išėmė 
šilkinius drabužius, baltus kaip sniegas. 

— Še, apsivilk ir eik į bažnyčią! O mes tuo tarpu vikius 
išrinksime iš žirnių. Bet kai tik baigsis pamaldos, nelauk, kol 
visi žmonės pradės eiti iš bažnyčios, išeik pirmoji ir skubėk 
namo persirengti. 

Nudžiugusi našlaitė išsipuošė gražiai kaip lėlė, nuėjo į 
bažnyčią ir atsisėdo į pirmą tuščią klauptą. Visi žmonės ja 


grožėjosi, ir pats karalaitis negalėjo akių nuo jos atitraukti. 
Jinai taip jam patiko, jog nebūtų nusibodę ir ligi vakaro į ją 
žiūrėti. 

Mergaitė tylutėliai išėjo iš bažnyčios ir kuo greičiausiai 
išskubėjo namo. Nusivilko šilko drabužius, sudėjo į riešuto 
kevalą ir užvožė. Sugrįžo iš bažnyčios ir pamotė su dukra, 

žiūri — vikiai iš žirnių išrinkti. Niršo, kad neturėjo kaip pri- 
kibti prie našlaitės, bet paskui, vaikščiodama po trobą, pra- 
dėjo erzinti: 

— Na, skarmale, jeigu būtum buvusi bažnyčioje, būtum 
pamačiusi mergelę! Bet tokiai kaip tu tik užkrosnyje tupėti. 

— Aš ją mačiau, kai pro mus ėjo. 

— Kada? 

— Nuo šulinio rentinio, buvau tada išėjusi vandens paIsi- 
nešti. ) | 

— Nuo rentinio! Tai tu mąn nuo rentinio po gatvę kvai- 
tysies? Girdi, seni, sugriauk tą rentinį. Toji dykaduonė nuo 
jo tik į varnas žiopso. 

Vargšas vyras, kad ir šventą dieną, turėjo rentinį išar- 
dyti, kad tik namuose nutiltų audra. 

Karalaitis, išėjęs iš bažnyčios, išsiteiravo, iš kur toji mer- 
gelė, ar kas nematė, kur ji nuėjusi. ; 

— Antai į tuos namus, kur toks ražus šulinio rentinys, — 
sakė jam žmonės. 

Karalaitis liepė eiti per visus ramus ir ieškoti, bet kad 
to rentinio jau nebuvo,,nieko negalėjo rasti. 

Kitą sekmadienį vėl našlaitė apdriskusiais drabužiais atsi- 
sėdo užkrosnyje ir taisosi į bažnyčią. Pamotė prieš veidrodį 
savo dukrą puošė. Pamačiusi, kad našlaitė irgi ketina į bažny- 
čią eiti, šuriko: 

— Dar ko užsimanysi, ar darbo neturi? Na, na! Matyt, 
ta gražioji mergelė tau parūpo. Nė žingsnio man iš namų! 

Paskui išbėgo į kamarą ir atnešė saiką sorų, sumaišytų 
su aguonom. 

— Še,— sako, — turėsi aguonas iš sorų išrinkti, jei neiš- 
rinksi, kol sugrįšime iš bažnyčios, paminėsi mano žodį! 

Tai pasakiusi, pamotė su dukra išėjo, o našlaitė liko nu- 
siminusi. 

Sėdo ji prie darbo dūsaudama, aprauydodama sunkią dalią. 

Ir vėl tuksena į langą trys balti balandžiai: 

— Neverk, geroji mergele, tik įleisk mus vidun, mes vis- 
ką padarysime. Duok mums vieną savo riešutėlį! — sako jai 
balandžiai, kai jiems langą atidarė. O kai padavė riešutą, iš- 
gliaudė jai sidabrinius drabužius. 

Imk šiuos drabužius, apsivilk ir eik į bažnyčią! Bet po 
visam skubėk namo, ir bus gerai! 

Našlaitė mielai persirengė, nuėjo, kaip žvaigždė bažny- 
čioje švietė. Atsisėdo į pirmą klauptą, į šalis nė nežvilgtelėjo. 
Bet karalaitis visą laiką nuo jos akių nenuleido, ji buvo labai 
jam graži. 

Kai pamaldos pasibaigė, geroji mergelė atsikėlė ir tylutė- 
liai išėjo iš bažnyčios. Parbėgo namo ir, vos spėjo persirengti, 
tuoj parėjo ir pamotė su dukra. Nusistebėjo, pakraipė galvą, 
matydama, kad visas saikas sorų perrinktas. Hm! Niršo ji, 
vos nesprogdama iš pykčio, bet negalėjo prikibti. Tačiau po 
„valandėlės pradėjo tyčiotis: 

— Būtum nuėjus į bažnyčią, tu tingine, būtum pamačius 
mergelę. Bet tokiai tik užkrosnyje lindėti. 

— Aš irgi mačiau, kai pro mus ėjo, buvau įlipusi į slyvą, 
kur prie namo auga, norėjau jums keletą nuskinti, — atsakė 
podukra. 

Pamotei to ir.tereikėjo, tuoj užpuolė ją: 

— Ak tu, bjaurybe, — rėkė įtūžusi. — dar sekmadienį po 
medžius karstysies, drabužius plėši ir į žmones vėpsosi. Pa- 
mokysiu aš tave! Seni, kad man tos slyvos prie namų nebūtų! 
Toji tavo pelėda daugiau nelaipios į ją! 

Vyras nuėjo kirsti slyvos, — žinojo, kad namuose nebus 
ramybės, jeigu nepaklausys. 

Karalaitis vėl visur klausinėjo, ieškojo gražiosios merge- 
lės. Žmonės pasakė, kad nuėjo į tuos namus, kur auga graži 
slyva. Karalaitis liepė ieškoti slyvos, bet niekas nerado, nes 
jos jau nebuvo. Nusiminė, susimąstė karalaitis. 

— Na palauk,— sako, — vis tiek ją gausiu! 

Trečią sekmadienį anksti rytą, viską sutvarkiusi ir gražiai 
susišukavusi, eina mūsų našlaitė pas pamotę, kuri prieš veid- 
rodį savo dukrą puošė, ir prašo, kad bent kartą ir ją išleistų 
į bažnyčią. i 

— Ak tu, bjaurybe, nori eiti į bažnyčią taip apsiskarma- 
liavusi, tik gėdos mums pridarysi! Ne! Sėdėk namie. 

Tuoj nuėjo į kamarą, atnešė saiką miltų, sumaišytų su pe- 
lenais, ir išpylė ant stalo. 

— Še, turėsi darbo! Kad miltai būtų išrinkti iš pelenų, kol 
grįšime iš bažnyčios, aišku! 

Pamotė pasiėmė savo dukrą už parankės ir išėjo, o vargšė 
našlaitė namie liko. Ėmėsi darbo, verkdama aimanuodama: 

— Ak mano miela mamyte! Kam aš, vargšė, reikalinga 
šiame pasaulyje, ką man dabar daryti? 

Tuoj sutukseno į langą trys balti balandžiai. 

— Neverk, gražioji mergele, neverk! Mes tau atskirsime 
pelenus nuo miltų, tik įleisk į vidų. 

Našlaitė mielai juos įleido, ir tada vienas balandis pra- 
kalė trečią riešutėlį ir išėmė aukso drabužius. 

— Še,— sako, — apsirenk ir greitai bėk į bažnyčią! Bet 
kai pamaldos pasibaigs, nelauk, kol visi žmonės pradės eiti, 
išeik pirmoji ir skubėk namo! 

Įėjo ji į bažnyčią kaip saulė spindėdama, atsisėdo ten, 
kur ir pirma. Nė nepastebėjo, kad visa bažnyčia į ją Žiūri, 
kad karalaitis jai šypsosi. 

Pamaldos pasibaigė. Eis jau našlaitė namo. 

Tik kas atsitiko? Nori pakilti, bet negali pajudėti iš vie- 
tos — sakytum priaugo prie suolo. Mat karalaitis buvo lie- 
pęes po klauptu dervos papilti. Vargais negalais ištraukė mer- 
gelė kojas ir tyliai išsliuogė iš bažnyčios. Bėgo namo be kva- 
po ir nė nepajuto, kad viena koja basa. | 

Vos tik persirengė, išgirdo pro langus pamotę pareinant. 
Aukso drabužių nespėjo į kevalą sudėti, šiaip numetė už durų. 

Pareina pamotė su dukra, žiūri — pelenai nuo miltų at- 
skirti. Vos nesprogo iš apmaudo, kad negali prie našlaitės 
prikibti. Tai ėmė tyčiotis. 

— Ei tu, tingine,— sako, — jei būtum nuėjusi į bažnyčią, 
kokią mergelę būtum pamačiusi! Bet tokiai kaip tu tik už- 
krosnyje kiurksoti. 

— O aš, — atsako podukra, — mačiau, kaip blykstelėjo prieš 
mūsų langą, tada užlipau ant kamino ir iš ten prisižiūrėjau 
ligi valiai. 

Pamotei to ir tereikėjo. Tuoj užpuolė našlaitę: 

— Ak tu, dykaduone, po kaminus dar karstysies! Marš 

ant užlų ir po gelda! Ten tu, baidykle, galėsi aukso mergelės 
ir pietų paprašyti. O tu, seni, tuojau kaminą nuversk! 

Vargšas senis nuėjo ir nugriovė kaminą. 

Vos tik kaminą senis nugriovė, atėjo karaliaus tarnai gra- 
žiosios mergelės ieškoti, mat žmonės pasakė, jog ji įėjo į tuos 
namus, kur aukštas kaminas. Bet pasižiūrėjo į namą — nėra 
kamino. Nieko nepešę, nuėjo sau. 

Tačiau karalaitis dar turėjo įkaitą — aukso kurpaitę. Tada 
išsiuntė kitus tarnus, kad eitų per visus namus, kur tik yra 
kokia mergelė, ir tinkintų kurpaite, o radę tokią tuojau pas 
jį atvestų. 

Tarnai ėjo iš vieno namo į kitą, bet kurpaitė nė vienai ne- 
tiko. Pamotė greit sužinojo, kad ir pas juos ateis. Ėmė visaip 
gniaužyti, ploti dukters koją, kad būtų mažesnė. Atėjo kara- 
liaus tarnai, auna kurpaitę, bet ji ant sutinusios kojos ne- 
užeina! 

— Na, čia ne ta koja! — sako.— Gal turite kitą mergelę? 

Pamotė, nė nemirktelėjusi, atsakė: 

— Ne, tikrai neturime! 

Tarnai išėjo. Kai įėjo į priemenę, ant užlų sugiedojo gaidys: 


Kakariekū, kakariekū, 

Yr viena mergelė ant užlų. 
Ji nuo jūsų paslėpta 

Ir po gelda pakišta! 


— Kas, kas? — sustojo tarnai.— Kas po gelda pakišta! 
— A, tai nieko — mūsų gaidys visada taip gieda, — atsakė 
pamotė. 


Bet tie nesidavė mulkinami ir tuoj ant užlų užlipo. Rado 
ten dvi geldas, o po jomis apsiverkusią mergelę. Apavė kur- 
paitę.— kaip tik! 

Eina su ja į trobą ir pamato už durų aukso drabužius. 

Dabar jie suprato, kad rado tą, kurios ieškojo. 

Pamotė tik stovi, pasipūtusi lyg kalakutė, ir žiūri, kas 
darosi. Jos podukrą karaliaus tarnai į karietą sodina, O ši 

apsiverkusi visiems sudie sako. Pamotė taip įsiuto, jog iš 
pykčio sprogo. 

Karalaitis, kai tik tarnai našlaitę įvedė į menę, iškart pa- 
žino, jog čia ta pati mergelė. 

— Na,— sako, — mano širdele, ar buvai tris kartus baž- 
nyčioje? 

— Buvau,— susigėdusi atsakė mergelė ir nukaito kaip rožė. 

— O iš kur tokius gražius drabužius gavai? 

Ji viską papasakojo, kaip buvo, kaip trys balandžiai jai 
padėdavo. Tuojau pat turėjo apsirengti tais gražiais drabu- 
žiais, ir po savaitės vargšė našlaitė tapo karalaičio žmona. 


VEŽYS PRANAŠAS 


Valstietis taip nusigyveno, kad iš visos bandos beliko vie- 
na karvė. Per kvailą pačią visko neteko, ką anksčiau turėjo. 

Pagalvojo sau: 

„Parduosiu ir tą karvę, kam man jos reikia? Juk mano 
pati greit ją ir nuo šieno atpratins, o už jos odą ką ten gausi. 
Bet kas bus, kai ir tos karvės neturėsim? Et, ką čia daug 
galvoti, išmoksiu kokio amato ir pragyvensiu." 

Kaip tarė, taip padarė: vedasi karvę į turgų. Žmona, jį 
pamačiusi, šaukia: 

— Jeigu parduosi, nupirk man suknelę, kad ir kokią pa- 
laikę! 

— Gerai gerai, nupirksiu ir suknelę, ir užkandos,— šaukė 
jis atgal jau kažkur galukaimyje. 

Turguje karvę greit pardavė. Nusipirko kalendorių ir kep- 
tą žąsį.. Susidėjo pirkinius į maišą, o likusius pinigus pragėrė. 
Gėrė ligi išaušo rytas. 

Jo pati, likusi namie, užsikūrė krosnį, o kai prieš krosnį 
apšilo, pagalvojo: dabar šilta, kam reikia senos suknelės, juk 
vyras nupirks naują. Nusivilko senus skarmalus ir įmetė į 
krosnį. Bet suknelė uždusino ugnį, atšalo krosnis ir troba, ko] 
vyras smuklėje gėrė. Sėdi ir dreba moteriškė vien su palai- 
kiais marškiniais, kurie dar jai liko. 

Pagaliau parėjo mielas vyrelis, ir, vos tik jis pravėrė du- 
ris, pati šaukia nuo krosnies: 


— Vyreli, duok man tą suknelę! 

— Kokią suknelę? Jokios suknelės nenupirkau. 

— O kad tave, juk šaukiau per visą kaimą, kad nupirk- 
tum, nors ir kokią palaikę. 

— Žąsį nupirkau, ir tau duosiu, tiktai tylėk! 

Iš tikrųjų jai beliko tylėti užkrosny, juk plika, vienmarš- 

kinė, ji negalėjo rodytis žmonėms. Dar gerai, kad vyras par- 
nešė valgyti. 

O vyras norėjo, kad ji tylėtų, jis turėjo nusipirkęs tokią 
burtų knygą, kurioje buvo visokių ženklų, burtų, pranašys- 
čių. Pirmiausia jis pasigarsino kaime, jog atspėsiąs, jei kam 
koks daiktas bus dingės,— jis viską galįs išpranašauti. O tą 
burtų knygą, tąi yra kalendorių, laikė atžagarią, kad raidžių 
nepažino; bet žiūrėjo į ją, lyg mokėdamas atmintinai ir lyg 
visą išmintį būtų galvon susidėjęs. Ilgai niekas pas jį nėjo. 
Bet kartą, kai jis taip sėdėjo už stalo, atbėgo kaimynas. 

— Kaimynėli! — šaukia tas. 

— Koks aš tau kaimynėlis, nepraustaburni! Ar taip reikia 
kalbėtis su pranašu? Išeik laukan, gražiai pasibelsk, o aš šūk- 
telėsiu: „Prašom!“ Tada įeisi ir nusiimsi skrybėlę. O paskui 
kalbėsi su manim gražiai, kaip su pranašu. 

Kaimynas išėjo, o paskui, vėl įėjęs, gražiai nusilenkė ir 
tada pradėjo: | 

— Ponas pranaše, man dingo du jaučiai, ar nežinote, kas 
juos būtų paėmęs? Duosiu jums dvidešimt auksinių ir saiką 
rinktinių žirnių. 

— Na matai, stuobry, galėjai iškart taip nusilenkti, būtų 
nereikėję mokyti. O dabar atnešk tuos dvidešimt auksinių ir 
saiką žirnių. Tavo jaučiai atsiras. 

Nudžiugęs kaimynas, lyg tie jaučiai jau būtų jo tvarte 
stovėję, bemat atnešė pinigus ir saiką žirnių. 

— Eikš čionai,— sako pranašas,— ir pasižiūrėk, jeigu turi 
akis! Štai tas su kreiva koja,— rodo jis paveikslėlį kalendo- 
riuje,— nakčia išsivedė tavo jaučius. Jeigu iki rytojaus ryto 
atgal jų nesugrąžins, pamatysi, kaip kita jo koja pasidarys 
kreiva, ir tada mes jį griebsime už sprando. 

Kaip žaibas kaime pasklido žinia, jog dingę jaučiai atsiras 
ir kad tam klišiui bus riesta. O jis buvo ne kas kitas kaip šlu- 
bis Kuba iš galukaimio. Jis tuojau atbėgo be kvapo ir jau 
žinojo, kaip reikia pasibelsti ir nusilenkti: 

— Ponas pranaše, ar jūs namie? 

— Namie. Ko nori, Kreivakoji? — klausia pranašas. 

— Nagi žinote, atėjau dėl tų dviejų jaučių, kad man blo- 
giau nebūtų. 

— O ką duosi, kad blogiau nebūtų? 

— Oi, aš irgi ne prastesnis už kaimyną ir galiu tiek pat 
duoti, kad tik viskas būtų gerai. 

Viskas buvo gerai: pinigai ir žirniai atkeliavo pas pranašą, 
o jaučiai paryčiu jau stovėjo savo vietoje. Taip pamažu čia 
vienam, čia kitam atsirasdavo dingę daiktai, o pranašo pinigų 
maišelis ir kamara pilnėjo. Žmoną jis gerai laikė, bet sukne- 
lės vis nepirko ir nepirko, kad ir kokios palaikės, galvodamas: 

— Tegu sau sėdi užkrosny, kitaip dar man amatą su- 
gadins. 

O jai pakyrėjo lindėti užkrosny, nors jau spėjo suvalgyti 
žąsį ir paršiuką, o paskui ir visa kita, ką gaudavo pranašas. 

Kartą vienai poniai dingo rūmuose auksinis sutuoktuvių 
žiedas; niekur jo negalėjo rasti ir niekas nežinojo, ką bent 
kiek būtų galima įtarti. Pasklido gandas, kad ponia duosianti 
šimtą auksinių tam, kuris jos žiedą surasiąs, o tas, kuris pa- 
vogė — aNt rato būsiąs sutriuškintas. Atbėgo ponios tarnas pas 
mūsų pranašą ir paklausė, ar jis žinąs, kas dingę poniai, ir 
kas surastų, jeigu toks didelis pranašas. | 

— Kas tavo poniai dingo, — atsakė tas,— geriau žinau už 
tave. Bet tu esi netašytas stuobrys, jeigu nežinai, kaip rei- 
kia pasveikinti pranašą. 

Išvijo jį lauk. Kai tasai gražiai pasibeldė ir nusilenkė įėjęs, 
tada prašneko: 

— O šviesiausioji ponia irgi turėtų žinoti, kad pranašas pas 
ponus pėsčias nevaikšto. Jeigu atsiųs karietą, galėsiu nuva- 
žiuoti. 

Ponia atsiuntė karietą, ir pranašas su atverstu kalendoriumi 
išdidžiai nuvažiavo į rūmus. Pareikalavo, kad jam duotų at- 
skirą kambarį, septynias dienas laiko, geriausių valgių ir vy- 
no ligi soties. Ponia viską jam davė ir penėjo kaip kalakutą, 
jis gėrė ir valgė kiek lindo ir kūrė visokius planus per tas 
septynias dienas. O jo pati užkrosny kentė šaltį ir alkį. Bet 
vargas — geriausias mokytojas. Ką tik namie rado, viską su- 
valgė ir vienmarškinė nudrožė tiesiai į ponų rūmus vyro ieš- 
koti. O tasai tarnas, kurį ponia buvo nusiuntusi pas pranašą, 
dar tebepyko ant jo ir mielai ją įleido. Ką turėjo pranašas su 

ja daryti? Įbaudė, kad tylėtų, 0 už tai gausianti sočiai paval- 
gyti, jis jau nė pats nežinąs, kiek tų valgių į stalą neša. 

— Tik pasižiūrėk,— sako,— jau pirmąjį greit turėsime! — 
Mat išgirdo, kad tarnas laiptais neša vakarienę. Tarnas krūp- 
telėjo, nes buvo pirmas iš tų, kurie žiedą pavogė, ir pagal- 
vojo, kad pranašas kalba apie jį. Kai kitas tarnas nešė antrą 
patiekalą, pranašas sušuko: 

— Žmonele miela, jau ir antrą turime! — Ir šis tarnas nu- 
tirpo iš baimės. O kai trečią patiekalą nešė, pranašas vėl 
sako: 

— Ar nesakiau, kad sulauksime ir trečio. 

O tasai trečiasis tarnas nespėjo nė valgio ant stalo pa- 
statyti, puolė prieš pranašą ant kelių: 

— Ak, ką čia slėpti, jei jau viską žinote — mes trise tą 
žiedą pavogėme. Ką padarysi, jei jis taip lengvai įkrito į mai- 
šelį. Bet būkite geras, neišduokite mūsų. Mes nenorime vel- 
tui. Mes irgi duosime šimtą auksinių. O ponia džiaugsis, jog 
žiedas atsirado, iki ponas sugrįš. 

— Iš pat pradžių jus įtariau,— oriai tarė mūsų pranašas, — 
bet aiškiai pamačiau tik dabar, kai vakarienę nešėte. Man 
pačiam jūsų gaila, todėl ir užsiminiau šiandien! Rytoj jau 
būtų buvę per vėlu! Ir dabar jums klius, jeigu nepadarysite, 
kaip įsakysiu. Tuoj pat atneškite pinigus, o rytoj rytą žiedą 
duokite praryti didžiausiam kalakutui kieme. O toliau aš pats 
pasirūpinsiu! 

Pinigai bematant buvo čia. Tarnai dar drebėjo iš baimės, 
kas jiems bus rytoj, o mūsų pranašas ramiai miegojo. 

Rytą ponia nenorėjo leisti gražiausio kalakuto pjauti, iš 
kur ten, girdi, atsirasiąs žiedas. 

— Kitaip žiedo negausite, — atsakė pranašas,— juk ženklai 
negali meluoti! 

Ponia labai gailėjo kalakuto, bet kai papjovė, jo gūžyje 
buvo rastas aukso žiedas. Tuoj ponia atskaitė pranašui šimtą 
auksinių ir paprašė kuo greičiau keliauti iš rūmų, kol ponas 
dar negrįžo. 

— Aš galiu keliauti, — sako pranašas,— bet kaip eis vidu- 
ry dienos toji kuri vakar atėjo vienmarškinė? 

Ponia liepė paduoti gražius drabužius. Pranašas su pačia 
išdidžiai išvažiavo pro didžiuosius vartus. 

"Bet tuo tarpu jie sutiko grįžtantį poną. Tasai juos susi- 
stabdė ir paklausė, kas čia važiuojąs su tokiais gražiais po- 
niškais drabužiais. Nebuvo kaip slėpti, ir jis viską jam pa- 
pasakojo. 

— Na, jeigu esi toks didelis pranašas, — sako jam ponas, — 
dar aš tave išmėginsiu! 

Ponas liepė iškelti didelę puotą. Kalakutas jau buvo pa- 
pjautas, pakvietė dvylika ponų. 

Ant stalo buvo atnešta ir dvylika valgių — dvylikoje ati- 
dengtų dubenų, tik tryliktas buvo uždengtas. Tai buvo paties 
pono parsivežtas valgis ir tais metais dar nė karto į stalą ne- 
paduotas, šiandien — pirmą kartą. Pranašas turėjo atspėti, O 
iš tikrųjų jis nežinojo, kas ten yra. 

— Na, spėk, tik greitai! — spyrė jį ponas. 

O tasai nežinojo, ką sakyti, sėdėjo kaip sugautas ir dū- 
savo: 

— Ei Vėžy, Vėžy, tau bus riesta,— mat tokia buvo jo pa- 
vardė. O ponas sušuko: 

— Na, vyras esi! 

Atidengia dubenį — o ten didžiulis jūrų vėžys, išvirtas 
Iaudonai. 

Visi išpūtė akis, nežinia, ar išvydę tą raudoną vėžį, ar 
apstulbinti tokios išminties. Ir kiekvienas ponas davė prana- 
šui dar po šimtą auksinių ir liepė gražiai parvežti namo, kad 
išmintis nevaikščiotų pėsčia. 

Dabar jau valstietis turėjo iš ko ūkininkauti. Tik pati vis 
nedavė jam ramybės, nors jau turėjo suknele, ir ne palaikę. 
Tada vyras po truputį jai skolino savo išminties ir toliau ge- 
Tiau su ja sugyveno. O kaip jis skolino? Geras pranašas ir 
apsukrus vyras žinojo, kaip reikia tai daryti. 


MEDINI': KARVĖ 


Kadaise žmonės ne tokie buvo kaip dabar, kada kiekvie- 
nas toliau savo nosies nemato, vaikšto lyg žemę pardavęs ir 
nuo šviesos lenda į tamsą. Kadaise žmonės nebuvo tokie šykš- 
tūs, nesiplūkė, turtų nekrovė: ką turėjo, suvalgė, išgėrė, pa- 
sijuokė. Todėl ir sveikesni buvo. Tada, jeigu kas nėmokėda- 
vo pajuokauti, nė žmonėms negalėjo rodytis, nes visi buvo 
linksmi, šnekūs, dideli pokštininkai. Dabar jau taip nebus! 

Taigi dar tais laikais gyveno viena karalaitė. Ji, gink die- 
ve, niekada nenusišypsos, net savo jaunikiams, kurių būtų 
užtekę po dešimt kiekvienam jos pirštui, nes buvo labai graži 
ir turtinga. Tėvai nežinojo, ką daryti. Pagaliau liepė visoje 
karalystėje pagarsinti, kad auksu būsiąs apipiltas tas, kas ją 
prajuokinsiąs. Tuoj sugužėjo viso pasaulio juokdariai: bet jie 
nieko nepešė. Po to daugiau niekas ir nebandė. Bet per ilgą 
laiką atitiko kirvis kotą. 

Kartą karalius sėdėjo pas savo dukrą susirūpinęs, mėgin- 
damas ją prakalbinti, tik staiga atsidarė durys ir kyštelėjo gau- 
ruota galva: 

— Nuolankiausiai prašom pasakyti, ar ponas karalius 
namie? 

— O kas toks būsi? Ko tau reikia, valkata? — aprėkė jį 
karalius. 

— Žemiausiai lenkiamės, ateinu teisybės ieškoti. 

— Kokios teisybės? Ar neturite kaime seniūno ir teisėjo? 

Ir būtų mielą svečią išgrūdęs pro duris, jeigu ne karalaitė, 
kuri dabar pirmą kartą per tris dienas burną pravėrė, esą ka- 
ralius tam ir yra, kad visus priimtų ir išklausytų. 

— Na,— sako,— išdėkite, kokią bėdą turite. 

— Taigi to ir atėjau! — atsiliepė Kuba, nes tai buvo Kuba, 
mūsų kaimo kerdžius. 

Jis nusiėmė nuo gauruotos galvos avikailio kepurę, pasi- 
kabino ant lazuos ir stovėjo toks: su kailine liemene, susijuo- 
ses diržu, su naginėmis prieš poną karalių ir jo dukrą. Pradėjo 

jis paprastai, kaip mokėjo, bet karalius dabar klausėsi, klau- 
sėsi ir jo dukra, kuri lig šiol kiekvieną pertardavo, kai tik 
tas prasižiodavo. Pasiklausysime ir mes! 


Kaimo seniūnas paskelbė, jog visi, kurie karvę turi ar ne- 
turi, neša kerdžiui mokestį, visi po lygiai. | 

„Kaip gali būti po lygiai, — pagalvojo Krajecas,— jeigu aš 
karvės neturiu, o tik mitulę telyčaitę, Palauk, kūmai, aš tau 


parodysiu, iš kur kojos dygusios.“ Nutašė iš medžio karvę 
ir davė kerdžiui ganyti. Ir dar įbaudė, kad gerai priganytų 
ir kas vakarą namo pargintų, kaip ir visų kitų. 

„Bus man bėdos su ja“, — galvojo kerdžius ir pasikasė pa- 
kaušį. Bet karvę turėjo priimti, nes mokestį už ją gavo. Nieko 
daugiau nesugalvojo, kaip tą karvę nešioti ant pečių, ir kiek- 
vieną vakarą Krajecui namo parnešdavo. 

Rudenį prasidėjo šalnos, ir kerdžius nušalo rankas. Ganyk- 
loje nebuvo malkų. Tad jis paėmė tą medinę karvę, sukapojo 
ir sumetė į laužą. Apšilo, bet dar ilgai po to jam buvo karšta. 

— Kur karvė? — klausia vakare Krajecas. 

— Aš ją sukapojau ganykloje,— atsako piemuo. 

— Na palauk, Kuba, tu už ją dar atsiimsi! 

Kerdžius tik gūžtelėjo pečiais: kas bus — tebūnie. Bet senis 
Krajecas, gudrus lapinas, nubėgo pas seniūną. | 

— Pone seniūne,— sako, — turėjau karvę, mokėjau už ją 
mokestį, kaip buvo jūsų įsakyta, ir tasai Kuba visą vasarą 
gražiai ganė su kitomis. Bet ką jis šiandien padarė! Sukapojo 
ganykloje mano karvę, nė gabalo man neparnešė. Ką jūs į tai 
pasakysite? 

— Pone Krajecai, aš taip pasakysiu: karvė už karvę! 

Tuoj nusiuntė kaimo vyrijos žmogų pas kerdžių, kad tas 
savo karvę atvestų į gerbiamą teismą. 

— Negaliu aš, pone, dar jos vesti į gerbiamą teismą. Pa- 
sakykite, kad truputį palūkėtų, kol aš ją apliuobsiu, pašu- 
kuosiu! 

Taip atsikratęs pasiuntiniu, kerdžius pagalvojo, ką dar pa- 
darius. 

'“ — Špygą jums, ponai teisėjai! Nematysite mano telyčai- 
tės kaip savo ausų! Gumbą gausite, ne ragelį! 

Nusivedė karvę į daržinę ir papjovė. Mėsą iškabinėjo ant 
karčių, pasiruošė rytoj pardavinėti, o odą ištempė ant medi- 
nių groblų, nes ir Krajeco karvė buvo iš medžio. Bet seniūnas 
išleido įsaką, jog tas, kuris drįsiąs pirkti iš kerdžiaus bent už 
skatiką mėsos, neteksiąs ir mėsos, ir pinigų, ir dar šaltojoje 
pasėdėsiąs. Vargšas kerdžius nieko nepešė, žmonės bijojo nu- 
sižengti seniūnui. Bet atsirado ir tokių; kurie nepabūgo. Tai 
buvo kunigo kalė Dunčia ir jos bičiuliai. Jie stovėjo daržinėje 
po kartimis, laižėsi, žiūrėdami į mėsą, ir vizgino uodegas. 

— Aha,— sako kerdžius,— norėtumėte pirkti, bet neturite 
už ką? Maža bėda, aš jumis tikiu, gausite skolon, o kai turė- 
site pinigų, atiduosite. 

Nukabino nuo karties visą karvės šlaunį ir tėškė šunims. 
Tie puolė už kits kito ir suleido dantis. ' 

— Aha,— sako, — neturite kantrybės laukti, kol paduosių 
žmoniškai. Akys didesnės už pilvą! 

Kunigo Dunčia čiupo ją pirmoji; kitų irgi nereikėjo ra- 
ginti. O ką daryti su likusia mėsa? Pala, bus kur padėti ir tą! 

„Privirsiu, prikepsiu, pričirškinsiu,— galvoja kerdžius,— su- 
kviesiu visus kaimynus, o paskui pats eisiu į svečius su žmo- 
na ir vaikais, ir kaip nors per žiemą išmisime.“ 

Kaip tarė, taip padarė, mielus svetelius tik ragina, tik 
prašo: 

— Valgykite, mieli sveteliai, valgykite, būkite kaip na- 
mie: mėsos turiu iki valiai, visiems užteks! 

Mieli kaimynai privalgė, prigėrė ir išsiskirstė. O paskui 
niekam nė galvoj kerdžius. Kaimynai jį užmiršo, bet pati kas- 
dien vis tą pačią giesmę traukė: 

— Duok į puodą ką dėti, jeigu karvę pražudei! Ar ne- 
matai, kad vaikai badmiriauja? 

Kerdžius vos nepražilo! Po kiek laiko prisiminė, jog turi 
skolininką, kunigo šunį. Eina jo ieškoti, visur kaip adatos 
išieško kieme, ratinėje, arklidėje, visuose kampuose, bet šu- 
nelis buvo gerai pasislėpęs. 

„Jeigu tu man ir nepasirodysi, — galvoja kerdžius,— vis tiek 
neišsisuksi; palauk, šeimininkui tave apskųsiu!“ 

Vos tik kerdžius įėjo į kunigo svetainę, iškart pamatė 
viena akim aklą Dunčią, išsitiesusią pastalėje. 

— Tai tu čia, aklas šunie? — sušuko kerdžius.— Grąžink 
man skolą! 

O tuo metu prie stalo stovėjo pats kunigas. Jis, reikia pa- 
sakyti, irgi buvo viena akimi aklas, o kita neprimatė, ir pa- 
galvojo, jog kerdžius ant jo šaukia. Kaip perkūno trenktas 
šoko jis ant kerdžiaus. | 

— Dar tu mane aklu šunimi vadinsi! Ar nežinai, kas aš 
"toks? Ką aš tau skolingas, driskiau tu, valkata? 

Kerdžius jau lėkė pro duris, o Dunčia prišokusi vos kelnių 
neperplėšė. 

Tas dar būtų nieko, kad jį šunimi užpjudė. Kunigas už to- 
kią nepagarbą būtų gerokai kailį išpėręs kerdžiui, jeigu tas 
nebūtų kulnų atsukęs. 

— Bet palauk,— tarė kunigas — palauk tu, sukčiau! Aš tave 
prigriebsiu. 

Jis tuoj nuėjo pas teisėją, apskundė kerdžių, ir tasai pri- 
teisė šiam įkrėsti šimtą lazdų. 

Vargšas kerdžius tik tada suprato, kuo tai kvepia, kai prie 
jo trobos sustojo haidukas su šešiais vyrais, kurie, surėmę 
plikomis šakėmis, turėjo nuvaryti jį pas teisėją. Ką darys 
kerdžius, spruko pro kitas duris laukan, o paskui kur kojos 
neša, kur akys veda. Taip ir vaikščiojo po platųjį pasaulį, 
iš miesto į miestą, iš kaimo į kaimą. Kartais, būdavo, sustoja 
kokiame mieste, pasiremia ant lazdos ir tik stebisi neatsistebi, 
jis niekada nebuvo mates tokio aukšto namo, ir dar žalio. 

„Ei,— galvoja, — čia tokios keistos kalkės, kad žaliai balti- 
na. O langai kaip mūsų durys. Ir aukštai, vieni virš kitų! Ir 
kaip vištos užlekia taip aukštai? O kur čia kiaulių ir karvių 
tvartai, jeigu nei vartų, nei kiemo, nei nieko nėra?!“ 

Kikeno žmonės, apstoję ratu, kad jis taip stebisi, žiūrėda- 
mas lyg avinas į naujus vartus, ir taip šneka. 

— Na ir kvailys, — sako jam, — ar nežinai, kur esi? Juk tu 
stovi priešais karaliaus rūmus! 

— Aš — prieš karaliaus rūmus? Ei, tai jūs man geriau 
apie karalių papasakokite! 

Žmonės dar pasijuokė iš jo, girdi, ir maži vaikai žino, jog 
karalius pažadėjęs auksu apipilti tą, kuris karalaitę prajuo- 
kinsiąs, ir paliko jį stovėti kaip stuobrį. 

„Aukso gauti būtų neblogai! Namuose nieko nėra, ir vai- 
kai verkia!“ — pagalvojo kerdžius ir suka galvą, kaip patekus 
į karaliaus rūmus. 

Į rūmus platūs vartai — bet kas iš to? Prieš vartus vaikšto 
sargas su pliku kardu, kuris tik žiba, matyt, labai išgaląstas. 
O jis seniai buvo girdėjęs, kad toks sargas tik pasakys: „Kar- 
de, kirsk!"— ir tuoj nulėks galva. Nieku gyvu jis neis pro 
tuos vartus! | 

Bet tą riterį jis sugalvojo gudrumu įveikti. „Tegu jis, — 
tarė sau kerdžius— saugo tą skylę, o paukštis gali pro bet 
kur įskristi!“ 

Ėmė jis vaikščioti aplink rūmus, ar nebus kur kiemo ir 

tvoros, tada lengvai peršoktų, o kieme tegu nors ir šimtas šunų 
"loja, jis gražiuoju su jais susitars: švilptels, pirštus į bųrną 
susikišęs, ir tie tuoj uodegas vizgins. Bet kuo toliau vaikš- 
čiojo, tuo prasčiau jam ėjosi. Ten nebuvo, kaip kaime prie 
namų, žmoniškos tvoros, bet tik vartai ir vartai, o prie kiek- 
vienų vartų net po du sargus su žibančiais kardais. Tačiau, 
nors ir labai toli, gal prie dešimto kaimyno, stovėjo tuščias 
mūras. 

„Nuo kaimyno prie kaimyno kaip nors nušoksiu ir pas po- 
ną karalių pateksiu“,— pagalvojo kerdžius ir jau stovėjo ana- 
pus mūro sienos. Ten buvo sodas. Ir tik pagalvokite, kokia 
kvailystė: niekur nei morkų, nei kitokių daržovių, kaip dera 
geriems šeimininkams, tik žolė, gėlės ir krūmai. O kiek ten 
smėlio priversta! Visas kaimas nebūtų tiek privežęs. Ir dar 
gražiai pabarstyta, pašlavinėta! 

„Palauk,— mano sau,— čia ne juokai, nedrįsk po tą smė- 
-lį dulkinom naginėm vaikščioti!" - 

Pasileido tada per žolynus ir gėles. Neįsivaizduojate, kaip 
įširdo tie trys, kurie tas gėles ravėjo ar dulkes pustė nuo jų. 
Kaip šunys užpuolė jie kerdžių: 

“ — Ak tu, drambly, gėles mums mindžiosi! 

Būtų jam gerai šonus aplamdę, jeigu kerdžius Kuba ne- 
būtų turėjęs dešimt kartų greitesnių kojų negu tie visi bala- 
rankiai. Kai jie prie jo iš vienos pusės, jis — į kitą; kai tie 
iš trijų pusių, jis — į ketvirtą. Gerokai pašokdino juos po 
tas lysves. O paskui paliko: per kokį šimtą žingsnių ir, kai jie 
nematė, nėrė pro vienus vartelius iš sodo. Nė nepajuto, kaip 
atsidūrė karaliaus kieme. Ė, tada į priekį! Bet koks čia kie- 
mas! Kad bent šapelį pamatytum! Jo senė aslos niekada taip 
neiššluoja. Ir kur jie tas šiukšles deda iš tokio didelio namo? 
Juk į skrynias gal nepila? O kur mėšlą išneša? Jo nepaslėpsi 
kaip adatos! Ėmė jis šiukšlių ir mėšlo po visus kampus dai- 
rytis. Bet tik blogiau pasidarė. Staiga apsupo jį bent penkiese, 
čiupo už pakarpos ir šaukia: 

— Ak tu, šunsnuki, po karaliaus rūmus šnipinėji? Sušau- 
dyti šnipą! Į kartuves jį! 

Negirdėtas daiktas, kad nei iš šio, nei iš to žmogų į kar- 
tuves vestų! 

— Žmonės, — sako, — ar jums protas pasimaišė! Juk aš esu 
mūsų kaimo kerdžius ir žiūriu, kur čia toks šeimininkas, kaip 
mūsų karalius, šiukšles deda. O dar aš labai norėčiau kara- 
liaus dukrą prajuokinti. 

Tada kitaip sušneko su juo. Visi atsitraukė, liko tik vienas, 
dailiausiai apsirengęs. 

— Na, gerasis žmogau, nieko tau neatsitiks,— pradėjo jis 
gražiuoju.— O jeigu aš tave pas karalių leisiu — kalbėjo jis 
toliau,— ar duosi man ketvirtadalį to, ką gausi iš karaliaus už 
jo dukters prajuokinimą. 

— O kodėl ne? — sutiko kerdžius.— Tik palaukit manęs 
čia! 

Tasai atsisėdo laukti, o kerdžiui tiesų kelią pas karalių 
parodė ir dar pamokė, kaip pro tris sargybas praeiti. 

Ėjo kerdžius galvą iškėlęs, drąsiai. Bet vos nepargriuvo, 
kai sargai lyg griausmas sugriaudėjo: 

— Stok, vyre! Kur eini? 

Įsidrąsino ir atsakė: 

— Einu pas poną karalių karalaitės juokinti! 

Tada visi sargai gražiuoju su juo ir išsiderėjo po ketvir- 
tadalį iš to, ką gaus iš karaliaus. 

— Taigi aš esu čia, pone karaliau,— tarė jis.— Mūsų kai- 
mo kerdžius Kuba, ne kas kitas, o aš pats, kaip mane matote. 
Aš papasakojau viską, kaip man buvo, ir džiaugiuosi, jog 
jūsų dukra klausydamasi šyptelėjo. 

— Gerai padarei, mano sūnau,— patapšnojo jam karalius 
per petį, — o dabar sakyk, ko nori už tai? 

— Aš juk iš pat pradžių pasakiau, jog atėjau teisybės ieš- 
koti. Tos teisybės, pone karaliau, kad man priklauso šimtas 
lazdų, kur man priteisė teisėjai! 

— Kuba, Kuba,— kalbėjo karalius, — nejuokauk! Aš rimtai 
manau duoti tau aukso už tai, kad mano dukterį prajuokinai. 

— Pone karaliau, ir aš rimtai manau, kad patvirtinsite 
ir antspaudą prispausite, jog man priklauso šimtas lazdų už 
tai, kad jūsų dukrą prajuokinau. Mat aš nenoriu likti skolin- 

gas tiems keturiems, kurie iš manęs po ketvirtadalį išsiderėjo. 

— Jeigu taip, patvirtink, tėveli,— nusijuokė karalaitė ir 
pliaukštelėjo delnais.— Juk tie patvirkę sargai seniai nusipelnė 
lazdų. 

Taip ir padarė. Karalius pasirašė nuosprendį ir antspaudą 
pridėjo, kad juokdariui Kubai priklauso šimtas lazdų, bet iš- 
perti tuos keturis, kurie buvo išsiderėję po ketvirtadalį ir 
kerdžiaus pas karalių leisti nenorėjo. Kuba, mūsų kaimo ker- 
džius, irgi pro ūsus šypsojosi, kai tiems sargams pėrė kailį. 

Tačiau tuščiomis rankomis mūsų Kubos nenorėjo išleisti. 
Karalius liepė jam aprodyti savo arklides. Ketvertu žirgų iš- - 
vežė jį į laukus. Ten pagiryje stovėjo karaliaus tvartai, o 
juose šimtas gražių karvių. Pasakė jam, kad nuo šiol jis 
būsiąs šios karaliaus kaimenės kerdžius ir galėsiąs atsigabenti 
pačią ir vaikus. Kubai tada buvo gera ir su pačia, ir su vai- 
kais. Ir dar karalius jam padovanojo karvę — leido išsirinkti 
iš to šimto. O toji karvė turėjo skambalą po kaklu, ir aš pa- 
saką baigiu. 


— 
X. 
A 


UZKEIKTA GIRIA 


Vienoje trobelėje gyveno vargšė našlė su dviem sūnumis, 
o tie buvo panašūs vienas į kitą kaip du vandens lašai, net 
pati motina jų neskirdavo. Broliai gražiai sutarė. Taip ėjo 
metai po metų, ir jiems visiems drauge buvo gera. 

Tačiau kai jaunikaičiai paaugo ir parnatė, kad kiti į pasaulį 
keliauja, jiems irgi parūpo kur nors eiti ir pasisakė motinai, 
jog nori pasižiūrėti, kaip kitur žmonės gyvena. Motina neno- 
rėjo jų išleisti. 

— Ak,— sako, — negi jums čia negerai, jeigu norite po 
pasaulį bastytisė Nežinia, kas gali nutikti, verčiau sėdėkite 
namie, nepalikite manęs vienos. 

Tačiau motinos aimanos nepadėjo; jeigu jau šovė jaunikai- 
čiams kas į galvą, niekas negalėjo jų sulaikyti. Vargšė mo- 
tina verkė dieną naktį, ašaras liejo. 

— Ak miela mamyte,— guodė ją sūnūs, — nesibark ir ne- 
bijok dėl mūsų. Juk ne mes pirmieji iškeliaujame į pasaulį. 
Trejiems metams paruošime tau viską, kas bus reikalinga — 
nieko netrūks. 

Broliai tuoj prinešė grūdų, miltų, taukų, malkų, kad visko 
užtektų trejiems metams. Motina, tai matydama, truputį apsi- 
ramino ir pati šį tą taisė sūnums į kelionę. 

Broliai jau turėjo visko pakankamai, trūko tik gero kepsnio. 

— Vaikai, — sako motina,— galėtumėt išbėgti pamedžioti, 
be mėsos nenorėčiau jūsų išleisti. 

Vaikšto broliai po girią, slampinėja nuo ryto ligi vakaro, 
bet jokio žvėries nė pėdsako neužtinka. Jau sutaria grįžti 
namo. 

Staiga iš abiejų šonų išlekia du vilkai ir pradeda pjautis. 
Broliai nežino, ką daryti: ar šauti, ar nešauti. 

— Jeigu į abu gerai nepataikysime, įsiutęs vilkas gali mus 
pulti. Pabandykim numesti jiems lašinių gabalėlį ir duonos. 

Kai numetė duonos ir lašinių, vilkai nustojo pjautis ir tarsi 
šunys ramiai sekė iš paskos, gražiai palydėjo juos iki pat na- 
mų. Vilkus broliai uždarė į tvartą, o patys nuėjo į trobą. 

— Na, ką nušovėt? — klausia motina. 

— Nieko nenušovėm,— atsako broliai, — bet atvedėme du 
vilkus ir uždarėme tvarte. 
 — Ak varge tu mano, — suriko motina,— tai jau nebėr mū- 
sų karvutės! Greitai bėkit, gelbėkit ją! 

Nubėga broliai į tvartą. Karvutė ramiai stovi savo vie- 
toje, vilkai tūno kertėje, o jiems ant snukių kabo didžiulės 
spynos. Visi negalėjo atsistebėti. ; 

Kitą rytą broliai vėl išėjo medžioti, bet irgi nieko nenu- 
šovė, tik grįždami namo pamatė, kaip du lokiai tarp savęs 
pešasi. Numetė jiems po gabaliuką duonos su lašiniais, lokiai 

nustojo peštis ir nusekė paskui medžiotojus ligi pat namų. 
Broliai ir juos uždarė į tvartą. 

Motina, išgirdusi apie lokius, labai išsigando; bet kai nu- 
ėjo pasižiūrėti, pamatė, kad ir lokiai turi spynas ant snukių. 

Trečią dieną broliai taip pat nieko nenušovė, tik nuramino 
du susipjovusius liūtus ir parsivedė juos namo. 

— Kaip matau,— pasakė motina, — iš jūsų kepsnio nieko 
neišeis. 

Broliai ką turėjo susikrovė į krepšius, gražiai atsisveikino 
su motina ir išėjo, pasiėmę žvėris su savim. 

Tris dienas ir tris naktis keliavo broliai drauge, kol pri- 
ėjo kryžkelę. Ten augo liepa. 

— Broli mano,— sako vyresnysis, — dabar mums reikia skir- 
tis. Tu eik va šituo keliu, o aš pasuksiu anuo. Dar išpjaukime 
šitoje liepoje savo vardus ir įbeskime peilius, kad žinotume, 
katras pirmas sugrįšime, kaip sekasi kitam. Katras pirma. su- 
grįš, ištrauks peilį iš brolio vardo ir žiūrės: jeigu kraujas la- 

ša — brolis gyvas, o jeigu vanduo teka — miręs. | 

Jaunesnysis brolis sutiko, abu išsipjovė vardus, įbedė pei- 
lius. Paskui pasidalijo žvėris, atsisveikino ir patraukė kiek- 
vienas savo keliu. 

Ilgai keliavo vyresnysis brolis gūdžiomis giriomis, gražiais 
laukais, kol priėjo vieną miestą, o tasai miestas buvo juoda 
gelumbe uždangstytas. 

Užėjo jis į smuklę ir paklausė šeimininką:- 

— Kas gero girdėti? 

— Nieko gero, tik bloga — atsakė smuklės šeimininkas.— 
Mūsų mieste yra tik vienas šulinys, iš kurio visi geriame, bet 
tasai vanduo mums brangiai atsieina: už miesto urve gyvena 
dvylikagalvis slibinas, kuriam kiekvieną dieną turime duoti 
po mergelę. Jeigu neduotume, jis prie šulinio nieko neprileis- 
tų, Ir mes visi iš troškulio numirtume. Jau iš visų namų sli- 
binas suėdė po mergelę, o dabar atėjo eilė karaliaus dukrai. 
Todėl karalius įsakė mieste viską uždengti juoda gelumbe ir 
paskelbė — kas nugaluosiąs slibiną, tam atiduosiąs į žmonas 
dukrą ir pusę karalystės, o po karaliaus mirties jam liksiąs 
visas kraštas. 

Mūsų jaunikaitis tai išgirdęs panoro tapti karaliaus žentu 
ir pasakė, kad jis nugaluosiąs slibiną. 

Smuklės šeimininkas tuoj nubėgo pas karalių ir pasakė, 
kad pas jį atvykęs toks ir toks žmogus su trim žvėrimis ir 
kad jis ketinąs slibiną nugaluoti; tiesa, apsirengęs jis papras- 
tai, bet tikriausiai stiprus, jeigu sutramdė tokius žvėris. 

Karalius labai apsidžiaugė, išgirdęs tokią žinią; jis pasiun- 
tė jaunikaičiui gražius drabužius ir liepė tuoj ateiti į karaliaus 
rūmus. Apsirengė mūsų jaunikaitis ir su savo žvėrimis nuėjo 
į rūmus. Ten jam visi labai dėkojo, ir karalius pažadėjo iš 
tikrųjų atiduoti dukterį, kai tik tą slibiną nugalabys. 

Jaunikaitis paprašė, kad jo žvėrims duotų po aviną, o 
jam — aštrų kardą. 

Vos švintant, karaliaus duktė sėdo į karietą. Karieta pa- 
judėjo, jai iš paskos žingsniavo mūsų jaunikaitis su savo žvė- 
rimis ir aštriu kardu rankoje. Kai buvo netoli slibino urvo, 
jaunikaitis liepė vežėjui sustoti. Karalaitė išlipo iš karietos 
ir sėdo ant žirgo. 

— Taip,— pasakė jaunikaitis,— dabar tiktai tvirtai laiky- 
kitės ir pralėkite pro urvą, reikia slibiną išvilioti; karieta 
pasiliks čia. 

Karalaitė pralėkė pro urvą kaip strėlė, slibinas užuodė 
ir iškišo galvą, bet vietoj dailios mergelės pamatė blizgantį 
aštrų kardą. Žvitrus jaunikaitis iškart nukirto jam galvą. Sli- 
binas baisiai įsiuto ir iškišo dar tris galvas, iš kurių svaidė 
liepsnos liežuvius. Tuoj prišoko žvėrys ir pradėjo iš visų 
pusių draskyti siaubūną; tuo tarpu jaunikaitis iš visų jėgų 
kirto, kapojo, ir jau keturios galvos gulėjo prie jo kojų. Bet 
kas toliau? Slibinas staiga iškišo aštuonias galvas iš karto ir 
ėmė svaidyti baisias liepsnas. Pavargęs jaunikaitis vos išlaikė 
kardą; ir vilkas su lokiu nedaug ką galėjo bepadėti, tik stra- 
kaliojo aplinkui. Tada liūtas įsibėgėjo, užšoko slibinui ant 
sprando ir stipriais nagais nutraukė visas aštuonias bjaurias 
galvas. Slibinas krito negyvas, o tos galvos dar kurį laiką 
blaškėsi žemėje. 

Jaunikaitis išsitraukė peilį, nupjovė slibinui liežuvius, įsi-. 
dėjo į krepšį ir nuskubėjo prie išvaduotos karalaitės. Toji iš 

didelio džiaugsmo nežinojo, kaip ir atsidėkoti, glėbesčiavo jį 
ir mylavo. Paskui nusimovė žiedą, perlaužė pusiau ir vieną 
pusę jam atidavė. Jaunikaitis nusikamavęs padėjo galvą jai 
ant kelių ir užmigo. Žvėrys irgi sugulė ir užmigo. Nedoras 
vežėjas, matydamas, kad visi miega, pačiupo kardą ir nu- 
kirto galvą jaunuoliui, o karalaitę prisaikdino, kad jo neiš- 
duotų. Slibino galvas pasiėmė kaip įrodymą, kad jis nugalavo 
siaubūną, ir nudardėjo su princese pas karalių. 

Pabudę žvėrys pamatė negyvą savo šeimininką. Iš gailes- 
čio ėmė baisiai kaukti. Bet liūtas tuoj pat įsakė vilkui: 

— Greitai bėk va šituo keliu; sutiksi gyvatę, nešančią 
snukyje žolelę, kuria ji nori prikelti iš numirusių suvažinėtą 
savo seserį. Atimk iš jos tą žolelę! 

Vilkas nudūmė keliu, bet sutiko važiuojančius vyrus. Tie, 
pamatę vilką, čiupo baslius, ir šis išsigandęs parkūrė atgal. 

— Na ir kvailas tu,— pasakė liūtas, — bėk tu, loky, ir at- 
nešk tą žolelę. 

Lokys leidosi bėgti ir taip pat sutiko vežimus, bet vežėjai, 
pamatę lokį, pasislėpė vežimuose kaip pelės olose, išvydusios 
katiną. Lokys susirado gyvatę ir paprašė, kad duotų jam pusę 
žolelės, bet gobšuolė nesutiko ir norėjo lokiui įgelti. Tasai 
įširdo, prispaudė piktą gyvatę letena ir atėmė iš jos pusę žo- 
lelės. Kaip vėjas paršvilpė lokys, padavė liūtui žolelę, tasai 
patrynė savo šeimininkui sprandą ir pridėjo galvą — bet atbu- 
lai: veidu į užpakalį. 

Pamatęs, kad šeimininkas klumpa vaikščiodamas, liūtas 
vargais negalais pargriovė jį žemėn, nutraukė galvą, patrynė 
žolele ir dabar jau gerai pridėjo. Galva tuoj prigijo. Jauni- 
kaitis atsigavo, pašoko ir lengvai atsikvėpė. 

— O, kaip gerai pamiegojau,— tarė jis. 

Tarsi nieko nebūtų atsitikę, pasiėmė žvėris ir nuėjo kur 
akys veda, kur kojos neša. 

Po mėnesio jis vėl priėjo tą patį miestą, tik dabar čia 
viskas buvo raudona gelumbe uždangstyta. Apsistojo toje pa- 
čioje smuklėje, kur ir aną kartą, ir paklausė, Kokios dabar 
naujienos. 

— Dabar geros, — atsakė smuklės šeimininkas, — mums ne- 
bereikia bijoti dėl savo dukterų, nes karaliaus vežėjas nudėjo 
slibiną; kaip tik dabar vyksta sužieduotuvės, o rytoj jis su- 
situoks su karalaite. 

Tai išgirdęs, jaunikaitis susimąstė; labai apmaudu, kad ve- 
žėjas atėmė iš jo tokią laimę. Bet pašoko ir sako šeimininkui: 

— Lažinkimės, kad aš valgysiu tos vestuvių puotos valgius! 

Smuklės šeimininkas nenorėjo tikėti ir susilažino. 

Jaunikaitis paprašė krepšio, parašė laiškelį, įvyniojo į jį 
pusę žiedo ir įdėjo laiškelį į krepšį. Padavė lokiui krepšį ir 
liepė nešti į karaliaus rūmus. 

Atėjo lokys į rūmų kiemą, visi šunys puolė loti, bet jis 
ramiai nužingsniavo toliau. Tik kai per daug įkyriai lindo, 
pastatė krepšį ir išvaikė lojikus; paskui vėl pasiėmė į snukį 
krepšį ir įžengė į rūmų mene, kur prie stalo sėdėjo svečiai 
ir puotavo. Lokys nutapnojo tiesiai prie karalaitės ir padavė 
jai krepšį. Kai vežėjas pamatė lokį, iš karto išmetė tris galvas. 

Karalaitė perskaitė laišką, pakilo nuo stalo, prikrovė į 
krepšį skaniausių vaišių, įdėjo ir taurę vyno, į kurį abi žie- 
do puses įleido, ir visa tai lokys gražiausiai parnešė savo 
šeimininkui. 

Smuklės šeimininkas pralošė lažybas, o jaunikaitis viską 
skaniai suvalgė, ką karalaitė jam buvo įdėjusi. Paskui jis pa- 
ėmė taurę ir gurkštelėjo vyno. Taurės dugne pamatė žiedą — 
mat abi pusės buvo gražiai suaugusios. Tai buvo ženklas, kad 
šį kartą jaunikaičiui nusišypsos laimė. 

Jis nieko nelaukęs patraukė su savo žvėrimis į karaliaus 
rūmus ir žengė tiesiai į menę, kur visi puotavo. Pamačiusi 
ji, karalaitė labai apsidžiaugė, šoko pasitikti ir visų akyse 
apkabino. Karalius ir visi svečiai nustebę žiūrėjo, kas čia 
darosi, o nedoras vežėjas tirtėjo kaip drebulė. Visos slibino 
galvos jam iškrito. Dabar karalaitė viską papasakojo, o jau- 
nikaitis patvirtino, parodydamas slibino liežuvius. 

Nedorą vežėją karalius tuoj pat nubaudė — atidavė žvė- 
rims sudraskyti. O savo dukrą išleido už tikro išvaduotojo. 
Mūsų jaunikaitis tapo karaliaus žentu, gavo pusę karalystės ir 
labai gerai gyveno. 

Vieną rytą, kai tarnas jį rengė, žvilgtelėjo pro langą ir 
pamatė, kad vienoje pusėje giria gražiai žaliuoja, o kitoje — 
sunykusi, pageltusi kaip rudenį. Jis labai nustebo, nes buvo 
pats pavasaris. 

— Kas čia yra, — sako jis, — kad aplinkui visos girios gra- 
žiai auga, tik toji viena tokia pageltusi. 

— Ponaiti,— atsakė jam tarnas,— toji giria užkeikta, ten 
daug žmonių pražuvo. Jei kas pakliūva, atgal nebegrįžta. 

Karaliaus žentas klausėsi ir nieko nesakė, nors toji giria 
jam nepatiko. 

Kartą jis pasakė žmonai, jog vyksta medžioklėn, pasiėmė 
savo žvėris ir išėjo. Vos tik peržengė sodo vartus, kur buvus, 
kur nebuvus iššoko priešais laputė. Jis puolė vytis su Žvėri- 
mis, bet niekaip negalėjo pavyti, o ligi šautuvo šūvio ji nepri- 
sileido. Šitaip.truko gerą valandėlę. Lapė čia stabteldavo, čia 
vėl bėgdavo tolyn, vis toliau viliodama medžiotoją. Karaliaus 
žentas neteko kantrybės, supyko ir ėmė keiktis, nors to jis 
niekada nedarydavo. O lapei tik to ir reikėjo, nes nekalto 
žmogaus jos burtai nebūtų veikę. Paskui ji staiga dingo iš 
akių, -o jis atsidūrė „tankioje girioje. Aplinkui tamsu kaip vi- 
dury nakties. Jam pasidarė nejauku, mielai būtų išėjęs į kokią 
proskyną. Tačiau vis giliau į tankmę klydo, nes toji giria jį 
viliojo. | 

Jis sustojo po vienu ąžuolu, o kad buvo išalkęs, užsikūrė 
laužą ir ėmė kepti lašinius. Staiga girdi — aukštai kažkas 
šaukia: 

— Man šalta, man šalta! 

Medžiotojas apsidairė ir pamatė, kad medyje susikūpri- 
nusi sena boba tupi. 

— Jeigu tau šalta, eikš sušilk, — pasakė medžiotojas, ir vis- 
kas nutilo. 

Tačiau po kiek laiko vėl pasigirdo: 

— Man šalta, man šalta! 

— Sakau, jeigu tau šalta, eikš ir sušilk! 

Vėl nutilo. 

Paskui medžiotojas trečią kartą išgirdo: 

-— Man šalta, man šalta! 

Tada medžiotojas įpykęs sušuko: 
— Arba eikš sušilti, arba nutilk! 


— Ateičiau, bet tavo žvėrių bijau, še vytelę, Buvaryk juos, 
tada nulipsiu. 


Jis uždrožė vytele žvėrims, ir ragana nulipo žemėn, pa- 
bėgėjo į šalį, atsinešė ant pagalio užmautą varlę ir kepa 
ją virš laužo. Vartydama varlę, ragana tyliai erzina medžio- 
toją: 


— Tu kepiesi lašinius, o aš kepuosi varlę, aš valgysiu 
lašinius, 0 tu varlę. 

Ragana kelis kartus kyštelėjo jam prie burnos kepamą 
varlę. Medžiotojas supyko ir norėjo užsiundyti ją žvėrimis, 
tačiau tie nejudėjo iš vietos, nes nuo vytelės buvo suakme- 
nėję; jis atsigręžė, o tuo tarpu ragana ir jam uždrožė vytele 

ir pavertė akmeniu. Paskui ragana nutempė jį į duobę, kur 
gulėjo jau daug žmonių, paverstų akmenimis. 

Karaliaus rūmuose visi laukė karaliaus žento. Praėjo die- 
na kita, o jis vis negrįžo. Visas karaliaus dvaras labai liū- 
dėjo, nes spėjo, kad jis nuklydo į užkeiktą girią ir tenai 
pražuvo. 


Jaunesnysis brolis, grįždamas namo, sustojo prie tos kryž- 
kelės. 

„Kaipgi sekasi mano broliui“, — pagalvojo. 

Jis ištraukė įbestą peilį ir žiūri: iš vieno krašto kraujas 
laša, o iš kito — vanduo. „Na,— galvoja, — čia jau negerai, jis 
ir gyvas, ir miręs. Reikia jo ieškoti." 

Ir tuoj leidosi tuo keliu, kuriuo buvo nuėjęs brolis. 

Eina jis, eina su savo žvėrimis per gūdžias girias, per pla- 
čius laukus ir prieina tuos pačius rūmus, kur jo brolis buvo 
vedęs karaliaus dukrą. 

Karalaitė kaip tik tuo metu stovėjo rūmų kieme ir, vos 
pamačiusi jį, puolė pasitikti: 

— Ak,— šaukia ji,— kur buvai pražuvęs, man taip sunku 
buvo laukti tavęs! 

Karalaitė palaikė jį savo vyru, nes jie, kaip žinia, buvo 
labai panašūs. 

Jis aiškinosi, kaip mokėjo, bet greitai suprato, kad susi- 
tiko su brolio žmona. Tačiau neišsidavė. Pasiliko pilyje, nes 
jau buvo naktis. 

Rytą atsikėlė vėlai, mat buvo labai pavargęs. Kai tarnas 
jį rengė, pamatė tą nykią, pageltusią girią ir paklausė: 

— Kodėl visos girios aplinkui gražiai žaliuoja, o šitoji to- 
kia pageltusi? 

Tarnas išpūtė akis: 

— Aš gi kartą jau pasakojau jums. Negi neatsimenate? 

— Neatsimenu, kad būtum pasakojęs,— atsakė jaunesnysis 
brolis. 

Ir tarnas jam pasakė, kad ši giria užkeikta, kas į ją pa- 
tenka, niekada nebeišeina. 

Jaunikaitis iš karto suprato, kad brolis bus ton girion už- 
klydęs. 

Išsiruošė jaunesnysis brolis į medžioklę, ir jam taip pat 
išbėgo priešais laputė, bet jis nenusikeikė. 

Priėjo prie to paties ąžuolo, susikūrė laužą ir kepasi laši- 
nius. Žvėrys stovi šalia ir laižo savo suakmenėjusius brolius. 

— Šalta man, — skundžiasi sena ragana ąžuole. 

— Jeigu tau šalta, lipk žemėn, sušilsi, — atsako tasai. 

— Nulipčiau, bet tavo žvėrių bijau. Še vytelę, uždrožk 
jiems, tada nulipsiu. 

Jaunikaitis atsigręžė ir pamatė prie savo žvėrių ir tuos 
suakmenėjusius. Jam tuoj viskas paaiškėjo: ,„Palauk,— galvoja 
sau, — aš tau parodysiu." 

Jis sudrožė ne žvėrims, bet į žeme. 

Ragana nulipo žemėn, atsinešė ant pagalio užmautą savo 
varlę ir kepa. 

— Tu kepiesi lašinius, aš kepuosi varlę, aš valgysiu laši- 
nius, o tu — varlę! — tyčiojosi ragana; kepdama savo varlę, 
užlašino jam ant lašinių varlės taukų, o paskui kyštelėjo ją 
medžiotojui prie burnos. Šiam pasidarė pikta, ir jis smogė 
raganai. Tada ragana puolė jį smaugti, bet jis pasišaukė sa- 
vo žvėris, ir tie šoko ant jos. Ragana išsigandusi ėmė prašyti, 
kad jos nedraskytų. 

— Atgaivink,— sako brolis — tuos žvėris, tada paleisiu! 

Ragana nusiavė batus, liepė jam juos apsiauti, užlipti į 
ąžuolą, susirasti ten auksinę vytelę ir tąja vytele sudrožti 
per suakmenėjusius žvėris. Jis viską padarė, kaip sakė raga- 
na, ir žvėrys iš karto atgijo. 

— Čiupkite ją,— paliepė jaunesnysis brolis— ir nepaleis- 
kite, kol pasakys, kur padėjo mano brolį. 

Ragana neiškentė, davė jam tepalo ir liepė eiti į tą duobę, 
kur gulėjo brolis, ir patepti šiam sprandą; jis patepė, ir bro- 
lis iš karto atgijo. 

Tačiau žiūrėkite, kas buvo toliau! Žvėrys nesiundomi pa- 
tys puolė raganą; jos kykas įkrito į ugnį ir baisiai traškėjo. 
Žvėrys sudraskė raganą į skutelius. Kai raganos nebeliko, vis- 
kas aplinkui sukruto, visa giria sužaliavo. Ir dar kas atsiti- 
ko! Tie žvėrys, kurie buvo suakmenėję, virto ginkluotais rite- 
riais ir anuos žvėris, kurie dar nebuvo suakmenėję, į smul- 

kius gabaliukus sukapojo ir į krūvą sudėjo. Tada iš tos krū- 
vos pakilo trys į juos panašūs riteriai; visi broliškai pasibu- 
čiavo ir susitaikė. Broliai nustebę žiūrėjo ir savo akimis ne- 
tikėjo. Tada prabilo vienas iš tų šešių riterių: 

— Nesistebėkit, mūsų geradariai, ir paklausykit, ką jums 
pasakysime! Mes esame šeši broliai iš karališkos giminės, 
bet tėvai paliko mus, turto nepadaliję, ir mes visą laiką Vai- 
dijomės, kuris bus karaliumi. Už tai ir buvome užkeikti, kad 
kaip vilkai, lokiai ir liūtai tarp savęs pjautumės, kol du ne- 
kalti broliai mus sutaikys ir mes vieni kitiems gera padarysi- 
me. Dabar jau viską žinote, kaip buvo ir turėjo būti. Mes 
dovanojame jums visą savo turtą ir norime jūsų globojami 
baigti savo gyvenimą. 

Ir jie sugrįžo į karaliaus rūmus. Dabar jau visi atpažino, 
katras iš jų karalaitės vyras, katras brolis, ir iškėlė dar di- 
desnę puotą negu pirma. 

Netrukus geri sūnūs atsigabeno ir savo motiną. Vyresny- 
sis brolis čia liko karaliauti, o jaunesnysis nuvyko su tais 
šešiais broliais į jų karalystę, kur šie jam labai mielai per- 
leido karaliaus karūną ir visi taikiai ir laimingai gyveno. 


i 
. 


GYVATĖ, KATĖ IR ŠUNELIS 


Gyveno kartą neturtinga našlė ir turėjo sūnelį Janiką. 
Janikas lankė mokyklą, labai gerai elgėsi ir mokėsi. Tame 
mieste, kur tie vargšai žmonės gyveno, buvo karalius. Jani- 
kas po pamokų kasdien užsukdavo į karaliaus šiukšlyną ko 
nors pasiieškoti. Sykį jam nusišypsojo laimė — rado tris ska- 

tikus. Apsidžiaugęs jis atbėgo pas motiną ir pasigyrė radiniu. 
Motina su sūnum tarėsi, ką daryti su tais skatikais. Ir sūnus 
galų gale tarė: 

— Mama! Aš tuos skatikus pasilaikysiu sau, gal kada pri- 
reiks. 

Taip ir padarė. 

Kitą dieną Janikas, eidamas į mokyklą, išgirdo riksmą 
ir kauksmą. Prieina arčiau ir mato, kaip berniukai mažą šu- 
nelį muša. Jam pagailo vargšelio ir jis sako jiems: 

—- Berniukai, nemuškite to šunelio, nemuškite! Duosiu 
jums už tai skatiką. 

Berniukai atsakė: 

— Na gerai, duok ir gali jį pasiimti. 

Parsinešė Janikas šunelį, motina ėmė bartis: 

— Ak, kvaišeli, ką gi tu padarei? Kuo jį šersi? Juk pats 
neturi ko valgyti! | 

— Nesibark, mama, aš jam gatvėse duonos kriaukšlių pri- 
rinksiu, kaip nors pašersime; gal jis bus mums naudingas. 

Taip ir buvo. Janikas, pamatęs kur sudžiūvusį duonos 
kriaukšlelį, nešdavo savo šuneliui. 

Po kiek laiko jis vėl eidamas į mokyklą išgirdo triukšmą. 
Pribėgęs pamatė, kad išdykę vaikai katytę muša. Janikui pa- 
gailo katytės ir sako: 

— Atiduokit man tą katytę, sumokėsiu jums už tai ska- 
tiką. 

Vaikai sutiko. 

Janikas ir katytę parsinešė namo. Motina vėl išbarė jį ir 
įspėjo: 
 — Jeigu dar ką nors parsineši, tave patį išvarysiu iš namų. 

Janikas tylėjo, bijojo ir žodį pasakyti, kad motina iš tiesų 
taip nepadarytų. Turėjo du gyvulėlius, o skatiką jau tik vieną. 

Kartą sekmadienį jis vėl pamatė tuos pačius padaužas — 
šį kartą jie mušė gyvačiukę. Priėjo arčiau ir pasiūlė jiems: 

— Berniukai, nemuškite tos gyvačiukės, geriau atiduoki- 
te man! 

— Gerai, — atsakė jie,— jeigu tik duosi už tai skatiką. 

Janikas nelabai norėjo atiduoti paskutinį pinigą. Bet pas- 
kui ryžosi. Atidavė jiems tą skatiką ir pasiėmė gyvačiukę. 

„Kaipgi dabar aš grįšiu namo?“ — galvojo Janikas.— Juk 
mama muš. Bet kaip bus taip, eisiu." 

Įėjo jis į trobą, motinos ten nebuvo. Paleido gyvačiukę 
po židiniu prie kitų savo gyvulėlių ir laukia motinos. Jau 
ketino meluoti, bet jam labai nesinorėjo. Kai motina sugrįžo, 
pasakė viską, kaip buvo. Jai nepatiko, bet pagalvojo, kad 
Janikas tai daro iš geros širdies, ir numojo ranka. 

Augino Janikas tuos savo gyvulėlius, o kai gyvatė jau 
buvo didelė, jam taip pasakė: 

— Janikai, sėsk ant manęs, keliausime pas mano tėvą. 

Ilgai neraginamas jis atsisėdo ant gyvatės, ir juodu pa- 
traukė kalnais ir kloniais, kol pagaliau atsidūrė prie gyvatės 
tėvo dvaro. Visi išbėgo į kelią ir lenkėsi jaunai gyvatei, kaip 
tikrai karalaitei. Ji buvo visų gyvačių karaliaus duktė. Ir 
tada ji pasakė Janikui: 

— Klausyk, Janikai! Tu mane išgelbėjai nuo mirties. Ma- 
no tėvas tau viską duos, ko tik panorėsi. Bet tu nieko neno- 
rėk, tik mažo žiedelio, kuris turi nepaprastą galią — jei jį tris 
kartus pasuksi ant piršto, iššoks trys milžinai ir paklaus: „Ką 
įsakysi, ponaiti?“ | 

Janikas viską gerai įsidėmėjo. 

Priėjo prie olos, kur gyveno gyvačių karalius. Čia pasi- 
girdo baisus gyvačių šnypštimas. Visi neapsakomai apsidžiau- 
gė, kad grįžo karalaitė. Tėvas klausinėjo, kas jai buvo nutikę, 
kur taip ilgai pražuvo. 

— Aš tavęs labai ilgėjausi, — pasakė tėvas. 

— Visai manęs nebūtumėt sulaukę, jeigu ne šitas jauni- 
kaitis. Jis išpirko man gyvybę. Atsilygink jam už tai, tėve! 

— Atsilyginsiu, SCRYBEišiU->MBKIEIėjo senis, — tegu ima 
viską, ką tik čia mato. 

— Aš nieko daugiau nenoriu, — atsiliepė Janikas,— tik to 
mažo žiedelio, jeigu man jį duosite. 

— Žiedelio neduosiu, imk aukso, sidabro, kiek tik nori. 

— Jeigu neduosit, tai nieko ir nereikia, likit sveiki, — 
atsakė Janikas ir jau eis. 

— Palauk,— šaukia gyvatės tėvas, — tu vis dėlto esi keis- 
tas žmogus. Imk tą žiedą! Bet gerai jį saugok! Paimk dar auk- 
so ir keliauk! 

Janikas skubėjo namo. Kelionėje panorėjo išbandyti žiedą 
ir pasuko jį tris kartus. Tuoj atsirado trys milžinai ir klau- 
sia jį: 

— Ką įsakysite, ponaiti? 

— Įsakau, kad į mano motinos kamarą nuneštumėt šešias 
statines miltų, kubilą brinzos ir pakabintumėt šešias paltis 
lašinių. 

— Gerai, gerai! — sutiko milžinai ir dingo. 

Grįžęs į savo miestą nusipirko baltos duonos kepaliuką. 
Įžengia į trobą ir mato, kad motina guli lovoje ir vos ne- 
miršta iš bado, o katytė ir šunelis taip pat leisgyviai. 

— Kelkis, mama, kelkis! Atnešiau baltos duonos kepaliuką, 
užvalgyk! 

Motina atsikėlė, jis davė jai duonos. Šuneliui ir katytei 
irgi. Visi užkando, atsigavo. 

— Na, kur buvai dingęs, vaikeli, nieko man nepasakęs? — 
klausia motina. 

— Nepyk, mama, su gyvačiuke buvome pas jos tėvą. Ji 
ten ir pasiliko. 

— (Gerai padarei, — pagyrė jį Motina. 

Po valandėlės Janikas sako: 

— Mama, aš noriu valgyti, gal virtinių išvirtum. 

— Ak, mielas sūneli, nebent iš pelenų. Miltų nė dulkelės 
nebeturime. 

— Pasižiūrėk kamaroje, gal rasi. 

— Veltui ieškosi, ten nieko nėra. 

— Na, na, nueik, gal dievas ką nors bus davęs. 

Motina nenoromis nuėjo į kamarą ir baisiausiai nustebo, 
radusi ten šešias statines geriausių miltų ir kubilą brinzos. 
Pasiėmė miltų, brinzos, užmaišė, išvirė virtinių. 

— O dabar,— sako.— Kuo užspirginti, neturime nė gaba- 
lėlio lašinių. " 

— Pasižiūrėk, mama,— sako Janikas,— gal ten rasi lašinių 
bryzelį. 

Motina nuėjo ir rado daug lašinių. Atrėžė gerą gabalą, 
supjaustė, užspirgino virtinius, taukai net ver kraštus vaI- 
vėjo. Visi skaniai pavalgė ir buvo patenkinti. 

Po kiek laiko Janikas sugalvojo vesti. 

— Mama,— sako, — aš norėčiau vesti. Mūsų karalius-turi 
dukrą, nueik ir paklausk, ar leis už manes. 

— Ak, sūneli, ką tu sugalvojai? — išsigando motina. 

— Na, nueik, 0 gal ir leis! — nenusileidžia Janikas. 

Pagaliau motina sutiko ir nuėjo. 

— Mano sūnus sveikina jus ir liepė paklausti, ar nesu- 
tiktumėt išleisti už jo savo dukters,— sako ji karaliui. 

— O kas jūs tokie? — klausia karalius. 

— Mes gyvename anoje trobelėje,— atsako motina. 

Karalius tik nusijuokė. 

— Na gerai, — sako, — pasveikink savo sūnų ir pasakyk, 
kad išleisiu už jo dukterį, jeigu iki ryto pasistatys tokius rū- 
mus kaip mano. Kitaip nieko nebus. 

Motina parėjo namo kaip musę kandusi. 

— Kvailas esi, kad mane siuntei,— sako ji sūnui. 

— Kodėl? 

-—- Atiduos tau dukterį, jeigu ligi ryto pasistatysi tokius 
rūmus kaip jo. 

— Jeigu tik tiek, mama,— apsidžiaugė Janikas,— tai dar 
nieko tokio. 

Vakare visi sugulė miegoti. Janikas pasukaliojo žiedą. 
Prieš jį atsistojo dvylika milžinų: 

— Ką įsakysit, ponaiti? 

— Įsakau, kad ligi ryto pastatytumėt tokius pat rūmus kaip 
karaliaus, ir dar gražesnius! 

— Gerai,— sutiko milžinai ir dingo. 

Janikas atsikėlė anksti. Pasižiūrėjo, ar stovi rūmai. Pa- 
matė, kad jie gražiai atrodo, pažadino motiną ir pasiuntė pas 
karalių. 

— Mano Janikas sveikina jus, linki geros sveikatos ir lie- 
pė pasakyti, kad rūmai jau pastatyti, ir prašo jūsų dukters 
rankos. 

Karalius pasižiūrėjo pro langą ir pamatė dar gražesnius 
rūmus negu jo paties. 

— Pasakyk savo Janikui, kad dar dukters neleisiu. Tegu 
ano kalno viršūnę paverčia vynuogynu, kur turi augti vyn- 
uogės, ir iš tų vynuogių tegu rytoj rytą atsiunčia man para- 
gauti taurę vyno. 

Grįžo Motina namo. Papasakojo viską sūnui. Janikas pasu- 
kaliojo žiedą. Įsakė padaryti kaip karalius nori, ir kitą rytą 
viskas buvo. 

Karalius paragavo vyno. Nors vynas jam patiko, bet duk- 
ters dar nenorėjo atiduoti. 

— Kodėl nenorite už jo leisti? — klausia motina. 


— Tegu,— sako karalius, — padaro kabantį tiltą tarp mano 
ir savo rūmų. Šalimais tegu auga visokie vaismedžiai. Vieni 
iš jų tegu žydi, o ant kitų prinokę vaisiai tegu kabo, kad 
mano duktė, eidama tuoktis, galėtų jų nusiskinti. Kai visa tai 
padarys, atiduosiu. jam dukrą. 

Janikas viską padarė, ir karaliaus duktė tapo jo Žmona. 
Pirmą dieną po sutuoktuvių jis viešėjo pas karalių, o kitą 
dieną turėjo visi puotauti pas Janiką. Karalius, pasižiūrėjęs 
pro langą, nustebo, kad Janiko rūmų kaminai nerūksta. 

„Kaipgi čia dabar,— galvoja karalius — svečiai turi eiti 
pietų, o ten dar krosnys neužkurtos.“ 

Jis pasiuntė savo tarną, kad sužinotų, kaip ten yra. Tar- 
nas sugrįžęs pasakė, kad ten virtuvėje tik truputis košės ver- 
dama. Pasirodo, Janikas virė katei ir šuniui. Po kiek laiko 
atėjo Janikas pas karalių ir pakvietė visus pietų. Svečiai 
nieko nežinojo. Ėjo tiltu ir skynės. vaisius. Karalius nieko ne- 
sakė, nors jį net šiurpas krėtė iš baimės. 

Kai atėjo pietų metas, Janikas išėjo laukan, pasukaliojo 
žiedą ir įsakė tiems milžinams, kad atneštų ant stalo geriausių 
valgių. Kai viskas buvo paruošta, Janikas pakvietė svečius 
į tą kambarį, kur buvo pietų stalas padengtas. Ten stalas lūžo 
nuo valgių ir vynų, kokių dar niekas nebuvo ragavęs! Kara- 
lius labai nustebo. 

Vestuvės praėjo, o Janikas gyveno su žmona kaip gyve- 
nęs. Ji dėjosi mylinti Janiką dievai žino kaip, o iš tikrųjų 

apgaudinėjo, nes buvo kitam pasižadėjusi. Jai vis knietėjo su- 
žinoti, iš kur jo tokia galia, o jis buvo toks geras ir viską 
atvirai pasipasakojo. 

Vieną sekmadienį, kai Janikas miegojo, ji tylutėliai nu- 
movė jam nuo mažylio piršto žiedą, užsimovė ant savojo ir 
tris kartus pasuko. Tuoj iššoko milžinai. 

— Ką įsakysit, jaunoji ponia? 

— Įsakau, kad šią pilį pakabintumėt ant auksinio plauko 
virš juodosios jūros; vyras ir jo motina, šuo ir katė tegu 
čia pasilieka! 

Milžinai pakraipė galvas ir dingo; netrukus dingo ir rūmai. 

Janikas pabudo po atviru dangumi. Pasižiūrėjo į mažąjį 
pirščiuką — žiedo nėra! 

— Na;— sako jis motinai, — mums riesta. 

— Taigi. — atsakė motina, — nereikėjo taip aukštai šokti, 
jeigu būtum likęs vargšu, būtum buvęs laimingas. 

— Ką darysi, mama, dabar vėl vargą vargsime kaip anks- 
čiau vargome. 

Taip iš tiesų ir buvo. Pasižiūrėjo į kamarą — tuščia. Sun- 
ku buvo atprasti nuo -skanių valgių; dabar vėl kaip anksčiau 
net šuneliui ir katei. teko badmiriauti. Visi labai apgailestavo, 
kad nebeturi to žiedo. | 

Vieną vakarą katė su šunėliu sako Janikui: 

— Mes eisime to žiedo ieškoti, ar leisi? 

— Aš leisiu, bet veltui vargsite,— atsakė Janikas. 

Katė su šuneliu iškeliavo. Ėjo kalnais ir kloniais. Ką tik 
sutiko, visų klausinėjo, ar nematė tokios ir tokios pilies. Vis- 
kas veltui! Kartą netyčia priėjo juodąją jūrą ir čia išvydo 
pilį, kabančią ant auksinio plauko. 

— Ačiū dievui,— apsidžiaugusi tarė katė, — pilis jau čia. 
Bet kaip į ją patekti? 

— Žinai ką, — atsako šunelis — aš gerai plaukiu, sėsk ant 
manęs, ir bandysime nusigauti. 

Katė sutiko. 

Plaukė jie ilgai. Pavakare, prieš pat leidžiantis saulei, pri- 
plaukė pilį. Kaip tik tuo metu dvariškiai vandenį sėmė. Katė 
su šuneliu įšoko į kibirą, ir tie juos ištraukė iš jūros. Šunelis 

pasislėpė virtuvėje, katytė tupėjo už durų. Pilyje karaliaus 
duktė su rūmininkais kaip tik tarėsi, kur nakčiai paslėpti žie- 
dą. Pagaliau ponia pasakė, kad pasidėsianti jį po liežuviu, taip 
ir padarė. 

Vidurnaktį, kai visi kietai miegojo, katė įsėlino į vidų. 
Susidrėkino uodegą, pertraukė per pipirus ir pasukaliojo po- 


niai panosėje. Ši sučiaudėjo, ir žiedas iškrito ant žemės. Katė 
čiupo jį ir nubėgo į virtuvę, kur buvo šunelis. 

Ponia atsikėlė, uždegė žvakę, ilgai ieškojo žiedo, bet ne- 
rado, ir nusprendė palaukti ryto. Pradėjus brėkšti, katytė su 
šuneliu įšoko į kibirą, ir tarnaitė, semdama vandenį, gražiai 
paleido juos. ) 

Kai juodu buvo vidury jūros, šunelis ėmė. prašyti katytę: 

— Duok ir man panėšėti žiedą, kad galėčiau pasakyti, jog 
ir aš nešiau. 

— Dar pamesi,— nenorėjo duoti katytė. 

Bet šunelis nesiliovė prašęs, ir toji atidavė. Netoli kranto 
žiedas — pliumpt — ir įkrito į vandenį. Katė užpyko, draskė 
ir mušė šunelį. Tada iššoko iš jūros viena žuvelė, katė ją 
pagavo,— ir koks džiaugsmas — rado joje žiedą. 

Katytė su šuneliu ėjo keliu namo. Šunelis vėl ėmė prašyti, 
kad duotų jam nešti žiedą, girdi, sausumoje neišmesiąs jo į 
jūrą. 

Katytė davė. 

Atėjo abu pas Janiką. Katytė šokinėjo iš džiaugsmo, o 
šunelis stovėjo sutrikęs. | 

— Na, kurgi žiedas? — paklausė Janikas. 

— Čia, — tarė katytė, — šuneli, atiduok. 

Bet šunelis tylėjo, tik suko akis į šalį. 

— Negi pametei? 

— Pamečiau.— atsakė šunelis. 

Katytė puolė jį draskyti, o paskui tarė: 

— Janikai, sulenk vinį ir pririšk man prie uodegos, eisiu 
ieškoti, o'tu, šunie, irgi eisi su manim! 

Iškeliavo abu žiedo ieškoti. Katytė sako šuneliui: 

— Kai vinis sužvangės, šauk, kad žiedas čia. 

— Gerai, — atsakė šunelis. 

Katytė tempė vinį takeliu. Staiga šunelis suriko: 

— Čia! 

Iš tikrųjų ten buvo žiedas. Katytė su šuneliu grįžo namo. 
Dabar Janikas vėl turėjo žiedą, o su žiedu — viską. Jis antrą 
kartą vedė neturtingą mergelę ir laimingai gyveno. 


LAIKO KARALIUS 


Gyveno kartą du broliai. Nors buvo vieno tėvo ir vienos 
motinos sūnūs, bet visiškai nepanašūs. Vyresnysis buvo gob- 
šus ir šykštus, todėl ir turtingas, o jaunesnysis vargšas, bet 
visame kaime doriausias žmogus. Skurdo spiriamas, jis ne kar- 
tą ėjo prašyti brolio pagalbos. Daug nereikalaudavo, tik pra- 
šydavo, kad duotų ko nors užvalgyti. Tačiau turtuolis. tarsi 
ne brolis būtų, tik piktai užrikdavo: 

— Maitinsiu aš elgetas! — ir varydavo jį lauk. 

Sykį turtuolis vėl negailestingai išvijo išbadėjusį brolį. 
Neturėdamas kur dėtis, vargšas nuėjo į girią bent šaknelių 
pasiieškotį. Ieškojo ieškojo, klaidžiojo po girią. bet nieko 
nerado, tik po viena obelim aptiko laukinių obuoliukų. Nors 
jie buvo rūgštūs ir greit atšipo dantys, bet prisivalgė sočiai, 
paskui atsigulė ant žemės ir užmigo. Miegodamas susapnavo, 
kad jamh kairė ranka niežti ir kad savo lūšnoje mato žiburį. 

Pabudęs visas tirtėjo nuo šalčio kaip drebulės lapas, o čia 
dar naktis užėjo. 

— Ak, kur aš dabar sušilsiu.— sako jis sau.— Brolis į na- 
mus neįsileis, o mano lūšnoje seniai židinys išblėsęs. 

Stovi jis, mąsto ir nežino, ką daryti. 

— Pamėginsiu užkopti į stiklo kalną. —> tarė sau.— Žmonės 
kalba, kad ten visą laiką deganti ugnis. Jeigu čia niekas man 
nepadeda, gal ten kas nors pasigailės. 

Jis susiruošė ir nuėjo. 

Jau iš tolo pamatė, kad ant stiklo kalno liepsnoja laužas, 
o aplinkui sėdi dvylika keistų žmonių. Kai priėjo arčiau ir 
išvydo tuos dvylika keistuolių, labai išsigando ir norėjo grįžti 
atgal. Pagaliau ryžosi ir žengė artyn. Nusilenkė ir prašo: 

— Pasigailėkite manęs, gerieji žmonės! Esu vargšas, nie- 
kas man nenori padėti. Baisiai sušalau, o mano lūšnoje nėra 
nei ugnies. nei malkų. Leiskite truputį pasišildyti prie jūsų 
laužo. 

Visi dvylika pasižiūrėjo į jį ir tarė: 

— Sūneli! Sėskis prie mūsų ir šildykis. 

Jis atsisėdo tarp jų. Šie visi tylėjo, tai ir jis bijojo žodį 
ištarti. Tik žiūrėjo į ugnį ir į juos visus. Žiūrėdamas paste- 
bėjo, kad jie visą laiką keičiasi vietomis. O kai apėjo ratu 
aplink visą laužą — stebuklų stebuklas! Iš liepsnos iškilo se- 
nis su žila barzda ligi juosmens, plika galva ir šitaip prabilo 
L JB 

— Žmogau! Netrumpink čia savo gyvenimo dienų, stenkis 
ir toliau dorai gyventi! Pasiimk tų žarijų, nes mes vis vien 
viską suvalgysime. 


„Staiga visi dvylika keistuolių pakilo, pripylė maišą ža- 
rijų ir uždėjo jam ant pečių. Jis gražiai padėkojo ir nužings- 
niavo takeliu su pilnu maišu dar lengviau, negu eidamas į 
čia tuščiomis, nes jau buvo sušilęs ir maišas atrodė visiškai 
nesunkus. Parėjo namo labai nudžiugęs, kad turės bent ug- 
nies, ir išpylė žarijas vidury pirkios. Bet čia vėl stebuklas! 

Kiekviena žarijėlė, vos nukritusi žemėn, virto auksine mo- 
neta. Jis išbėrė visą maišą. Prieš jį gulėjo krūva pinigų, ir 
visi buvo jo. Savo akimis nenorėjo tikėti. Tik saujomis pa- 
žarstęs dukatus, patikėjo, kad vis dėlto tai tiesa. . Vargšas 
puolė ant kelių ir dėkojo dievui, kad taip stebuklingai išgel- 
bėjo jį iš skurdo. | 

Paskui jis panorėjo tą pinigų krūvą suseikėti, bet neturė- 
jo kuo. Nuėjo pas brolį ir paprašė paskolinti saiką. 

— Saiką nori pasiskolinti — ėmė juoktis turtuolis — ką gi 
tu seikėsi, driskiau? 

Jis nuolankiai atsakė: 

— "Kaimynas man už kubilą buvo skolingas rugių, dabar 
grąžino. Aš ir noriu juos suseikėti. 

Turtuolis nepatikėjo, bet saiką paskolino. Norėdamas su- 
žinoti, ką iš tikrųjų brolis seikės, ištepė saiko dugną derva. 

Vargšas suseikėjo pinigus ir nunešė saiką broliui. Tur- 
tuolis iš karto pamatė prie dugno prilipusius kelis dukatus 
ir piktai sušuko: 

— Ak tu, nenaudėli! Norėjai mane apgauti, bet nepavyko. 
„Manei, kad gviešiuos tavo dukatų? Labai man jų reikia. Sa- 
kyk, iš kur gavai tuos pinigus, kitaip eisiu ir apskųsiu tave, 
kad juos pavogei! 

Jaunesnysis brolis, būdamas doras žmogus, nuoširdžiai pa- 
pasakojo, kaip gavo tuos dukatus. 

Už tuos pinigus jis nusipirko žemės, galvijų ir gražiai 
ūkininkavo. Ūkyje reikėjo šeimininkės, todėl išsirinko dailią 
mergelę, vedė ir laimingai gyveno. 

Vyresnysis brolis, nors buvo pakankamai turtingas, pavy- 
dėjo jam turto, norėjo dar labiau praturtėti. Ir ką jis padarė! 
Susiruošė į stiklo kalną, girdi, ir jis gausiąs maišą pinigų, 
kaip ir jo brolis. 

Užkopė į stiklo kalną, priėjo prie laužo ir kalbina tuos 
dvylika vyrų: 

— Gerieji žmonės, leiskite man vargšui pasišildyti prie jū- 
sų ugnies. Sušalau naktį, nebegaliu toliau eiti ir neturiu kur 
apšilti. 

Tačiau vienas iš tų dvylikos vyrų jam atsakė: 

„ — Sūnau, esi laimingą valandą gimęs. Turi daug turto, 
bet esi piktas ir šykštus. Mums neturėjai meluoti, bet sume- 
lavai, todėl būsi nubaustas! 

Lyg perkūnas būtų trenkęs, taip išsigando turčius, atsi- 
sėdo tarp tų dvylikos vyrų ir bijojo net krustelėti, 

Šie keitėsi vietomis iš eilės, o kai sugrįžo į senąsias, iš- 
kilo iš liepsnos sėnis su žila barzda ligi juostos ir plika 
galva ir šitaip prabilo: 

— Blogai nutinka piktiems žmonėms. Tavo brolis — doras, 
todėl jam sekasi, o tu piktas, todėl neišvengsi bausmės. 

Staiga vienas iš dvylikos čiupo turtuolį, negailestingai pa- 
purtė ir perdavė kitam; antras dar stipriau jį papurtė ir per- 
davė trečiam, trečias — ketvirtam, ketvirtas — penktam, penk- 
tas — šeštam ir šitaip iš eilės iki paskutiniojo, o paskutinysis, 
gerokai jį papurtęs. nusviedė tam seniui. Tasai pačiupo jį ir 
ėmė draskyti. Turtuolis šaukė: 

— Aš nelaimingiausias žmogus! 

Po to senis numetė jį ant žarijų. o kai kaime gaidys pra- 
gydo, viskas dingo. 

Rytojaus dieną žmonės ieškojo, šaukė, bet niekur nega- 
lėjo turtuolio rasti. Jaunesnysis brolis spėjo, kas galėjo jam 
nutikti, bet niekam nė žodžio nesakė. 


Jaunesnysis brolis ramiai gyveno su savo pačia. Jiems 
gerai sekėsi, mielai padėdavo ir kitiems. Tačiau jų laimė tru- 
ko neilgai. Kartą vyras išėjo į. laukus dirbti, o vakare grįžęs 
namo niekur negalėjo rasti pačios. Apžiūrėjo visur, šaukė, 
klausinėjo — niekur nė garso. Nusiminęs ieškojo jos diena po 
dienos, bet veltui. Dabar niekas jo nedžiugino, niekur nega- 
lėjo rasti ramybės. Didžiulio sielvarto kamuojamas susiruošė 
eiti į pasaulį ieškoti gerosios Žmonos. 

Ėjo vargšelis nusiminęs kur akys vedė, daug dienų kelia- 
vo, pagaliau priėjo ežerą, prie jo stovėjo viena trobelė. 

— Čia,— tarė jis,— truputį atsikvėpsiu. gal ką ir su- 
žinosiu. 

Jis įėjo į vidų. Trobelėje nieko nebuvo, tik viena mote- 
riškė, kuri išsigando jį pamačiusi ir suriko: | 

— Ko čia ieškai, žmogau, ko tau reikia? Jeigu mano vy- 
ras pamatys, iš karto tave suvalgys. 

— Kas jūsų vyras? — paklausė keleivis. 

— Argi nežinai! — atsakė moteriškė.— Mano vyras vande- 
nų karalius, kuris valdo visa, kas šlapia. Bėk iš čia kuo grei- 
čiau, nes kai sugrįš, iš tikrųjų tave praris. 

— Pasigailėkit manęs, kur aš dabar eisiu prieš naktį, pa- 
slėpkite kur nors, gal nepastebės. 

Keleivis taip gailiai prašė, jog moteris nusileido ir pas- 
lėpė jį už krosnies. 

Netrukus sugrįžo vandenų karalius ir, vos tik pravėręs 
duris, suriko: 

— Žmona, čia atsiduoda žmogiena, parodyk man tą žmo- 
gų, antraip ir tau bus riesta! 

Ji žinojo, kad niekaip jo nenuslėps, todėl norom nenorom 
išdavė nelaimingąjį. Tasai vargšelis tirtėjo kaip lapas ir ėmė 
aiškintis, kad nieko blogo nepadaręs, tik užėjęs paklausti, gal 
kas girdėjęs apie jo pačią. 

— Na, jeigu tu toks doras, paleisiu tave, bet padėti ne- 
galiu, nes apie tavo pačią nieko negirdėjau. Vakar mačiau 
plaukiojant ančių porelę, tik jos, man regis, ten nebuvo. Ži- 
nai ką? Nueik pas mano brolį, jis yra ugnies karalius, gal 
tau daugiau pasakys. 

Keleivis apsidžiaugė, kad po tiek baimės galės ramiai at- 
sikvėpti. Rytojaus dieną iškeliavo toliau ir atėjo pas ugnies 
karalių. Bet ir tasai nieko nežinojo ir pasiuntė jį pas tre- 
čiąjį brolį — vėjų karalių. Kada keleivis papasakojo jam, kur 
eina ir ko ieško, tasai susimąstė, pakraipė galvą, bet irgi ne- 
žinojo, kaip jam padėti. Tik pasakė, jog, regis, bus matęs 
tokią moteriškę po stiklo kalnu. 

Vos tik mūsų keleivis tai išgirdo, grįžo tuo pačiu keliu, 
kuriuo buvo atėjęs, nes stiklo kalnas stūksojo netoli jo kai- 
mo; namo jis neužėjo, patraukė palei upelį, kuris tekėjo po 
stiklo kalnu. Tame upelyje plaukiojo daug ančių, jos šau- 
kė jam: | 

— Neik ten, gerasis žmogau, pražūsi! 

Bet jis nepaklausė, ėjo tolyn, kol priėjo patį kalną. Prie 

kalno jis pamatė angą, įlindo į ją, dar kiek paėjo ir pamatė 
daug lūšnų. Apėjęs visas iš eilės, pagaliau sustojo prie di- 
džiausios. Čia jį apspito daugybė raganų ir raganių, visi 
šaukė: 

— Ko tau čia reikia? Ko tau čia reikia? 

— Atėjau, — atsakė jis, — ieškoti žmonos, girdėjau, kad 
ji čia. 

— Taip, ji čia, — šaukė raganos, — bet tu jos negausi, nes 
neatpažinsi tarp šimto moterų. 

— Kur aš jos neatpažinsiu?! — sako vyras.— Žiūrėkit, 
štai ji! 

Dar nebaigus jam sakyti, žmona puolė ant kaklo. Mylavo 
jį, glėbesčiavo, abu džiaugėsi, kad vėl drauge. Tada žmona 
pašnibždėjo jam į ausį: 

— Dabar mane pažinai, tik nežinau, kaip atpažinsi rytoj, 
kai mūsų bus du šimtai vienodai apsirengusių. Bet žinai ką? 
Naktį užlipk į stiklo kalną, tenai yra laiko karalius, kuris 
turi dvylika tarnų. Paklausk jį, kaip mane pažinti. Jeigu esi 
geras, padės tau; o jeigu blogas — suės, tavo nė kaulelio ne- 
liks. 

— Gerai, gerai, — pašnibždėjo jis jai į ausį. — Eisiu ir pa- 
siklausiu, bet pasakyk man greičiau, kodėl taip netikėtai pa- 
bėgai nuo manęs? 

— Aš,— atsakė žmona,— nebėgau, bet mane vienas me- 
džiotojas išviliojo prie upelio, tenai mane tik vandeniu ap- 
šlakstė, save irgi —ir mums išaugo sparnai. Jis suplasnojo, 
ir mudu virtome antimis. Paskui jau norom nenorom ėjau pas- 
"kui jį, kol atvedė čionai ir vėl atvertė moterimi. Bet dabar. 
eisiu su tavim namo, jeigu tu esi geras ir galėsi atpažinti 
mane. 

Juodu išsiskyrė. Žmona nuėjo prie kitų moterų, o jis — 
į stiklo kalną. 

Laiko karaliaus tarnai sėdėjo aplink laužą, o kai priėjo 
mūsų keleivis, iš karto jį pažino ir paklausė, ko norįs. 

— Labai norėčiau sužinoti, — tarė jis,— kaip man pažinti 
žmoną tarp dviejų šimtų moterų. 

— Gerasis žmogau, mes nežinome, ką tau patarti, bet tru- 
putį palauk, gal mūsų valdovas žino. 

Po valandėlės pakilo iš liepsnos senis su žila barzda ligi 
juostos ir plika galva. Kai keleivis pasisakė, ko norįs, jis tarė: 

— Vaikeli mano! Visos bus vienodai apsirengusios, tik 
tavoji ant dešinės kojos turės juodą siūlą. 

Vyras gražiai padėkojo už gerą patarimą ir nuskubėjo kal- 
no papėdėn. Rytojaus dieną tarp dviejų šimtų vienodai apsi- 
rengusių moterų ieškojo savosios ir atpažino ją pagal juodą 
siūlą ant kojos. Kai atpažino, raganos nieko negalėjo pada- 
ryti. Atidavė jam žmoną ir švintant abu išleido. Davė jiems 
pinigų, grūdų ir karvę, o toji karvė buvo su ragais, ir pasa- 
ką metas baigti. 


2 


“A 

JUODA KATĖ 


Vienas turtuolis turėjo tris sūnus. Vyresnieji du tarėsi 
esą protingi, o trečiąjį laikė kvaileliu. Tėvas buvo jau senas 
ir nusprendė turtą sūnums .iš anksto padalinti, kad po jo 
mirties nesipeštų. Tą pačią dieną pasišaukė visus tris sūnus 
ir pasakė, ką ketina daryti. 

— Tu,—sako,— gausi tą ir tą, ir nė vienam nebus 
skriaudos. 

Tačiau vyresnieji broliai buvo nepatenkinti, jie norėjo vis- 
ką gauti, o jaunėlį palikti be nieko. 

Ir pradėjo visokias šunybes krėsti, tėvą apgaudinėti. Tė- 
vas greit pamatė jų suktybes ir užbėgo už akių. 

— Gerai,— sako, — jeigu jums mano dalijimas nepatinka, 
liks viskas kaip yra, o jūs eisite į pasaulį. Kuris iš jūsų 

gražiausiais rūbais apsirengęs sugrįš, tam ir atiteks visas 
turtas. 

Gerai. Broliai susiruošė ir iškeliavo. Ėjo ėjo ir priėjo kryž- 
kelę. Tada du vyresnieji ir nuėjo gražiais lygiais keliais, o 
jaunėliui liko prasčiausias: akmenuotas, erškėčiais apaugęs, 
matyt, daug metų juo niekas nevaikščiojo. 

Vyriausias sūnus priėjo vieną miestą ir stojo tarnauti pas 
karalių. Vidurinysis apsistojo viename dvare ir ten gavo taI- 
nybą. 

Jauniausias brolis ilgai kapanojosi tuo prastuoju keliu, kol 
pagaliau išėjo į plačią pievą, o toje pievoje pamatė juodą 
katę. 

— Aha, — tarė sau, — jeigu yra katė, tikriausiai netoli iI 
žmonės gyvena. 

Katė pribėgo ir trinasi apie kojas. Paskui pabėgėjo keletą 
žingsnių į priekį, sustojo, dairosi atgal, tarsi kviesdama eiti 
iš paskos. Jis ilgai negalvojo, patraukė paskui katę, ir toji 
gražiai jį atvedė į vieną pilį. Katė šmurkštelėjo į vidų, ir mū- 
sų jaunikaitis iš paskos. Įėjo į priemenę, o ten tylu kaip 
karste; iš priemenės eina į menę, iš vienos menės į kitą, iš 
antros į trečią. Šitaip perėjo visą pilį ir niekur nė gyvos dva- 
sios. Pagaliau rado dar vieną kambarį, kuriame stovėjo vienam 
žmogui padengtas stalas. Ant stalo buvo visokių valgių ir 
taurė vyno. Atsisėdo, sočiai pavalgė, skaniai išgėrė tą vyną. 
Tada atsidarė durys, į kambarį įbėgo juoda katė, užšoko ant 
stalo ir sako: 

— Sveikas atvykęs į mano namus! 


 Jaunikaitis nustebo, kad katė prabilo žmogaus balsu, bet 
toji greit jį nuramino: 

— Nieko nebijok, aš gerai žinau, kas ten pas jus darosi 
ir ko ieškai. Esu šios pilies šeimininkė, tau čia bus neblogai. 
Kasdien prie šito stalo galėsi pavalgyti ir atsigerti, duosiu 
tau gražiausius drabužius, galėsi išsirinkti, bet metus turėsi 
man tarnauti. Kas rytą, prieš saulei tekant, ateisiu tavęs ža- 
dinti, tada paimsi šitą medinį peilį ir eisi į girią; ten išpjausi 
vieną vytinę ir parsineši čia; paskui plaksi mane ta vytine, 

kol imsiu duris draskyti. Taip darysi kiekvieną dieną — ir čia 
visas tavo darbas. 

— Ak mano geroji šeimininke, kaip aš galėsiu tave mušti, 
juk tu man niekada nieko blogo nesi padariusi? — nenorėjo 
sutikti jaunikaitis. 

— Kaip sau žinai, jei nenori, nereikia. Bet tada gražių dra- 
bužių negausi. 


Norom nenorom reikėjo daryti tai, ką liepė šeimininkė 
Katė. 

Dar gerai neprašvitus, ši jau' atėjo jo žadinti. Jis pašoko 
iš lovos, pasiėmė medinį peilį ir nuėjo į girią vytinės pjauti. 
Parėjo namo ir ėmė Katę plakti. Toji laksto po visą kambarį 
ir garsiai kniaukia. Jaunikaičiui pagailo Katės ir liovėsi mu- 
šęs. O toji šaukia: 

— Užmiršai, kas tau liepta? Kirsk! 

Ir vėl jis ėmė mušti. Bet vos sukirto tris kartus, Katė 
puolė durų draskyti, ir viskas pasibaigė. Tačiau kitą rytą 
vėl reikėjo daryti tą patį, ir taip kas mielą dienele. 

Kartą Katė jam sako: 

— Tavo broliai jau grįžta namo! 

— Iš tikrųjų? — nustebo jaunikaitis, nes jam labai greitai 
prabėgo laikas. 

— O dabar,— sako Katė,— eik į vidurinį sandėlį, ten kabo 
aukso drabužiai, pasiimk juos ir keliauk sau sveikas! Bet 
šitaip padaryk! Aukso drapanom apsivilk apačion, o savo dra- 
bužius ant viršaus; pareik namo ir, kiek palaukęs, nusimesk 
viršutinius! 

Jis pasiėmė tuos aukso drabužius, padėkojo šeimininkei 
"Katei už viską ir iškeliavo namo. Kryžkelėje susitiko su bro- 
liais, kurie ten jau ilsėjosi, labai dailiai pasipuošę. Pamatę 
jį, broliai ėmė šaipytis, pravardžiuoti negražiais vardais. Bet 
jis nepratarė jiems nė žodžio, ir visi parkeliavo namo. Tėvui 
brolių drabužiai patiko. O pamatęs jauniausiąjį, piktai tarė: 

— Dink man iš akių, nenoriu tavęs matyti! 

Jaunėlis išėjo laukan, nusimetė senas apdriskusias drapa- 
nas ir vaikštinėja po kiemą aukso drabužiais. Tėvas Žvilgt 
pro langą ir savo akimis negali patikėti. Geriau pasižiūrėjęs, 
sako tiems dviem: 

— Pasižiūrėkit, kokiais drabužiais vaikšto jūsų brolis, ar 
tik ne auksiniais? 

Tie labai stebėjosi ir iš gėdos nežinojo kur dingti, nes 
jaunėlio drabužiai buvo visų gražiausi. 

Jaunėliui turėjo atitekti visas turtas, bet tėvas vėl pasi- 
šaukė sūnus ir pasakė: 

— Dar to negana. Turite vėl keliauti į pasaulį, ir kuris 
po metų parjos gražiausiu žirgu, tam ir teks visas mano tur- 
tas. 

Vėl susiruošė broliai į pasaulį ir kiekvienas pasuko savo 
keliu. Juodoji Katė laukė pievoje jaunėlio ir nusivedė į savo 

pilį. Ten buvo viskas kaip ir pirma, rado pataisytus pietus. 
Po pietų atbėgo šeimininkė Katė, užšoko ant stalo ir pasvei- 
kino jį: 

— Būk pasveikintas mano namuose! 

Ji pažadėjo jam gražiausią žirgą, jeigu vėl ištikimai jai 
tarnaus. 

Jaunikaitis, prieš saulei tekant, kasdien vis eidavo su me- 
diniu peiliu į girią tų vytinių pjauti, o grįžęs plakdavo vargšę 
Katę, kol ji pradėdavo draskyti duris. Ir taip kas mielą die- 
nelę. 

Po metų šeimininkė Katė sako jam: 

— Tavo broliai jau grįžta namo ir vedasi žirgus! 

Jis nusistebėjo, kad prabėgo metai, jam atrodė, jog atėjo 
čia prieš valandėlę. 

— Nueik,— sako jam Katė, — į arklidę, ten pamatysi daug 
žirgų; bet pasiimk tą arkliuką, kuris kertėje stovi. Nebijok, 
kad jis liesas! Patapšnosi jį ir pamatysi, kokį turėsi žirgą! 

Jis pasiėmė tą liesą arkliuką. Šeimininkei gražiai padėkojo 
ir iškeliavo namo. Arkliukas vos vilko kojas. Bet kai jį pa- 
tapšnojo, staiga virto auksakarčiu žirgu ir lėkė kaip viesu- 
las. Kai prijojo prie kryžkelės, jis vėl virto liesu arkliuku ir 
bidzeno iš lėto. Broliai kryžkelėje ganė savo puikiuosius Žir- 
gus. Pamatę jaunėlį, atjojantį tokiu kuinu, ėmė visaip tyčiotis. 
Kai visi parjojo namo, tėvui patiko vyresniųjų brolių žirgai, 
o jaunėliu sūnum jis buvo labai nepatenkintas. Visi trys bro- 
liai pastatė savo žirgus į arklidę ir muėjo pietauti. Po pietų 
jaunėlis išėjo iš kambario, apsirengė aukso drabužiais, išsi- 
vedė savo arkliuką, sėdo ant jo ir patapšnojo. Tuoj kieme 
ėmė trypti kanopomis auksakartis žirgas. Tėvas pasižiūrėjo pro 
langą ir jį pamatė. Tuoj pašaukė vyresniuosius brolius: 

— Pasižiūrėkit,— sako, — kokį žirgą turi jūsų brolis. 

Tie stebėjosi ir pyko, bet nieko nepadarysi, patys turėjo 
jį pagirti. 

— Gražus,— sako, — žirgas, gražus, bet mūsų vienas ver- 
tas tokių dešimt. 

— Gerai,— sutinka tėvas,— tuoj pamatysime! Eikite, pa- 
balnokit savo žirgus, per šiuos vartus šokinėsit. 

Sėdo broliai ant žirgų; pirmiausia vyriausias įsibėgėjo ir 
jau šoks per vartus, bet jo žirgas koją nusilaužė; po to įsi- 
bėgėjo vidurinysis — to žirgas sprandą nusisuko. Tada paragi- 
no savo žirgą jaunėlis — ir prašvilpė virš vartų kaip paukš- 
tis, o paskui atgal į kiemą. Broliai vos nesudegė iš gėdos, 
nes dabar visiems buvo aišku, kieno žirgas gražiausias ir kam 
turi tėvo turtas atitekti. 

Tačiau tėvui dar vis buvo negana. 

— Turite,— sako,— dar kartą keliauti į pasaulį, ir kuris 
iš jūsų parsives gražiausią sužadėtinę, tam atiduosiu viską. 

Vėl išėjo broliai savais keliais. Juodoji Katė laukė jau- 
niausiojo brolio toje pievoje ir nusivedė į savo pilį. Ten kaip 
ir pirma gražiai jį pasveikino ir tarė: 

— Ir dabar aš gerai žinau, kodėl tėvas jus išsiuntė į pa- 
saulį. Tu klausyk manęs, kaip ligi šiol klausei, ir aš tau gerai 
atsilyginsiu — po metų turėsi sužadėtinę, kuri tau gėdos ne- 
padarys. 

Vaikščiojo jaunikaitis į tą girią prieš saulei patekant, me- 
diniu peiliu pjovė vytines ir plakė vargšę Katę. Taip kas 
mielą dienelę. 

Kai baigėsi metai, atėjo Katė jo žadinti. 

— Kelkis, — sako, — jau tavo broliai grįžta namo ir vedasi 
žmonas; laikas ir tau sužadėtine pasirūpinti. Šiandien manęs 
nebemuši, bet štai kaip padarysi: paimsi šitą medinį kirvį ir 
nueisi į girią; ten prisikirsi malkų, parneši ir sukrausi kieme; 
paskui prisikirsi erškėtrožių kiek paneši. Kai viską būsi pa- 
daręs, ateisi ir Man pasakysi. 

Sukrovęs tas malkas kieme ir parnešęs erškėtrožių, jauni-- 
kaitis nuėjo pasakyti Katei šeimininkei. 

— Gerai, — sako Katė, — o dabar paimk šitą kardą ir su- 
kapok mane į tris gabalus; tuos gabalus padėk ant malkų 
krūvos ir padek! Kai viskas sudegs, iš pelenų iššoks visokios 
baidyklės ir puls tave; bet tu kiekvienai erškėtrože uždrošk 
ir jos tuoj prapuls. Galiausiai iššliauš rupūžė su raktais snu- 
kyje. Tu ją erškėtrožėm mušk, kol raktus paleis. Tada ji irgi 
dings, o tu paimsi raktus, nueisi ir atrakinsi tokį ir tokį kam- 
barį. Dabar imk kardą ir daryk, kaip sakiau. 

Jaunikaičiui sudrebėjo ranka. 

— Ak, — sako, — kaip aš galiu tave kapoti? 

O toji šaukia: 

— Kapok mane, kapok, nes neturėsi sužadėtinės! 

Ką jis darys? Čiupo kardą ir sukapojo Katę į tris gaba- 
us, uždėjo juos ant malkų krūvos ir padegė. Malkos sudegė, 
ir tada iš pelenų ėmė šokti visokios baidyklės. Bet jis plakė 
jas erškėtrožėm ir tuoj jos visos dingo. Pagaliau išlindo baisi 
rupūžė su raktais snukyje. Jis mušė ją erškėtrožėm, kol ši 
paleido tuos raktus. Rupūžė dingo, o jis paėmė raktus ir nu- 
ėjo atrakinti to kambario. Kai tik pravėrė duris, pamatė dailią 
mergelę. Ji tuoj šaukdama puolė prie jo: 

— Ak, dėkui tau, dėkui, kad mane išvadavai! 

Paskui papasakojo, kas. jai buvo nutikę. Girdi, jos tėvas 
buvęs karalius, po jo mirties ji likusi našlaitė. Kartą atėjusi 
pas ją viena ragana ir ėmusi piršti jai savo sūnų, bet ji ne- 
norėjusi už jo tekėti. Tada ragana pavertusi ją kate. Dabar 
jau nesą ko bijoti, nes rupūžė su raktais ir buvusi toji raga- 
na. Ir jeigu jinai jam patinkanti, galįs imti ją į žmonas. 

Jaunikaitis labai apsidžiaugė ir mielai sutiko. Tada iš 
visų pusių ėmė plūsti į pilį nudžiugę žmonės, visi dėkojo, 
kad išvadavo juos iš užkeikimo. Dar tą pačią dieną buvo iš- 
keltos vestuvės, o po vestuvių jie pasikinkė ketvertą arklių 
ir prabangia karieta nudūmė pas jaunikaičio tėvą. 

Vyresnieji broliai jau buvo parsivedę savo sužadėtines, 
bet kai pasirodė šitoji, anos turėjo slėptis. Apsidžiaugęs tėvas 
apkabino sūnų, apkabino ir dailią jaunamartę. 

— Sūnau mano,— tarė tėvas, — tu tris kartus geriausiai pa- 
sirodei, atiduodu tau visą savo turtą. 

Bet sūnus tėvui gražiai padėkojo. | 

— Aš,— sako,— ačiū dievui, visko turiu pakankamai, 0 tai, 
ką man pažadėjote, mielai perleidžiu savo broliams. Tegu jie 
ramiai gyvena, o mes gyvensime savo rūmuose ir jus, mielas 
tėve, imame su savimi. 


O 
* 


STEBUKLINGAS ŽIBINTAS 


Vienas vienuolis turėjo daug knygų. Sykį jose perskaitė, 
jog kalnuose yra didžiulė uola, o toje uoloje daug turto 
ir stebuklingas žibintas, ir visa tai galima paimti, pasiuntus 
ten septynerių metų berniuką. 

Išėjo vienuolis to berniuko ieškoti. Pamatė vieną pieme- 
nuką, ganantį aveles. Prieina vienuolis prie jo ir klausia: 

— Berniuk, kiek tau metų? 

— Gerai nežinau, bet mama sakė, kad jau septyneri me- 
tai, septyni mėnesiai ir septynios savaitės. 

„— O, tu šaunuolis, — pagyrė jį vienuolis.— Ar neitum su 
manim į kalnus paukščių lizdų kraustyti? Ten jų tikriausiai 
daug yra, ar ne? Tik aš negaliu įkopti! 

Vienuolis, kalbindamas berniuką, vis gilyn į girią viliojo. 
Berniukas pagaliau paklausė: | 

— Kur mane vedate? 

— Čia netoli, greit būsime vietoje. 

Berniukas jau nebežinojo, kaip atgal sugrįžti, ir išsigandęs 
bidzeno paskui vienuolį, kol pagaliau juodu atsidūrė prie 
didžiulės uolos. Ji kaip tik dunksojo atvira. 

— Eikš čia, berniuk! — pašaukė jį vienuolis.— Įlįsi į šį 
urvą ir rasi daug turto. Pasiimk, kiek tavo širdis geis, O man 
atnešk tik žibintą, kuris ten kabo ant vagio,— pasakė jis iIr 
įstūmė berniuką į urvą.— Tiktai išlįsk lauk, kai pašauksiu, — 
dar pridūrė, — kitaip amžinai ten liksi. 

Berniukas nenorėjo lįsti į uolos angą, bet bijojo vienuo- 
lio ir paklausė. Aklinėjo, aklinėjo toje tamsoje, kol pagaliau 
į šviesą išėjo — o ten kuo toliau, tuo gražiau: medžiai sidab- 
Tiniai, žolė sidabrinė, gėlės auksinės, o takelis brangakme- 
niais nubarstytas! Nežinojo, ką pirmiausia griebti! Rinkosi į 
krepšelį brangakmenius ir žaidė jais. Tada pasigirdo lauke vie- 
nuolio balsas: 

— Bermniuk, lįsk laukan! 

Tačiau berniukas žaidė ir visai jo negirdėjo. Vienuolis vėl 
pašaukė: 

— Lisk laukan! 

Piemenukas ir šį kartą neišgirdo. Vienuolis sušuko trečią 
sykį: 

— Lįsk laukan! 

Bet tuo momentu uola garsiai dundėdama užsidarė, taip 
sudundėjo, tarsi šimtai griaustinių būtų griaudėję, ir dabar 
jau negalėjai nei įeiti, nei išeiti. Piemenukas viso to negir- 
dėjo, nė neatsigręžė, toliau sau žaidė, po gražius rūmus vaikš- 
"čiojo. Žaidė jis čia septynerius metus, o jam atrodė, kad pra- 
ėjo tik septynios valandos. Pagaliau prisirinko pakankamai tų 
akmenukų, pagalvojo, kad gerai bus jais savo kieme žaisti, ir 
susiruošė namo. Tuomet dar pamatė ant vagio kabantį seną 
žibintą. 

— Eikš,— tarė jis, — ir tu, senas žibinte, bus gerai su ta- 
vim į tvartą vaikščioti, nes visai neturime kuo pasišviesti. 

Jau norėjo išeiti, bet anga buvo uždaryta ir priešais taip 
tamsu, kad nė pats savęs nematė. Jis labai išsigando, neži- 
nojo, ką daryti, tik sukinėjosi vietoje. Netyčia brūkštelėjo 
skvernu į žibintą, ir tasai atsiliepė žmogaus balsu: 

— Ko pageidauji, pone? 

Iš baimės jis nė pats nežinojo, ką sako: 

— Kad toji uola atsidarytų! 

Uola tuoj atsivėrė, bet vos tik jis išėjo, vėl su didžiausiu 
dundesiu užsidarė. Vienuolio jau nebebuvo. Kaip jis galėjo 
laukti septynerius metus? 

Ilgai klaidžiojo jaunikaitis po girią, kol pagaliau sutiko 
vieną žmogų. 

— Gerasis žmogau, — klausia jį — ar kartais nežinote, kur 
gyvena mano tėvas, kiaulių piemuo? 

— Sūneli,— atsakė žmogus,— juk čia kiekviename kaime 
tokių yra. Kas gali žinoti, kuris iš jų tavo tėvas. 

Klaidžiojo jis toliau, kol priėjo tą vietą, iš kur jį vienuolis 
buvo pasiėmęs, o iš čia lengvai susirado namus. Bet tėvas 
seniai buvo miręs, jį pasitiko suvargusi motina ir jo visai 
nepažino — toks buvo didelis išaugęs. Jis pasipasakojo jai vis- 
ką, kaip buvo, žibintą numetė į kampą, o akmenukus išsiėmė 
iš kišenės, ketindamas pažaisti kieme. 

Kur buvęs, kur nebuvęs važiavo pro šalį prekijas ir pa- 
matė žaidžiantį piemenį. 

— Sūneli,— tarė prekijas,— parduok man tų akmenukų. 

— O ką man duosite už vieną? 

— Keturis grašius, — pasiūlė prekijas. 

— Na gerai, imkite juos po keturis grašius. | 

Prekijas sumokėjo, ir jaunikaitis džiaugėsi, kad taip leng- 
vai pinigų gavo. 

Išėjo jis antrą kartą pažaisti, ir vėl prekijas sustojo prie 
jo. Jaunikaitis juokais paprašė už du akmenukus šimtą auk- 
sinių, ir tasai iš karto sumokėjo. Bernaitis užrietė nosį. 

— Mama,— pasakė jis,— dabar galėčiau vesti. Juk turiu 
pradžiai šimtą auksinių! 

— Tiktai gerą išsirink! — patarė motina. 

Kalbina vieną, paskui kitą, bet nei jis nieko nepažinojo, 
nei jo niekas, ir tinkamos nesurado. Taip praėjo nemažai lai- 
ko. Šimtas auksinių ir akmenukai pasibaigė, ir vėl jam nieko 
nebeliko, tik senas žibintas kampe. 

— Mama,— tarė sykr sūnus, — visai užmiršau tą žibintą, 
eisiu išvalysiu. už jį kiek nors gausime. 

Jis paėmė žibintą ir patrynė skuduru. 

— Ką įsakysite, galingasis karaliau? — atsiliepė balsas ži- 
binte. 

— Tarsi aš būčiau galingas karalius? Žiūrėk, kaip jis ty- 
čiojasi iš manęs! — ir nusviedė žibintą atgal į kampą. 

Tačiau tasai žibintas jam nedavė ramybės. Antrą kartą 
paėmė jį ir patrynė skuduru, vėl atsiliepė balsas: 

— Ką įsakysite, galingasis karaliau? 

Dabar bernas buvo gudresnis ir pasakė: 

— Nieko, tik duok krūvelę akmenukų, kokių turėjau. 

Tuoj. pat atsirado krūvelė auksinių akmenukų. 

— Ei, mama, mama! Dabar aš tikrai vesiu, nes esu tur- 
tingas ponas,— šaukė piemuo motinai — Paimk tų akmenų, 
nunešk karaliui dovanų ir paklausk, ar neatiduotų savo duk- 
ters Man į žmonas. 

Motina nušiurusiomis drapanomis nuėjo pas karalių. 

— Mano sūnus,— sako, — sveikina jus, siunčia dovanų ši- 

tuos akmenukus ir klausia. ar neatiduotumėt jam į žmonas 
savo dukters? 

Karalius supyko, kad tokia apdriskėlė prašo išleisti dukteri 
už jos sūnaus, bet akmenukai jam patiko. 

— Gerai. — sako, — jeigu tavo sūnus toks turtingas. tegu 
Iytoj pats ateina sužadėtinės. 

Motina grįžo namo ir viską papasakojo sūnui. 

Sūnus patrvnė žibintą. atsiliepė balsas: 

— Ką įsakysite. galingasis karaliau? 

— Ligi rytojaus ryto, kai atsikelsiu. kad man būtų vario 
drabužiai, vario žirgas Ir toks pats kariuomenės pulkas! 

Rytą. vos pramerkęs akis, jis pamatė. kad viskas vra. Sėdo 
ant varinio žirgo ir nulėkė su kariuomenės pulku pas suža- 
dėtinę. Nedidelėje giraitėje jis susitiko su karalium. kuris. 
buvo sidabro rūbais. o jo kariuomenė irgi sidabrinė. Kara- 
lius. pamatęs, kad jis tik variniais. apsigręžė ir visai nepano- 
Tėjo su juo kalbėtis. 

— Kas gi čia darosi? — tarė sau piemuo ir grįžo namo. 

Patrynė žibintą ir paklausė: 

— Kodėl tasai karalius nenorėjo su manim kalbėtis? 

— Todėl. galingasis pone.— atsakė žibintas. — kad jis bu- 
vo sidabro. o tu tik vario drabužiais. 

— Na, jeigu taip. rytoj kad man būtų sidabro drabužiai. 
sidabro žirgas ir sidabro kariuomenė: 

Kaip įsakė, taip ir buvo. Ryta sėdo ant sidabrinio žirgo ir 
nujojo pas karalių. Karalius išėjo jo pasitikti visas auksu 
apsitaisęs. Pamatęs piemenį tik sidabro drabužiais. apsisuko 
ir nulėkė atgal į pilį. Teko grįžti namo ir piemeniui.- 

Namuose jis patrynė žibintą ir paklausė: 

— Kodėl karalius vėl nepanorėjo su manim susitikti? 

— Jis nori išleisti dukterį tik už tokio pat turtingo kaip 
jis pats. tau reikia auksinių drabužių. tada ją gausi. 

— Kad man rytoj būtų tokie drabužiai! 

Trečią dieną visa giraitė auksu spindėjo. kai piemuo ant 
aukso žirgo su karaliumi susitiko. Karąlius buvo tik paauk- 
suotais drabužiais, todėl teko nusileisti' piemeniui ir atiduoti 
dukrą. 


Mūsų piemenaitis savo kariuomenę paleido, o karaliaus 
dukrą šitaip be nieko namo vedėsi. Kam meluoti, jeigu vis 
vien tik apgriuvusią lūšną ras parėję? Kai priėjo kaimą, pie- 
muo, rodydamas laukus, sako: 

— Matai, žmona, tenai nešiosi man valgyti, kai avis ga- 
nysiu. 

Namie karalaitę jis paguldė ant šiaudų ir nuėjo miegoti. 
Kai karalaitė užmigo, piemuo patrynė skuduru žibintą: 

— Ką įsakysite, galingasis pone? 

— Nieko, tik priešais karaliaus rūmus kad tokia pati pi- 
lis ant sidabrinės grandinės kabotų, ir viską, kas ten reika- 
linga, paruošk ir mano žmoną į karališkus patalus pernešk. 

Kaip įsakė, taip ir buvo padaryta! Karalaitė akis išspro- 
gino, rytą pabudusi! Atėjęs vyras pasakė, kad viskas jai pri- 
klauso. Taip jie drauge gražiai gyveno. 


Tačiau tasai vienuolis, kuris turėjo daug knygų, perskaitė, 
kad piemenukas gavo stebuklingą žibintą ir dabar yra dide- 
lis ponas. Vienuoliui tas nepatiko, jis ilgai laužė galvą, kaip 
gauti tą žibintą. Persirengė prekijo drabužiais ir ėjo per kai- 
mus, supirkinėdamas senus daiktus ir pardavinėdamas naujus. 
Atėjo jis ir į karaliaus pilį ir klausė, ar nenorėtų kas senų 
žibintų pakeisti naujais. 

— Iš tiesų yra čia vienas labai senas žibintas, — atsakė 
piemens motina,— ir atidavė jį už naująjį. O kai parėjo sū- 
nus, dar jam pasigyrė: 

— Matai, sūnau, kokį naudingą darbą padariau: tą seną ži- 
bintą, kur kampe gulėjo, į naują iškeičiau. 

O vienuolis tuo tarpu kaip tik patrynė žibintą. 

— Ką įsakysite, netikras pone? — atsiliepė žibintas. 

— Šitą pilį su karalaite nugabenk prie juodosios jūros, ir 
tegu ten kabo virš vandens ant sidabrinės grandinės! 

Kaip įsakė, taip ir buvo padaryta. Piemuo liko be pilies 
ir be žmonos. Karalius įpyko ir norėjo jį myriop nuteisti, bet 
piemuo išsiprašė, kad leistų jam eiti ieškoti žmonos ir pilies. 

Jis susiruošė ir iškeliavo į pasaulį. Ilgai ėjo per girias ir 
vieną pavakarę priėjo trobelę. 

„Ačiū dievui, — pagalvojo, — bent po stogu galėsiu pernak- 
voti, gal ir apie žmoną ką nors sužinosiu.“ 

Įžengė į vidų — tuščia. Tik viename kampe sena boba 
kiurkso. 

— Ko gi tau reikia, menkas žmogeli,— paklausė jį senė. 

— Ieškau nakvynės, — atsakė jaunikaitis.— Ir norėjau pa- 
klausti, ar nieko negirdėjote, kur dingo mano pilis ir žmona? 


— Kur tavo pilis ir žmona, aš nieko nežinau, — kalbėjo 
senė.— Mano sūnus Vėjas tikriau galėtų pasakyti, nes iis įpy- 
kęs visus kalnus ir miškus išpusto, dažnai šimtamečius me- 
džius išvarto, visus užkampius išnaršo. Bet, sūneli, geriau 
bėk kiek gali, nes jis tave užuodęs iš karto suės. 

— Kaip bus, taip bus, močiute! Paslėpkite mane kur nors, 
gal pasigailės. 

— Gerai, jeigu pats nori, pasilik, bet aš tau nieko nega- 
lėsiu padėti! 

Senė paslėpė jį tamsiame kampe. Netrukus, dvi dienas 
pūtęs, grįžo pavargęs Vėjas. 

— Čia turi būti Žmogus, — vos peržengęs slenkstį. sušu- 
ko Vėjas.— Kur jį padėjai? 

— Iš kur čia bus žmogus? — tramdė jį senė.— Juk nuo 
tavo pūtimo sliekas žemėje nepasislėptų. ką ir kalbėti apie 
žmogų. kuris laisvai vaikšto ir kvėpuoja! 

— Nenuslėpsite nuo manęs, jis ten kampe. Pasirodyk, vy- 
ruti., ko čia ieškai? 

Vargšas piemuo išlindo iš kampo ir atsistojo kaip nykš- 
tukas prieš milžiną. | 

— Ak.— sako.—ko gi daugiau ieškočiau — tik patarimo, 
kaip iš bėdos išbristi. Noriu surasti pilį. kuri kabo ore ant 
sidabrinės grandinės. 

— Tokios niekur nėra. kur aš pučiu. Bet kad į tokį didelį 
Žygį Susiruošei. paleidžiu tave. o rytoj nueisi pas mano brolį. 
kuris dykumoje pučia. Ten greičiau surasi, ko ieškai. 

Trobelėje viskas nurimo. piemuo ramiai išsimiegojo, O 
anksti rytą Vėjas parodė jam. kaip išeiti iš tos gūdžios girios. 

Vargais negalais jis išsikapstė iš girios ir priėjo dykumą, 
kurios nei galo, nei krašto nebuvo matyti. Ilgai klaidžiojo 
po šitą dykumą. kol priėjo trobelę. Ir čia jį pasiuko sena 
Vėjo motina. nakvynėn jo priimti nenorėjo, nes jos sūnus 
dykumose pučiąs ir esąs piktesnis už aną. Tačiau ilgai pra- 
šoma sutiko, paslėpė jį tamsiame kampe ir uždengė užuolaida. 

Staiga lauke pasigirdo švilpesys. tarsi būtų vienu metu 
švilpę trys šimtai piemenų. Tai Vėjas artėjo prie namų II 
dar iš tolo šaukė: 

— Mama. be reikalo tą kirminėlį kampe slepi. Aš jį užuo- 
džiau. kai jis dar iš miško į laukus išėjo.“ 

— Na. nerūstauk.— tramdė jį senė.— juk tas žmogus eina 
nuo tavo brolio ir patarimo ieško. 

— Matau aš jį, matau! — pasakė Vėjas. ir piemuo įsidrą- 
sinęs išėjo iš kampo. Pasipasakojo savo vargus. bet Vėjas 
apie tokią pilį nieko negalėjo pasakyti: jis patarė jam nueiti 
pas trečiąjį brolį, kuris jūrose pučia. 

Rytą Vėjas parodė, į kurią pusę eiti, o pats susiruošė į 
kitą, kad jam nesimaišytų po kojomis, kai pradės pūsti. Mūsų 
keleivis sparčiai nužingsniavo tiesiai, ir pavakare priėjo tro- 
belę ant jūros kranto. Čia jį ramiai pasitiko Vėjo motina, 
nes sūnus, nors buvo visų baisiausias, jūrose siautėjo. Artė- 
jant nakčiai, jis nurimdavo ir grįždavo namo patenkintas, kam 
galėdavo, patardavo. Ir dabar, pamatęs piemenį, gražiai pasi- 
sveikino ir paprašė viską papasakoti. 

— Hm,— tarė jūrų Vėjas, išklausęs piemens pasakojimą, — 
tu ne tiek ieškai savo pilies, kiek stebuklingo žibinto, apie 
kurį dar man nieko nepasakojai. Žinok, kad tavo pilis kabo 
čia viršum jūros, ir tavo žmona tenai, o vienuolis verčia ją 
tekėti ir stebuklingą žibintą turi. Tik nežinau, kaip pateksi 
į tą pilį. Jeigu tas žibintas tau nepadės, nieko nebus. Iš čia 
eisi palei jūrą. Ten yra vienas šaltinėlis, prie jo vienuolis bu- 
vo sustojęs, eidamas į tenai; jeigu tam žibintui patiksi, rasi 
ženklą. 

Piemuo padėkojo už patarimą ir anksti rytą išėjo to šalti- 
nio ieškoti. 

Eidamas jūros krantu, vienoje vietoje pamatė mergelę šo- 
kančią. Jis pribėgo prie jos, jau buvo pagaunąs, bet toji — 
op! — prieš pat nosį į šaltinį įšoko. Piemuo puolė iš paskos, 
bet veltui, tik ištraukęs iš vandens ranką, pamatė 'ant piršto 
gražų aukso lankelį. Jis pasukinėjo tą lankelį ir išgirdo balsą: 

— Pamiršai savo žibintą, atėjo vienuolis, nusipirko jį II 
dabar nešiojasi su savim. Aš tik maža jo dalelė. 

Piemuo apsidžiaugė ir tarė: 

— Ak, mano mielas lankeli, kaip tu čia atsiradai? 

— Matai, žibintus nenori tam vienuoliui tarnauti, ligi šiol 
vis dar tau padeda. Vienuolis, eidamas į čia, sustojo prie šal- 
tinio atsigerti; pasilenkė, ant kaklo kabantis žibintas atsi- 
trenkė į uolą, o aš atsiskyriau ir įkritau į šitą šaltinį. Jis ilgai 
paskui ieškojo, bet nerado. Dabar jau nebijok, aš tau padė- 
siu atgauti visą žibintą. Tik pasukinėk mane ir panorėk vie- 
nuolio pilyje atsidurti. 

Piemuo pasukaliojo lankelį ir panorėjo vienuolio pilyje 
atsirasti. Iš karto buvo tenai. Vienuolio sodininkas kaip tik 

rožes sodino; piemuo pasisiūlė dirbti mokiniu, ir tasai jį mie- 
lai priėmė. Jis išbuvo čia porą savaičių, bet niekas jo nepa- 
ją karalaitei. Paėmusi rožę, ji nusijuokė, — to niekada neda- 
rydavo, būdama pas vienuolį — bet jo nepažino. Šitaip jis ir 
antrą rožę nunešė, ji vėl nusišypsojo. Kai nunešė trečią, ka- 
ralaitė paklausė, kas jis toks? 

— Negi, mano mieloji, nepažįsti? Aš gi tavo vyras! 

Karalaitė tik dabar jį atpažino ir puolė ant kaklo: 

— Ak, iš kur tu atsiradai? 


Jis viską papasakojo. Vienuolis kaip visada buvo šoskos 
medžioti, ir juodu sutarė, kaip atgauti tą žibintą, kurį vienuo- 
lis visą laiką nešiojosi pasikabinęs ant kaklo. 

Kai vienuolis sugrįžo, ji dėjosi serganti ir paprašė, kad 
jai paruoštų vonią. Kai išsimaudė, meilesnė pasidarė, vienuolį 
glostė ir jam pasiūlė išsimaudyti. Vienuolis išsimaudė, po to 
užmigo, o žibintas kaip visada ant kaklo kabojo. Karalaitė 
priėjo ir norėjo nukabinti, bet jis pabudo ir griebėsi žibinto. 
Tačiau netrukus vėl užmigo, ir ji tylutėliai priėjusi nupjovė 
virvutę, paėmė žibintą ir atidavė savo vyrui. Tasai tuoj pa- 
trynė žibintą į skverną. 

— O, seniai nesimatėm, galingasis pone! Ką įsakysite? 

— Kad šita pilis būtų perkelta į tą pačią vietą, kur pirma 
stovėjo, o tas bjaurus vienuolis į gabalus sudraskytas ir į 
jūrą išmestas! 

Kaip įsakė, taip buvo padaryta. Vienuolio likučius jūroje 
žuvys gaudė, o pilis spindėjo senoje vietoje. 

Karalius atsikėlęs vis pasižiūrėdavo į tą vietą, kur anks- 
čiau aukso pilis kabojo. Kaip jis apsidžiaugė išvydęs ją žė- 
rinčią ryto saulės spinduliuose! Ir dar labiau apsidžiaugė, pa- 
matęs, kad jo vaikai atvažiuoja pas jį aukso karieta! Išbėgo 
jų pasitikti, visi puolė glėbesčiuotis. 

Buvo didelė puota! Tai bent vestuvės! Tris mėnesius visi 
linksminosi. Nuo to laiko piemuo gyveno kaip galingas kara- 
lius su savo žmonele ir, jeigu nepasimirė, ligi šiol tebegyvena. 

PENKTUKAS IR PŪSTAŠIUS 


Kartą iš tolimų kraštų važiavo pirkliai. Vežimai buvo sun- 
kiai pakrauti, nes daug brangių .prekių vežėsi, bet viskas gerai 
sekėsi ir kelias jiems neprailgo. Staiga lygiame kelyje ėmė 
ir sustojo priekinis vežimas. Vežėjas uždrožė arkliams bota- 
gu, bet tie nė žingsnio. Pirklys iššoko iš vežimo ir ėmė tvoti 
lazda, bet ir tas nieko nepadėjo. 

— Na, koks čia perkūnas juos ištiko? 

Pasižiūri pirklys — ogi mažas berniukas guli kelio dul- 
kėse ir trinasi akis. 

— Ką gi čia veiki? — klausia jį pirklys. 

— Aš nežinau, — atsako berniukas. 

— O iš kur tu? 

— Aš nežinau. 

— Kur tavo tėvas ar motina? 

— Aš nežinau. 

— O kuo tu vardu? 

— Nežinau,— pravirko berniukas. 

— Neverk! Pasiimsiu tave su savim. Ar nori? 

— Aš nežinau. 

Pirklys pasiėmė jį, pasisodino į vežimą. Pats neturėjo vai- 
kų, todėl šis buvo jam kaip savas. 

Dar kartą paklausė, kas jis toks, iš kur, tačiau berniukas 
nieko negalėjo atsakyti, net savo vardo nežinojo, ir pirklys 
daugiau neklausinėjo. O kad ant kelio rado jį penktą savai- 
tės dieną, pavadino Penktuku. 

Penktukas užaugo, buvo geras berniukas ir jau pats važi- 
nėjo po kaimus, supirkinėjo javus, nes tėvas paseno ir sėdėjo 
namie. 

Kartą Penktukas atvažiavo į vieną miestą. Buvo sekmadie- 
nis, tad drauge su kitais žmonėmis užėjo į bažnyčią. Čia prie 
durų buvo pastatytas karstas su numirėlių, o kitoje karsto 
pusėje gulėjo krūvelė lazdų. Eidami į bažnyčią, žmonės ėmė 
iš tos krūvelės po lazdą, sukirtę numirėliui, metė jas į kitą 
pusę. Priėjo eilė ir Penktukui. 


285 


-—— Kam gi jūs, gerieji žmonės, tą numirėlį mušate, juk jis 
jau nieko blogo negali padaryti? — paklausė Penktukas. 

— Negali, negali, — atsakė žmonės, — bet jis, gyvas būda- 
mas, mums prasiskolino, ir dabar tegu gauna tiek kirčių, kiek 
auksinių yra skolingas. 

— Ar daug jis.skolingas,— paklausė Penktukas. 

— Tik trisdešimt tūkstančių — atsakė jam.— Penkiolika 
tūkstančių kirčių jau gavo, dar tiek reikia įkirsti. 

— Nemuškite jo, aš užmokėsiu. 

Penktukas sumokėjo skolą už tą numirėlį ir gražiai jį pa- 
laidojo. Vieną iš tų lazdų, kuriomis žmonės jį mušė, įsmeigė 
kapo galvūgalyje ir iškeliavo sau. Pinigų, tiesa, nedaug jam 
buvo likę, bet sekėsi gerai, jis prisipirko grūdų ir grįžo namo. 

Žiemą Penktukas gyveno hamie ir neturėjo jokio darbo, 
todėl eidavo medžioti. Kartą jis vaikščiojo sušalęs po girią, 
nieko nenušovė ir staiga pamatė ant šakos paukščiuką. Šovė, 
ir paukščiukas nukrito žemėn. Penktukas priėjo ir pamatė ant 
sniego tris lašelius kraujo. Pasižiūrėjo, susimąstė ir tarė sau: 
„Mano žmona turi būti balta kaip sniegas, o skruostai rau- 
doni kaip kraujas.“ | 

Parėjęs namo, papasakojo tėvams, kaip jam buvo ir ką 
nusprendė. Tėvai neprieštaravo, tik norėjo, kad jis vestų ir 
greičiau susirastų žmoną, baltą kaip sniegas raudonais kaip 
kraujas skruostais. 

Ilgai jis dairėsi tokios mergelės, bet vis negalėjo rasti. 
Pagaliau ryžosi eiti į platų pasaulį žmonos ieškoti. Dar tą 
pačią dieną pasakė tėvams, kad išeina. Tėvai išleisdami tarė: 

— Eik ir daryk, kaip nori. 

Susiruošė Penktukas ir iškeliavo su vienu tarnu. Eina eina, 
keliauja iš vieno krašto į kitą, apžiūri kiekvieną mergelę, 
bet nė viena nebuvo balta kaip sniegas ir raudonskruostė. 

Priėjo jie ir tą miestą, kur jis kadaise buvo numirėlį iš- 
pirkęs. Kai ėjo pro kapines, tarnas žvilgtelėjo į tą pusę ir 
sako: 

— Kokie gražūs trys medeliai auga prie kapo. Labai tik- 
tų mums iš jų lazdas pasidaryti kelionėn! 


Penktukas irgi pasižiūrėjo į kapines ir prisiminė, kaip jis 

laidojo tą numirėlį ir lazdą prie kapo įbedė. Priėjo prie kapo 
ir išpjovė vieną prisiminimui. Tarnas išsipjovė antrą ir jau 
buvo beeiną. 

— Išpjaukite ir trečią! Ji bus man! — atsiliepė balsas už- 
pakaly. 

Juodu atsigręžė ir mato: stovi milžinas. 

— Kas tu toks esi? — klausia Perktukas. | 

— Mano vardas Pūstašius, ir daugiau nieko neklausinėk, 
tik liepk tarnui išpjauti trečią lazdą ir paleisk jį namo, jeigu 
nori rasti žmoną, baltą kaip sniegas raudonais kaip kraujas 
skruostais. 

Penktukas pagalvojo ir sako: 

— Tegu būna taip! —ir padarė, kaip buvo liepęs Pūsta- 
šius. Tarną paleido namo, liepęs pasakyti tėvams, kad viskas 
gerai. 


Penktukas su. Pūstašium keliauja toliau. O tas Pūstašius 
buvo labai vargingai apsirengęs. Apie pietus Pūstašius sako: 

— Žinai, Penktuke, aš mielai ko nors užvalgyčiau! 

— Aš irgi! — atsako Penktukas. 

— Matai šitą pilį? Mes ten pietausime. 

— Ką tu, mūsų ten niekas neįleis tokių apdriskėlių. 

— Kodėl nejįleis? Tik eik paskui mane! 

Priėjo Pūstašius prie vartų, o Vartai užrakinti. Jis ėmė 
šaukti: 

— Atidarykit! 

— Kas ten? — atsiliepė sargai. 

— Aš esu Pūstašius, atidarykit greičiau, kvaišos! 

— Bet mes girdėjom, kad Pūstašius seniai miręs. 

— Ką ten miręs! Jeigu būčiau miręs, nebūčiau čia. 

— O ko čia vaikštai? 

— Juk žinot, ko Pūstašius vaikšto. Paruoškit pietus šim- 
tui vyrų ir šimtui arklių šieno bei avižų! 

Pūstašius anksčiau vadovavo kareivių pulkui, todėl ir da- 
bar įsakinėjo. Pilyje žmonės ėmė prašyti: 

— Pūstašiau, neliepk to daryti! Buvo sausra, nederlius, ne- 
turime nieko. Geriau keliauk toliau! Verčiau mes tau pačiam 
ką nors duosime. 

Ilgai prašomas Pūstašius nusileido ir tarė: 

— Na, jeigu jau nieko neturite, bent man ir mano bičiu- 
liui pietus pataisykit. 

Taip ir buvo. 

Kai juodu jau kilo toliau keliauti, pilėnai Pūstašių paklau- 
sė, ko jis pageidautų. Šis buvo varganai apsirengęs, todėl pa- 
prašė seno apsiausto, kuris kabojo ant vagio už durų. Tie 
nenorėjo duoti, girdi, kam reikia seno, geriau duosią naują. 

— Kur jūsų protas! — nesutiko Pūstašius.— Iš manęs žmo- 
nės juoksis, pamatę, kad po nauju apsiaustu apdriskę dra- 
bužiai. 

Norom nenorom atidavė jam tą apsiaustą. Kai jie išėjo už 
vartų, Pūstašius sako Penktukui: 

— Tasai apsiaustas mums pravers. Juo apsisiautęs būsi ne- 
matomas. 

Ir Pūstašius apsisiautė juo. 

Kitą dieną apie pietus Pūstašius vėl sako: 

— Žinai, Penktuke, būtų gerai užvalgius. 

— Nekvaršink man galvos, ubage! Niekas mūsų neįsileis. 

— Eikš iš lėto paskui mane, pamatysi. 

Pūstašius beldžia į vartus: 

— Atidarykit! 

— Kas ten? 

— Pūstašius atėjo! 

— Pūstašius, juk mes girdėjome, kad jis miręs. 

— Jeigu būčiau miręs, nebūčiau čionai! 

Pilėnai juos kaipmat įsileido ir ėmė klausinėti, ką jiems 
atnešę. 

— Jūs gi žinote, ką aš nešioju. Paruoškite dviem šimtams 
vyrų valgyti ir gerti, o dviem šimtams arklių šieno ir avižų! 

— Oj Pūstašėli, nereikalauk šito! Niekas neužderėjo, ne- 
turime, ko duoti. Verčiau tau ką nors pasuksime, tik palik 
mus ramybėj! 

Nusileido Pūstašius ir liepė tik dviem žmonėms pataisyti 
pietus. Juodu pavalgė, atsigėrė, o kai susiruošė eiti, pilėnai 
paklausė, ko jis pageidautų kelionėn. 

— Duokit,— sako Pūstašius,— tą surūdijusį kardpalaikį, ku- 
ris ant sienos kabo. 

— Kam tau jo reikia? Verčiau duosime naują. 

— Neplepėkit niekų! Senas apsiaustas ir naujas kardas — 
kaip aš atrodysiu? Žmonės pirštais užbadys. 

Ir Pūstašius gavo tą seną kardą. Kai buvo už vartų, jis 
tarė Penktukui: 

— Matai, Penktuke, kaip mums sekasi. Šitas kardas pats: 
viską kapos, ką jam įsakysi. 

Eina eina, jau antra diena nieko burnoj neturėjo. Paga- 
liau pamatė kažkokią pilį. 

— Ar matai, Penktuke, tą pilį? — klausia Pūstašius. 

— Matau,— atsako Penktukas. 

— Mes ten šiandien pietausim. 

— Dink iš akių, ubage, juk mūsų ten niekas neleis. 

— Kodėl nejįleis? Tik eik paskui mane. 

Prie vartų Pūstašius šaukia: 

— Atidarykit! 

— Kas tenai? 

— Pūstašius. | 

— Eik sau, klajūne! — atsako jam.— Pūstašius seniai miręs. 

— Jeigu būčiau miręs, nebūčiau čionai. Atidarykit! 

— Kokių žinių mums atnešei? 

— Jūs žinote, kokias žinias Pūstašius nešioja. Tuoj pat iš- 
virkite trims šimtams vyrų pietus ir paruoškite trims šimtams 
arklių šieno ir avižų! 

Tie prašo: 

— Nereikalauk tiek daug iš mūsų! Niekas mums neužde- 
rėjo. Keliauk sau toliau. Verčiau tau ką nors duosime. 

Pūstašius pagaliau nusileido, tik įsakė dviem vyrams ge- 
rus pietus pataisyti. Pietūs kaipmat buvo paduoti, ir abu ke- 
leiviai sočiai pavalgė. Po pietų pilėnai sako Pūstašiui: 

— Ko norėtum gauti iš mūsų? 

— Duokit tą nutriušusį kapšą, kur pakrosnyje mėtosi, kad 
turėčiau kur kokį grašį įsidėti. 

— Kam tau,— sako, —tas skylėtas kapšas, juk iš jo Visi 
grašiai išbyrės? Geriau duosime tau naują naujutėlį. | 

— Kur matyta: senas apsiaustas, surūdijęs kardas ir naujas 
kapšas! Geriau duokit tą senąjį. 

Norom nenorom turėjo duoti. Kai išėjo iš pilies, Pūsta- 
šius sako: 

— Tasai kapšas, Penktuke, mums pravers. Tai ne papras- 
tas kapšas, o stebuklingas: jeigu jį papurtysi, krūva auksinių 
pribyrės. 

Pabuvoję tose trijose pilyse, mūsų keleiviai priėjo vieną 
miestą, Pūstašius ir sako: 

— Ar matai šį miestą? Ten gyvena tavo išrinktoji: balta 
kaip sniegas, skruostai kaip kraujas. Bet tu liksi čia, aš vie- 
nas eisiu. Netrukus grįšiu ir pasiimsiu tave. 

Pūstašius nuėjo į miestą, užsuko į smuklę ir atsisėdo prie 
staliuko. 

— Smuklininke, pripilk vyno! 

— Ar turėsi, ubage, kuo apsimokėti? — atsako smukli- 
ninkas. 

Tačiau smuklininkas išsigando tokio milžino, pripylė kaž- 
kokių pamazgų ir atnešė jam. Pūstašius už vyną tėškė dukatą 
ant stalo. Tada smuklininkas patarnavo jam kaip kokiam didž- 
poniui. Pūstašius paliepė aukso karietą paduoti, ratus auksi- 
niais ratlankiais aptraukti ir ketvertą arklių pakinkyti. Kaip 
viesulas išlėkė Pūstašius iš miesto. 

Penktukas laukė už miesto, kada Pūstašius sugrįš. Staiga 
žiūri — atvažiuoja aukso karieta ketvertu arklių pakinkyta. 

— Ir aš galėčiau namie taip važinėti, o dabar vaikštau -su 
tuo Pūstašium, visai nusiplūkiau, nei pats nežinau, kur esu,— 
atsiduso jis. 

Karieta sustojo šalia jo. 

— Na, lipk į karietą, važiuosime į miestą, — tarė Pūstašius. 

Penktukas nesitvėrė džiaugsmu. Atsisėdo šalia Pūstašiaus 
ir nušvilpė į miestą. Kol šitaip lėkė, Pūstašius vis purtė kapšą 
ir bėrė dukatus į karietą, kol pilnutėlę pripylė. 

Kai įvažiavo į miestą, Pūstašius liepė Penktukui tuos du- 
katus gatvėse mėtyti, ir Penktukas mėtė juos pilna sauja. 
Paskui apsistojo smuklėje, valgė ir gėrė kiek širdis geidė. 

Netrukus karalienę pasiekė gandas, kas mieste darėsi, kad 
toks ir toks ponas atvažiavęs. Tą patį vakarą karalienė liepė 
Penktuką pakviesti. Penktukas pasiėmė gerokai dukatų ir nu- 

ėjo. Kai tik pamatė karalienę, iškart suprato, jog čia toji 
pati, kurios ieškojo: ji buvo balta kaip sniegas, o skruostai 
raudoni kaip kraujas. Skaniai su ja pavakarieniavo, 0 po 
vakarienės lošė kortomis. Karalienė paprastai kiekvieną ap- 
lošdavo. Bet Penktukas dėl to nesirūpino, nes kapše dukatų 
netrūko. Kai jie taip lošė, Penktukas ją paklauė, ar tekėsianti 
už jo. Karalienė paėmė sidabrinį šaukštuką, išmetė pro langą 
į jūrą II tarė: 

— Jeigu rytoj vakare šį šaukštelį atneši, būsiu tavo! 

Nusiminęs parėjo Penktukas, nes nežinojo, kaip tą šaukš- 
telį pasiekti. Bet Pūstašius stovėjo po langu ir viską girdėjo. 
Kai tasai šaukštelis lėkė pro langą, įsakė apsiaustui: 

— Apsiauste, išsitiesk virš jūros! | 

Apsiaustas pačiupo šaukštelį ir atnešė jam. 

Rytojaus dieną Penktukas buvo dar daugiau nusiminęs, ir 
juo labiau artėjo vakaras, juo labiau liūdėjo, nes reikėjo eiti 
pas karalienę. 

— Ko toks nusiminęs? — klausia jį Pūstašius. 

— Kaip aš nebūsiu nusiminęs, jeigu vakar karalienė išme- 
tė į jūrą sidabrinį šaukštelį ir pasakė, kad jeigu. jo neatne- 
šiąs, niekada nebūusianti mano. 

— Jeigu tik tas, nėra ko liūdėti — sako jam Pūstašius.— 
Šį rytą ėjau per turgų, ten kaip tik prekiautojai didžiulę žuvį 
skrodė, joje rado sidabrinį šaukštelį. Aš atpirkau jį, še pa- 
siimk! 

Pūstašius padavė tą patį šaukštelį, kurį vakar karalienė 
pro langą buvo išmetusi. 

Apsidžiaugęs Penktukas nuėjo pas karalienę ir atidavė jai 
šaukštelį. Linksmai abu pavakarieniavo, paskui lošė kortomis. 
Penktukas vėl paklausė, ar tekėsianti už jo. 

— Tekėsiu,— sako, — jeigu rytoj vakare atneši - man šį 
žiedą. | 

Tai sakydama nusimovė auksinį žiedą ir nusviedė toli į 
jūrą. Pūstašius ir dabar stovėjo po langu, jo įsakytas apsiaus- 
tas pačiupo žiedą ir atnešė jam. 

Penktukas nusiminęs grįžo iš karalienės, ir dar labiau nu- 
siminęs atrodė kitą dieną, nes žiedo niekur nebuvo. Jis pasi- 

guodė Pūstašiui, jau norėjo verčiau grįžti namo, negu gė- 
dingai pasirodyti karalienei. 

— Tu nebijok! — sako jam Pūstašius.— Žiedas yra čia. Čia 
toks Žmogus pardavinėjo žuvį, aš nupirkau ir vienoje radau 
žiedą. Eik pas karalienę ir linksminkis. Pažiūrėsim, ką ji vėl 
pasakys. 

Apsidžiaugęs Penktukas nunešė žiedą karalienei, o su juo 
drauge nuėjo ir Pūstašius su savo apsiaustu, todėl jo niekas 
nematė. Penktukas su karaliene linksmai vakarieniauja, lošia 
kortomis. Jis paduoda jai žiedą ir klausia, ar jau eisianti 
už jo. 

— Eisiu, — atsakė SarelERĖ = jeigu atspėsi, kur šiąnakt 
būsiu. 

To Penktukas nesitikėjo, bet ką darys? Nuliūdęs išėjo, o 
kai parėjęs nerado Pūstašiaus, pasaulis jam atrodė dar labiau 
aptemeęs. | 

Tačiau Pūstašius gerai žiūrėjo, kas čia darosi. Kai Penktu- 
kas iš karalienės išėjo, ji atsistojo vidury kambario ir tarė: 

— Žeme, atsiverk! 

Staiga žemė atsivėrė ir ji įšoko prarajon. Po to žemė vėl 
užsivėrė, o karalienė sustojo prie pragaro vartų. Su savo 
apsiaustu Pūstašius sekė jai iš paskos. 

Prie pragaro vartų karalienės laukė velnias su karieta. 
Karalienė sėdo į karietą, o nematomas Pūstašius įsitaisė ant 
pasostės šalia vežėjo. Važiuoja važiuoja per tą pragarą, pa- 
galiau privažiuoja vario girią. Pūstašius pasilenkia, nusilaužia 
nuo vieno medžio šakelę ir paslepia po apsiaustu. Sugaudė 
varinė giria. Karalienė išsigando ir sušuko: 

— Žiūrėkit, žiūrėkit, mane kažkas vejasi! 

Velniai šoko ieškoti į visas šalis, bet nieko nerado. 

Važiuoja toliau ir privažiuoja sidabro girią. Pūstašius pa- 
silenkia ir nusilaužia sidabrinę šakelę. Sugaudė sidabro gi-. 
Tia, O išsigandusi karalienė šaukia: 

— Mane vejasi! Gerai žiūrėkit į visas puses! 

Velniai visur išieškojo, bet niekur nepastebėjo nė gyvos 
dvasios. 

Važiuoja toliau ir privažiuoja aukso girią. Pūstašius nusi- 

laužia auksinę šakelę. Sugaudžia aplinkui giria, o karalienė 
šaukia: 

— Stokit! Jau bus blogai, mane tikrai kažkas vejasi! 

Velniai sustojo, iššoko iš karietos, apžiūrėjo kiekvieną krū- 
melį, kiekvieną plyšelį. Velnias net kaiščius iš ratų ištraukė, 
ar ten ko nėra. Bet niekur nieko. 

Šitaip jie privažiavo velnių pilį, pastatytą iš žmonių galvų 


ir kaulų. Čia buvo puota. Velniai gėrė iš kaulinių taurių. Ka- 
ralienė sėdėjo už stalo ir vakarieniavo su jais. Po vakarienės 
velniai šoko kanopomis ant skustuvų ir dvylika kartų iš eilės 
išvedė karalienę šokti. Pašokusi ant tų skustuvų, ji vis avėsi 
kurpaiteš ir mėtė pastalėn. Ten sėdėjo su savo apsiaustu Pūs- 
tašius ir rinko tas kurpaites. Dvylika šokių ji sušoko, dvylika 
kurpaičių nusiavė, o kai išmušė dvylikta valanda, grįžo namo 
tuo pačiu keliu, Pūstašius irgi. 

— Na, Penktuke, kaip miegojai? — klausia Pūstašius, kai 
tasai rytą pramerkė akis. 

-— Prasčiau negu tu,— atsakė Penktukas.— Karalienė man 
liepė atspėti, kur ji šiąnakt nakvojo, o čia dar tavęs nebuvo, 
neturėjau su kuo pasitarti. 

— Nenusimink,— ramina jį Pūstašius.— Matau, kad tu per 
tuos rųpesčius kaip skiedra išdžiūvai. Tasai jos kelias ne tau. 
Aš buvau su karaliene vietoj tavęs. Imk šias šakeles, kur- 
paites ir eik pas ją! | 

Tai taręs padavė jam varinę, sidabrinę bei auksine šakeles, 
supjaustytas kurpaites ir papasakojo viską, ką matė. Pagaliau 
pasakė, jog šį kartą jis eisiąs drauge kaip geras bičiulis. 

Atėjo į pilį, karalienė juos pasitiko ir klausia: 

— Ką gi naujo atnešate tokį ankstų rytą? 

— Šią naktį, — sako Penktukas, — buvai ten ir ten. Aš sakau 
teisybę, štai šakelės iš vario, sidabro ir aukso girios. Taip 
"pat kurpaitės, kurias šokdama supjaustei. 

Karalienė negalėjo daugiau spirtis, turėjo nusileisti. Pūs- 
tašius liepė paruošti tris lovius. Į pirmąjį pasodino karalienę. 
Tvojo ją lazda, kurią buvo prie kapo išsipjovęs, kol lovyje 
"putos pradėjo virti. Paskui pasodino ją į antrą lovį ir mušė 
lazda, kol pilnas kraujo pritekėjo. Po to pasodino į trečią 
ir mušė, kol pilną ašarų priverkė. Kai lovys buvo pilnas aša- 
rų, karalienė pirmą kartą ėmė gailėtis savo piktų darbų. 

— Na, dabar galime ramūs namo keliauti. Visas velnio už- 
gaidas jai išmušiau, — pasakė Pūstašius. 

Tada Penktukas gavo sužadėtinę, baltą kaip sniegas ir rau- 
donais skruostais kaip kraujas. Kai priėjo vieną tiltą, Pūsta- 
šius sustojo ir sako: 

— Penktuke, mudu abu nemažai privargome, kol gavome 
šią sužadėtinę. Turbūt pripažinsi, kad aš daugiau dirbau negu 
tu. Bet nenoriu už tai daugiau, negu priklauso. Perkirskime ją 
pusiau. viena pusė bus tau, kita man. 

Penktukas verkė, prašė to nedaryti. 

— Tiktai taip, — atsakė Pūstašius,— kitaip negalima. 

— Tada daryk, kaip nori, ji tau daugiau priklauso negu 
man. 

Sužadėtinė atsigulė ant tilto, Pūstašius paėmė tą seną kar- 
dą, kur anoje pilyje buvo gavęs, ir kirto, bet atgalia puse 
ir sužadėtinei nieko neatsitiko. Staiga iš po tilto iššoko vel- 
niai jos ginti, o priešaky tasai didžiausias iš pragaro. Pūsta- 
šius greit sušuko: 

— Karde, kapok! 

Kardas tuoj sukapojo į gabalus didžiausią velnią, o kiti, 
pamatę kardą, iškart išlakstė. 

— Matai, Penktuke,— norėjau tave išbandyti, ar būsi man 
dėkingas ir ją pagaliau išvaduosi iš tų velnių. Aš iš tavęs 
nieko nereikalauju. Dabar sužadėtinė tavo. 

Kai priėjo kapines, kur Pūstašius pasisiūlė keliauti drauge, 
Pūstašius tarė: 

— Ar atsimeni, ką tada laidojai? 

— Iš tikrųjų dabar prisimenu, kaip kadaise, važinėdamas 
po pasaulį, vieną žmogų liepiau palaidoti. 

— Na matai, tasai žmogus esu aš, už tavo gerą darbą no- 
rėjau atsilyginti. Dar kartą dėkoju tau, kad tada nuo mušimo 
mane išvadavai ir gražiai palaidojai. 

Staiga Pūstašius pavirto baltu balandžiu ir nuskrido prie 
savo kapo. Penktukas parkeliavo namo ir iškėlė puikias ves- 
tuves su mergele, balta kaip tik ką iškritęs sniegas ir raudo- 
nais kaip kraujas skruostais. 


+ Ą ai x. A "S 7 = . s67 A 5 ma 
a a p | 4 . a . - 
vs Ls 34 S M LA S 


Seniai, labai seniai už raudonųjų jūrų, už didžiulės uolos, 
prie stiklo kalno vienoje karalystėje buvo kaimelis. Tame 
kaimelyje gyveno labai vargingas žmogus. Šiame plačiame pa- 
saulyje jis nieko neturėjo, tik vargų, nelaimių ir daugybę vai- 

kų. Su savo sūnumis jis vaikščiojo į girią žabų rinkti ir iš to 
gyveno. Menkas tai buvo uždarbis tokiam pulkui vaikų! Varg- 
šai vaikai dažnai verkdavo, gulėdami alkani ant krosnies, o 
nelaimingam tėvui širdį skaudėdavo. Mielai būtų kuo geriau- 
siai jais pasirūpinęs, bet nieko negalėjo padaryti. Šitaip ir 
tempė visi ant pečių sunkią vargo naštą. 

Kartą, rinkdami girioje žabus, pamatė ąžuole lizdą. Vy- 
riausias iš sūnų užsiropštė į ąžuolą ir rado ten septynis gra- 
žius kiaušinius. Vaikai džiaugėsi tais kiaušiniais, 0 tėvas tarė: 

— Ačiū dievui ir už tai! Mieste už juos šį tą gausime. Tik 
nesudaužykite! 

Rytojaus dieną tasai vargšas žmogus nuėjo į miestą ir pa- 
siūlė kiaušinius vienam pirkliui. 

— Kiek nori už juos? — paklausė pirklys. 

— Ak,— atsakė žmogelis,— kiek duosit, tiek užteks. 

Pirklys sumokėjo už kiaušinį po skatiką, ir vargšas liko 
patenkintas. Kai tik jis išėjo, į pirklio parduotuvę įbėgo du 
pirklio sūnūs Janikas ir Macikas ir jau norėjo su tais kiau- 
šiniais Žaisti. Berniukai kaip berniukai — vieną kiaušinį iš- 
metė žemėn ir iš jo vietoj trynio iškrito aukso rutuliukas. Tai 
pamatęs. pirklys pradaužė ir antrą, ir kitus kiaušinius ir vi- 
suose vietoj trynio rado po aukso rutuliuką. Jis tuoj išbėgo 
iš parduotuvės, norėdamas pasivyti tą žmogų. Laimė, kad tasai 
dar netoli buvo nuėjęs ir išgirdo, jog jį šaukia atgal. Žmoge- 
lis grįžo į parduotuvę. 

— Gerasis žmogau,— tarė jam pirklys,— man labai patinka 
tie kiaušiniai. Jei gali, atnešk daugiau tokių, gerai užmokė- 
siu. Jis išėmė keletą auksinių ir įspaudė jam į delną, saky- 
damas: 

— Čia užstatas. 

Vargšas žmogelis nesitikėjo tokios laimės ir mielai paža- 
dėjo atnešti. Jis tuoj šio to nusipirko. Kai parėjo namo, visi 
šokinėjo iš džiaugsmo, kad bent kartą sočiai pavalgys. 

Tėvas su sūnumis kasdien vaikščiojo į girią žabų ir ėmė 
iš lizdo tuos dailius kiaušinius. Kartą vėl atėję į girią, jie pa- 
matė, kaip gyvatė neša nasruose kiaušinį iš to lizdo. Paskui 
gyvatė nusliuogė nuo medžio ir šliaužė tolyn į girią. Jiems 

parūpo sužinoti, kur ji šliauš, ir nusekė iš paskos. Po vienu 
drevėtu medžiu ji dingo, bet netrukus iškišo galvą ir šildėsi 
saulėje. Žmogus prišoko, nukirto gyvatei galvą, paskui ištrau- 
kė ją visą. Tame drevėtame medyje jie rado didelę krūvą tokių 
pačių kiaušinių, nunešė juos pirkliui ir gavo daug pinigų. 

Tačiau pirkliui buvo vis negana: 

— Žinai ką, — sako jis žmogeliui — pagauk tą paukštį, ku- 
ris deda tuos kiaušinius, ir atnešk čia su visu lizdu. Duosiu 
už tai du vežimus grūdų, vieną pakinkytą keturiais jaučiais, 
o kitą — keturiais arkliais, ir pinigų, kiek norėsi. | 

Žmogus su pilnu kapšu ir gera žinia švilpaudamas parėjo 
namo. 

Rytojaus dieną, vos prašvitus, jis pasiuntė vyriausią sūnų 
to paukščio gaudyti. Berniukas patraukė į girią. Kai priėjo 
prie to ąžuolo, kaip tik paukštis atskrido į lizdą. Apsidžiaugęs 
jis tylutėliai ropštėsi į medį vis aukščiau ir aukščiau ligi pat 
lizdo. Bet kai ištiesė ranką ir jau norėjo jį sučiupti, paukš- 
tis — pIIr — suplasnojo sparnais ir nuskrido. 

Kitą rytą tėvas pasiuntė antrą sūnų, o paskui ir trečią, 
bet ir tie nieko negalėjo padaryti. 

Matydamas, kad vaikai nepagauna paukščio, pats susi- 
ruošė. Tačiau jis nėjo rytą, bet palaukė, kol sutems, ir tada 
patraukė į girią. Mėnuo gražiai švietė, ir jis atsisėdo po ąžuo- 
lu, kuriame buvo tasai lizdas. 

— Palauksiu valandėlę, kol paukštis kiečiau įmigs,— ta- 
rė sau. 

Bet jis buvo >avargęs, pradėjo snausti ir užmigo. Vidur- 
naktį miegočamas ėmė lipti į medį, nes buvo nakviša. Užlipo, 
surišo paukščiui sparnus ir su visu lizdu žemėn nukėlė, pasi- 
dėjo šalia, o pats miegojo toliau sėdėdamas. 

Rytą pabudęs vėl įsilipo į ąžuolą, bet ten nei paukščio, 
nei lizdo neberado. Vargšas nežinojo ką daryti iš apmaudo. 
Laipiojo, dairėsi aukštyn, niekur nieko nematė. Netyčia 
žvilgtelėjo žemyn, žiūri — lizdas, kuriame tupi paukštis suriš- 
tais sparnais. Tuoj čiupo jį ir su didžiausiu džiaugsmu nunešė 
į miestą pirkliui. 

Tasai, pamates, kad žmogus atneša paukštį su lizdu, vos iš 

kailio neišsinėrė, lakstė po kambarius, išbučiavo pačią, vai- 
kus. Paskui liepė pakinkyti į vieną vežimą ketvertą gražių 
arklių, į kitą — keturis nušertus jaučius ir prikrauti abu ve- 
žimus grūdų. Dar davė žmogeliui pinigų, kiek tasai norėjo, ir 
išleido namo. 

Žmogui buvo negirdėtas džiaugsmas! Nebereikėjo vaikš- 
čioti žabų rinkti, pasistatė gražų namą, nusipirko žemės, pievų 
ir laimingai gyveno. 

Pirklys, vos tik žmogelis išvažiavo, įkalė į sieną prie savo 
lovos porą vinių ir pakabino lizdą su paukščiu. Paukščiukas 
buvo nedidelis, romus, tylus ir kasdien sudėdavo vieną kiau- 
šinėlį. Pirklys sudaužydavo ir išimdavo iš jo auksą. Taip tru- 
ko daug metų. Pirklys tapo neregėtu turtuoliu. 

Kartą šventą dieną jis ilgėliau drybsojo lovoje, žiūrėda- 
mas į lizdą. Tuo tarpu paukštis pakėlė kairįjį sparnelį, ir pirk- 
liui pasirodė, kad ten yra kažkokios raidės. Pasikėlęs jis pa- 
matė po sparneliu žodžius: „Kas suvalgys mano širdį, bus ka- 
raliumi, o kas suvalgys mano kairįjį sparną, kasnakt turės 
po galva šimtą dukatų." | 

Pirklys labai nustebo ir apsidžiaugė. Jis greitai apsirengė, 
pasiėmė peilį, papjovė paukštį, nupešė, pats gražiai išdorojo. 
Paskui supjaustė, sudėjo į keptuvę ir liepė virėjai pietums 
iškepti. Ir baisiausiai prigrasė: 

— Gerai žiūrėk, jeigu pražus bent vienas gabaliukas, pra- 
žūsi ir tu! 

Paskui pirklys su žmona ir vaikais išėjo į bažnyčią. 

Buvo labai šalta žiema. Pirklio vaikai sušalo, parėjo namo 
anksčiau ir puolė tiesiai į virtuvę. Virėja juos vijo lauk, bet 
jie neklausė, prašė, kad duotų užvalgyti, nes labai išalkę. Kol 
virėja ruošėsi jiems duoti ką nors, jaunesnysis brolis Macikas 
čiupo iš keptuvės širdį; įsidrąsinęs ir Janikas išsitraukė kairįjį 
sparnelį ir suvalgė. 

Netrukus grįžo iš bažnyčios ir pirklys. Net neužėjęs į kam- 
barius, nuskubėjo tiesiai į virtuvę kepsnio apžiūrėti, ar ko 
nors netrūksta. Žiūri: nėra nei širdies, nei sparnelio! Ėmė 
barti virėją, klausinėti, kas buvo užėjęs į virtuvę? Toji pa- 
sakė, kad berniukai buvo įbėgę, jie tikriausiai ir suvalgė. Ta- 

čiau pirklys nieko nenorėjo girdėti, mušė virėją per galvą ir 
toji netrukus krito negyva. Berniukai klausėsi už durų, kas 
darosi virtuvėje, matė, kad iš tiesų prasti jų popieriai, ir išsi- 
gandę pabėgo iš namų. 

Bėgo bėgo, kol kojos pavargo, ir tik temstant atsidūrė 
vienoje pievoje, o tos pievos vidury stovėjo šieno kupeta. 


— Na, Janikai,— tarė Macikas,— šiandien toliau neisime, 
nežinia dar, kas pasitaikys, kelyje, verčiau pernakvokime ši-- 
toje šieno kupetoje. 

Vyresnysis brolis sutiko ir juodu patraukė prie tos kupe- 
tos. Staiga iš jos iššoko didelis riebus elnias, ir Macikas 
apgailestavo, kad neturi kuo šauti. Beliko tik žiūrėti, kaip 
„elnias nušuoliavo per pievą. Jie nuėjo prie kupetos iš tos 
pusės, kur iššoko elnias, ir ten rado didelę angą. 

— Čia mums bus gera,— tarė berniukai, įlindo į kupetą 
ir netrukus miegojo kaip užmušti. Rytą, vos brėkštant, Jani- 
kas pabudo. Macikas dar saldžiai miegojo. Janikas labai no- 
rėjo gerti, todėl nuėjo paieškoti kokio šaltinio. Tuo tarpu pa- 
budo Macikas ir ėmė ieškoti šiene pasimetusios kepurės. Gra- 
binėdamasis apčiuopė tą vietą, kur Janikas galvą buvo pasi- 
dėjęs, ir aptiko kapšelį. Atidarė, žiūri — pilnas dukatų! Kaip 
tik grįžo ir Janikas nuo šaltinio. Macikas greitai paslėpė kap- 
šelį krepšyje ir nieko broliui nesakė. 

Keliauja broliai toliau ir prieina vieną kaimą. Buvo išalkę, 
todėl pasuko į smuklę ir Macikas užsisakė gerus pietus. Ja- 
nikas susirūpino, kuo reikės apsimokėti, bet Macikas jį nu- 
ramino: 

— Nebijok, brolau, aš dar turiu pinigų. 

Pavalgė, pasišaukė smuklininką, ir visi labai nustebo, kai 
Macikas ėmė mokėti dukatais. Apsimokėjo ir iškeliavo to- 
liau. Ėjo ėjo, ir visur, kur tik nakvodavo, Macikas rasdavo 
po Janiko galva pilną kapšelį, net nežinojo, kur dėti dukatus. 

Kartą jis parodė tuos pinigus broliui, bet kai šis paklau- 
sė, iš kur juos ėmęs, pasakė, jog radęs. Janikas labai apsi- 
džiaugė, ir juodu keliavo toliau per kalnus ir klonius, kol 
pagaliau priėjo miestą, kur gyveno karalius. 

Broliai apsistojo užeigos namuose ir poniškai gyveno. Vy- 
resnysis brolis Janikas mėgo muziką ir tapybą ir per trumpą 
laiką išmoko taip gražiai groti ir piešti, jog jam niekas nega- 
lėjo prilygti. Macikas dykinėjo sau kaip ponas. Gerai valgė, 
gėrė, vaikštinėjo ir klausėsi, kaip jo brolis gražiai groja. 

Kartą, kai jis šitaip grojo, važiavo karieta karaliaus duk- 
tė. Jo grojimas karalaitei taip patiko, jog įsakė vežėjui su- 
stoti ir klausėsi. Ji net nevažiavo toliau, liepė vežėjui grįžti 
atgal. | 

Rytojaus dieną Janiką pasikvietė karalius ir paklausė, ar 
negalėtų jo dukros išmokyti groti. Karalius pažadėjo gerai 
sumokėti. Janikas mielai apsiėmė ir dar tą pačią dieną pra- 
dėjo karalaitę mokyti. Karaliui Janikas patiko ir mielai maty- 
davo jį savo rūmuose. 

Tuo metu kaimyninėje karalystėje pasimirė karalius, į jo 

vietą turėjo būti renkamas kitas. Tačiau ten buvo toks pa- 
protys: susirinkdavo žmonės, išmesdavo aukštyn karūną ir kam 
ji nukrisdavo ant galvos, tas būdavo karalius. Tasai gandas 
pasiekė ir mūsų jaunikaičius, ir Macikas labai panoro tenai 
nueiti. 

— Janikai,— tarė jis broliui, — gal einam pasižiūrėti? 

— Gerai, — atsakė Janikas, ir, kai atėjo laikas, juodu iš- 
vyko į tą karalystę. 

Ten buvo susirinkus neregėta daugybė žmonių, ir broliams 
teko stovėti minios pakrašty. Lygiai vidurdienį buvo išmesta 
aukštyn karūna. Ji lėkė aukštai, po to pasuko į šoną ir nu- 
krito Macikui ant galvos. Kilo didžiulis triukšmas, maišatis, 
visi norėjo pamatyti karalių. Vyresniojo amžiaus žmonės su- 
bėgo į tą vietą, kur nukrito karūna, ir žiūri, kad čia jaunas 
bernaitis. Jie puolė mušti Maciką ir Janiką. Jaunikaičiai lei- 
dosi į kojas ir sustojo tik prie savo užeigos. 

Karaliaus rinkimas buvo atidėtas kitai dienai. Macikui 
dėl šio nuotykio buvo apmaudu, bet jį vis tiek traukė vėl 
nueiti į tuos rinkimus, ir jis ėmė įkalbinėti Janiką, kad eitų 
drauge. Iš pradžių Janikas nenorėjo, bet paskui nusileido. Šį 
kartą jie atsistojo dar atokiau, kad vėl negautų į kailį kaip 
vakar. Vidurdienį vėl buvo išmesta karūna. Ji lėkė aukštyn, 
net akyse mirgėjo. Staiga ėmė kristi žemyn ir nusileido tie- 
siai Macikui ant galvos. Maciką ir Janiką žmonės vėl gerokai 
apkūlė, o karūnaciją atidėjo kitai dienai. Tačiau taip sutarė: 
kam ant galvos karūna nukris — net jei ir piemeniui ar elge- 
tai — tas ir bus karalius. 

Atėjo trečia diena. Macikas nerimo, jam rūpėjo eiti, ir 
jis ėmė kalbinti Janiką, bet tasai nė girdėt nenorėjo. 

— Jau du kartus per tave gavau lupti, kam dar trečią 
kartą į kailį gauti. 

Tada Macikas išėjo vienas ir drąsiai atsistojo tarp kitų 
žmonių. Vidurdienį vėl buvo išmesta aukštyn karūna, o ji 
kur buvus, kur nebuvus vėl nukrito Macikui ant galvos. Jį 
tuoj apspito žmonės, visi lenkėsi jam, pripažindami savo ka- 
raliumi. Paskui labai pagarbiai nuvedė į karaliaus rūmus, ten 
jis atsisėdo į aukštą sostą ir pradėjo karaliauti. 

Janikas visą dieną grojo, nesulaukęs ligi vakaro Maciko, 
A1šėjo ieškoti. Niekur jo nerado ir labai nuliūdęs grįžo, many- 
damas, kad jo brolis bus pražuvęs. Vargšas ne juokais išsi- 
gando — kai buvo šalia Macikas, jam niekas nerūpėjo, brolis 
už viską mokėdavo. Kaip jis dabar gyvens tokiuose brangiuo- 
se užeigos namuosė? Jis paliko užeigą ir susirado pigesnį būs- 
tą pas vieną seną našlę. | 

Pirmą naktį pernakovojo pas tą našlę, o toji rytą klodama 
lovą rado po pagalve kapšą dukatų. Taip buvo ir kitais kar- 
tais, bet jis nieko neklausinėjo, ji nieko jam nesakė ir dėjo 
tuos dukatus į vieną vietą. Janikas kasdien vaikščiojo į ka- 
Ialiaus rūmus princesės mokyti, ten jis vis labiau visiems 
patiko, ypač karalaitei, nes buvo dailus jaunikaitis. 

Vieną dieną buvo karaliaus vardinės, o kitą — karalienės. 
Rūmuose karalius kėlė didelę puotą, į ją pakvietė ir Janiką. 
Karalaitė turėjo pasirodyti svečiams su savo muzika ir taip 
gražiai grojo, jog visi nežinojo kaip ir begirti. Antrą dieną 
per pietus, kada visi toliau puotavo, princesė nupiešė savo 
motiną ir paveikslėlį jai padovanojo. Nupiešta karalienė bu- 
vo kaip gyva, ir visi stebėjosi, kaip princesė galėjo taip greit 
ir gerai nupiešti. Pats karalius ją paklausė: 

— Dukrele mano, kas gi tave išmokė taip gražiai piešti? 

Princesė pasakė, kad Janikas. 

Visi tarsi susitarę pakėlė taures ir išgėrė į Janiko svei- 
katą. Paskui princesė dar grojo, dabar drauge su Janiku, ir 
jie taip gražiai sutarė, jog visi apsiverkė. 

Puotai pasibaigus, karalius pasišaukė Janiką ir sako: 

— Tu esi vertas, kad nuo šiol gyventum mano rūmuose, 
Oo aš noriu būti tau kaip tikras tėvas. 

Janikas gražiai padėkojo, bet jam atrodė, kad tai per di- 
delė garbė, jis ėmė atsisakinėti, girdi, nenusipelnęs tokios 
meilės. Tačiau karalius nenusileido, ir Janikas jau rytojaus 
dieną turėjo persikelti į rūmus, kur jam buvo. duotas atskiras 
kambarys. 

Janikas naujame būste gerai išsimiegojo, 0 rytą atsikėlęs 
išėjo į sodą pasivaikščioti. Tuo tarpu tarnaitė atėjo kambario 
tvarkyti ir klodama lovą rado po pagalve kapšą dukatų. Ji 

paėmė tuos dukatus ir pasidėjo sau. Manė, kad Janikas grįžęs 
pradės teirautis. Bet jis nieko neklausinėjo. 

Tarnaitė kasdien vis rasdavo kapšą dukatų ir jau nebeži- 
nojo, ką ir galvoti. Ji pasisakė vienai raganai, kuri karaliaus 
rūmuose gyveno, girdi, štai kokie dalykai dedasi. Ragana tuoj 
nudūmė į kryžkelę ir sukvietė visas kitas raganas pasitarti. 
Tos raganos išbūrė, kad Janikas bus suvalgęs tokio ir tokio 
paukščio sparną. Po vidurnakčio ragana parlėkė namo ir suka 
galvą, kaip tą sparną iš jo ištraukus. 

Kitą dieną karalius ėjo medžioklėn, pasikvietė ir. Janiką. 
Juodu visą dieną vaikščiojo ir vakare parėjo labai išvargę. 
Janikas pasijuto negerai, jam kažkas skaudėjo. Atsigulė į 10- 
vą ir netrukus užmigo. Apie dešimtą valandą atėjo ragana, 
pažadino jį ir davė kažkokio gėrimo. 

— Čia,— pasakė, — karalaitė siunčia, kad būtumėt stip- 
resnis. 

Janikas išgėrė ir kietai užmigo. Po valandėlės jį ėmė pūsti, 
darytis bloga, ir per miegus jis išvėmė tą sparnelį, kurį dar 
mažas būdamas buvo suvalgęs. Ragana laukė pasiruošusi, tuoj 
čiupo sparnelį, gražiai nuplovė ir davė karalaitei suvalgyti. 
Nuo to laiko po Janiko pagalve jau nebeatsirasdavo dukatų — 
jie būdavo po karalaitės galva. Kitą rytą Janikas geriau jau- 
tėsi, netrukus ir visai pasveiko. 

Tačiau raganai to neužteko; ji norėjo visai Janiką iš rūmų 
išguiti. Vieną naktį, kai šis kietai miegojo, įsėlino į jo kam- 
barį, griebė jį ir nunešė virš kalnų ir,.vandenų, pagaliau pa- 
guldė vienoje saloje. Paskui kaip strėlė parlėkė namo. 

Janikas pabudęs labai stebėjosi, kaip čia atsidūrė. Jis pa- 
sileido bėgti, bėgo kiek įkabindamas ir pribėgo jūros krantą, 
o toji jūra buvo raudona kaip kraujas. Tada jis sustojo ir gal- 
voja, ką toliau daryti“ 

Staiga dangų aptraukė juodi debesys, pradėjo baisiai 
griaūudėti, žaibuoti, visa jūra pavirto putomis. Iš įsiaudrinu- 
sios jūros iššoko ugninis slibinas ir piktai prabilo į Janiką: 

— Kaip drįsai čia ateiti, tuoj suėsiu tave! 

Janikas ėmė jam aiškinti, kad jis nekaltas, pats nežinąs, 
kaip čia patekęs. 

Slibinas pamažu aprimo ir pagaliau tarė: 

— Išpešk man iš sparno plunksną ir pagalvok, kur norė- 
tum buti, ir tuoj ten būsi. 

Janikas išpešė plunksną, pagalvojo apie karaliaus rūmus 
ir tuoj ten atsidūrė. Buvo pavakarys; Janikas nuvirto į lovą 
truputį pailsėti. Vos tik jis užsnūdo, pribėgo ragana, čiupo 
plunksną, kurią jam buvo davęs slibinas, pagriebė Janiką ir 
lėkė su juo už raudonųjų marių, į tą pačią salą, kur jau kartą 
jį buvo nunešusi. 

Janikas pabudo, žiūri — vėl atsidūręs toje baisioje vietoje. 
Vargšas nežinojo, ką daryti, ir laukė, kas bus toliau. Staiga 
dangus pajuodo, ėmė baisiai žaibuoti, griaudėti, jūra putoti. 
Išlėkė ugninis slibinas ir norėjo Janiką sudraskyti. Bet jis 
labai prašė, ir slibinas pasigailėjo. 

— Išpešk,— sako,— dar vieną plunksną ir pagalvok, kur 
norėtum būti, tuoj pat ten būsi. 

Janikas pagalvojo apie karaliaus rūmus ir kaipmat ten 
atsidūrė. 

Ragana pyko, kad jis antrą kartą sugrįžo. Ji vėl naktį įsė- 
lino į jo kambarį, pavogė slibino plunksną, o Janiką pačiupo 
ir nunešė atgal į tą pačią salą. Pabudęs jis labai bijojo, kad 
šį kartą slibinas jį tikrai sudraskys. Vaikščiojo ir laukė, kas 
bus. Netikėtai į jį padvelkė malonūs kvapai. Jis pradėjo eiti 
į tuos kvapus ir priėjo obelį, ant jos geltonavo gražūs obuo- 
liai ir kvepėjo iš tolo. Buvo jų ir žemėje prikritusių. Jis vie- 
ną paėmė ir suvalgė. Staiga jam išaugo baisūs ragai. Jie trau- 
kė galvą žemyn, jis vos galėjo ją pajudinti. Vargais negalais 
kiūtino tarp tankių krūmų, vos benulaikydamas tuos ragus. 
Netoli tenuėjo. Iš kažkur padvelkė dar skanesni kvapai, ir 
jis priėjo prie vienos kriaušės. Ant jos kabojo gražūs vaisiai, 
daug mėtėsi ir žemėje nukritusių. Dabar jis galvojo: ar val- 
gyti, ar nevalgyti? 

— Kas bus, tas, — tarė sau, paėmė vieną kriaušę ir kremta. 

Vos tik suvalgė kriaušę, dingo ragai, ir jis pasidarė dar 
dailesnis. Janikas labai džiaugėsi, kad išsikapstė iš tokios di- 
delės bėdos. Prisirinko į krepšį tų kriaušių ir nuėjo prie 
obels, kur buvo gavęs tuos ragus. Prisirinko obuolių ir lau- 

kia, kas bus. Staiga užslinko juodas debesys, ėmė griaudėti, 
žaibuoti. Per tą audrą atlėkė slibinas, išskėtė nagus, rodės, 
tuoj suplėšys. Bet ir šį kartą Janikas labai prašė, ir slibinui 
jo pagailo. | 

— Na, paskutinį kartą paleidžiu tave,— tarė jis.— Išpešk 
man iš sparno plunksną. Tik gerai pagalvok, kur nori ke- 
liauti. Vargšas esi, bet tavo vargai baigsis! Ar atsimeni, kaip 
pas tėvą tą sparną suvalgei? Tasai sparnas turėjo tokią galią, 
kad kas rytą kapšas dukatų po tavo galva atsirasdavo. Bet 
juos ėmė tavo brolis, tavo šeimininkė ir tarnaitė. Paskui raga- 
na karaliaus rūmuose išgavo iš tavęs tą sparną ir davė kara- 
laitei suvalgyti. Toji pati ragana tris kartus tave čia buvo at- 
nešusi. Tavo brolis suvalgė to paukščio širdį ir tapo karaliumi. 
Dabar viską žinai, daryk, ką nori. 

Janikas atsiduso, apsiverkė, kad tiek prarado, ir pagal- 
vojo apie vargšę našlę, pas kurią jis kadaise gyveno. Ir tuoj 
atsidūrė tenai. 

Apsidžiaugė senutė jį pamačiusi, nes mylėjo kaip tikrą 
sūnų. Tuoj nusivedė Janiką į kamarą ir parodė pilną rėčkelę 
dukatų. 

— Matai, sūneli,— tarė ji — čia viskas tavo. 

Bet jis tik pusę jų pasiėmė, o kitą pusę padovanojo senutei. 

Kaip tik buvo šventadienis, ir visa karaliaus šeimyna ėjo 
į bažnyčią. Janikas persivilko prekijo drabužiais ir nuėjo prie 
bažnyčios tų obuolių pardavinėti. Visas miestas susirinko į 
tuos kvapus ir žmonės bažnyčioje nekantravo greičiau su- 
žinoti, kas taip gardžiai kvepia. Pamaldos pasibaigė, ir visi 
virste išvirto iš bažnyčios. Karalaitė tuoj priėjo prie oaRoNŲ 
pardavėjo ir klausia, kiek kainuoja. 

— Šitie obuoliai labai brangūs, — atsakė jis,— nes turi ne- 
paprastą galią: kas vieną suvalgys, bus dar gražesnis negu yra. 

Karalaitė paėmė vieną ir jau norėjo graužti, bet Janikas 
sulaikė jos ranką. 

— Ne, ne,— šituos obuolius reikia valgyti vidurnaktį. Žmo- 
gus turi būti vienas kambaryje, iškišti galvą pro lango grotas 
ir tik po to skanauti. 

Nors karalaitė buvo labai daili, nusipirko vieną obuolį 

už tris tūkstančius. Ragana irgi norėjo būti graži, nusipirko 
už du tūkstančius auksinių. Tarnaitė taip pat paėmė už tūks- 
tantį, ir visos nekantriai laukė vidurnakčio. 

Sulaukusios vidurnakčio, nuėjo į savo kambarius, kurių 
langai buvo į gatvę ir vieni priešais kitus. Iškišo galvas pro 
langų grotas ir godžiai valgė tuos obuolius. Vos tik baigė 
valgyti, visoms išaugo tokie didžiuliai ragai, jog negalėjo gal- 
vų atgal įtraukti. 

Rytą žmonės, sustoję gatvėje, labai jų gailėjo ir su bai- 
me žiūrėjo į tokį stebuklą. Karalius, sužinojęs, kas pasidarė, 
tuoj liepė pašaukti geriausius gydytojus, kad joms padėtų. 
Tie pjovė, pjovė, bet vos tik nupjaudavo, akies mirksniu vėl 
ataugdavo tokie patys ragai. 

Karalius nebežinojo, ką daryti, įsakė visoje karalystėje 
paskelbti, kad jeigu atsirastų toks daktaras, kuris padėtų at- 
sikratyti tų ragų, atiduotų jam dukrą į žmonas ir pusę kara- 
lystės, o po mirties ir visą šalį. Ši žinia netrukus plačiai pa- 
sklido, bet veltui — neatsirado tokio žmogaus, ir rūmuose jau 
visi buvo praradę viltį. 

Netikėtai į rūmų kiemą įvažiavo karieta, iš jos išlipo gra- 
žiai apsitaisęs jaunikaitis. Daug nesižvalgęs jis nuėjo tiesiai 
pas karalių ir pasisakė esąs tasai, kuris išgydysiąs tas mo- 
teris, bet su sąlyga, kad niekas jam netrukdys. Karalius su 
viskuo mielai sutiko. Jam davė raktus ir nuvedė prie tų kam- 
barių, kur jos buvo uždarytos. 

Jis atrakino visus tris kambarius ir visų pirma apžiūrėjo, 
kaip ir kas. Paskui nusivilko apsiaustą ir ištraukė iš jo kišenių 
tris rimbus — vieną viengubą, antrą dvigubą ir trečią tri- 
gubą. Pirmiausia ėmėsi raganos ir kirto iš visų jėgų tuo tri- 
gubu rimbu. Paskui priėjo prie tarnaitės ir ją dvigubu rimbu 
gerokai išvanojo. Pagaliau gavo, kas priklausė, ir karalaitė, 
bet tuo viengubu rimbu. Taip jis darbavosi dvi dienas. 

Trečią dieną liepė atnešti į kiekvieną kambarį po vonią, 
pripilti šilto vandens ir pridėti žolelių. Kai viskas buvo pa- 
ruošta, jis priėjo prie raganos iI tarė: 

— Dabar sakyk visus piktus darbus, kuriuos padarei šia- 
me pasaulyje, kitaip gyva neliksi. 

Ragana tuoj pradėjo skaičiuoti, kiek žmonių nugalabijo, 
kiek sužalojo, net baisu buvo klausytis. Kai ragana nutilo, 
jis dar pikčiau pagrasino, kad toliau kalbėtų, ir ji vis dau- 
giau ir daugiau savo piktadarybių skaičiavo. Pagaliau prisipa- 
žino, kad vienam jaunikaičiui pavogusi sparną, kuris turėjo 
tokią galią, jog kas jį suvalgo, kiekvieną rytą randa po gal- 
va dukatų maišelį. Tą sparną atidavusi suvalgyti karalaitei, 
o jaunikaitį nugabenusi toli už raudonųjų marių. 

Kai tą papasakojo, davė jai atsikąsti truputį kriaušės. Vos 
tik ji atsikando, ragai dingo, ir ragana lengviau atsikvėpė. 
Tada pasodino ją į vonią, o kai išsimaudė, paguldė į lovą ir 
tarė: 

— Piktas padare! Tu šitaip elgeisi su manim, už tai buvai 
nubausta. 

Palikęs raganą, jis nuėjo pas tarnaitę. 

Toji savo kaltes iškart išpažino. Daktaras Janikas davė 
jai kąsnelį kriaušės, ir ragai dingo. Tarnaitė išsimaudė ir at- 
sigulė į lovą. | 

Pagaliau atėjo eilė karalaitei. Janikas ir jai liepė pasisa- 
kyti savo kaltes. Karalaitė apsiverkė ir kalbėjo pro ašaras: 

— Ak, turėjau vieną mielą mokytoją! 

Vos ji tai pasakė, Janikui pagailo karalaitės, ir jis nebe- 
galėjo daugiau klausytis. Davė jai atsikąsti kriaušės, ragai 
iškart dingo ir ji pasidarė gražesnė, negu buvo. Tą pačią aki- 
mirką atpažino Janiką, buvusį savo mokytoją. Ji vėl apsipylė 
ašaromis ir ėmė prašyti atleidimo. Janikas jai viską atleido, 
išmaudė, paskui paguldė į lovą. 

Po to davė jai miltelių, nuo kurių greitai užmigo ir ne- 
trukus miegodama išvėmė tą sparnelį. Jis paėmė jį, gražiai 
nuplovė ir suvalgė. Tada paliko karalaitę ramiai miegančią. 
Kol tos moterys miegojo, Janikas liepė paruošti gražius dra- 
bužius, kad atsikėlusios galėtų jais apsivilkti. Pirmiausia ra- 
ganą nuvedė pas karalių, paskui tarnaitę, o galiausiai kara- 
laitę. Karalius ne iškart pažino savo dukrą — tokia ji buvo iš- 
gražėjusi ir laiminga. 

Tada karalius atidavė savo dukrą ir pusę karalystės Jani- 
kui ir liepė kelti didelę vestuvių puotą, kurią sukvietė daug 

didžiūnų ir karalių iš kitų karalysčių. Kai visi puotavo, Jani- 
kas atsistojo ir pradėjo pasakoti, kas jam nutiko: kur buvo, 
kuo buvo ir kas jis dabar yra. Tada senasis karalius atpažino 
Janiką ir apkabino kaip tikrą sūnų. 

Staiga iš užstalės išbėga vienas karalius, prišoka prie Ja- 
niko ir klausia, ar pažįstąs jį. Janikas atidžiau pasižiūrėjo ir 
mato, kad čia jo brolis Macikas. Apsikabino broliai, išsibu- 
čiavo ir džiaugėsi, jog karaliaus netoli vienas kito. 


PLŪDURĖLIS IR VRATIKAS — 
ŽMONIŲ AŠARŲ DŽIOVINTOJAI 


Vienas karalius slapčiomis leidosi į pasaulį pasižiūrėti, 
kaip žmonės gyvena. Naktis užklupo jį gūdžioje girioje, kur 
stovėjo vieniša medkirčio trobelė. Ir ką gi? Trobelėje kaip 
tik tuo metu medkirčio pati gimdė ir keleiviui nebuvo vietos. 
Medkirtys paguldė jį palėpėje, o pats nuėjo pas žmoną. 

Pavargęs karalius netrukus saldžiai užmigo, o kai truputį 
pamiegojęs prabudo, troboje jau buvo tylu, tik girdėjo žmo- 
nes šnekant. Jis pridėjo ausį prie plonų lubų ir aiškiai išgirdo, 
kaip pribuvėja sako: 

— Šis vaikas bus labai laimingas; jis paims į žmonas kai- 
myninio karaliaus dukterį, kuri irgi šią naktį gimė. 

Karaliui tik dabar dingtelėjo, kad ir jo žmona laukiasi, 
ir jau buvo belekiąs namo; tačiau negalėjo čia taip viską pa- 
likti ir leisti, kad tasai šiąnakt gimęs medkirčio sūnus kada 
nors taptų jo žentu. Jis viską apgalvojo. 

Sulaukęs ryto, kai visi atsikėlė, karalius ėmė prašyti med- 
kirtį atiduoti jam savo sūnų, girdi, berniukas labai gražus, 

jam reikią geresnės priežiūros, jis tėvams atsiųsiąs, ko jie 
pageidausią, o sūnus užaugęs ponu būsiąs. Tėvai seniai laukė 
sūnaus ir labai nenorėjo atiduoti, bet kai keleivis juo toliau, 
juo daugiau žadėjo ir pasisakė esąs karalius, pagaliau sutiko. 
Karalius atsisveikino ir pažadėjo atsiųsti tarną, kuris paims tą 
gražųjį berniuką. 

Netrukus į medkirčio trobelę atvažiavo karaliaus tarnas 
su gražia karietaite. Atvežė tėvams brangių dovanų ir pa- 
guodė juos verkiančius, kad galėsią sūnelį aplankyti, kada pa- 
norėsią ir kai turėsią pinigų kelionėn. Jis paėmė berniuką su 
lopšiu į karietą ir išvažiavo. Tačiau kai atsidūrė už kalvos, 
pasuko kitu keliu, tiesiai prie didelės upės. Įmetė į ją kūdikį 
su visu lopšiu, o pats grįžo namo ir pasakė karaliui, jog įvyk- 
dė jo įsakymą. 

Vargšas kūdikis plūduriavo su lopšiu upėje ir nenuskendo. 
Srovė atnešė jį prie vieno malūno. Malūnininkas ištraukė jį 
ir labai apsidžiaugė, nes pats vaikų neturėjo. Malūnininko 
pati dar labiau apsidžiaugė, pagirdė jį pienu, dieną naktį akių 
nuo jo nenuleido. Berniuką jie pavadino Plūdurėliu, nes jis 
gražiai upėje plūduriavęs. Plūdurėlis netrukus užaugo, buvo 
dailus jaunikaitis ir naujiems tėvams buvo geras užvadas. 


Po daugelio metų karalius medžiodamas sustojo prie to 
malūno ir užėjo paprašyti vandens. Malūnininkas tuoj šūkte- 
lėjo: 

— Plūdurėli, tu vikriausias, atnešk jo šviesybei stiklinę 
vandens. 

Plūdurėlis padavė karaliui vandens ir stovi priešais. Ka- 
ralius žiūrėjo žiūrėjo į dailų jaunikaitį ir jam pasirodė, kad 
tą veidą kažkur jau matęs. 

— Juk tu vaikų neturėjai, — klausia karalius malūninin- 
ką,— iš kur gavai šį berną? 

Malūnininkas pasipasakojo, kaip sugavo berniuką upėje ir 
pavadino jį Plūdurėliu. Karalius susimąstė. Jam dingtelėjo 
mintis, kad medkirčio vaikas bus išlikęs gyvas. Lyg niekur 
nieko paprašė malūnininką, kad leistų pasiųsti Plūdurėlį su 
laišku karalienei, girdi, užmiršęs prieš išvykdamas į medžioklę 

duoti kai kokių nurodymų. Malūnininkas mielai pašaukė Plū- 
durėlį, ir tasai pašoko iš džiaugsmo, kad galės pasitarnauti ka- 
raliui. Jis apsivilko šventiniais drabužiais ir po akimirksnio 
jau bėgo su laišku į karaliaus pilį. 

Plūdurėlis bėga, o viena moteriškė jam šaukia: 

— Plūdurėli, palauk, krikštamotė tave kviečia! 

— Ar aš žinau, kas mano krikštamotė! Aš tik žinau, kad 
neturiu laiko žaisti, — atsiliepė Plūdurėlis, šokinėdamas per 
kupstus, kelmus ir rąstigalius. 

Krikštamotė tai matydama užleido jam juodą tamsą ir tokį 
gilų miegą, jog jis iškart užmigo atsirėmęs į vieną kelmą. 
Krikštamotė priėjo, išėmė iš krepšio laišką ir perskaitė: 

„Miela karaliene! Jeigu myli mane, šį pasiuntinį tuoj pat 
įsakyk nužudyti!" 

Krikštamotė tik pasukaliojo laišką, perdėjo iš dešinės ran- 
kos į kairę, ir jame buvo štai kas parašyta: 

„Miela karaliene! Jeigu myli mane, šį pasiuntinį tuoj pat 
sutuok su. mūsų dukterimi!“ 

Laišką įdėjo jam į krepšį, išvaikė tamsą ir miegą, ir Plū- 
durėlis bėgo toliau, lyg nieko nebūtų atsitikę. 

Karaliaus pilyje mielas jaunikaitis buvo gražiai priimtas, 
ir karaliaus duktė su džiaugsmu sutiko už jo tekėti. O jis 
tartum per miegus tik žiūrėjo, kas čia darosi. 

Grįžo iš medžioklės karalius ir baisiai supyko, kad Plū- 
durėlis liko gyvas ir dar vedė jo dukterį. Norėjo ir žentui, 
ir dukrai galvas nukirsdinti, bet karalienė parodė laišką, kurį 
karalius pats buvo atsiuntęs. Šis savo akimis netikėjo, kad 
įsakė dukterį sutuokti su tuo vargingu bernu. Prispyrė Plū- 
durėlį viską papasakoti, kaip nešė tą laišką. Išgirdęs, jog krikš- 
tamotė šaukusi jį, iškart nutilo ir apsiverkė. 

— Matau,— tarė jis— jog nebegaliu priešintis. Tačiau žį- 
nok. kad nesiliausiu liejęs ašarų dėl savo dukters, kol atneši 
man iš Vratiko tris aukso plaukus. 

Kai karalienė ir jos dukra tai sužinojo, irgi ėmė taip rau- 
doti ir lieti ašaras, kad į vieną sutekėjusios, jos būtų užtvin- 
džiusios visus laukus. Ir sakė, jog niekada nesiliausiančios 

raudoti, jeigu Plūdurėlis žūsiąs. O Plūdurėlis jas guodė, girdi, 
viską padarysiąs ir joms ašaras nudžiovinsiąs. 


Karaliaus šeimyna ir visi dvariškiai raudojo, o Plūdurėlis 
ėjo, kur akys veda, kur kojos neša, prašyti trijų aukso plaukų 
iš Vratiko, kuris ašaras džiovina. 

Kelyje jam pasitaikė eiti per vieną miestą. Ką tik sutiko, 
visų akys buvo pilnos ašarų. | 

— Kas nutiko, gerieji žmonės, ko jūs verkiate? — klausia 
Plūdurėlis. 

Žmonės vienas po kito ėmė proverksmiais pasakoti, kad 
turėję vieną šulinį, kuris juos visus girdęs, o dabar jis stai- 
ga išdžiūvęs, ir jie mirštą iš troškulio. 

— O kur tu, žmogau, keliauji? — klausia jį. 

— Aš,— atsakė Plūdurėlis,— einu pas Vratiką, kuris ašaras 
džiovina. 

— Tai paklausk, žmogau, ir kodėl tasai mūsų šulinys iš- 
seko; jeigu šulinys būtų pilnas, ir mūsų ašaros nudžiūtų. 

Piūdurėlis mielai pažadėjo sužinoti ir patraukė toliau. 

Nužingsniavęs gerą galą kelio, priėjo kitą miestą, kur 
žmonės irgi ašaras liejo. 

— Kas nutiko, gerieji žmonės, kad taip verkiate? — klau- 
sia juos. 

Tie ėmė skųstis, kad išdžiūvęs medis, kuris labai gražius 
ir sveikatingus vaisius auginęs — jų užvalgęs, kiekvienas ligo- 
nis pasveikdavęs. Dabar visoje karalystėje visi serga Ir visi 
verkia. Ir jiems Plūdurėlis pažadėjo viską sužinoti. 

Ėjo Plūdurėlis ėjo ir priėjo didelę upę. Čia pamatė senį 
keltininką ir prašo, kad jį perkeltų į kitą krantą. | 

— Perkelsiu — atsakė tasai — jeigu anoje pusėje surasi 
Vratiką ir paklausi, kaip man atsikratyti šito kėlimo; pasenau 
ir šitaip turiu kamuotis, man ašaros niekada nenudžiūsta, kad 
nepajėgiu valties vairuoti. 

— Surasiu, šurasiu,— pažadėjo Plūdurėlis,— juk pas Vra- 
tiką ir einu. 

Sėdo juodu kaip geri bičiuliai į valtį; keltininkas perkėlė 
jį ir pažadėjo palaukti kitame upėš krante. 

Vaikščiojo Plūdurėlis tuščiais upės krantais, ilgai vaikš- 
čiojo. Pagaliau priėjo didžiulę uolą, kurioje Vratikas gyvena. 
Laimė, kad jo nebuvo namie, prie durų sėdėjo pasišiaušusi jo 
motina. 

— Sveika, močiute! — pasisveikino Plūdurėlis. 

— Sveikas, sūnau! — atsakė senė.— Kurgi keliauji, žmo- 
gau? Ar nežinai, kad visi, kas čia ateina, turi žūti? 

— Ak geroji močiute, pasigailėk manęs ir tų, kurie ver- 
kia. Aš atėjau ieškoti išsigelbėjimo visiems! 

Paskui papasakojo jai viską, ko atėjo. Senutė net ašarą 
nubraukė išgirdusi apie žmonių nelaimes, pažadėjo pati viską 
iš sūnaus išgauti. Plūdurėlį paslėpė kampe po kubilu ir pri- 
grasė, kad tyliai tūnotų ir gerai klausytųsi. 

Vos tik Plūdurėlis pasislėpė, parlėkė, piktai riaumodamas, 
Vratikas. 

— Motin, žmogiena smirdi. Duok man jį čia, tuoj sudras- 
kysiu! 

— Nereikia, mano sūnau, — ramino jį motina.— Pasigailėk 
vieną sykį tų raudančių žmonių ir nudžiovink jiems ašaras; 
juk čia yra tasai, kuris nori žmonėms padėti. Palik jį ramy- 
bėje! 

Vratikas po truputį aprimo ir paprašė valgyti. Motina jį 
gerai pavalgydino, jis padėjo galvą jai ant kelių, kad motina 
pakasytų. Motina kaso kaso ir išpeša jam aukso plauką iš 
galvos. 

— Mama, nepešk plaukų! — šaukia Vratikas. 

— Aš užsnūdau ir krūptelėjau,— atsako motina.— Man kaž- 
kas lyg prisisapnavo. 

— O kas? — klausia Vratikas. | 

— Kažkokie niekai. Rodos, lyg viename mieste šulinys iš- 
džiūvo, ir dabar žmonės be paliovos ašaras lieja, kad reikia 
troškulį kęsti, — pasakoja motina. 

— Iš tikrųjų tai vieni niekai. Tame šulinyje yra varlė, 
tegu išmeta, — atsako Vratikas ir vėl užsnūsta. 

Po valandėlės motina išpešė jam antrą plauką. Vratikas 
įširdo ir sušuko: 

— Mama, nepešk plaukų! 

— Na, nepyk! — ramina jį motina.— Aš sapnavau, kad 
kažkur žmonės verkia dėl medžio, kuris nebeaugina jiems gra- 
žių, sveikatingų kriaušių. 

— Negi tie žmonės nežino, kad po tuo medžiu yra gyvatė 
ir kad reikia ją iškasti ir išmesti? — nustebo Vratikas ir vėl 
užsnūdo. 


Po kiek laiko motina išrovė jam ir trečią plauką. Vrati- 
kas supyko: 

— Na, motin, liaukis! Visą laiką peši plaukus, geriau visai 
nekasyk. 

— Daugiau nebepešiosiu— sako jam motina.— Tik snaus- 
dama pagalvojau, kad tasai mūsų senis keltininkas galėtų jau 
mesti savo darbą; tik kamuojasi ir verkia, kad valties nesu- 
valdo. 


- 

— Kas kaltas, jeigu jis nesusipranta pirmam pasitaikiusiam 
irklo į rankas įduoti, — sumurmėjo Vratikas. 

Vratikas užmigo ir ramiai miegojo ligi ryto. Anksti atsi- 
kėlęs išėjo į darbą. 

Plūdurėlis viską girdėjo po kubilu. Spėjo dar ir pats pa- 
miegoti. O kai rytą senutė padavė jam tris aukso plaukus, 
gražiai padėkojo ir nudrožė savo keliu. 

Kai priėjo upę, senis keltininkas iš tolo šaukė: 

— Na, kokią naujieną man neši? 

— Pasakysiu, kai perkelsi,— atsakė Plūdurėlis. 

Tačiau senis nenorėjo nusileisti, reikalavo tuoj pat pasa- 
kyti, kitaip nė nemanąs jo kelti. 

— Ė, nieko nebus, seneli,— atsikalbinėjo Plūdurėlis.— Pir- 
miausia užsidirbkite, paskui reikalaukit užmokesčio. Aš vos 
galvos nepadėjau, kol viską sužinojau. Visų pirma perkelkit! 

Šiaip taip įkalbėjo senį, kad pirma perkeltų jį į kitą pusę. 
Bet kai buvo vidury upės, senis grasino paskandinsiąs Plū- 
durėlį, jeigu tuoj pat nepasakysiąs. Plūdurėlis tik nusijuokė, 
girdi, jeigu išmesiąs į vandenį, niekada nieko nesužinosiąs, 
nes vargu ar atsirasiąs dar kas nors, kas drįstų eiti pas Vra- 
tiką. Šitaip senis jį ir perkėlė. 

Plūdurėlis, iššokęs į krantą ir gana toli nubėgęs, šūktelėjo 
seniui: 

— Vratikas sakė, kad atsikratysi šito darbo, kai įduosi 
irklą pirmam pasitaikiusiam! Tada tasai vietoj tavęs kels! 

Įširdes senis taip smarkiai sviedė irklą į Plūdurėlį, jog bū- 
tų užmušęs, jeigu tasai nebūtų atšokęs. 

Paskui Plūdurėlis ramiai nuėjo savo keliu. 

Kai priėjo tą karalystę, kur buvo išdžiūvęs medis, liepė 
gyvatę iš po jo iškasti ir užmušti. Medis visų akyse sužaliavo, 
pražydo (ir ėmė vesti vaisius. Ašaros visiems žmonėms ant 
skruostų nudžiūvo, jie prinešė Plūdurėliui dovanų ir turtų, kiek 
tik šis galėjo panešti. 

O kai priėjo tą karalystę, kur buvo išdžiūvęs šulinys, liepė 
jį išvalyti, varlę iš dugno išmesti ir užmušti. Šulinys iš karto 
prisipildė skaidraus vandens, ir visiems ašaros nudžiūvo. To 

miesto karalius įsakė pakinkyti į karietą ketvertą arklių ir 
išlydėjo Plūdurėlį su dovanomis namo. 

Gandas apie Plūdurėlį skriejo greičiau, negu jis keliavo, 
ir jo pasitikti išėjo karalius su karaliene ir dukterimi. O kai 
Plūdurėlis padavė karaliui tris aukso plaukus, karalius padė- 
kojo, apkabino jį kaip žentą ir atidavė dukteri. 

Staiga visiems ašaros nudžiūvo. Plūdurėlis neužmiršo ir 
malūnininko, ir savo tėvą medkirtį susirado. Ir visiems buvo 
gera. 


IŠMINTINGAS MACIKAS IR KVAILIAI 


Ėjo Macikas pačios rinktis; jaunamartės namiškiai gražiai 
jį pasitiko, į vidų pakvietė ir dulkes nubraukė nuo suolo, 
kur turėjo sėstis jaunikis. Pasėdėjo Macikas, pasišnekėjo, tada 
tėvas ir sako: 

— Motin, nueik į kamarą, juk pati žinai, ko! 

Motina to ir telaukė. Greitai nubėgo į kamarą užkandos 
atnešti. Bet nuėio ir prapuolė. Tada tėvas sako: 

— Eik tu, dukra, jeigu motina taip ilgai krapštosi! 

Nuėjo duktė. bet ir toji negrįžta. 

— Velnias ten jas laiko! Na palaukit, aš jus parsivary- 
siu! — įpyko tėvas ir nuėjo jų ieškoti. . 

Macikas laukia laukia, bet nieko nesulaukia. Net nusi- 
žiovavo kelis kartus, pakurstė gęstantį židinį, miegas marina, 
o jų kaip nėr, taip nėr. 

— Eisiu,— sako, — pasižiūrėti, ką jie veikia toje kamaro- 
je, gal juos ten kas vinimis prikalė. 

Nueina ir mato: jau baigia degti žvakė, kurią motina eida- 
ma buvo pasiėmusi, o jie visi trys taip aimanuoja, taip aima- 
nuoja, net kitame kaimo gale girdėti. 

— Ko čia dabar aimanuojate? — klausia Macikas. 

Tačiau nė vienas iš jų žodžio neprataria, tik visi trys aima- 
nuoja. 

Pagaliau motina kiek aprimo ir aiškina: 

— Matai, mano mielas Macikai, kamaroje stovi kopėčios, 
o ant jų pakabintas kirvis. Kai susituoksi su mūsų Dorka ir 
turėsite vaikų, kuris nors iš jų atbėgs į kamarą, pakrutins 


kopėčias, nukris vargšeliui kirvis ant galvos ir užmuš, tai 
bus nelaimė! Dėl to mes ir aimanuojame. Ak vargšas vaikelis 
su prakirsta galva! — aimanavo toliau motina, jai pritarė tė- 
vas ir duktė. 

Macikui nei juoktis, nei verkti. Vos nuramino juos. O pas- 
kui sako: 

— Kai surasiu pasaulyje dar penkis tokius kvailius kaip 
jūs, paimsiu jūsų dukrą. Likit sveiki! 

Ir iškeliavo į platų pasaulį. 

Eina eina, bet niekur jokių kvailių nesutinka. Pagaliau 
prieina vieną kaimą. Mato dideles ūkininkų trobas. 

— Eisiu,— sako sau,— pasižiūrėti, kaip ten žmonės gyvena. 

Priėjęs žiūri: viena šeimininkė kad muša, kad daužo pe- 
rekšlę vištą. 

— Kam gi tą vištą taip negailestingai mušate? — klausia. 

— Taigi mat, bjaurybė, turi dvylika viščiukų ir nenori jų 
žindyti! 

Jis pamokė šeimininkę, kaip reikia išvirti kiaušinį, nulup- 
ti, susmulkinti, arba kruopų košės išvirti ir duoti viščiukams. 
Ši niekaip negalėjo patikėti, kad viščiukai niekada nežinda 
savo motinos, kol pamatė, kaip jie gražiai lesa. Moteriškė 
gerai jam sumokėjo. Taigi Macikas rado kvailę, tokią pat 
kaip anie, jeigu ne dar didesnę. 

Na gerai, čia buvo pirmas kvailas žmogus. 

Atkeliavęs prie kito kaimo, išgirdo skambinant visais var- 
pais. Iš kaimo ėjo laidotuvių procesija, ir visas kaimas, seni 
ir jauni, buvo sukilę ant kojų. Vyrai nešė karstą, moterys sliū- 
kino iš paskos, laužydamos rankas ir raudodamos. Karstas 
buvo atviras, dangtį nešė atskirai, nes karste gulėjo jauna 
mergelė ir — gyva. 

— Sakykit, gerieji žmonės, ką jūs čia darote? — klausia 
Macikas. 

— Ak, ką gi mes galime daryti? — atsako jam.— Vargšė 
seniūno duktė ėjo vandens, kažkaip įkišo ranką į ąsotį, o da- 
bar niekaip negali ištraukti. Visas kaimas suko galvas, ką 
daryti, ir nieko nesugalvojo. Vargšė mergaitė tiek prisiken- 
tėjo! Ji turėtų visą gyvenimą tą ąsotį ant rankos nešioti, vie- 
nas dievas težino, kas iš to būtų. Todėl norime iš karto ją 
gyvą palaidoti ir išvaduoti iš kančių! 

— Na ir kvailiai! 

Už tokį žodį Macikas būtų gavęs į kailį, bet tuoj pat su- 
daužė ąsotį ir išvadavo mergelę. 

Visas kaimas nuvedė jį į seniūno namus. Ten viskas buvo 

paruošta pakasynoms, ir iškėlė linksmą pokylį. O paskui pa- 
darė rinkliavą ir sudėjo Macikui pilną dubenį auksinių. 

Taip jau buvo antri kvailiai, kurie jam gerai sumokėjo. 

Trečiame kaime žmonės norėjo pasistatyti bažnyčią baltą 
baltutėlę ir iš lauko, ir iš vidaus. Tačiau nežinojo, iš ko ją 
statyti? Kažkas patarė, kad balčiausia būsianti iš varškės. Tuoj 
pat visi, kas turėjo pieno, darė varškę ir bažnyčia buvo pa- 
statyta, tačiau be langų. Iš lauko bažnyčia buvo graži, balta. 
Ir ką gi? Viduje tamsu kaip kalėjime. Puolėsi visi nešti švie- 
są maišais. Nieko iš to neišėjo. 

Tačiau netrukus atskrido iš miško paukščių, prakirto sna- 
pais varškę, ir bažnyčioje pasidarė šviesu. 

— Čia bus ne paukščiai, o dievai, jeigu tokią šviesą pa- 
darė! Prigaudykime jų ir prileiskime į bažnyčią, jie ir naktį 
švies. 

Du kartus sakyti nereikėjo, nes tas, kas tuos žodžius pir- 
mas ištarė, žinojo, kad tie paukščiai lizdus suka aukštuose 
medžiuose. 

Vyrai čiupo ilgas kopėčias ir nešėsi ant pečių į girią. 
Tačiau ilgos kopėčios kliuvo už medžių, o tankumyne visai 
įstrigo — Nei pirmyn, nei atgal. Vyrai supjaustė kopėčias į 
gabalus ir šiaip taip ištraukė. Pagaliau priėjo prie to aukšto 
medžio, bet kas iš to, jeigu iš kopėčių belikę tik keli bas- 
liukai. Argi vyrai grįš nieko nepešę! Jie užsilipo vienas kitam 
ant pečių, vyras ant vyro stovėjo lygiai, gražiai. Aukščiau- 
siai stovintis pasiekė lizdą ir paėmė paukščiukus. Tačiau kai 
jis iš džiaugsmo šūktelėjo: „„Turiu!“, apačioje stovintis pano- 
ro pamatyti, kas ten viršuje. Jam paslydo koja, ir jis susveI- 
dėjo. Visi nugriuvo ir paukščiukai nuskrido. Darbas nuėjo 
niekais ir dar vienas ranką, kitas koją krisdamas susilaužė. 

Aimanuojančius juos ir užtiko Macikas. Išmokė pasistatyti 
mūrinę bažnyčią, pasidaryti langus, išbaltinti ją kalkėmis. Baž- 
nyčia stovėjo balta baltutėlė! Už tai Macikas gavo daug pi- 
nigų. 

Gerai, Macikas surado jau trečius kvailius. 

Ketvirtajame kaime gyveno žmonės jau nuovokesni, tie 
jau turėjo gražią mūrinę bažnyčią. Bet tik paklausykite! Jie 

norėjo užtempti ant bažnyčios virvėmis surištą jautį! Macikas 
žiūrėjo ir savo akimis netikėjo, bet iš tiesų jie tempė ant 
bažnyčios jautį. Macikas paklausė: 

— Gerieji žmonės, ką jūs čia darote? 

— Ką darome? Pasimirė turtingas mėsininkas ir paaukojo 
bažnyčiai jautį, taigi ir norime užtempti jį ant bažnyčios 
stogo, juk tokia vėlionio valia. | 

Macikas jautį pardavė ir paaiškino, kad bažnyčiai reikia 
pinigus paaukoti. Už gerą patarimą ir čia žmonės gausiai jam 
atsilygino. . 

Taigi Macikas jau surado ketvirtus kvailius. 

— Matyt, netrukus sutiksiu ir penktus,— kalbėjo jis 
sau — ir jeigu jau tokie dalykai darosi pasaulyje, kažin ar 
tai bus paskutiniai? | į 

Ir iš tikrųjų jam nereikėjo toli eiti. Penktajame kaime 
žmonės susėdo už stalo valgyti, bet tuoj pat vėl atsikėlė: mat 
iš visų kampų subėgo pelės, prisipampo, kiek tilpo, o žmonės 
valgė tik tai, kas liko nuo pelių. 

— Žmonės, žmonės! Kas gi čia darosi? — stebėjosi Maci- 
kas.— Aš verčiau badu mirčiau, bet nevalgyčiau pelių išėdų! 

— Iš pradžių ir mes taip darėme,— atsakė šie jam.— Bet, 
kaip sakoma, žmogus prie visko pripranta, pripratome ir mes. 
Ir spąstus statome, visaip kariaujame su pelėmis, bet apsi- 
ginti negalime. Ar iš viso pasaulio jos subėgo, ar ką? 

— Ir dar daugiau atbėgs, jeigu taip gyvensite— tarė Ma- 
cikas. | 

— Žmogau, būk geras, padėk mums! — prašė jie. 

Macikas, žinoma, už gerą atlyginimą, parūpino jiems tokį 
žvėrelį, kuris nieko daugiau nedarė, tik peles gaudė ir ėdė. 

Tačiau kaimiečiai baisiausiai išsigando, pagalvoję, ką ės 
tasai keistas žvėris, kai visas peles išgaudys. Jiems atėjo į 
galvą paklausti Maciką, kai jau šis buvo toli nuėjęs. Pra- 
dėjo šaukti jam įkandin. 

— Negriebs jūsų galas! — atsakė jiems Macikas, jau bū- 
damas už kalvos. 

Jie suprato: „Griebs jus. Galas!" 

Kai nebeliko kaime pelių, o katino sugauti kaimiečiai 

negalėjo, išnešė iš namų viską ir padegė kaimą iš visų pusių, 
kad tasai kipšas jame sudegtų. Kai viskas sudegė, žmonės 
pamatė, jog katinas tupi kapinėse ant aukščiausio kryžiaus. 
Nė vienas plaukelis jam nebuvo apsvilęs. Iš kažkur atsiradusi 
šalia jo tupėjo dar ir katė. Priviso kačiukų. Ir nuo jų, kaip 
ir nuo pelių, žmonės kentėjo, bet nieko jiems nedarė. Kvai- 
lys proto įgyja tik savo kailiu nuostolį patyręs. 

Macikui nebereikėjo daugiau kvailių ieškoti. Kas žino, 
kiek dar jų būtų radęs! Bet jau turėjo pakankamai pinigų ir 
galėjo ūkininkauti. Jis grįžo namo ir pasakė: 

— Vis dėlto daug kvailių pasaulyje; penkis lengvai ra- 
dau, šeštoji bus mano pati, o septinti vaikai! 

Bet Macikui gera buvo su savo pačia, nes sakoma: ,„Pro- 
tingam vyrui nereikia protingesnės pačios negu jis pats!“, 
ir dar: „Vienas protingas su būriu kvailių gerai sutaria.“ 


Kadaise, o tai buvo labai seniai, gyveno du kaimynai: 
vienas vargšas, kitas turtingas. Vargšas laikė tik vieną par- 
šelį ir to neturėjo kuo penėti. Turtingasis laikė dešimt deg- 
lųjų ir dažnai joms į lovius įberdavo miežių, įpildavo jovalo. 
Gyveno jie kaimynystėje, todėl vargšo paršelis net tris kar- 
tus per dieną nubėgdavo į turčiaus kiemą ir nugriebdavo tai 
miežių, tai jovalo. Kartą turčius taip supyko, jog čiupo baslį 
ir vožtelėjo paršeliui per galvą. Šis tuoj pat nuvirto ir pa- 
kratė kojas. 

Neturtingas žmogelis nuėjo pas teisėją ir pasiskundė, ko- 
kią skriaudą jam padarė kaimynas. Turčius aiškinosi, kad ir 

jam skriauda, ir nenorėjo mokėti už paršelį. Teisėjas niekaip 
negalėjo išspręsti ginčo. 

— Na gerai, — tarė jis pagaliau, — abu nukentėjote, bet ta- 
sai gaus atlyginimą, kuris rytoj rytą atspės: „Kas yra rie- 
biausia, kas greičiausia ir kas gryniausia?“ 

Abu parėjo namo nukabinę nosis. 

Žmona paklausė turčių: 

— Ko dabar vaikštai lyg žemę pardavęs? 

— Palik mane ramybėje,— atsakė jis,— čia nei pats vel- 
nias nesugalvos! Teisėjas mums užminė mįslę, girdi, kas įmins, 
to ir bus teisybė. 

— Na ir kokia toji mįslė? 

— Girdi, kas yra riebiausia, kas greičiausia ir kas gry- 
niausia? 

— Radai dėl ko galvą sukti, stuobry! Juk iš karto galėjai 
pagalvoti. Kas gali būti riebesnis negu mūsų kiaulė, kurią 
jau trečius metus penime; kas gali būti greitesnis už mūsų 
žirgus, kuriems kasdien avižų duodame? Ir kas grynesnis už 
mūsų šulinio vandenį, kur kasmet po du pūdus druskos su- 
verčiame. 

— Teisybę sakai, žmona! — nušvito turčiaus akys, tarsi 
būtų jau bylą laimėjęs ir teisėjas jam per petį tapšnojęs, 
girdi, koks protingas vyras! 

Kai tik vargšas parėjo namo, jį pasitiko vienturtė šešio- 
likos metų duktė ir tuoj iš akių suprato, kad negerai byla 
baigėsi. 

— Kas nutiko, tėve? Prasti mūsų popieriai, jeigu bylą 
pralošėt! 

— Pralošti dar nepralošiau, bet nežinau, ar laimėsiu,— 
atsakė tėvas ir papasakojo dukteriai visą istoriją. 

— Nebijok, tėve, ligi ryto aš pagalvosiu,— nuramino jį 
duktė, ir abu nuėjo miegoti. 

Rytą duktė kažką pašnibždėjo tėvui į ausį ir tasai paten- 
kintas nuėjo pas teisėją. 

Tenai jau laukė turčius ir pirmas išdidžiai išklojo teisėjui 
atsakymą. Oi, jeigu būtumėt matę, kaip jis susigūžė, kai tei- 
sėjas pasakė, kad su tokiais tauškalais čia daugiau nesirodytų. 

—- Na, o tu? Kaip įspėjai mįslę? — kreipėsi teisėjas į 
vargšą. 

— Aš, pone teisėjau, tik tiek pasakysiu, kad riebiausia 
yra mūsų žemė motinėlė, nes visus mus maitina, greičiausias 
yra mėnulis, nes jis kas ketvirtą savaitę ir žemę, ir dangų 
apeina; O gryniausia yra saulė, nes-per amžius vienodai gra- 
žiai šviečia. 

— Vyras esi! — patapšnojo jam teisėjas per petį. — Tur- 
tingas tavo kaimynas neturėjo teisės užmušti paršelį dėl mie- 
žių saujos. Atsilygindamas turės atiduoti tau trečius metus 
penimą lašininę kiaulę. ? 

Tuo byla pasibaigė. Išdidus turčius išėjo tylus lyg musę 
kandęs. Jis nė nesapnavo, kad teisėjas jį taip sugėdins ir dar 
tokią riebią peniukšlę lieps atiduoti. O kai vargšas nuolan- 
kiai padėkojo už gerai išspręstą bylą ir jau žengė namo, tei- 
sėjas jį sulaikė, girdi, dar porą žodžių norįs jam tarti. 

— Tu,— sako teisėjas, — ne pats įspėjai tą mįslę, nes jau 
daug išmintingų žmonių dėl jos galvas suko ir nieko nega- 
lėjo sugalvoti. Pasakyk man, kas tave pamokė? 

Vargšas neturėjo ko slėpti, iškart prisipažino, kad jo duk- 
tė per naktį pagalvojo, o rytą pašnibždėjo jam į ausį. 

— Na, jeigu turi tokią išmintingą dukterį — sako jam tei- 
sėjas,— nunešk jai šį linų kuokštą, man juos dabar iš lauko 
atnešė. Tegu ji per tris dienas išmirko, išmina, iššukuoja, su- 
verpia, išaudžia ploną drobę ir išbaltina; iš tos drobės tegu 
pasiuva man baltus marškinius vestuvėms. Jeigu viską pada- 
rys, iškelsiu su ja vestuves; o jeigu nepadarys, tai nubausiu 
už tai, kad įsikišo į mano teisėjiškus reikalus ir man bylas 
spręsti sutrukdė. Dabar dink iš akių! 

Dingo žmogus iš akių! Verčiau būtų neprasidėjęs su ta 
byla arba tris kartus pralošęs. Iš linų kuokšto pasiūti gražius 
marškinius ir dar per tris dienas! Tai negirdėtas daiktas! Ta- 
čiau kai namuose dukteriai viską papasakojo, ši neišsigando, 
tik nulaužė nuo medžio vieną vienintelę šakelę ir padavė 
tėvui: 

— Imkite, tėve,— tarė ji, — dar kartą nueikite pas tą po- 
ną ir perduokite jam mano žodžius. Tegu iš šitos šakelės ligi 

ryto padaro mintuvus, verpstę, ratelį, stakles ir visa, kas rei- 
kalinga, tada ir aš padarysiu, ką jis liepė. 

Ponas teisėjas tik dabar pamatė, su kuo pradėjo galynė- 
tis. Ar taip buvo, ar ne, nežinome, bet jis viską padarė, ko ji 
prašė. Paskui ir ji trečią dieną tuos yestuvinius marškinius 
jam pasiuntė. 

— Gerai, — sako teisėjas tėvui, — jeigu tavo duktė turi to- 
kias auksines rankas, aš ją imsiu į žmonas. Bet tegu ateina 
pas mane nei dieną, nei naktį, nei pėsčiomis, nei važiuota, 
nei raita, nei keliu, nei ne keliu, nei apsirengusi, nei plika, 
ir tegu atneša man dovaną ne dovaną! 

Kur tai girdėta?! 

Tėvas tik kraipė galvą, bet duktė jį nuramino, girdi, vis- 
kas bus gerai. O teisėjas dabar nesitraukė nuo lango, vis lau- 
kė jos ir sulaukt negalėjo, nes žinojo, kad kitos tokios dai- 
lios nesurasi. Trečios dienos rytą, kai visi miegojo, nes dar 
tik švito, mūsų teisėjas jau stovėjo prie atviro lango. Ir stai- 
ga mato: ateina į jo rūmus jauna mergelė, ir iš tiesų — dabar 
nei diena, nei naktis, nes dar tik švinta; eina nei pėsčia, nei 
važiuota, nei raita ant žirgo, nes sėdi ant ožio ir kojomis sie- 
kia žemę; eina ir keliu, ir ne keliu, nes ožys žingsniuoja kelio 
provėža, nei apsirengusi, nei plika, nes užsitraukusi ant savęs 
tinklą ir pasirišusi tik prikyštę; o prie krūtinės kažką laiko 
prisidengusi — lyg ir dovaną, ir ne dovaną. Jis tuoj pasiuntė 
tarnaitę jos pasitikti su vestuvine suknele, kad ja apsivilkusi 
atneštų jam tą dovaną ne dovaną. 

Graži kaip ką tik išsiskleidusi rožė įžengė ji į kambarį ir 
padavė jam du karvelius. Kai teisėjas norėjo juos paimti, 
ji paleido, ir karveliai išskrido pro atvirą langą. Šitaip pa- 
davė jam dovaną ne dovaną, nes teisėjas turėjo juos rankoje 
ir staiga neteko. 

— Na, mano širdele,— tarė ponas teisėjas, — nuo šiol mes 
savi. Bet kaip tik todėl, kad tu tokia išmintinga, o aš irgi 
turiu galvą, pati žinai, jog prastai suksis mano vežimo ratai, 
jeigu tu ir toliau kaišiosi pagalius į mano teisėjavimą. Todėl 
dar prieš vestuves įsakau, kad niekada nesikištum į teismo rei- 

kalus. Jeigu pastebėsiu nors menkiausią smulkmeną, tuoj iš- 
siųsiu tave namo. 
Ji pasižadėjo, ir abu nuėjo tiesiai prie altoriaus. 


Kaip tie karveliai juodu gražiai sutarė, kol ji prikišo pirš- 
tus prie vienos bylos. Įvyko, kas turėjo įvykti. 


Kartą atėjo pas teisėją du pirkliai. Vienas varėsi iš tur- 
gaus arklių kaimenę, kitas jaučių bandą ir abu nakvojo vie- 
nas šalia kito. Naktį arklių pirkliui apsikumeliavo kumelė. 
Kumeliukas įsimaišė tarp jaučių; jaučių pirklys rado jį prie 
jaučio ir nenorėjo atiduoti. Ponas teisėjas priteisė kumeliuką 
jaučių pirkliui, nes tasai, matyt, geriau mokėjo patepti. 

— Tegu tokią teisybę velniai neša! — bambėjo pasipiktinęs 
arklių pirklys, kai kieme susitiko su teisėjo žmona. 

— Kas atsitiko, gerasis žmogau? — klausė jį teisėjo žmona. 


324 


— Nagi matote, ponia, atėjome pas teisėją, 0 čia išeina 
tokia teisybė, kad apsikumeliavo jautis, o ne kumelė. 

Ir papasakojo jai viską. 

— Nenusiminkit, gerasis žmogau,— tarė jam ponia.— Tik. 
padarykite, kaip aš liepsiu, ir viskas bus gerai. Po pietų ma- 
no vyras eis pasivaikščioti po pievą prie upelio. Paimkite dal- 
gį ir tinklą. Kai prieis prie jūsų, čiupkite dalgį ir pjaukitė 
vandenį; paskui iššokite ant kranto ir traukite per žolę tinklą 
lyg žuvį gaudytumėt. Visa tai pamatęs mano vyras sustos ir 
jus asilu išvadins. Jūs tik pasakykite: „Taip, pone teisėjau, 
aš vandenyje žolės prisišienausiu, o pievoje žuvies prisigau- 
dysiu, juk ir jautis apsikumeliavo.“ Kai šitaip pasakysite, ku- 
meliukas bus jūsų. Tiktai, gink dieve, manęs neišduokit, nes 
man šiuose namuose vietos nebus, o aš, kaip matot, jums no- 
riu gero ir teisybės ieškau. 

Tai pasakiusi, ji nuskubėjo į Krkas pas vyrą. Ir dėjosi 
nekalta, nieko nežinanti. Pavakare ponas teisėjas išėjo pasi- 
vaikščioti. Ir žiūri: tasai arklių pirklys vandenyje šienauja, 
O pievoje žuvį gaudo! 

— Ką čia darai, asile? 

— O ką — atsako tasai drąsiai — be reikalo, pone teisė- 
jau, mane asilu vadinate. Aš iš tikrųjų vandenyje prisišienau- 
siu, o pievoje žuvies prisigaudysiu, juk ir jautis galėjo apsi- 
kumeliuoti. 

Kai tik pirklys taip pasakė, teisėjas iškart suprato, ko jis 
nori; bet iškart įspėjo, ir kas jį bus pamokęs. 

— Tai ką? — sako. — Tu drįsti mano sprendimu abejoti? 
Čia ne tavo galvai! Sakyk, kas tave pamokė? 

— Taigi, pone teisėjau, aš gi, pone teisėjau... 

— Neišsisukinėk! Tuoj pat klok visą teisybę! Sakyk, ki- 
taip kumeliuko negausi. Mano žmona pamokė tave? 

Nebeturėdamas kur trauktis, žmogus prisipažino, kad iš 
tikrųjų ponia jį pamokė. 

— Na matai, — sako teisėjas, — galėjai neišsisukinėti, aš ir 
taip iškart supratau. Dabar eik pas tą jaučių pirklį ir pasa- 
kyk, kad aš liepiau atiduoti tau kumeliuką, aišku? 

— Aišku, pone teisėjau.— Žmogus net pašoko iš džiaugs- 
mo ir nubėgo savo kumeliuko atsiimti. 

O ponui teisėjui nelabai linksma buvo. Verčiau būtų neži- 
nia ko susilaukęs. Savo mielą žmonelę juo toliau, juo labiau 
jis mylėjo, bet nieko kito negalėjo padaryti, tik išvaryti ją 
iš namų — juk turėjo tesėti žodį. Iš tikrųjų, vos tik parėjo 
namo, jai tarė: 

— Pasiimk, kas tau labiausiai patinka, ir dink iš mano 
namų! 

Ji nieko neatsakė, tik paprašė leisti pataisyti vakarienę ir 
drauge paskutinį kartą su juo pavakarieniauti. Teisėjas leido. 
Vakarienė buvo skani, ir dar gero vyno abu išgėrė. Ji pati 
pylė „dar paskutinį kartą“, ponas gėrė ligi dugno ir pagaliau 
užmigo. Galėjai dabar nors iš patrankų šaudyti, nebūtų pra- 
budes. 

O ponia turėjo paruošusi karietą. Liepė pasodinti teisėją 
į karietą, pati atsisėdo ir įsakė važiuoti tiesiai į tėvo kiemą. 
Kai nuvažiavo, iššoko iš karietos, paklojo savo kaimišką lovą 
ir vyrą į ją paguldė. 

Rytą ponas teisėjas ilgai trynėsi akis, stebėjosi, kaip čia 
atsitiko, kad poniški rūmai per vieną naktį kaimo lūšna pa- 
virto? Tada pati priėjo ir tarė: 

— Ar gerai miegojai, mielasis? Matai, galima neblogai iš- 
simiegoti ir kaimo lūšnoje. Iš tikrųjų mums čia bus gera, ga- 
lėsime visą laiką šitoje trobelėje gyventi. 

— Bet ką gi tu padarei? 

— Neužmiršk, mielasis, kad vakar vakare išvarei mane iš 
savo namų ir leidai pasiimti kas man labiausiai patinka. Pasi- 
ėmiau tave! 

— Moters proto niekas nepranoks,— pasakė teisėjas, ir bu- 
vo viskas gerai. 

Juodu grįžo į miestą. Ir tėvą pasiėmė. Teisėjas ir dabar 
išdidžiai vežėsi savo sužadėtinę namo! 


VARGŠAS MALŪNININKAS 


Vienas malūnininkas turėjo tiek vaikų, kiek siete skylu- 
čių. Kol vienam duoną raikė, kitas jau išalkęs šaukė: 

— Tėti, duok ir man duonos, nors ir tos su pelais! 

Vargšas malūnininkas nežinojo, ką daryti, verčiau būtų 
matęs juos mirusius, negu šitaip badaujančius. 

Pasiėmė kūjį, nuėjo prie pragaro vartų ir daužo, net vi- 
sas pragaras dreba. 

— Ko čia daužais? — išbėgęs klausia velnias. 

— Noriu jums bažnyčią statyti! 

— Nestatyk, verčiau duosiu tau maišą pinigų. 

Velnias davė jam pilnutėlį maišą pinigų. Bet malūnininkas 
vis tiek daužo. Išbėga antras velnias. 

— Ko čia nori? 

— Noriu jums bažnyčią statyti! 

— Nestatyk, duosiu tau maišą pinigų. 

Malūnininkas pasiėmė pinigus, bet ir vėl daužo kūju pra- 
garo vartus. Išbėga trečias velnias. 

— Ko tau čia reikia? 

— Noriu jums bažnyčią statyti! 

— Nestatyk, duosiu tau maišą pinigų. 

— Jeigu duosi, paimsiu ir eisiu sau. 

Pasiėmė trečią maišą pinigų, užsidėjo viską ant pečių. ir 
eina. Netrukus jį pavijo tuščias vežimas. Malūnininkas susi- 
krovė maišus į vežimą, pats irgi atsisėdo ir jau kaip namie 
ėmė pinigus skaičiuoti. 

Tačiau dar ne galas. 

Velniai pragare pasikrapštė pakaušius, pagalvojo, kad tiek 
daug pinigų malūnininkas išsinešė, ir vienas velnias puolė 
vytis. Kaipmat jį pavijo. 

— Stok, malūnininke, čia ne tavo pinigai! 

— O kieno? 

— To, kas lenktynes laimės. 

— O kaip mes lenktyniausime? 

— Taigi, sakau, bėgsime lenktynių. Kas greičiau antai į 
ano kalno viršūnę nubėgs, tas ir pasiims visus maišus. 

— Senas esu bėgti lenktynių, — atsakė malūnininkas, — bet 
po anuo krūmu miega jaunesnysis mano brolis, su juo ir lenk- 
tyniauk! 

O po tuo krūmu kiškis miegojo. 

— Kelkis, broleli, bėgsime lenktynių — sušuko velnias. 

Kiškis pašoko. Kol velnias dar akis trynėsi, tasai jau buvo 
už kalno. 

— Jo iš tikrųjų nei pats velnias neaplenks! — pasakė ra- 
guotasis, grįžęs į pragarą. 

Puolė vytis malūnininką antras velnias. 

— Stok, malūnininke, čia ne tavo pinigai! 

— O kieno? 

— To, kas laimės imtynes. | 

— Aš išvargęs, alkanas, nenoriu dabar eiti imtynių. Bet 
va ten guli išsidykinėjęs senas mano tėvas, su juo galynėkis. 

O' tenai po rąstu drybsojo senas lokys, iškišęs liežuvį, pa- 
šiaušęs gaurus. 

— Kelkis, tėvai, eisime imtynių! — sako velnias. 

Lokys kad vožtelėjo velniui letena per galvą, čiupo pu- 
siau ir trenkė į žemę, net žiežirbos pasipylė. 

Grįžo velnias aplamdytas į pragarą. 

— Ką laimėjai? — kląusia jį velniai. 

— Laimėjau apdraskytą snukį, eikite jūs, gal daugiau lai- 
mėsite! 

Nusivijo malūnininką trečias velnias. 

— Stok, malūnininke, čia ne tavo pinigai, kas laimės, to 
ir bus. 

— O ką darysime? 

— Švilpsime! 

Ir velnias taip sušvilpė, jog malūnininkas vos nepargriuvo. 

Dabar malūnininką prakaitas išmušė. Tikrai nežinojo, ką 
daryti, ko griebtis. Ėmė jis lyg niekur nieko vežimo ratlankį 
daužyti. 

— Kam tau tas ratlankis? — klausia velnias. 

— Reikia, brolau, jį nuimti! 

— Kuriam galui jis tau reikalingas? 

— Pirmiausia turiu šituo geležiniu lanku tau galvą suverž- 
ti, kad neplyštų, kai aš sušvilpsiu. 

Velnias nelaukė, spruko šalin. 

Tada paskui malūnininką pasileido pats didžiausias kipšas, 
iš paties pragaro dugno. Pavijo malūnininką netoli kaimo, prie 
kiaulių gardo. Vis dėlto sustabdė jį ir pasakė, kad turi eiti 


su juo lenktynių: kas daugiau sumes į gardą kiaulių, kur ten 
ganosi, to ir bus pinigai. 

Malūnininkas vos įstengė vieną išdvėsusią kiaulę įmesti į 
gardą, o velnias akies mirksniu susvaidė visas dideles nupe- 
nėtas kiaules. 

— Na, kas daugiau? — klausia velnias. 

— Nežinau, kiek tu įmetei,— sako malūnininkas, — aš tai 
savo kiekvienai uodegą užsukau. Skaičiuokime dabar, kiek 
kieno. 

O ten visų kiaulių uodegos buvo susiraičiusios, tik tos 
vienos, kurią malūnininkas permetė, tiesi, nes ji buvo išdžiū- 
vusi kaip lenta. Velnias pamatė, kad nieko nelaimės, ir pini- 
gai liko malūnininkui. Dabar jis visus vaikus pavalgydino. 
Vargas jau niekada nebegrįžo į jo namus, niekada nieko 
jiems netrūko. 

Tasai malūnininkas dar turėjo dukterį nuotaką. Kai buvo 
pinigų, tuoj atsirado ir piršlių. Vieniems jinai atsakė, atva- 
žiavo kiti, paskui treti. Pagaliau išsirinko jaunikį. Tėvas mie- 
lai sutiko leisti už vyro, iškėlė puikias vestuves. Kai sėdome 
ant žirgų, kaip paprastai būna vestuvėse, kada reikia joti pas 
jaunąją, aš sėdau ant vienos kumelės. Mano kumelė pastur- 
galinėmis kojomis kad spyrė, net čionai mane atspyrė. Taigi 
esu čia! O ten tikriausiai vestuvininkai nujojo jaunosios be 
manęs ir vestuves linksmai atšoko. 

